
KARALIŠKASIS TIGRAS 


Kitą kartą gyveno karalius su karaliene. Ir buvo jo dvare 
karo taryba: keturi išmintingi patarėjai — keturi karaliaus 
ramsčiai, buvo žvaigždininkas — karaliaus akys; be to, devynios 
galybės dvariškių, ponų, tarnų ir tarnaičių — karaliaus palyda. 
Visi ne iš kelmo spirti, kaip nuo seno buvo paėję. Tačiau 
nei pats karalius, nei išmintingieji jo patarėjai nemokėjo kerėti, 
mat senieji išminčiai jau kadai kadės buvo išmirę. Krimtosi 
dėl to karalius, nerado sau vietos ir mąstė: „Blogi mano popie- 
riai: kol gyvenam ramiai — aš dar karalius, bet jei užpuls prie- 
šai — nulėks mano galvelė“. 

Įeina vieną rytą karalius su savo palyda į didžiąją menę, 
ten kaip visuomet žvaigždininkas, keturi patarėjai ir galybė 
visokių dvariškių ir ponų pasveikina jį. Tik ūmai dingtelėjo 
karaliui išganinga mintis: o kodėl jam nenukeliauti pas Didįjį 
išminčių į kitą karalystę ir ten nepasimokyti kerėjimo? Pasakė 
jis balsu, ką sumanęs, ir prašo patarimo karalienę, žvaigždi- 
ninką ir keturis išmintinguosius patarėjus. Visi ėmė liaupsinti 
karalių už tokį gudrumą. Karalienė pasiprašė, kad karalius ją 
drauge vestųsi, kaipgi ji viena be vyro liksianti. Žvaigždinin- 
kas ir keturi išmintingieji patarėjai taip pat pasišovė karalių 
lydėti — jiems irgi reikią kerėjimo pasimokyti. Prižadėjo kara- 
lius juos vestis, ir jau kitą dieną jis pats, karalienė, žvaigždi- 
ninkas ir keturi išmintingieji patarėjai patraukė į kelionę. Ėjo, 
ėjo jie ir po septynių dienų atėjo pas Didįjį išminčių, prašosi 
priimami jo globon, kerėjimo pamokomi. Priėmė juos išmin- 
čius, ir taip uoliai mokėsi jo mokiniai, kad neilgai trukus galėjo 
kuo tik nori pasiversti: žvėrimi ar piktu milžinų — jaku, šokėjo 
dvasia — konthopu ar paukščiu su žmogaus galva — haruda. 

Išmoko jie visokių gudrybių ir namo pasiprašė. Išleido juos 
Didysis išminčius. Eina vieną dieną karalius su savo palydo- 
vais, eina anirą, eina trečią ir niekaip iš tankios girios neišeina. 
Rodos, ta giria nei galo, nei krašto neturi. Argi daug reikia pa- 
siklysti tokiose lūžtvėse! Kaip tyčia ir valgio trupiniai teliko. 
O misdamas miško uogomis ir šaknimis greitai kojas padžiausi. 
Vos paeina karalius, nosį nukabino. Susišaukė jis savo palydovus 
pasitarti ir sako: | 

— Visi mes sumenkom, nusikamavom, visi Mirtimi vaduoja- 
mės. Ką gi darysim? Ko griebsimės? 

Žvaigždininkas žemai nusilenkė karaliui ir atsakė: 

— Aš žinau, ko griebtis, didysis karaliau. Juk ne veltui 
mes kerėti mokėmės. Mums reikia pasiversti galiūnu tigru. Tada 
turėsime girioje visko lig valios. O kai pasieksime savo kara- 
lystę, vėl žmonėmis atvirsime. 

Patiko karaliui toks žvaigždininko patarimas. 

— Mums belieka susiskirstyti, kas kuo pasivers,— tarė jis. 

Keturi aukštieji patarėjai panoro virsti keturiomis letenomis, 
žvaigždininkas pasirinko uodegą, karalienė pasiskyrė liemenį, 
o tigro galvą teikėsi sau pasiimti pats karalius. 

Sustojo visi ratu ir buria. Vos tik buvo ištarti paskutiniai 
burtažodžiai, keliauninkai tartum skradžiai žemę prasmego, 
o vietoj jų atsirado didžiulis tigras ir šoko į dygią tankynę 
grobio ieškoti. Nei žvėrių, nei paukščių girioje netrūko. Kas- 
dien tigras būdavo sotus sočiausias. Savo karalystės jis nesiilgėjo, 
o netrukus ir visai ją pamiršo, lyg jos nė būti nebuvę. 

Štai kodėl karališkasis tigras stipresnis už kitus plėšriuo- 
sius žvėris. Juk tigro uodega — žvaigždininkas, liaunas liemuo — 
tai gražuolė karalienė, galva su baisingais nasrais — tai pats 
karalius, o keturios tvirtos letenos su aštriais nagais — keturi 
patarėjai, keturi karaliaus ramsčiai. 


KODĖL ŽIRGAI NEBESKRAIDO 


Ar esate ką girdėję apie sparnuotus žirgus? Seni žmonės 
pasakoja, kad anksčiau žirgai ne tokie .būdavę kaip dabar. Ir 
žeme, ir oru skriete skriedavę. Bet paskui jiems vienas žmogus 
nupjaustęs sparnus. Ir dabar dar ant žirgų kojų matyti tandai. 
Kuo gi prasikalto žirgai, kad sparnų neteko? 

Ar matėte kada nors, kaip susitikę du arkliai sukiša galvas 
ir apsiuosto? Kaip manote, kodėl jie taip daro? 

Seniai seniai, nebeatmenamais laikais, žirgai, būdavo, skrenda 
oru kur tik nori, bet jų tada buvo daug mažiau negu dabar ir 
laikėsi jie tik prie šventyklų. Tais žirgais dievobaimingi vienuo- 
liai skrisdavę į stebuklingą šalį Utkadorą, o ta šalis buvusi 
Himalajuose, į šiaurę nuo dievų kalno, Someru, dar Meru, va- 
dinamo. 

Taigi kartą vienas karalius pasiuntė savo dvariškį į vienuo- 
lyną, kad tasai nuneštų vienuoliams ir jų vyriausiajam dovanų,— 
puodą matchubajacho — saldžios ir itin gardžios pieniškos 
košės. Priėmė vyriausiasis košę ir nusprendė suvalgyti ją per 

pietus. Perdėjo jis tą košę atsargiai į naščių pintinę — sangraeką, 
rūpestingai užrišo ir pakabino savo celėje, pačiam paluby. Paskui 
sušaukė vienuolius į šventyklą pasimelsti už karalių, atsiuntu- 
sį tokį retą skanėstą. Sukalbėjo vienuoliai įprastą maldą už 
karalių ir išsivaikščiojo kiekvienas į savo celę. 

O kol vienuoliai meldėsi, vienas žirgas užuodė iš vyriau- 
siojo celės sklindant gardų kvapą. Neištvėrė žirgas, paplast 
įskrido į celę ir apsidairė, ogi žiūri — pačiam paluby kabo 
sangraekas su saldžia koše. Pakilo žirgas palubin, surijo visą 
košę ir išskrido. 

Per patį vidudienį šaukia vyriausiasis vienuolius pasivaišinti 
karaliaus koše. Suėjo vienuoliai, ir vyriausiasis liepia vienam 
broliukui palypėti ir nukabinti sangraeką su koše. Karabždi- 
nasi broliukas, jau pasiekė sangraeką, tik kad suriks: 

— Vaje, košės nebėr! 

Atrišo jis sangraėką, nukėlė aslon. Nusistebėjo vyriausiasis 
ir sako: 

— Še tau kad nori! Nuo ankstaus ryto mes nė trupinėlio 
burnoj neturėjom. Net pilvą traukia. Tai bent pasivaišinom 
karališka koše! O dabar nė ryžių išsivirti nespėsim — aure saulė 
jau leidžiasi. Eikit į savo celes. Ryt rytą pasisotinsim, kai pa- 
trauksim išmaldos rinkti.! 

Ir grįžo vienuoliai į celes tuščiais pilvais. 

Užsidarė vyriausiasis savo celėje, suka galvą, kas gi tą košę 
pavogė. Galvoja, galvoja ir kad pliaukštelės sau per kaktą: 
nagi tikriausiai koks nors žirgas tą pokštą bus iškirtęs! Šau- 
kia vyriausiasis žirgus. Sulėkė visi, o tarp jų buvo ir tasai, 
kuris košę iškabino. Ėmė vyriausiasis juos kamantinėti, o tie 
ginasi. Nieko nepešęs, vyriausiasis mano sau: „Kol žirgai bus 
sparnuoti, neturėsime ramybės. Imsiu ir nupjaustysiu jiems spar- 
nus — tegu daugiau nevaliūkauja, tegu dorai žmonėms tarnau- 
ja“. 

Susirado vyriausiasis didelį aštrų peilį ir pjausto žirgams 
sparnus. Nupjaustė ir sako: 

— Gražumu ar piktumu, o reikės jums, žirgams, savo kaltę 
nuo šiolei juodu darbu išpirkti. Kitaip jūs vienuolius, ko gero, 
badu numarinsite. 

Davė sau žodį besparniai žirgai surasti ir nubausti vagį. 
Nuo tos dienos jie susitikę pirmiausia kits kitą apuosto. Jeigu 


' Kampučijoje vienuoliai nedirba, juos šelpia tikintieji, kuriuos vienuoliai 
apeina nustatytą valandą. 

kuriam pasirodo, kad kitas kvepia saldžia koše, apšaukia tąjį 
vagimi, per kurį visa arklių giminė buvo taip nubausta, o 
apšauktasis visa gerkle teisinasi: „Ihaha!“ Arklių kalba tai reiš- 
kia: „Ne-e-e!“ 


DU ASOKAI 


Kitą kartą viename kaime gyveno du bernaičiai. Vieną Žžmo- 
nės buvo praminę Asoku Geruoju, o kitą — Asoku Piktuoju. 
Asokas Piktasis buvo netikusio būdo. Amžiais jis visus skriausda- 
vo, su niekuo nesutarė. Jo tėvai buvo turtingi ir visaip jį paikino. 
O žmonės jo pakęsti negalėjo. 

Asokas Gerasis buvo našlaitis. Neturėjo jis nei tėvo, nei 
motinos, tik vieną bobulę — seną senutėlę, tikrą vargo pelę. 
Niekada jis su niekuo nesivaidijo, su niekuo nesipešė. Todėl 
žmonės mylėjo našlaitį ir jo gailėjo. Tai matant, Asoką Piktąjį 
graužė pavydas, o ilgainiui jis ir tūžmasčiu ėmė nebesitverti. 
Kuo Asokas Piktasis augo didyn, tuo ėjo piktyn. Dabar jau 
nebuvo dienos, kad jis su kitais vaikais nesusivaidytų. Ir tėvai 
nebeištveria neįsikišę, irgi šoka bartis. Kaip už savo vaiką neuž- 
sistos! 

Bėgo metai. Abu Asokai užaugo. Kartą Asokas Piktasis sako 
Asokui Gerajam: 

— Klausyk, tavo troba visai sutrešo. Eime į girią, prisikirsime 
bambukų, ir aplopysi savo lūšną. 

— O su kuo aš prisikirsiu, jei neturiu nei kirvio, nei peilio 
tinkamo? — atsakė Asokas Gerasis.— Namie kaip iššluota — 
nei ryžio grūdeėlio nerastum, nei mėsos, nei žuvies, nei tabako 
žiupsnio, kaipgi aš alkanas darban stosiu? 

— Užtat mano namai visko pilni: duosiu tau ir peilį, ir valgio, 
ir tabako. Nesirūpink. 

Priėjo jiedu prie Asoko Gerojo lūšnelės, ir tasai sako savo 
bobulei: 

— Vyresnysis brolis kviečia mane į girią bambukų kirsti. 
Jis duos man peilį, o valgio ir tabako įsidės tiek, kad abiem 
užtektų. 

— Neik, vaikeli. Baisiai gūdu toj bambukų girioj. 

— Niekis, bobule,— ramina senukęe Asokas Piktasis.— Jūsų 
troba visai sutrešo, va prikirsim bambukų ir pataisysim. Nėra 
ko tau nerimauti. 

— Ką beveiksi, eikite. Tik žiūrėk, vaikeli, paglobok savo 
jaunesnįjį brolį. | 

Susisuko jiedu paviržį į lapus, pasiėmė peilius ir patraukė 
į bambukų girią. Kerta abu, kerta, bet Asokui Piktajam neina 
darbas taip spėriai kaip Asokui Gerajam. Galiausiai pavargo 
jiedu, nusprendė atsipūsti ir pasistiprinti. Atsisėdo Vienas priešais 
kitą, išsivyniojo ryšulėlį su paviržiu. Ir mano sau Asokas Pik- 
tasis: „Dabar ir išgiešiu piktumą!“ 

Kad stvers jisai platų peilį, kuriuo bambukus kirto, kad 
puls Asoką Gerąjį ir išdūrė jam akį. 

— Už ką tu man akį išdūrei, broli?! — suriko Asokas Gerasis. 

— Kaip gyvas aš tavęs nekenčiu. O tu dar ir šiandien supykdei 
mane. Daviau tau peilį, valgio, tabako, o tu išdrįsai daugiau 
už Mane prikirsti. 

— Bet juk tu pats, vyresnysis broli mane pasikvietei į 
girią bambukų kirsti. Aš dar nenorėjau, sakiau, kad nieko netu- 
riu, o tu pasisiūlei man padėti. 

— Netauzyk niekų.— sušnypštė Asokas Piktasis ir išdūrė 
Asokui Gerajam antrą akį. 

Kraujas plūstelėjo vargšui našlaičiui į veidą ir krūtinę, viskas 
aplinkui užtemo, kūną nuvėrė aštrus skausmas. O kai pagalvojo, 
kad jo bobulė dabar liks viena vienutėlė visame pasaulyje, jam 
dar skaudžiau pasidarė. 

Aišku, to dar neužteko Asokui Piktajam: nustūmė jis vargšą 
Asoką Gerąjį į gilią upę ir sušuko: 

— Tegu žuvys tave suryja! Bent pietų prisipus! 

„Na, dabar Asokas Gerasis tikrai galą gaus“, — nutarė Aso- 
kas Piktasis. Susirinko jis visus bambukus ir patraukė namo. 
O žmonėms parėjęs pasakė, kad senutės anūką didžiulis tigras 
sudraskęs. 

Oi, koks sielvartas užgulė bobulei širdį išgirdus, kad anūko 
gyvo nebėra! O Asokas Piktasis džiaugsmu nesitveria: tik krečia 
žmonėms visokias šunybes, tik galvom eina... 

Tačiau pažiūrėkim, kas nutiko Asokui Gerajam. Kai Asokas 
Piktasis jam išdūrė akis ir įstūmė į upę, pagavo jį srovė ir ėmė 
nešti. Ką bedarys vargšas, šaukiasi Budą pagalbos. O anais 
laikais ant tos upės kranto gyveno burtininkas. Jo trobelė 
stūksojo ant polių, o po trobele laikėsi didžiulis kroko- 
dilas, kuris gebėjo žmogumi pasiversti. Kiekvieną dieną kroko- 
dilas plaukdavo upėn grobio sau ieškoti. Tik žiūri kartą — van- 
deny žmogus. Apsidžiaugė krokodilas: tai bent skanus kąsnelis! 
Plaukia artyn ir girdi: žmogus Budos šaukiasi. 

„Ne, nevalia praryti tokio Žmogaus, — sumetė krokodilas.— 
Imsiu ir nunešiu jį savo ponui“. 


10 


Užsikėlė krokodilas ant nųgaros leisgyvį plaukiką, iriasi kran- 
tan. Ant kranto pasivertė žmogumi, paėmė Asoką Gerąjį — 
tas plaukikas ir buvo jis! — už rankos ir nuvedė pas burtininką. 
Išklausinėjo burtininkas Asoką apie visas jo bėdas, o paskui 
sako: 

— Nagi tasai Asokas Piktasis nelabesnis už žvėrį plėšriau- 
sią! Bet nesisielok. Aš tau padėsiu, Asokai Gerasis. Tavo akys 
matys kaip ir anksčiau, ir tu vėl į savo gimtus namus sugrįši. 

Sutaisė burtininkas žolelių, patepė jomis Asoko nereges akis, 
pūstelėjo — ir tą pačią akimirką Asokas Gerasis praregėjo. 
Paėmė burtininkas saują smėlio, ištarė burtų žodžius, pūstelė- 
jo tą smėlį, supylė Asokui į saują ir sako: 

— Šiukštu neatgniaužk saujos, neišberk. O kai pareisi namo, 
liepk bobulei patiesti demblį. Ant to demblio smėlį ir išpilk. 

Taip taręs, burtininkas liepė krokodilu nuplukdyti Asoką 
Gerąjį ton vieton, kur jis buvo į vandenį įstumtas. Padėkojo 
Asokas Gerasis burtininkui, atsisveikino su juo, sėdo krokodi- 
lui ant nugaros ir bemat atsidūrė toje pačioje girioje, kur 
bambukus kirto. Atsisveikino Asokas Gerasis su krokodilu ir 
nuėjo namo. Pamatė bobulė anūkėlį sveiką gyvą ir net pravirko 
iš džiaugsmo. 

— Vaje, vaje, juk žmonės malė liežuviais, kad tave girioje 
tigras sudraskė! O tu sveikut sveikutėlis. Tai laimė! — kalbėjo 
bobulė, glėbesčiuodama anūką. 

Išpasakojo Asokas Gerasis, kas jam buvo nutikę, ir liepė pa- 
tiesti demblį. Pila smėlį ant to demblio ir savo akimis netiki — 
ogi vietoj smėlio auksas ir sidabras byra. Apsidžiaugė bobulė 
ir vaikaitis. Prisipirko visokių gėrybių. Naują trobą pasistatė. 
Visas sodžius tik kalba pilna burna apie juos, tik stebisi. 

Nesitveria apmaudu Asokas Piktasis: „Kas čia per stebuk- 
lai? Argi ne aš jam išdūriau akis ir nustūmiau. į gilią upę“ 
Kas galėjo manyti, kad jis prisikels? Ir abiem akim vėl regi, 
ir koks piniguočius pasidarė... 

Prisitaikė jis kartą, kai nieko arti nebuvo, ir sako Asokui 
Gerajam: 

— Anąkart girioje mane piktoji dvasia buvo apsėdus. Ta 
piktoji dvasia mano rankomis tau akis išdūrė ir tave vandenin 
įstūmė. Aš maniau, kad tavęs gyvo nebėr. Kaipgi tu atgimei, ir 
dar toks turčius pasidareiė 

— Nagi tau dėkui, vyresnysis broli, — atsakė Asokas Gera- 
sis ir viską gražiai nupasakojo: — Kai tu, vyresnysis broli, 
mane įstūmei upėn, aš plaukiau pasroviui ir šaukiausi Budos. 

Ir sutikau beplaukdamas krokodilą, o tas nuvedė mane pas bur- 
tininką. Burtininkas grąžino man akių šviesą ir davė saują ste- 
buklingo smėlio. Dabar, kaip matai, ir akis geras atgavau, ir 
turto netrūksta. 

Klausosi Asokas Piktasis ir net dūsta iš godulio ir pavydo. 
Mano sau: „Gal ir man taip padaryti?“ 

Kitą dieną susitinka jis Asoką Gerąjį ir sako jam: 

— Bičiuli, eime į mišką bambukų kirsti. Aš ir paviržio pasi- 
imu, ir peilius. Tu tik palydėk mane. 

Persigando Asokas Gerasis. 

— O tu man nieko nedarysi? 

— Aną kartą piktoji dvasia man protą sumaišė. Nepyk, mel- 
džiamasis. Tau nėra ko manęs bijoti. 

— Na ką gi, eime. Tu man tiek gero padarei, kad negaliu 
atsisakyti. 

Kitą rytą abu Asokai pasiėmė ilgus peilius, ryžių, mėsos 
ir patraukė į mišką. Prikirtę bambukų, juodu susėdo atsipūsti 
ir pasistiprinti, tik ūmai Asokas Piktasis atkiša Asokui Gerajam 
peilį ir liepia išdurti akis. Išsigando Asokas Gerasis, jam ranka 
nekyla tokį baisingą darbą daryti. Bet Asokas Piktasis prisispy- 
TęS prašo: 

— Durk! Negailėk, aš pats noriu, kad išdurtum. 

Įsidrąsino Asokas Gerasis, paėmė peilį ir smeigė anam į 
akį. Baisus sopulys nuvėrė Asoką Piktąjį, bet jis susitvardė. 
Prisiminė pinigus, kurių taip geidė, ir paliepė: 

— Durk antrą akį!.. 

Neberegi Asokas Piktasis jau abiem akimis ir klausia: 

— Bičiuli, o ką tu darei, kai įkritai į vandenį? 

— Plaukiau, vandens nešamas, ir šaukiausi Budos. 

Asokas Piktasis liepė įstumti jį vandenin, o paskui pasilei- 
do plaukti, visa gerkle šaukdamas: 

— Buda! Buda! 

Bet niekas į jo šauksmus neatsiliepė, ir joks krokodilas 
jo nepasitiko. Plaukė, plaukė Asokas Piktasis, apsilpo, vandens 
pririjo ir nugrimzdo į dugną. Su visais kaulais suputo jį besotės 
žuvys. Teliko iš Asoko Piktojo gryna kaukolė. Liūliuoja toji 
kaukolė, vandens nešama, vis tolyn, tolyn ir šaukia: 


— Buda! Buda! 
Taip bešaukdama kaukolė priplaukė vieno turtingo dvarinin- 
ko — setchėjaus — žemes. Ir kaip tik tuo metu setchėjaus 


dukra išėjo su savo palyda pakrante pasivaikščioti, išsimaudyti 
ir pažaisti prie upės. Tik žiūri — upe kaukolė plaukia ir plyšoja: 

„Buda! Buda!“ Paliepė setchėjaus duktė tarnui išgriebti kaukolę 
iš vandens ir išnešti ant kranto. Bet ir krante kaukolė nesiliauja, 
vis tą patį gerkloja. Patraukė setchėjaus duktė su kaukole namo, 
knieti jai tokią keistenybę tėvui parodyti. Žiūrėjo, žiūrėjo set- 
chėjus į nepaprastąją kaukolę, paskui liepė ją nušveisti, nuplauti 
ir padėti menėje į tokią vietą, kad bemat akysna kristų. 

Kitą rytą setchėjus kaip paprastai nuėjo į karaliaus rūmus, 
pasigyrė dvariškiams ir karo vadams, kokią nepaprastą kaukolę 
turįs, o tie jam atsakė: 

— Tu, setchėjau, meluoji! Kurgi matyta, kur girdėta, kad 
kaukolė Budos šauktųsi. Mes tavimi netikime. 

— Bet tai gryniausia teisybė! — saikstėsi setchėjus.— Jei 
netikite, kirskime lažybų. Statau šimtą saikelių aukso. 

Sutiko kilmingieji dvariškiai ir, nieko nelaukę, surašė lažybų 
sąlygas. Setchėjus pirmutinis nudrožė į savo namus ir jau iš 
tolo girdi, kaip kaukolė šaukiasi Budos. Patenkintas liko set- 
chėjus ir mano sau: „Štai ir išlošiau“. 

Paliepė jis patyliukais, kad tarnai tučtuojau atneštų šimtą 
saikelių aukso, ir papylė tą auksą šalia kaukolės: tegu visi mato, 
kad setchėjus žodžių vėjais nelaido. Bet vos tik tarnai papylė 
auksą šalia kaukolės, toji ėmė ir nutilo. Įėjo dvariškiai, o kaukolė 
tyli, ir gana. Ligi soties prisišaipė jie iš setchėjaus, pasiėmė auksą 
ir išėjo sau. Baisiai užpyko setchėjus ant kaukolės, bet svečius, 
žinia, mandagiai išlydėjo. Išlydėjęs grįžta ir girdi — kaukolė vėl . 
šaukiasi Budos. Įtūžo setchėjus ir paliepė tarnui kaukolę sugrūs- 
ti ir miltus upėn išpilti. O tarnui tingu buvo grūsti, ėmė jis ir nu- 
sviedė kaukolę į vandenį. Ir vėl ant bangų supasi nelaimėlio 
Asoko Piktojo kaukolė, ir vėl krantus skardena liūdnas šauks- 
mas: „Buda! Buda!“ 

Priplaukia kaukolė prie šventyklos. Išgirdo vienuolių vyres- 
nysis, kaip ji šaukia, ir liepė išgriebti tą keistenybę. Paskui 
sukvietė vienuolius, prisakė jiems kaukolę šventoj ugny sudegin- 
ti, o pelenus sumaišyti su dažais, kuriais vienuoliai šventyklos po- 
lius dažė: girdi, lengviau būsią aname pasaulyje tam, kieno ta kau- 
kolė buvo. Žiupsnelis pelenų nubiro, vyresnysis juos susėmė ir, 
supylęs į dažus, nudažė savo vežimaitį. 

Sumanė kartą vyresnysis savo giminaičius aplankyti. Pasikinkė 
buivolą, sėdo į vežimaitį ir važiuoja. Kelias tuščias, nė gyvos 
dvasios. Vežimaitis ramiai sau girgžda, kaip jam ir dera, 0 vyres- 
nysis saldžiai snūduriuoja. Po kiek laiko žiūri — priešais parapi- 
jiečiai beateiną. Ir nei iš -šio, nei iš to vežimaitis kad suriks, 
kad ims gerkloti vyresniojo balsu: 

— Vagys! Tinginiai! 

Perširdo parapijiečiai, ėmė piktai vyresnįjį plūsti. Tikina, tiki- 
na vyresnysis, kad ne jis čia rėkia, o žmonės juo netiki ir dar 
labiau širsta. Vargais negalais vyresnysis jų atsikratė, žiūri — 
kaip tyčia priešais dvariškis beatvažiuojąs. Vežimaitis vėl kad 
ims rėkti vyresniojo balsu: 

— Ak tu, dvariški! Vagie tu! Sukčiau! 

Įtūžo dvariškis, liepė tarnams pavyti ir apkulti šmeižiką. 
Vos sveiką kailį išnešė vargšas vyresnysis. 

Pargrįžo jis į šventyklą ir šoko vežimaitį kapoti. Sukapojo 
į šipulius ir tuos šipulius sudegino, mat susiprotėjo, kad čia viskuo 
dėti pelenai, kurių į dažus buvo primaišęs. 


TINGINYS IR JO DORUOLĖ PATI 


Kitados gyveno vienas tinginių tinginys su savo doruole 
pačia. Pati buvo be galo ištikima vyrui, jo prisibijojo ir nuo- 
lankiai klausė. Nuo pat vestuvių dienos tinginys nieko neveikė, 
būdavo, drybso nuo ryto ligi vakaro pavėsy ir atsikelia tik 
pavalgyti. Pavalgo — ir vėl drybso. 

Tačiau pati vis tiek godojo vyrą, nė kartą blogo žodžio 
jam nepasakė. Nemurmėdama juo rūpinosi, valgį virė, vandens 
paduodavo. Neilgai trukus jų trobelė pasidarė tuščia kaip iššluo- 
ta. Ir valgyti beveik nebebuvo ko. 

Kartą pati pataisė vyrui areko vaisių, padavė tabako, paskui 
nusilenkė ir sako: 

— Žinai, vyreli, taip gyvendami, ko gero, iš bado kojas pa- 
kratysime. Nueik, meldžiamasis, į girią, nukirsk medį, padaryk 
plūgą ir akėčias. Netrukus ateis metas laukus dirbti. 

— (Gerai jau, gerai, nueisiu. Tik pirmiausia duok man pavalgyti 
ligi soties, pritaisyk paviržio girion. 

Atsikėlė pati dar su tamsa, išvirė ryžių, susuko juos į lapus, 
atnešė peilį, kirvį, atsisėdo ir laukia, kol vyras atsibus. Žadinti 
nedrįsta. Saulė jau aukštai buvo pakilus, kai tinginys atsibu- 
do. Atnešė jam pati vandens nusiprausti, padavė paviržį: areko 
vaisių, tabako ir į lapus susuktų ryžių. Paėmė viską vyrelis, 
išėjo iš namų ir patraukė į girią. Ten nusižiūrėjo plačiašakį 
medį ir atsidrėbė po juo atsipūsti. Drybso tinginys aukštiel- 
ninkas po medžiu, spokso į jį ir balsu kalba sau: 

— Bus iš jo ir noragas, ir rankena, bus ir ienos, ir akė- 
čios. 

Gulėjo, gulėjo jis, kol praalko. Tada atsisėdo, pavalgė ir 
vėl drybso. Taip ir vakaras atėjo. Išbėga pati vyro pasitikti, 
nors galelį ligi namų panešės plūgą ir akėčias. Žiūri — ogi 
vyras tuščiomis rankomis pareina. Įsivedė jį pati vidun, kojas 
numazgojo ir klausia: 

— Na, kaip tau sekėsi? 

— Dar ne viską padariau,— atsakė vyras,— rytoj baigsiu. 

Kitą rytą pati vėl išruošė vyrą girion. Nuėjo tinginys prie 
to paties medžio ir vėl po juo atsigulė. Išgirdo medžio dvasios, 
ką tinginys kalba apie šakas ir kamieną, išsigando, kad tas 
atėjūnas, ko gero, iš tikrųjų nuvers jų būstą, ir sumanė prie 
pat namų durų jam galą padaryti. Vakare tinginys atsikėlė ir 
dūlina namo. Dvasios nusekė jam iš paskos. Bet prie kiemo 
vartų tinginį vėl pasitiko pati. Pamatė dvasios, kad jo pačią globo- 
ja galinga laimės dvasia, ir neišdrįso jos vyro nė pirštu paliesti. 
O tinginys kaip niekur nieko įžengė vidun. Pati vėl klausia: 

— Kaip sekėsi? 

— Ryt rytą nueisiu ir nukirsiu medį — sako tinginys. 

Išgirdo dvasios tokius žodžius, išsigando ir skundžiasi viena 
kitai: 

— Tai jau sugriaus, sugriaus tasai žmogus mūsų buveinę. 

Priėjo jos prie tinginio, meldžia jį nekirsti medžio, o tas 
nesutinka, ir gana: girdi, rytoj tikrai imsiu ir nukirsiu. Vos. 
begyvos iš baimės, suskato dvasios: tartis, kaip čia tinginį palenk- 
ti, ir nusprendė jam parodyti, kur lobiai užkasti. Pasiklausė, 
pasiklausė jų tinginys ir sako: 

— O kiek tų lobių? , 

— Du,— atsakė dvasios. 

— Mažai. Duokite keturis, kitaip nukertu jūsų medį. 

Ką darys dvasios, sutiko, kad tik jų būstas sveikas liktų. 

— Na, jeigu taip, rytoj ateisiu tų lobių pasiimti, — sako 
tinginys. 

— Ateik. Mes paženklinsim medžius, po kuriais jie pakasti. 

Kitą rytą tinginys su savo pačia patraukė lobių ieškoti. 
Net kelių dienų juodviem prireikė, kol sunešė namo auksą ir 
sidabrą, kol pati suslapstė tą gerą į skrynias, kad niekas nepa- 
matytų. Paskui pati susitarė su nagingu meistrų, o tasai iš 
surastojo aukso ir sidabro nukalė daug gražių papuošalų, ku- 
riuos žmonės mielai pirko. 

Taip tinginys turčium paliko. Visi taikėsi jam įtikti, lanks- 
tėsi, saldžius žodžius kalbėjo. 

ŽMOGUS, PRAMINTAS 
ARKLIAKUKULIU 


Gyveno kartą žmogus, pravarde Arkliakukulis. Taip jį žmonės 
praminė todėl, kad ganė turtuolio setchėjaus arklius ir rinko 
arklių kukulius. O kam juos rinko, niekas nežinojo. Tasai žmogus 
buvo labai dievobaimingas ir, ką bedarytų, visada pirmiausia 
kreipdavosi į Budą. Susitaiso ganyti arklių ir sako: „Einu ga- 
nyti arklių, Šakjamuni*“. Ir piemuo jis buvo ne iš kelmo spir- 
tas, ir jo Maišai niekada tušti nesimėtydavo. 

Kartą į kmerų šalį iš Kinijos atplaukė penki šimtai lai- 
vų. Jie plaukė kaip tik pro tą vietą, kur Arkliakukulis ganė 
arklius. Pamatė jis užjūrio laivus ir šaukia: 

— Ei, mielieji svečiai, plaukite šen! 

Laivai priplaukė prie kranto. Arkliakukulis ir klausia: 

— Ar iš toli keliaujate? 

— Iš Kinijos, — atsako vairininkas. 

— O Kinijos valdovą ar pažįstate? 

— Aš gyvenu netoli jo rūmų. 

— Kinijos valdovas — senas mano draugas. Gal grįždami 
paimtumėt jam lauktuvių nuo manęs? 
 — Kodėl gi ne? Paimsime. 

Ir laivai nuplaukė tolyn. 

Neilgai trukus vėl jie plaukia ta pačia jūra, tik šį kartą jau 
atgal, į kinų žemę. Paliepė vairininkas įmesti inkarą toj pačioj 
vietoj, kur jie buvo sutikę žmogų, pasivadinusį kinų valdovo 
bičiuliu. Pamatė vairininkas piemenį ant kranto ir šaukia: 

— Ei, piemenie, nešk šen savo lauktuves. Mes į Kiniją grįžta- 


me. 

— Lauktuves aš antai į tuos maišus sudėjau. Kraukite juos 
į laivus, — atsakė Arkliakukulis ir parodė maišus su arklio 
kukuliais. 


Paliepė vairininkas savo žmonėms sunešti tuos maišus į lai- 
vus. Žmonių buvo kone keturi šimtai, ir tie pūkšdami vos ne vos 
susidorojo. 

Iškėlė laivai inkarus, plaukė, plaukė jūromis mariomis ir galų 
gale laimingai priplaukė kinų žemę. 

Vairininkas patraukė tiesiai pas valdovą ir pranešė jam: 

— Didysis valdove, jūsų bičiulis iš kmerų šalies siunčia jums 
dovanų — antai tuos maišus. 


Ž Šakjamunis— dar ir taip buvo vadinamas karalaitis Sidhartha iš Gauta- 
mio giminės, vėliau gavęs Bu*os vardą. 

— Koks ten galėtų būti mano bičiulis? — nusistebėjo valdo- 
vas. — Aš niekada nė kojos nebuvau įkėlęs į kmerų šalį. 

Bet vis dėlto pasakė dovanas priimsiąs, liepė sunešti maišus 
į kiemą ir atrišti. Atrišo tarnai vieną maišą. Žiūri valdovas — 
ogi tas grūste prigrūstas gryno aukso. 

„Kas per turtingumas to bičiulio, — galvoja valdovas, — 
jeigu atsiuntė man tiek aukso? Negi dabar jam skolingas 
liksiu. Reikia ir man ką nors dovanoti. Pinigų ne kažin kiek turiu. 
Norom nenorom reikės jam atiduoti savo dukrą, gražuolių gra- 
žuole“. . 

Liepė valdovas padaryti didžiulį būgną, davė dukteriai ste- 
buklingą skepetaitę ir pasodino ją į tą būgną. Paskui išruošė 
laivą kelionėn ir prisakė vairininkui: plaukti į kmerų šalį, žemai 
nusilenkti žmogui, pramintam Arkliakukuliu, ir pasakyti, kad jo 
bičiulis Kinijos valdovas siunčia jam dovanų būgną. Tas būgnas 
atspėjamu laiku jam tiksiąs širdžiai pralinksminti. 

Gavo Arkliakukulis būgną ir kad džiaugiasi! Tarnai pririšo tą 
būgną arklidėje. Muša, muša Arkliakukulis būgną ir vis kartoja: 

— Tai bent bičiulis! Kokį puikų pramaną jis man atsiuntė! 

Prisibūgnijo Arkliakukulis, kiek širdis geidžia, ir patraukė 
arklių ganyti. O valdovo duktė išlindo iš būgno, moste- 
lėjo stebuklingąja skepetaite, ir atsirado visokiausių valgymų 
ir gėrimų. Padengė ji stalą ir vėl į būgną įlindo. Pareina namo 
Arkliakukulis, žiūri — ogi stalas kad nukrautas! Stebisi Arklia- 
„kukulis: 

— Kas gi man tokias vaišes ištaisė?! Kaip tyčia alkanas esu 
— pats metas užkirsti. 

Ir taip diena po dienos. Kad ir kiek Arkliakukulis suko galvą, 
neatspėjo, ir gana, iš kur imasi visos tos gėrybės ant jo stalo. 
Galiausiai jis sumanė nusergėti paslaptingąjį tarną. Pabūgnijo 
kaip visada ir apsimetė išeinąs į laukus, o iš tiesų pasislėpė ir lau- 
kia. Tik žiūri Arkliakukulis — ogi neregėto gražumo mergelė 
išlipa iš būgno, mosteli skepetaite, ir tą pačią akimirką 
stalas apsikrauna valgymais ir gėrimais. Nustėro iš baimės Arklia- 
kukulis, o paskui kad suriks: 

— Šakjamuni! Iš kur tokia gražuolė? — ir pasileido nosies tie- 
sumu, o mergelė — paskui jį. Paregėjo Arkliakukulis, kad 
mergelė jį vejasi, ir suriko jau visa gerkle: — Šakjamuni! Ne- 
liesk manęs, pagailėk, atsitrauk, meldžiamasis! 

— Nesitrauksiu, — sako balsas jam už nugaros. — Tu mano vy- 
ras. Mano tėvas atidavė mane tau per pačią už tai, kad tu jam nu- 
siuntei tiek maišų aukso. 


2. Kampučijos pasakos 


— Ką tu! Argi aš tau pora... 

Pradėjo mergaitė jį kalbinti meiliais žodeliais, paėmė už ran- 
kos ir pargrąžino į arklidę. 

O nakčia valdovo duktė kažką pašnibždom paliepė stebuklin- 
gajai skepetaitei, mostelėjo ja, ir sukrypusi lūšnelė virto nuosta- 
biais rūmais, o tuose rūmuose knibždėte knibždėjo tarnų ir dvariš- 
kių. Įsivedė valdovo duktė savo vyrą į puošnias menes. O dvariškių 
minia kad sveikina juos, kad sveikina. 

Tuo tarpu sodiečiai, pamatę rūmus, tekini nubėgo pas setchė- 
jų, kuriam piemenavo Arkliakukulis, ir šaukia: 

— Stebuklas! Ten, kur buvo Arkliakukulio lūšna, stūkso nuo- 
stabiausi karališki rūmai. 

Netiki setchėjus, bėga pats pažiūrėti. Nagi gryna teisybė, 
vietoj lūšnos — rūmai. Persigando setchėjus ir pasileido pas ka- 
ralių, kiek tik kojos neša. 

Netiki karalius, siunčia tarnus teisybės sužinoti. Sugrįžo tar- 
nai ir patvirtino, kad setchėjus nemeluoja. Įtūžo karalius: 

— Kas gi drįso karališkus rūmus mano žemėje pasistatyti? Čia 
man viskas priklauso. | 

Sušaukė karalius kariuomenę ir veda ją akiplėšos sučiupti. 

Arkliakukuliui pasakė tarnai, kad tiesiai į jo rūmus pats kara- 
lius visą savo kariuomenę vedąs, ir tas baisiai persigando. O pa- 
ti sako: 

— Nebijok, man vieni niekai tą karalių įveikti. 

Išėjo jinai priešais karaliaus kariuomenę, šnipštelėjo kažką 
stebuklingajai skepetaitei, mostelėjo — ir karaliaus su visa ka- 
riauna kaip nebūta. 

Nieko nelaukę, žmonės karaliumi išrinko Arkliakukulį. Taip 
Šakjamunis jam atsilygino. 


KAIP JAUNIKAITIS KRABUS KASĖ 


Gyveno kartą toks žmogus su pačia, ir turėjo juodu sūnų. 
Kai sūnui suėjo dvylika metų, motina pasimirė. Liko juodu su 
tėvu vienu du. Tėvas prekiavo šiuo bei tuo, o sūnus jam padėjo. 
Prekiauti jiems nesisekė. Kasmet tėvas vis giliau į skurdą brido. 
Galop jie visai nusigyveno. Pasiligojo tėvas ir žemelėn atgulė. 
Liko jaunikaitis vienas it pirštas. Bet praėjo penkios dienos po tė- 
vo mirties, ir jaunikaitis susapnavo, kad jam pasirodė tėvas ir 
sako: „Bėdos tave spaudžia, mano sūnau. Anei jokio turto aš 
nesu užgyvenęs. Taigi klausykis, ką tau prisakysiu: kas rytą, vos 

tik patekės saulė, eik nuo mūsų trobos į šiaurės rytus, kol priei- 
si senolio lūšnelę; išsikask ten po vieną krabą ir pardavinėk — 
vis badu nemirsi..." 

Su aušra atsikėlė jaunikaitis, pasiėmė kastuvą ir eina prie se- 
nolio trobelės. Tik įbedė kastuvą į žemę, žiūri — krabas. Išsikasė 
jis tą krabą, nunešė į turgų ir ten už jį bematant gavo dide- 
lius pinigus. | 

Nuo tos dienos jaunikaitis kas rytą ėjo krabo išsikasti 
ir daugiau nebekentė nei skurdo, nei bado. 

O tame krašte gyveno vienas turtingas setchėjus, kuris turėjo 
daug dukterų. Vyresniąsias dukras jis jau buvo išleidęs už vyrų. 
Bemergavo tik jaunėlė, vardu Peu. Šita jaunėlė nė už vieno nenorė- 
jo tekėti, niekas jai akin nekrito. Kad ir kaip ją tėvai įkalbinėjo, 
kad ir kokius jaunikius piršo, nė girdėti toji nenori, ir gana. 

Kartą jaunikaitis iškasė didžiulį krabą ir neša į turgų. Pamatė 
jį Peu, pasišaukė ir klausia: 

— Ei, jaunikaiti, kur tempi tokį didelį krabą? 

— Ogi nešu į turgų parduoti. 

— Tai parduok man. 

Peu davė už krabą krūvą pinigų ir sako: 

— Kai vėl turėsi krabų, nešk juos tiesiai man, niekam kitam 
nepardavinėk. 

Aiškus daiktas, krito mergelei į akį jaunikaitis, o tasai nieko 
nesuprato, paėmė pinigus ir patenkintas parėjo namo. Nuo to karto 
jaunikaitis nešdavo krabus tik Peu. Mergelė pirko tuos krabus, 
ir jos širdis vis labiau ir labiau linko prie jaunikaičio. 
Kaip beįmanydama ji stengėsi, kad jaunikaitis tai suprastų, ta- 
čiau tasai, vargšas būdamas, galvojo sau: „Matyt, setchėjaus duk- 
ra Mane pamilo, bet juk aš varguolis našlaitis. Ne pora aš jai“. 

Pamatė vyresniosios seserys, kad Peu skurdžius prekininkas 
patinka, nuėjo pas tėvus ir sako: 

— Mūsų jaunėlė sesuo Peu į vargetą krabų pardavėją akis 
blizgina ir nė nesislepia, begėdė. Tasai vargeta tik jai vienai 
krabus neša, o jaunėlė juos perka. Ir šiaip, ir taip stengėmės 
ją į protą atvesti, bet jihai nė klausyti mūsų nenori. Visai galvos 
neteko. 

Supyko tėvai, tokią žinią išgirdę, pasišaukė Peu ir kad ims 
burnoti: 

— Ak tu, nedorėle! Nieko daugiau nemoki, tik spyriotis ir 
tėvus per nieką laikyti. Mes tau piršom turtingus ir gerus jau- 
nikius, tu juos visus atstūumei. O dabar drįsai pasirinkti kažkokį 
vargetą prekininką. Visai pasileidai!.. 

Paskui tėvas paliepė: 

— Nešdinkis iš mano namų, kad tavo nė padujų čia neliktų. 
Ir žiūrėk, kad nuo šios dienos ne tik į namus, bet ir į mūsų kaimą 
nė kojos nekeltum. 

Bet motinai ne taip paprasta išvaryti savo tikrą dukterį. 
Patyliukais ji surišo mazgelin brangesnių daiktų ir padavė dukrai. 
Atsisveikino Peu su motina, paliko gimtuosius namus, nuėjo pas 
jaunikaitį ir papasakojo, kas jai nutiko. Jaunikaitis išklausė ir 
sako: 

— Aš vargeta ir našlaitis. Verčiau jau grįžk namo. Kur čia man 
tave vesti, tavo tėvas dar galvą man nuims. 

— Verčiau galą gausiu, bet namo negrįšiu! — atsakė Peu. 

— O ką gi mudu darysim2 

— Kaip tu pasakysi, taip ir bus. 

Nusprendė jaunikaitis, kad juodviem su Peu geriau išsikelti 
iš to kaimo. Kaip tarė, taip padarė — išsikraustė ir apsigyveno 
kitoje vietoje. | 

Kaip ir pirma jaunikaitis kas rytą eidavo krabo išsikasti. Už 
gautus pinigus pirko valgio sau ir savo jaunai pačiutei. O Peu buvo 
jam gera pati ir niekada pikto žodžio nesakė. Bet kartą ji vis dėlto 
vyrą paprašė: 

— Meldžiu tave, nebevaikščiok krabų kasti. Pinigų turim už- 
tektinai, tu gali pirktis viską, ko tik panorėsi. 

Bet vyras nesutiko, ir Peu suprato, kad jo neperkalbės. Ta- 
da ji slapčiom pasekė vyrą ir nužiūrėjo, kur jis krabus kasa. Paskui 
ištaikė valandėlę, kai jis išėjo miškan malkų parsinešti, pasiėmė 
kastuvą, sukasė visą Žemę po senolio trobele, parėjo namo ir triū- 
sia sau lyg niekur nieko. 

Kitą rytą, kaip ir kasdien, vyras susitaisė krabų kasti. 
Žiūri — ogi po lūšna visa žemė išrausta, nė pėdos neliestos ne- 
likę, tik vienam kampe guli krabo kiautas, toks sausas ir švarus, 
lyg jį daug dienų būtų kas džiovinęs ant saulės. Parėjo vyras 
tuščiomis rankomis, numetė kiautą po laiptais, nė žodžio pačiai ne- 
pasakė, bet ir pinigų nedavė. Peu taip pat ničnieko jį neklausė. 

Vėlai vakare Peu išsitraukė pinigus, norėdama šiek tiek atsi- 
skaičiuoti rytojui, ir jai išsprūdo iš rankų vienas najenas — sidab- 
rinis pinigėlis. Nuriedėjo pinigėlis į plyšį po grindimis. Peu nieko 
vyrui nesakė, tik pagalvojo sau: „Palauksiu rytojaus, o kai pra- 
auš, nueisiu ir susirasiu tą najeną“. 

Kai išaušo rytas, Peu nusileido po troba ir ieško tarp polių va- 
kar pamesto pinigėlio. Tik žiūri — ogi jai prieš akis kūpso kra- 
bo kiautas, pilnutėlis najenų. Apsidžiaugė Peu, susiėmė najenus 

ir neša vyrui. Vyras nustebo ir klausia: 

— Iš kur tu gavai tiek pinigų? 

— Vakar vėlai vakare traukiau pinigus, o vienas najenas man 
išsprūdo iš rankų, nuriedėjo ir iškrito po namu per plyšį. Tuoj pat 
nėjau jo ieškoti, jau tamsu buvo. Pagalvojau, kad mūsų trobelė 
stovi nuošalioje vietoje, ir iki rytojaus niekas pas mus neužeis. 


O kai paryčiu nusileidau žemyn, žiūriu — po namu guli krabo 
kiautas, pilnutėlis pinigų. 

— Va ir nebereiks man krabų kasinėti — apsidžiaugė 
vyras. 


Nuo to laiko kas vakarą juodu vis numeta į grindų plyšį 
po pinigą. Numeta sidabrinį pinigą — auštant randa pilną kiautą 
sidabro, numeta auksinį pagrožėlį — auštant randa pilną kiautą 
aukso. Ir taip juodviem ėjosi ištisus metus. Prasigyveno juodu. 
Suslapstė savo turtus ir nusprendė, kad jau visko lig valios turi. 

Sugalvojo kartą Peu, kad gerai būtų savo tėvus aplankius. 
Priėjo jinai su vyru gimtąjį sodžių, išvydo juodu vyresniosios 
seserys ir kad ims burnoti: 

— Ak tu, vagile! Kaip tave kojos čia atnešė, ir dar ne vieną, 
su vyru? Gal jau pamiršai tėvo paliepimą, kad tavo nė padujų 
sodžiuj neliktų?! Nešdinkis iš čia, kol ne vėlu!.. 

— Mielos mano seselės, — prašosi Peu, — nesibarkite. Aš 
atėjau tėvo motulės aplankyti, juk jie man tiek gero padarė. Ne 
pinigų aš atėjau prašyti. Jūsų turtų man nereikia. Aš nesigviešiu 
svetimo. 

Įširdo seserys, pasileido dar pikčiau burnoti: 

— Žiū, kaip tu išpuikusi, dar ir meluoti išmokai. Netikim mes 
tavo žodžiais: kurgi regėta, kad skurdžius svetimų pinigų nesi- 
gvieštų. 

— Tai gal kertam lažybų? — sako Peu. 

— O ko čia kirsti lažybų? 

— Jei suskaičiuosite per dieną visus mano pinigus, atiduo- 
siu juos judviem perpus, o jei nespėsit suskaičiuoti — išeisit 
tuščiom. 

— Kodėl ne, suskaičiuosim. Bet jei tu tyčiojies iš mūsų, 
iškaršim tau kailį. 

— Jūsų valia, — nusilenkė seserims Peu. 

Nuėjo vyresniosios seserys skaičiuoti jaunėlės pinigų, bet kad 
ir kaip stengėsi, per kiaurą dieną nė pusės nesuskaičiavo. 
Parėjo juodvi namo ir sako tėvams: 

— Peu, mūsų jaunėlė sesuo, buvo atėjusi į sodžių ir gyrėsi, kad 
turi didžiausias krūvas pinigų. Mudvi nepatikėjome, o jinai mums 

mudvi, žiūrim — teisybė, pinigų krūvos nesuskaičiuojamos. 
Sukirtom mudvi su ja lažybų, kad visus suskaičiuosime per dieną. 
Pažadėjo sesuo pinigus mudviem padalyti, .jei suskaičiuoti su- 
spėsime. Kad skubėjom mes, kad skubėjom, bet kur tau, — negi 
tokią krūvą perdien įveiksi!.. 

Išgirdo tokią žinią setchėjus ir pasiuntė pas jaunėlę teisėjo pa- 
rankinius: tegu patikrina ir pasako, ar nemelavo vyresniosios 
dukterys. Atbėga parankiniai, atneša žinią, kad dukterys sakiu- 
sios gryną teisybę. Apsidžiaugė setchėjus, pasiuntė vieną tarną 
jaunėlės ir žento atsikviesti, o teisėjo parankiniams liepė pa- 
imti iš sodiečių ratus ir atvežti jam dukters pinigus. Pamatė 
setchėjus savo akimis ratus, prikrautus aukso ir sidabro, ir 
sako: 

— Na, dukrele, tu iš visų mano dukterų esi dalingiausia. Nuo 
šios dienos, mano vaikai, gyvenkime visi drauge, o ant manęs, 
senio, nepykit. 

Taip Peu vėl buvo priimta į gimtuosius namus. Kai se- 
nasis setchėjus mirė, jo vardas ir pareigos atiteko Peu vyrui. 


GEROJI DVASIA 


Kartą vieniems vargetoms sodiečiams gimė berniukas. Visai 
dar mažutį jį apsėdo piktoji dvasia. Ir vos ta piktoji dvasia apsi- 
rinko sau berniuką per buveinę, jo tėvai ėmė ir pasimirė. Anūkas 
auginti liko senai bobulei. Bėgo metai. Bernaitis augo. Ir štai jam 
sukako dvidešimt. metų. Nuėjo bernaitis kartą į mišką malkauti. 
Paregėjo jį ten geroji dvasia ir sako piktajai savo sesei: 

— Nuo tos dienos, kai tu apsėdai šitą bernaitį, jis bėdų neat- 
sigina: tėvai pasimirė, vargai iš visų pusių spaudžia, ko tik jis 
imasi, viskas jam iš rankų krinta. Matyt, iš tikrųjų tu galinga. 

— Kurgi ne! — apsidžiaugė piktoji dvasia. — Vadinasi, tu 
tiki, kad aš esu galinga 

— Tikiu, tikiu. O dabar užleisk man vietą. 

Sutiko piktoji dvasia ir nulėkė sau. Geroji dvasia beregint 
pasidarė bernaičio globėja, o tasai nieko nenujaučia, kerta žabus, 
ir tiek. Bet netrukus atsisėdo bernaitis pailsėti ir susimąstė: „Kad- 
gi mes nors kiek prakustume, mano bobulė vargo nebe- 
vargtų. O dabar, jeigu mane ištiks kokia nelaimė, kas ją maitins? 
Imsiu ir įkalbėsiu ją kokiam turtuoliui parsisamdyti. Gal už pa- 
valgymą kas nors priims mudu tarnystėn...“ 

Nebe malkos bernaičiui galvoj, eina jis namo su bobule pasi- 

tarti. Ta sutiko. | 

Patraukė bobulė su anūku pas turtingą setchėjų, vieną iš keturių 
garsiausių setchėjų visoje karalystėje. Įėjo juodu pro vartus ir at- 
sisėdo prie laiptų. Eina pro duris setchėjus su pačia, žiūri — prie 
jo rūmų laiptų senutė su bernaičiu sėdi. Setchėjus klausia: 

— Ką pasakysite? 

— Ogi mano bobulė ir aš prašom tave, šviesiausias pone, 
mus tarnystėn priimti, — atsako bernaitis. — Mums daug nereikia, 
kad tik ryžių gautumėm. 

Setchėjus pagalvojo, pagalvojo ir sako: 

— Gerai, pasilikite. 

O bernaitis vėl prašo: 

— Leisk man virtuvėje patarnauti ir kambariuose. 

Setchėjus ir vėl sutiko. O bobulei pavedė vištas ir antis ganyti, 
žiūrėti, kad paukščiai ryžių pasėlių neiškapstytų ir džiovinamų 
grūdų nelestų. 

Bernaitis netingėjo, dirbo neatsitiesdamas. Šeimininkai buvo 
juo patenkinti. 

Praėjo treji ar ketveri metai. Pasiprašė bernaitis piemeniu pa- 
skiriamas. Ir gebėjo jisai tūkstančius buivolų vienas sužiūrėti. 
Ir tvartą, būdavo, iškuopia, ir pakinktus sutaiso. 

Kartą turtuolis sako pačiai: 

— Nuo tos dienos, kai šis bernaitis įsiprašė už piemenį, 
mes jo nematėme. Eime, pažiūrėsime, kaip jis galvijų žiūri. 

Nuėjo turtuolis su pačia, dairosi — ogi tvartas švarus švaru- 
tėlis, viskas savo vietose, pakinktai sutaisyti, buivolai sotūs. 
Grįžo šeimininkai namo patenkinti ir šnekasi: 

— Tasai bernas mums tiesiog radinys. Tarpsta mūsų buivolai, 

Vieną gražią dieną bernaitis nusprendė suginti buivolus į kūdrą 
ir begindamas ant kažko suklupo. Žengė dar žingsnį ir vėl suklu- 
po. Mat visas kūdros dugnas buvo vieni aukso luitai. „Kad juos 
kur, tuos nelemtus akmenis! — galvoja sau bernaitis. — Visas 
kojas į juos apsidraskiau. Šitaip dar ir kaktą prasimušiu“. 

Paėmė jis vieną luitą ir sako: 

— Imsiu ir nunešiu tą akmenį bobulei. Jau kad gražus jis, 
tai gražus. 

Vargšas piemuo kaip gyvas aukso nebuvo regėjęs. Parsivarė 
jisai buivolus namo, nuėjo pas bobulę ir rodo jai akmenį: 

— Žiū, bobule, kokį gražų akmenį radau. 

Paregėjo bobulė auksą, išsigando: 

— Kur tu, anūkėli, tokį didžiulį aukso luitą ėmei? Nešk jį grei- 
čiau iš kur atnešęs! Man ne tik į rankas imti, bet ir pažiūrėti 
į jį baisu. 

Išgirdo bernaitis, kad čia auksas, paėmė luitą, nunešė atgal, 
įmetė į kūdrą, bet tą vietą dėl visa ko įsidėmėjo. 

Sumanė tos šalies karalius savo aukščiausius patarėjus iš- 
bandyti. Paliepė jis keturiems žygūnams vykti pas keturis žy- 
miausius patarėjus ir pakviesti juos į rūmus. Kai patarėjai at- 
kako, karalius tarė jiems: 

— Šiąnakt jūs turite saugoti rūmus. 

Sėdi patarėjai tuščioje salėje keturiese ir nežino, ką veikti. 
Reiktų akyliems ir ausyliems būti, o jiems tik rūpi, kaip čia pato- 
giau atsigulus ir saldžiau numigus. Vidury nakties įsigavo ka- 
ralius į salę, kur savo patarėjus paliko, žiūri — ogi visi keturi 
knarkia, net sienos dreba. Perširdo karalius ir įsakė sargybai, kad 
ryt rytą visiems tiems apsileidėliams patarėjams galvas nukirstų. 

Kitą dieną karalius įsakė sušaukti keturis garsiausius 
setchėjus. Išsigando mūsų setchėjus, mat jau žinojo, kad karalius 
buvo sušaukęs į rūmus keturis žymiausius patarėjus ir visiems ne- 
žinia už ką galvas nukirto. Nėr kas daryti setchėjui, ruošiasi jis 
palikti namus. Lieja graudžias ašaras vaikai ir šeimynykščiai, 
nebesitiki šeimininką gyvą pamatysią. Tik kur buvęs, kur nebuvęės 
ateina piemuo ir klausia: 

— Ko jūs visi taip sielojatės? 

Nupasakojo setchėjus savo bėdą. O bernaitis sako: 

— Gal aš tai nakčiai už tave į rūmus nueičiau? 

Apsidžiaugė setchėjus. Nubėgo geriausių savo rūbų atnešti: te- 
pasipuošia piemuo tą vieną naktį. Išruošė piemenį kelionėn. 
Gavo gražius rūbus bernaitis ir dar paprašė kardo kuo aštresnio. 
Pasiėmė kardą ir nuėjo su trimis garsiausiais setchėjais rūmų 
sergėti. 

Trys setchėjai iki pusiaunakčio šnekučiavo, o bernaitis atsi- 
gulė ir neva miega. Prisišnekėjo setchėjai ir užsnūdo vienas po 
kito. Žiūri bernaitis — šnarpščia visi trys. Atsikėlė jis patyliu- 
kais ir laukia, kas toliau bus. 

Vidury nakties karalius vėl išėjo iš savo menės ir sėlina į salę 
pas setchėjus. Žiūri bernaitis — įslinko kažkas. Kad stvers jis 
kardą, kad šoks ant neprašyto svečio — tuoj į gabalus sukapos. Vos 
vos karalius sveiką kailį išnešė. 

Tris kartus buvo įsėlinęs karalius, ir tris kartus bernaitis jį 
kardu išvijo. 

Rytą karalius įsakė visiems trims miegaliams setchėjams nu- 

“ 


kirsti galvas, o bernaitį pasišaukė į savo menę ir klausia: 

— Kuo tu vardu, setchėjau? 

i — Aš — tokio ir tokio setchėjaus sūnus, — atsakė bernai- 
is. 

Išsišaukė karalius setchėjų ir klausia: 

— Ar teisybė, kad tai tavo sūnus? 

Setchėjus nusilenkė karaliui ligi pat žemės ir atsakė: 

— Teisybė, šviesiausiasis karaliau, tai mano sūnus. 

— Na, jeigu jis tavo sūnus, tebūnie ir mano. 

Tasai karalius turėjo vienturtę dukterį, neregėto gražumo mer- 
gelę. Nusprendė karalius išleisti ją už to drąsuolio. Iškėlė jiems 
smagias vestuves. Karalius buvo senas ir neilgai trukus atidavė 
sostą jaunajam žentui. Taigi vargšas bernaitis, gerosios dvasios 
globojamas, tapo karaliumi. 

Jaunasis karalius prisiminė, kad piemenaudamas aukso buvo 
radęs. Paprašė jis savo įtėvį pasiųsti tarnus, kad tą auksą parga- 
bentų ir gerai jį paslėptų. 

Vieną dieną pas jaunąjį karalių turėjo sueiti vyriausieji karo 
vadai. Nuėjo jis pas senąjį karalių pasiklausti, kaip juos priimti 
turįs. Senasis karalius ir sako: “ 

— Tu ne karališkos giminės. Todėl būtinai juos priimk drauge 
su karaliene. 

Jaunasis karalius pasišaukė pačią, ir eina juodu abu į didžiąją 
menę. O tuo tarpu piktoji dvasia atlėkė pas gerąją dvasią ir 
sako: 

— Tu paėmei savo globon vargetą ir jį karaliumi padarei! Di- 
delę ir tu galią turi. Bet dabar atsitrauk, jis mano. 

Geroji dvasia paklausė piktosios dvasios ir nuskrido sau. Tik 
kad sužaibuos, kad sugriaudės perkūnas, ir ūmai karalius prabilo 
tokiais žodžiais, kokių nei jis pats, nei dvariškiai nesitikėjo. 

—"Girdite — perkūnas griaudžia. Visai kaip anais laikais, kai 
aš buivolus laukuose ganiau. 

Vos tik jis taip pasakė, karalienė pašoko, apsipylė ašaromis ir 
nubėgo pas tėvą. 

— Tėve, nedera man, karaliaus dukrai, būti vargetos piemens 
pačia. Aš atsižadu tokio vyro. Jis ką tik visiems girdint pasisakė, 
kad buivolus ganęs, perkūnas jam tai priminė. Kaip aš dabar žmo- 
nėms į akis pažiūrėsiu! 

Perpyko karalius, liepė buvusį piemenį suimti ir šaltojon už- 
daryti. 

Dar nė pusdienio jaunikaitis šaltojoj neišbuvo, o geroji jo 
globėja jau aplankė piktąją dvasią ir tarė jai: 

— Garbioji mano giminaite, labai galinga tu pasirodei. Vos tik 
spėjau tau savo vietą užleisti, mano globotinis braukšt ir už grotų 
atsidūrė. Gana tau. Užleisk man vėl globėjos vietą. 

Piktoji dvasia net pašoko iš džiaugsmo: vadinasi, jos galia 
tikrai didelė. Ir mielai nuskrido sau. Geroji dvasia, ėmusi globoti 
jaunikaitį, įkvėpė jam išganingą mintį. 

„Reikia būti atsargesniam su žmonėmis, — pagalvojo jis. — 
Priplepėjau ko nereikia ir šaltojoje atsidūriau. Bet juk dar niekas 
nežino, kad aš už grotų. Paprašysiu savo įtėvį išimti paslėptąjį 
auksą. Tegu paliepia iš to aukso iškalti šimtą buivolų ir šimtą 
auksinių dubenų, o rytoj tegu atsiunčia man“. 

Nieko nelaukęs, jis pasikvietė kalėjimo viršininką ir sako: 

— Karalius liepia tau pasiųsti žygūną pas mano tėvą. Tegu jisai 
sušaukia auksakalius ir užsako jiems nukalti iš aukso šimtą buivo- 
lų ir šimtą dubenų. Ir ne vėliau kaip ryt rytą viską teatgabena man. 

Nedrįso kalėjimo viršininkas nepaklausyti ir viską padarė 
taip, kaip buvo palieptas. 

Setchėjus tuoj pat sušaukė geriausius meistrus ir uždavė 
jiems darbo. Auštant šimtas gražiausių auksinių buivolų sto- 
vėjo ant šimto dubenų iš gryno aukso. 

Rytą karalius pro langą paregėjo pulką mergelių su aukso 
dubenimis. Keista jam susirodė ta eisena, ir jis liepė tarnui mer- 
geles pašaukti. Kai mergelės prisiartino, karalius paklausė: 

— Kam jūs nešate tuos puikius dubenis? Kam priklauso šitie 
aukso buivolai? 

— Mūsų ponui,— atsakė mergelės. 

Atspėjo karalius, kas tasai ponas, apsidžiaugė ir pašaukė dukrą: 

— Dukrele mano, ne bėda, kad tavo vyras dūsavo, prisiminęs 
tuos laikus, kai ganė buivolus. Va kokiais žaislais tavo vyras 
vaikas būdamas žaidė. Anie buivolai — ne bet kokie gyvuliai. 
Jie iš gryno aukso. Taigi neširsk ir kuo greičiau su savo vyru susi- 
taikyk. 

Paliepė karalius nedelsiant išleisti žentą iš šaltosios ir tuoj 
pat grąžino jam sostą. 


PADARAI, 
GRAUŽIANTYS ŽMOGUI ŠIRDĮ 


Gyveno pasaulyje du bičiuliai, gyveno, o paskui pasimirė. Ir 
vienas iš tų bičiulių atgimė kaip dievas Indra, o kitas — kaip vaI- 
guolis žvejys, kuriam likimas davė tokią pat varguolę pačią. Kar- 

tą Indra atmerkė akis ir pamatė, kad tasai žmogus, su kuriuo 
jis bičiuliavosi praeitame gyvenime, dabar pavirtęs į žvejį, anei 
nudilusio pinigėlio neturintį. Pagailo Indrai Žvejo, nusileido 
jis nakčia žemėn ir į jo tinklus įdėjo tris didžiulius aukso gaba- 
lus. Rytą Žvejys ištraukia vieną tinklą, žiūri — nėr žuvies, tik 
kažkoks didelis akmuo įstrigęs. Išmetė jis tą akmenį atgal į van- 
denį. Ištraukia kitus tinklus — ir vėl abiejuose po akmenį. 
Įširdo žvejys, sumetė akmenis į vandenį ir parėjo namo tuščio- 
mis rankomis. Naktį Indra išgriebė aukso gabalus ir vėl juos 
sudėjo į tinklus. Rytą žvejys tinklus ištraukia, žiūri — vėl juose 
tie patys akmenys. Numojo ranka, parsinešė aukso gabalus namo 
ir pastatė ant jų gorę. Žvejo pačiutė taip pat niekada nebuvo ma- 
čiusi aukso, tad nė kiek tais akmenimis nesistebėjo. 

Kartą į kaimą atvažiavo karaliaus mokesčių rinkėjas. Pamatė 
tasai rinkėjas, kad vargetos žvejo gorė pastatyta ant aukso gaba- 
lų, ir pareikalavo, jog žvejys akmenis iš po gorės ištrauktų ir 
jais mokesčius apmokėtų. Žvejys buvo ligi ausų rinkėjui įsiskoli- 
nęs ir mMieliausiu noru sutiko tuos akmenis atiduoti, kad tik pasku- 
tinių rakandų rinkėjas neatimtų. 

Vieną gabalą mokesčių rinkėjas atidavė į karaliaus iždą, o 
kitus du sau pasiliko. Pamatė karalius savo ižde aukso gabalą 
neregėto didumo, nustebo ir liepė pašaukti mokesčių rinkėją. 
Kai mokesčių rinkėjas stojosi priešais karalių, tasai paklausė, iš 
kur auksą gavęs. 

Rinkėjas nuolankiai atsakė, kad tuo auksu jam vienas žve- 
jys mokesčius ir senas skolas sumokėjęs. Nustebo karalius — 
neregėtas daiktas, kad žvejys turėtų tokį didelį aukso gabalą. Nie- 
ko nelaukdamas, jis išsiuntė pasiuntinius žvejo atvesti. Stojo 
žvejys karaliui prieš akis ir viską papasakojo kaip buvę, nenu- 
tylėjo, kad visus tris akmenis pats savo rankomis rinkėjui ati- 
davęs. Karalius įsakė nuslėptuosius gabalus iš mokesčių rinkėjo 
tučtuojau atimti, o iš žvejo pareikalavo dar aukso. Puolė ant 
kelių žvejys, meldžia pasigailėjimo: iš kur, girdi, tokių akmenų im- | 
siąs. Užpyko karalius ir įsakė žvejį kalėjiman įmesti. 

Kitą dieną karalius sužinojo, kad kalėjimo prižiūrėtojas 
piktai plūdo žvejį, kalinius darban varydamas. Pasišaukė kara- 
lius žvejį ir paklausė: 
rytas? 

— Ogi už tai, didysis karaliau, kad aš buvau labai susikrimtęs ir 
negrabus. Man vis atrodė, kad kažkokie padarai graužia man širdį. 

— Na, jeigu taip, — apsidžiaugė karalius, — tai eik ir sugau- 

dyk visus tuos padarus, kurie graužia tau širdį. Jeigu nesugaudysi, 
liepsiu tau galvą nukirsti. 

Išsigando žvejys ir mano sau: „Dabar tai nulėks mano gal- 
velė!“ Tačiau nedrįso nė žodeliu paprieštarauti, tik žemai nu- 
silenkė ir išėjo iš karaliaus rūmų. Nusprendė žvejys patraukti į 
gūdžią girią ir ten galą pasidaryti. Eina jis per girią, eina, didžiai 
nusiminęs, susikrimtęs, ir jį vėl pamatė dievas Indra. Ir sumanė 
Indra pastatyti lūšną žvejui po akim, o pats atsiskyrėliu pasi- 
versti. Paregėjo žvejys lūšną, apsidžiaugė neapsakomai, įėjo 
vidun ir žemai nusilenkė atsšiskyrėliui. 

— Kokios bėdos tave čia atvijo, mano sūnau? — klausia at- 
siskyrėlis. 

Papasakojo žvejys atsiskyrėliui, į kokią bėdą įkliuvęs. O at- 
siskyrėlis sako: 

— Nesigraužk, aš tau padėsiu. 

Paėmė jis bambuko dūdelę, ištarė ties ja kerų žodžius, ir pilna 
lūšna prigužėjo baisių Žvėrių: tigrų, dramblių, gyvačių, ragano- 
sių. Dar kažką sumurmėjo atsiskyrėliš, ir ūmai visi žvėrys pasi- 
darė tokie mažučiai, kad be vargo sutilpo į bambukinę dūdelę. 
Padavė ją atsiskyrėlis žvejui ir tarė: 

— Šita dūdelė stebuklinga. Pasiimk ją ir eik pas karalių. 
O kai nueisi, pasakyk, kad jis su pačia ir vaikais sueitų į sosto 
menę ir visas duris gerai uždarytų. Kitaip nesutik dūdele groti. 

Paėmė. žvejys stebuklingąją dūdelę, padėkojo atsiskyrėliui 
ir eina pas karalių. Nuėjo ir sako: 

— Didysis karaliau, tavo nuolankus vergas sugavo visus pada- 
rus, kurie graužė jo širdį. Jie uždaryti va šitoje bambukinėje 
dūdelėje. O jeigu nori juos pamatyti, pirma sušauk savo karališką- 
ją šeimyną ir gerai uždaryk visas rūmų duris. 

Nebesitveria karalius iš smalsumo, tuoj pat liepia įvykdyti 
žvejo prašymą. Suėjo į menę karaliaus šeimyna, gerai uždarė 
duris, laukia nesulaukia, kada gaus pamatyti padarus, kurie žmo- 
gaus širdį graužia. 

O žvejys priglaudė prie lūpų bambukinę dūdelę ir užgrojo. 
Bemat iššoko iš dūdelės žvėrys — kraupūs drambliai, tigrai, 
gyvatės, raganosiai. Užpuolė jie karalių ir jo šeimyną, visus su- 
draskė į gabalėlius, o paskui išlaužė duris ir išlėkė į mišką. Lėk- 
dami dar tarė žvejui: 

— Jei kada tave bėdos prispaus ir tau prireiks pagalbos, 
sušvilpk šia dūdele, ir mes tučtuojau subėgsim. 

Pamatė tos karalystės žmonės, kad net laukiniai žvėrys žvejo 
klauso, ir išrinko jį savo karaliumi. 

NAŠLAIČIAI 


Seniai, labai seniai gyveno toks žmogus. Jo pati buvo mirusi 
ir palikusi jam du sūnus. Tasai žmogus statė iš bambuko bučius, 
gaudė žuvį, pardavinėjo ją turguje ir taip sau pelnėsi duoną. 

Kai jis eidavo į girią bambukų kirsti ir bučių pinti, visada 
vesdavosi vyresnįjį sūnų, o jaunėlį palikdavo namų žiūrėti. Labai 
knietėjo jaunėliui pamatyti, kaip tėvas bučius pina. Kartą jis 
pasiprašė irgi paimamas į girią. Tėvas sutiko, ir jie išėjo visi trys. 

Atėjo jie į girią, tėvas išsirinko tinkamą bambuką, nukirto 
jį, paskui suskaldė ir pina bučius. Kiek kartų vyresnysis sūnus su 
tėvu jau buvo ėjęs, nieko neišmoko, terūpėjo jam, ką pietums gaus 
užkirsti. O jaunėlis buvo visai kitokio būdo: uoliai mokėsi iš tėvo, 
akių neatitraukdamas žiūrėjo, ir kokį bambuką jis pasirenka, 
ir kaip jį kerta, kaip skaldo, ir kaip bučių pina, kaip tą bučių pasta- 
to ir kaip ištraukia, ir kaip žuvį kepa — viską viską galvon dėjosi. 

Užmiršo kartą tėvas namie skiltuvą, o be ugnies žuvų neiškepsi, 
vaikų nepamaitinsi. Susirado jis sausą bambuką, atskėlė dvi skalas, 
"patrynė jas vieną į kitą — ir žybtelėjo ugnis, užsidegė laužas. 

Ėjo metai po metų. Tėvas apsirgo ir pasimirė. Liko abu broliai 
vičvienaičiai. Nebuvo kas juos globoja, ir vis sunkiau jiems da- 
rėsi galą su galu sudurti. Kartą nebeištvėrė jaunėlis ir sako vyres- 
niajam: 

— Brolau mano, anksčiau mumis tėvas rūpindavosi. Augino 
mudu, maitino, ir nieko mums netrūko. Bet šit tėvas pasimirė, 
o mes dar Maži, patys sau neužsidirbam. Kaimynams neparsisam- 
dysi, mes jiems tikriausiai nereikalingi esam. Ko tu manai grieb- 
tis, brolau? Juk ryžių mes vos šiam vakarui beužteksim! Ryt 
rytą jau neturėsime ko valgyti. Ar tik nemanai, brolau, eiti išmal- 
dos per žmones prašinėti? Aš jau verčiau badu mirsiu, bet per 
žmones neisiu. Gėda man būtų dykai duoną valgyti! 

— Kodėl gėda? — nustebo vyresnysis brolis. 

— Negi aš koks paliegėlis — rankos kojos sveikos, galvą ant 
pečių turiu... 

— Na žinoma, rankas kojas mes turime, turim ir po galvą. Bet 
kokia iš jų nauda, kad mes dar maži? Maišus nešioti, medžius 
pjauti, mišką kirsti — argi pagal mus darbas? 

— Baisus mat daiktas! Ir mažas paukštelis nei maišų nešioja, 
nei miško kerta, o savo mažylius išmaitina. Ir jo vaikai užauga ir 
gyvena kaip tėvai. O kodėl mums, brolau, nepasekti tėvo pėdom? 

— Po teisybei, brolau,— atsakė vyresnysis, — kol tėvas buvo 
gyvas, nesimokiau aš jo darbo ir nieko galvon nesidėjau. Nežinau, 

kaip bučių pinti, kaip pastatyti. Va žuvį kepti tai moku, bet juk pir- 
ma reikia ją sugauti. Ne, verčiau meskim tokias mintis iš galvos. 
Eikim per žmones išmaldą rinkdami arba parsisamdykime kam 
nors. Tokiems mažiems kaip tu ir aš ne gėda. 

— Ne, brolau,— atkirto jaunėlis,— aš nenoriu eiti su krepšiais 
prašinėdamas, ir išdidumas man neleidžia turčiams bernauti. Ar 
buvo bent vienas elgeta mūsų giminėj? Kas iš mūsų senolių dirbo 
kaip koks juodas jautis svetimuose laukuose? Ne, aš niekam nesi- 
leisiu ujamas. Juk žmonės su panieka išmaldą duoda, o turčiui 
bernas — šunio vietoj. Tik pagalvok, kokie išpuikę tie ponai! 
Diena dienon jie tyčiojasi iš tarnų, diena dienon krauna jiems 
nepakeliamus darbus. Vieni juokai jiems tave išplūsti ar prikulti. 
Įsidėk į galvą: tiek geras, tiek piktas žmogus tave užgauna, iš 
aukšto numesdamas kokį trupinį, o tu turi prieš jį lenktis išmaldos 
prašinėdamas. Jo ranka duoda, o tavo ima. Visi žmonės turi ran- 
kas, visi turi burnas. Kodėl gi vieni daro sau gėdą, tiesdami ranką 
išmaldai, o kiti išdidžiai sau duoną pelno? Kuo mūsų rankos už kitų 
blogesnės? Ar aš ne teisybę kalbu, brolau? 

— Kad bent tu tėvo amatą mokėtum... 

— O, dėl to gali būti ramus. Aš viską moku. Nereiks mudviem 
po kiemus vaikščioti ir piniguočiams lankstytis! Ir žemintis ne- 
reiks. Niekas nedrįs mus kojomis spardyti kaip kokius šunis. 
Tėvas mums paliko didelį turtą — peilį bambukams kirsti. Pramisti 
pramisime, o ko mums daugiau reikia? Nenukabink nosies! 

— Na ką gi, pamėginkim, niekas dėl to per galvą neduos... 

Jaunėlio rankos lipte lipo prie darbo. Broliai nieko nebestigo. 
Jie pynė bučius, gaudė žuvį. Dalį žuvies parduodavo, o pardavę 
pirkdavosi ryžių ir druskos. 

. Kartą jaunėlis susimąstė: „Mūsų tėvas tik bučius mokėjo pinti 
ir gaudė tik žuvis. O kodėl gi nepabandžius gaudyti žvėris? Juk 
giriose apstu ir šernų, ir elnių, ir stirnų“. 

Ir tarė vyresniajam: 

— Brolau, o gal mums pasidarius medžiotojais? Sugautume 
spąstais šerną ar elnią ir turėtume mėsos ligi soties. 

Pritarė jam vyresnysis brolis. Matė, kad jaunėlis ne tik tėvo 
amatą permanęs, bet ir šiaip galvotas. Abu broliai patraukė į 
girią, kur žvėrių daugiau. Eina jie giria, eina, jau gerą galą nuėjo. 
Ėmė vyresnįjį brolį troškulys kamuoti, ir jis tarė: 

— Brolau, gerti noriu. 

— Kai tėvas norėdavo gerti, susirasdavo drėgną vietą, išsikas- 
davo duobutę ir laukdavo, kol vandens prisirinks. 

— Nebeišsikasiu duobutės, pailsau. 

— Tai paėjėkim dar galelį. Man rodos, kad vanduo netoliese. 
Taip ir buvo. Paėjo juodu galelį ir priėjo nuostabiai skaidrų 
miško ežerą, lotosais apaugusį. Atsigėrė broliai ligi soties, skanių 
lotoso vaisių užvalgė, stipresni pasijuto, vėl patraukė tolyn ir 
galų gale nusigavo į gūdžią gūdžiausią tankynę, kur dar žmogaus 
koja nebuvo žengusi. Sumanė broliai toje tankynėje apsistoti. 

Jaunėlis tarė: 

— Čia bus gerai: aplinkui baisybė visokiausių žvėrių. Įsikur- 
sim sau būstą medyje, kad plėšrūs žvėrys nepasiektų, o spąstus 
paspęsim ant žemės. Maisto ilgam pakaks. 

Padirbo jaunėlis būstą tarp medžio šakų tarsi kokį lizdą, 

"pasodino ten vyresnėlį, o pats nuėjo spąstų spęsti. Pirmiausia jis 
pripjovė bambukų ir iškasė griovį aplink savo būstą, tik siaurą 
takelį paliko, kad būių kur praeiti, o paskui ėmė regzti spąstus. 
Surezgė ir įdėjo į juos žuvį kaip prievilą. 

Traukia per girią stambus šernas. Nieko jis nebijo. Užuodė 
žuvį, puolė ton pusėn ir įkliuvo į spąstus. Draskėsi, daužėsi, bet 
neištrūksta, ir gana. Mato broliai, kad šernas nebegyvas, ištraukė 
jį iš spąstų, pietus taiso. Tik žiūri — titnagas visai nudilęs. Nusi- 
minė vyresnėlis. Bet jaunėlis buvo įsidėjęs į galvą, ką tėvas dary- 
davo, tokion bėdon tekes. Susirado jis dvi sausas bambuko skale- 
les, patrynė vieną į kitą ir įkūrė laužą. Išsikepė juodu šerną ir 
skaniai papietavo. į 

Ilgai broliai gyveno girioje nieko nestokodami. Prie jų būsto 
atklysdavo ir šernų, ir elnių, ir stirnų, ir dramblių. Kartą jaunėlis 
paregėjo didžiulį dramblį be ilčių ir sako vyresniajam broliui: 

— Brolau, užsigeidžiau dramblienos. Bastosi čia toks vienas 
tuklus dramblys be ilčių. Kad taip jį mums pasigavus! Tik jam 
spąstų didesnių reikia. 

— Ką tu, dramblys tik pasipurtys, ir didžiausi spąstai suby- 
rės, o paskui jis taip įtūš, kad ir mums nesibaigs geruoju. Verčiau 
dramblių nelieskime. 

— O aš vis dėlto pabandysiu jį pagauti. Kad užsigeidžiau, tai 
užsigeidžiau dramblienos. Pamatysi, kaip tą dramblį nugaluosiu. 

Ir ant tako, kuriuo dramblys kasdien eidavo, jaunėlis paspendė 
didžiulius spąstus. 

Eina naktį dramblys savo taku ir didžiuojasi: 

— Mano šita giria. Aš joje visų stipriausias. Visi manęs bijo, 
o aš nieko nebijau. Niekas manęs nė paliesti nedrįsta... — 
Ir taip besididžiuodamas, žinoma, įkliuvo tiesiai į jaunėlio užtai- 
sytus spąstus. į 

Kad užtūtuos, kad sustaugs dramblys, net giria suskambėjo. 


* 

Deja, kad ir kaip jis staugė, kad ir kaip blaškėsi, neištrūksta, ir 
gana. Ir nusibaigė spąstuose. 
“-Išsliuogė broliai iš medžio, išdorojo dramblieną, susikūrė 
laužą, šviežią mėsą kepa. Pasklido gardus kvapas po girią ir pa- 
kuteno šnerves jakų karaliui. 

— Ohoho! — suriaumojo jakas. — Šiandieną girioj nepaprastai 
skaniai kvepia. Kažin, kas ten kepa mėsą? Nuskrisiu ir pažiūrėsiu. 
Ko gero, man bus sotūs pietūs. Jau kad gardus kvapas tai gardus. 
Tikriausiai ten visas kalnas mėsos pritaisytas. Atimsiu tą mėsą 
ir pats suėsiu! 

Stvėrė jakas deimantinį strypą ir ūžtelėjo į padangę. Prilėkė 
prie laužo, žiūri — ogi du bernaitėliai dramblį kepa. 

„Vaje! — tarė sau jakas. — Šiandieną man tikrai sekasi. Ne 
tik kepsnį, bet ir užkandžio turėsiu. Nuo ko gi man pradėti? 
Jei pirma suėsiu dramblį — bernaičiai pabėgs. Jei pradėsiu nuo 
bernaičių — kuo po kepsnio užsigardžiuosiu? Vis dėlto pirmiausia 
suėsiu dramblį. Niekur tie bernaičiai nedings“. 

Prišoko jakas prie laužo ir kad užriaumos: — 

— Hrr hrr, kas čia per bambliai varvanosiaię! Iš kur jūs atsi- 
bastėt? Nešdinkitės kur norit, tik vikriau! 

Vyresnysis brolis nutirpo iš baimės. Jis iš karto suprato, kad 
čia jakas. Juk lygiai taip seneliai pasakoja: milžinas didžiausias, 
iš nasrų iltys kyšo, o tomis iltimis žmones į gabalėlius drasko. 
Baisiausiai persigando bernaitis, žodžio nebeprataria. O jaunėlis 
tik pagalvojo sau: „Ir iš kur čia išdygo toks keistas žmogėnas? Ža- 
liūkas dilba, dantys dideli ir balti kaip nušveisti kastuvai, akys 
piktos it pelėdos, veidas gumburiuotas it rupūžės, stuomuo it 
krokodilo, dumble tūnančio, balsas kimus ir rėksmingas, o tankūs 
ūsai ir barzda it paties nelabojo. Matyt, jis nieko nesibijo, jei taip 
piktai mus veja. Na palaukš! ABiruEs tau! Tik išdrįsk mūsų dram- 
blį sušlamšti!' 

Atsitraukė bernaičiai į šalį, bet nelabai toli, ir žiūri, kaip jakas 
kerta dramblieną. Baisiai širsta jaunėlis, bet tyli, nė žodžio nesa- 
ko. Sumanė jisai pamokyti nekviestą svečią. O tuo tarpu jakas 
sušlamštė visą kepsnį ir laižydamasis suriaumojo: 

— Hirr hrr! Kaip jūs, menki vabaliūkščiai, pasigavote ir iške- 
pėte tokį riebų ir skanų draniblį? 

Jaunėlis, rodos, tik ir laukė šio klausimo. 

— Tu, dėdule, kirsk sau į sveikatą, o kaip drambliai gaudomi, 
ne tavo galvai permanyti. 

— Ak tu, bambly šlapianosi, kaip drįsti taip atžariai su manimi 
kalbėti! Imsiu ir su visais groblais tave prarysiu! 

Ir jakas grėsmingai nužvelgė bernaitį savo piktomis akimis. 
Apsimetė jaunėlis, kad išsigando, ir nuolankiai atsakė: 

—- Dėdule, šitą dramblį aš spąstais sugavau. 

— Negi tu tikrai dramblius gaudai? — nepatikėjo jakas. — 
Prasimanai! Meluoji, akiplėša! — vėl suriaumojo jis. — Sakyk 
teisybę, iš kur gavai dramblį, kitaip tave prarysiu! 

— Ar aš drįsčiau tave apgaudinėti, dėdule? Jei nori, pats 
įsitikink! 

— Nejau tu iš tikrųjų spąstus spendi? — niurna jakas vis dar 
netikėdamas. 

— Iš tikrųjų. 

— Žiū, koks tu sumatus! Nagi, kur tie tavo spąstai? 

— Aure, dėdule. Jei nori, įženk į juos ir apžiūrėk. 

Tik nusišaipė jakas: „Anokia čia gudrybė! Sprigtelsiu — ir su- 
byrės!“ 

Įkišo galvą jakas į spąstus, o paskui ir visas įsilindo. Kad 
suspaus spąstai jakui stuomenį, kad apipins tvirtos lianos jam ko- 
jas! Suriaumojo jakas, skausmo ir pykčio apimtas, draskosi, 
puldinėja į visas puses, bet daugybė plonų šakeiių vis gilyn rė- 
žiasi į galiūno kūną. Suprato jakas, kad jėga neištrūks, ir kerų 
griebėsi. Bet nė kerai nepadėjo. Mato jisai, kad spąstai tikrai 
puikiai paspęsti: ne tik dramblį, bet ir jį patį, galiūną, išturi. 
Vadinasi, galas nebetoli. Ir gailiu balsu jakas suinkštė: 

— O garbieji ponai, aš atsiimu neapgalvotus žodžius. Neįver- 
tinau jūsų spąstų kaip derėjo. Nežudykite manęs, meldžiamieji, 
paleiskite laisvėn, aš ir taip jau sunkiai nubaustas. 

Girdi jaunėlis, kad siaubūnas pasigailėjimo meldžia, paima 
didelį peilį, eina prie jako ir taria: 

— Aha, štai kokią giesmelę tu dabar užgiedojai. O mūsų 
dramblį sušlamštei ir dar mumis užsigardžiuoti taikeisi?! Taigi 
žinok, pakyrėjo Man tavo verkšlenimas. Ir jau smarkiai išalkau. 
Metas tavo kepenimis pasmaguriauti. Ei, brolau, išpjauk iešmą, 
tik kuo storesnį. Ko čia mums laukti, kepsim tą plėšiką. 

O vyresnysis tik virpa iš baimės, žado neatgauna. Suprato 
jaunėlis, kad jo brolis įsibailinęs, ir sako: 

— Matau, broleli, kad tu savy nebesitveri, taip nori šito jako 
mėsos paragauti. Net drebi visas iš tos nekantrybės. Bet paken- 
tėk dar truputį. Negi mes žalias kepenis valgysim? Iškepsim 
kaip pridera. 

Išgirdo jakas tokius žodžius, net širdis jam iš baimės apmirė. 
Ir dar graudžiau inkščia: 

— O mano gerieji valdovai! Pagailėkit, nepjaukit manęs, aš 

jums dosniai atsiteisiu. Padovanosiu jums stebuklingą skepetaitę, 
tik paleiskite. Juk aš esu jakų karalius, ir jeigu jūs man galą pada- 
rysite, žus visa mano karalystė, o mano pati ir vaikai liks našlai- 
čiai be pastogės. | 

— O kuo mums gali praversti tavo stebuklingoji skepetaitė? 
— klausia jaunėlis. 

— Tereikia ja mostelti, ir prieš jus atsiras viskas, ko pano- 
rėsite. Antrą kartą mostelsit — viskas pradings. 


— Bet ką mes žinom, ar tu nemeluoji? — klausia jaunėlis. 
Saikstosi jakas, kad tikrai nemeluoja. O jaunėlis netiki juo, 
ir gana. 


— Prasimanai, jakai, apgauti mus nori. 

— Ne, mano valdove, gryną teisybę sakau. 

— O jei apgausi, kas tada? Ne, aš tavimi netikiu. Juk tu kara- 
lius. Visi jūs, karaliai, klastos pilni. Atsidursi laisvėje, sušauksi 
savo kariuomenę ir paskelbsi mums karą. Ei, brolau, čiupk peilį, 
perrėžk jakui pilvą. Iškepsime kepenis ir gardžiai papietausime. 
Aš jau labai išalkau. 

Tirta iš baimės vyresnysis brolis, o jakas nieko nemato, nieko 
negirdi, tik jaunėlio žodžius, ir baisus šiurpas jį krečia. 

— Nežudykit manęs, — klykia jakas. — Mano valdove, atiduo- 
du tau savo sostą ir visą savo karalystę. Tik pagailėk manęs, 
leisk pas pačią ir vaikus pargrįžti. Už tai ištikimai tau tarnausiu, 
bėdai ištikus visada padėsiu. 

— Jei tesėsi duotą žodį, šį sykį tau dovanosiu. Bet mes juk 
nežinom, kur tavo karalystė. Kaipgi kelią į ją surasim? 

— O mano valdove, tą karalystę rasti nesunku. Aš nužymėsiu 
visą kelią ligi pat savo karalystės sienos, ir pagal tas žymes 
lengvai atseksite. 

— Kaipgi tu nužymėsi? 

— Prilaužysiu žalių šakų. Iki pat savo karalystės jomis kelią 
nuklosiu. 

Paleido broliai jaką. Tasai jiems žemai nusilenkė ir tuoj pat 
šoko darbuotis: tik laužo šakas, tik kloja jomis kelią. O pargrįžęs 
į rūmus, sušaukė visus vyriausiuosius didikus, visus septynerių 
vartų sargybinius ir paskelbė: 

— Rytoj čia pribus du bernaičiai iš žmonių karalystės ir norės 
mano sostą užgrobti. Stenkitės nuvyti riksmais. Tie bambliai ne- 
regėtai stiprūs. Va aš kiek galios turiu: gryni niekai man bet kurią 
šalį užgrobti ir pavergti, o šitie bernaičiai įviliojo mane į spąs- 
tus, ir aš vos galo juose negavau. Pastokite jiems kelią. O jeigu 
neišsigąs, atverkite jiems vartus. Tegu eina į rūmus. 

Ir jakas nuėjo į savo kambarius, atsigulė miegoti ir taip ėmė 
knarkti, kad žemelė aplinkui drebėjo. 

Tuo tarpu broliai ėjo ir ėjo taku, kurį jakas šakomis buvo nu- 
klojęs. O kai galiausiai priėjo jakų šalį, čia juodu sutiko visas 
pulkas karaliaus sargybinių. Pamatė vyresnysis brolis tokią jakų 
daugybę ir persigando, sustojo it stabo ištiktas. O jaunėlis, no- 
rėdamas jį padrąsinti, sako: 

— Ei, brolau, nagai tau niežti, knieti į skutelius sudraskyti ši- 
tuos niekuo dėtus jakus. Neskriausk jų, meldžiamasis. Suprantu, 
tau sunku susitvardyti, bet ma juos galai, jie ir taip mirtinai tavęs 
bijosi. 

Išgirdo jakai kariauninkai tokius žodžius ir baisiai persigando. 
Ne tik kad suriaumoti, nė spygtelėti nedrįsta. Ir praleido bernai- 
čius pro visus septynerius vartus. Įžengė broliai į rūmus, eina į 
karaliaus menę, kur girdėti garsiai knarkiant, žiūri — ogi jakų 
karalius miega ištaigingam guoly. O šalia jo guolio parietusios 
kojas sėdi tarnaitės: šimtas tarnaičių po kairei, šimtas tarnaičių 
po dešinei. Paregėjo vyresnysis brolis tokią daugybę jakų ir vėl 
tirta iš baimės. O jaunėlis riktelėjo: 

— Ei, jakai, kelkis! Mes jau čia! 

Pašoko jakas, išvydo savo pergalėtojus ir nusilenkė jiems ligi 
žemės. Paskui paliepė tarnaitėms šauklius išsiuntinėti: tegu sukvie- 
čia į rūmus visus didžiūnus, visus patarėjus, visus . mokslininkus, 
visus poetus. Kai visi aliai vieno suėjo, jakų karalius tarė: 

— Lenkitės į kojas šitiems dviem valdovams, mylėkite juos ir 
gerbkite kaip mane patį. Aš jiems atiduodu savo sostą ir karalystę. 
O pats pasitraukiu. Visus mano valdinius apipils malonėmis nauji 
galingi valdovai. Ištikimai tarnaukite. 

Jaunėlis atsisakė sosto: jo manymu, tik vyresniajam broliui 
dera karaliumi būti. 

Kai bernaičiai užaugo, vedė abu gražuoles jakų karaliaus du- 
kras ir ilgai gyveno santarvėje ir sutikime. 


APANGAS IR TĖJA 


Gyveno kartą jaunikaitis, vardu Apangas. Kai ateidavo pjūties 
metas, jis persikeldavo į lūšnelę vidury lauko ir sergėdavo ryžius. 
Ten ir gyveno vienui vienas, nes visas jo turtas tebuvo tristygis 
— panašus į gitarą — tiapėjas, su kuriuo jis niekada nesiskirdavo. 
Dienomis Apangas, būdavo, akių nenuleidžia nuo lauko, o nakti- 
mis groja tiapėjumi ir dainuoja. Išgirdo jį bedainuojant viena 

numirėlė ir įjunko kas naktį atskristi prie jo lūšnos dainų pasiklau- 
syti, prie ugnies pasišildyti. 

Vieną naktį Apangas išėjo iš lūšnelės, tik žiūri — prie laužo 
kažkokia mergelė sėdi ir šildosi, ištiesusi rankas į ugnį. Apangas 
klausia: 

— Ei, kas čia? 

— Čia aš, — sako numirėlė. 

— Ar tik tu ne numirėlė? 

— O kad ir numirėlė, tai kas? 

— Kuo tu vardu? 

— Tėja. Aš dažnai čia atskrendu tavo grojimo pasiklausyti. 

Pasikėlė mergelė į lūšną, atsisėdo ir klausosi, kaip Apangas 
dainuoja ir tiapėjumi groja. Aiškus daiktas, Apangas pamilo Tėją, 
o Tėja — Apangą. 

Praėjo pjūties metas, ir Apangas išėja grįžti į sodžių. 


— O mane ar pasiimsi? — klausia jį Tėja.— Žinok, jei mane mesi, 
vis vien nuo tavęs neatstosiu. 


— Nebijok, nemesiu tavęs. Va tik ryžius namo parvežu ir grįžtu 
tavęs pasiimti. 

Nugabeno Apangas ryžius į sodžių, o Tėja nulėkė pas seseris 
ir prašo, kad leistų jai drauge su Apangu važiuoti, jo namuose 
apsigyventi. Nedraudė jai seserys, netgi lydėti pasisiūlė. 

Netrukus Apangas grįžo ir pasiėmė Tėją pas save, į sodžių. 

Kartą Tėjos seserys pasikvietė Apangą drauge pamedžioti. 
Jaunikaitis sutiko. Ilgai jie klajojo po girią, į gūdžiausią tankmę 
nuklydo, o jokio žvėries nesutinka, ir gana. Galiausiai žiūri — 
priešais atšokuoja maža varlytė. Paregėjo seserys tą varlytę 
ir kad ims rėkti: 

— Saugokis, broleli! Didžiulis dramblys antai traukia! Bėk 
kiek įkabindamas! Gelbėkis, kol dar gali! 

Žiūri Apangas į vieną pusę, žiūri į kitą — nagi jokio dramblio 
nėra. Tik tupi priešais jį ant žemės maža varlytė. Pasigavo ją 
Apangas ir kiša į medžioklės krepšį, o seserys dar garsiau šaukia: 

— Gelbėkis, broleli! Negi tu nematai baisūno dramblio? 

— Nematau, — sako Apangas,— va tik šitoks žvėris man į 
rankas pakliuvo. 

Ištraukė Apangas varlę ir rodo seserims. Kad iškriks numirėlės 
į visas puses, kad išlakstys rėkdamos: 

— Greičiau, sesulės! Bėkim iš čia! Ir Tėjos nepalikim. Negi ga- 
lima su tokiu žmogumi gyventi. Koks jis galiūnas turi būti, jeigu 
net dramblį pagavo... 

Taip Apangas atsikratė Tėjos ir jos seserų. 

NEREGYS IR ŠLUBIS 


Seniai, labai seniai gyveno neregys ir šlubis. Patys jie valios 
ant savęs neturėjo, vienas priklausė vienam ponui, kitas — 
kitam, bet panaši dalia juodu suvedė, ir abu vargšai susidraugavo. 
Mat nors neregys nieko nematė, o jo bičiulis, raišas ir kuprotas, 
vos kojas vilko, ponai nuo jų tris kailius lupo, į darbą varė dienom 
ir naktim. Kentė bičiuliai, kentė, kol nebeištvėrė ir sumanė pabėg- 
Ž — O kaipgi mes pabėgsim?— klausia neregys šlubį. 

— Aure valtis prie kranto, — atsakė šlubis. -- Sėsim į ją, ir 
gaudyk vėją lauke. 

Palūkėjo neregys ir šlubis, kol sutems, nusileido prie upės, 
įlipo į valtį ir atsistūmė nuo kranto. Bet irkluoti nei neregys, nei 
šlubis nemokėjo. Atsisėdo jiedu vienas priešais kitą ir kad 
ims irklais plakti vandenį! Neregys nieko nemato. Šlubis kaip 
gyvas pirmą kartą paėmė į rankas irklą, o naktis juoda, nors į akį 
durk. Rodosi jiems, kad valtis greitai plaukia, o ji sukasi toje pa- 
čioje vietoje, ir tiek. Yrėsi jie, yrėsi iki pat vidurnakčio. Girdi 
— pelėda suūbavo. Persitaria neregys su šlubiu: 

— Spustelkim! Mudu jau tikriausiai toli nuplaukėm. 

Taip jie prakaitą liejo iki pat aušros. Užgiedojo gaidžiai. 
Apsidžiaugė neregys su šlubiu: 

— Oho, mudu jau kokį nors kaimą netrukus priplauksim. 
Dar spustelkim, kad mūsų nepasivytų. 

Vėl juodu užgulė irklus. Netrukus visai išaušo. Apsidairė 
šlubis ir sako: 

— Vaje, bičiuli, mudu toj pačioj vietoj atsidūrėm, iš kur iš- 
plaukėm. 

Sulig tais žodžiais ir šeimininkai beateiną prie upės vandens 
pasisemti. Žiūri — ogi neregys ir šlubis sėdi valtyje. Suprato 
šeimininkai, kad tarnai bėgti buvo ketinę, liepė jiems drožti namo, 
bet bausti nebaudė,— kur luošiai dėsis! 

Lenkia kaip lenkę savo ponams nugaras neregys su šlubiu. Bet 
prabėgo kiek laiko, ir vėl jiedu sumanė bėgti. Šlubis sako neregiui: 

— Žinai ką, bėkim ne upe, o keliais, tada šeimininkai mudviejų 
nesugaus. | 

— Kaipgi mes pabėgsim keliais? — atšovė neregys. — Ašnieko 
nematau, o tu nepaeini. 

— Tuo jau gali nesirūpinti. Aš viską apgalvojau: atsisėsiu 
tau ant pečių ir rodysiu kelią. 

Vėlią naktį, kai visi sumigo, neregys ir šlubis susitiko sutartoje 

vietoje. Pasisodino neregys šlubį ant pečių ir patraukė kelionėn. 

Rytą šeimininkai susigriebė, kad tarnai dingę, ieško, ieško — 
niekur neranda. Bet vytis nesivijo — girdi, kurgi luošiai dėsis, 
patys atsiras!.. 

O neregys su šlubiu ant pečių ėjo nesilsėdamas ištisą dieną ir 
ištisą naktį ir dar vieną ištisą dieną ir ištisą naktį. Ir nuklydo jie- 
du į tolimą kraštą, tokion vieton, kur gyveno tūžmingas tigras, 
visos apylinkės baubas. Tėvai kasdien kalė vaikams į galvas: 

— Šiukštu vakarais nežaiskite lauke, nė žingsnio iš namų ne- 
ženkit, kitaip jus pastvers ir suės piktas tigras, visų tigrų karalius. 

Neregys su šlubiu kaip tyčia tą kraštą priėjo vakare, jau 
pribrėškus. Atsisėdo jiedu kvėptelėti ir tariasi: 

— Toli nuėjome. Dabar jau niekas mūsų neprisivys. Kad taip 
čia savo lauką įsitaisius, savo duonos užsiauginus. Tik iš kur gauti 
plūgą, akėčias ir buivolų? Matyt, reik iš kokio žmogaus nugvel- 
bti. 

Įkalbėjo šlubis neregį nueiti į sodžių. Vėl patraukė jiedu į 
kelią, o sodiečiai pamatė juos ir sako: 

— Kaip čia judu pakliuvote į mūsų sodžių tokiu vėlyvu metu? 
Šičia baisus tigras, visų tigrų karalius, laikosi. 

— Kas mums tas tigrų karalius, — atsakė neregys, — ne tik jūsų, 
bet ir jokio tigro mums nebaisu. 

Kaip tyčia tuo tarpu piktasis tigras ieškojo netoliese sau 
grobio. Išgirdo jis neregio žodžius ir susimąstė: „Ligi šiol manęs, 
tigro, visi bijojo, o dabar, še tau, atsirado kažkoks dar baisesnis 
"tigras, visų tigrų karalius. Nieko apie tokį nesu girdėjęs. 
Patykosiu čia, užuolandoj, gal savo akimis tą baisūną tigrą pare- 
gėsiu?"“ 

O neregys su šlubiu pakiemiais per sodžių smelkiasi, jaučių 
tvarto ieško. Sako šlubis neregiui: 

— Klausyk, antai lyg ir tvartas gumšo. Eik, išvesk jaučius, o 
aš tavęs čia palauksiu. 

Nusikėlė neregys nuo pečių šlubį ir smelkiasi į priekį apčiuo- 
pomis. Smelkėsi, smelkėsi, užčiuopė tigrą. Jaučia tigras, kad pa- 
teko į kažkieno gniaužtus, ir mano sau: „Matyt, čia tasai tigrų 
karalius mane pastvėrė!“ 

Persigando tigras, nustėro. O neregys jį apčiupinėjo ir jaučiu 
palaikė. Apčiuopė galvą — ragų nėra. Pagalvojo, pagalvojo 
neregys ir apsidžiaugė: „Aure koks geras jautis man pakliuvo. 
Baužas ir toks įmitęs. Tiks mūsų laukui“. Išsitraukė aklasis virvę, 
pervėrė ją tigrui per šnerves ir nutempė žvėrį pas šlubį. Įbruko 
virvę šlubiui į rankas. 

— Še, turėsim jautį. 

Įsižiūrėjo šlubis patamsyje ir sudrebėjo iš baimės: 

— Neregy, nagi tu vietoj jaučio tigrą atvedei. 

— Koks čia tau tigras! Puikiausias jautis. Jei bijai, duokš 
virvę Man. 

Paėmė neregys virvę ir kad truktels! Apkvaišo tigras iš 
skausmo, suriaumojo, ištrūko ir — į girią. Stovi šlubis nei gyvas, 
nei miręs, tik virpa it lapas, o neregys savo varo: | 

— Ai, gaila jautelio, baužas buvo, toks įmitęs. Gal dar pasivy- 
siu. 

Ir šoko neregys tigrui pridurmais. O šlubis nuklibikšteno 
paskui jį. 

Bėgo jiedu, bėgo ir pribėgo didelį lauką. Apsidairė šlubis — 
ogi vidury lauko lūšnelė kūpso. Ir sako aklajam: 

— Neregy, aš matau lūšną vidur lauko. O palei ją — storų vir- 
vių šūsnį ir krūvą didelių pintinių grūdams. Aure dar didelis vėžlys 
šliaužia... 

— Nešk viską šen, — sako neregys. 

— Kam gi tokią sunkenybę vilkti? 

— Imk, imk, ne tu neši, o aš. 

Nuklibikšteno šlubis, susiėmė, ką tik rado. Net katiliuką 
su ryžių koše išsitraukė iš krosnies. Neregys buvo drūtas vyras, 
švyst sau ant pečių nešulį ir eina. | 

Nusigavo bičiuliai su laimikiu į girią. Pamatė tenai šlubis kaž- 
kokį žmogų, laukinių bičių drevę suradusį ir medų bekopinėjan- 
tį. Pasakė, ką matąs, aklajam. Kadgi suriks aklasis: < 

— Ei, žmogau, pasidalyk medų su mumis! 

— Gerai, — atsakė žmogus, — tegu bus, kaip tu sakai, aš pasiim- 
siu sau tik išvarvėjusį medų, o su koriais jums atiduosiu. 

Paėmė jis bambukinį indą, prigrūdo mėšlo, gerai užkimšo, 
atidavė bičiuliams, o pats patraukė savais keliais. 

Eina, eina neregys su šlubiu. Tuo tarpu ir saulė aukštai pakilo. 
Išalko bičiuliai ir nusprendė, kad užvalgyti laikas. Atsisėdo 
pavėsyje po dideliu medžiu, atkimšo indą. 

— Fui, — susiraukė neregys,— čia kažkas dvokia! Geriau 
susiraskim kitą vietą. Tu klibikščiuok pirmas, o aš paskui tave. 

Pakilo bičiuliai geresnės vietos ieškoti. Ieškojo, ieškojo, visai 
nusiveikė. Šlubis ir sako: 

— Nebeisiu toliau. Jėgų nebeturiu. Aure ten bus mums pato- 
gu. Geras pavėsis. Kūdra šalia. 

Atsisėdo bičiuliai pavėsyje. Atkimšo neregys bambukinį 
indą, ir vėl bjauriausia smarvė kad susuks jiems nosis!.. Pagaliau 

neregys patraukė, patraukė nosim orą ir sako: 

— Nagi apmovė mus tasai žmogus, kuris medų kopinėjo. Vietoj 
medaus jis mums mėšlo įbruko. 

Nusispjovė abu, sviedė į šalį indą, nusimazgojo kūdroje 
rankas ir sėdo košės valgyti. Žleberioja ir guodžiasi: 

— Pavalgysim, atsipūsim, o paskui sugausim tą sukčių ir pri- 
kulsim, kad daugiau dorų žmonių neapgaudinėtų. 

Pavalgė neregys su šlubiu ir pasileido ieškoti žmogaus, medų 
kopinėjusio. Vienon, kiton pusėn per girią braunasi ir paklydo, 
nebežino, kur eiti. Tik girdi aklasis — genys medį tuksena. Pamanė, 
kad ten tasai bitininkas apgavikas, šoko tan balsan ir rėkia: 

— Ei, nulipk! Mes tau bematant kailį išdirbsim. 

Atkėblino šlubis prie medžio ir sako: 

— Nagi tai genys. Ko tu ant jo rėki? 

Patraukė toliau neregys su šlubiu. Klydinėjo, klydinėjo po 
girią, vos gyvi į pagirį išsigavo ir atsidūrė kitoje karalystėje. 
O tą karalystę siaubė baisus jakas. Kasdien jam reikdavo duoti po 
žmogų suryti. Ir štai užsigeidė jakas, kad jam atvestų vienturtę 
karaliaus dukterį. O jei ne — surysiąs ne tik visus karaliaus val- 
dininkus, visus didžiūnus, bet ir patį karalių. Karalaitė buvo ge- 
ros širdies, pagailėjo savo valdinių, savo tėvo ir sutiko: tegu, 
girdi, jakas ją suėda, kad tik nė vieno žmogaus jų karalystėje ne- 
beliestų. Atėjo karalaitė į būstą, kur paprastai jakas vakarieniau- 
davo, ir laukia, kas bus. 

Kaip tik tuo metu šį būstą priėjo neregys su šlubiu ir tariasi čia 
nakvosią. Susirodė jiedviem, kad būstas apleistas, negyvenamas. 
O karalaitė išgirdo jų balsus, įsiklausė ir suprato, kad šnekasi 
kažkokie svetimšaliai, iš netyčių čia užklydę. Ir sako jiems kara- 
laitė: 

— Iš kurio krašto jūs, gerieji žmonės? Argi nežinot, kad 
šitą būstą karalius pastatė piktam jakui, kuris čia žmones ryja? 
Kas vakaras lyg viesulas atūžia oru tasai siaubūnas ir kokį tik 
žmogų randa, tokį ir suėda. Šiandien mano eilė, čia aš mirties lau- 
kiu. Bėkit iš čia, gerieji žmonės, jis nė jūsų nepagailės. 

Aklys nuo pat užgimimo nieko neregėjo, tai nežinojo, kas 
yra baimė, o tvirtumu ir drūtumu jis vertai galėjo pasigirti, todėl 
atsakė karalaitei: | 

— Anoks ten siaubūnas tas jakas. Tegu tik pasirodo, mes jam 
nė kaulelio sveiko nepaliksim. Tu, mergele, verčiau mus pamaitin- 
tum, stipresni būtumėm. Ir dar gal paieškotum kardo, gerai iš- 
galąsto. Kad būtų kuo jakui galvą nukirsti. 

— Jeigu jaką nudobsite, galėsite pasiimti visas brangenybes, 

kurios jam buvo skirtos, — pasakė karalaitė. 

Išgirdo tokius žodžius neregys, apsidžiaugė ir sako šlubiui: 

— Nešk šen valgymų visokių. Pasistiprinsiu, ir lengviau man 
bus jaką įveikti. 

O šlubis, išgirdęs, kad jiedu pakliuvo į žmogėdros jako būstą, 
iš baimės vos galo negavo. Bet ką bedarysi, kur dėsies. Ir 
sukruto jis neregiui valgymus nešti. Prisivalgė neregys lig soties, 
užšovė visas duris ir atsigulė pailsėti. 

Visai sutemo. Tik kad sudrebės žemė, kad sudundės, kaip 
per smarkiausią perkūniją! Atlekia piktasis jakas. Išgirdo neregys 
tą dundesį, bet nėmaž neišsigando, atsisėdo kaip niekur nieko prie 
didžiųjų durų ir laukia. Prilėkė jakas savo būstą, žiūri — visos du- 
rys užšautos. Ir užriaumojo šiurpiu balsu: 

— Kas drįso mano būsto duris užšauti? 

— Tai aš visas duris užšoviau. O ko čia taip plyšauji? — atsi- 
liepė neregys. 

siu, ar didelės tavo kepenys.“ - 

Išrinko neregys pačią didžiausią pintinę ir kad svies į jaką. 

„Oho,— Mano sau jakas,— jeigu tasai žmogus tokias dideles 
kepenis turi, vadinasi, jis už Mane didesnis“. Ir sako: 

— Kepenys didelės. O kažin kokia tavo širdis? 

Sviedė neregys į jaką vėžlį. O jakui susirodė, kad tai iš tiesų 
širdis. ) 

„Kaip mManiau,— galvoja sau jakas, — taip, Matyt, ir yra: 
čia ne Žmogus, o Milžinas“. 

Ir paklausė garsiai: 

— O kažin kokie tavo plaukai? 

Sviedė neregys į jaką storų virvių šūsnį, kurią jis su šlubiu 
buvo radę prie lūšnos, ir suriko: 

— Aure kokie mano plaukai!.. 

Pamatė jakas storas virves, persigando ir leidosi į kojas. 

O neregys sako karalaitei: 

— Na, šitas jakas taip persigando, kad kol gyvas nebedrįs 
čia kojos kelti. Ar dar kokių kitų jakų jūsų krašte esama? 

— Dar yra jako pati, tik ji kiek vėliau atskrenda. 

Tada aklasis sako šlubiui: 

— Eik, paieškok man aštraus kardo, tik žiūrėk, kad būtų ilgas 
ir Sunkus. 


3 Seniau kmerai tikėjo, kad kepenyse ir širdyje slypi žmogaus narsa. Kuo 
didesnės kepenys ir širdis, tuo žmogus narsesnis. 

Atnešė šlubis neregiui didžiulį kardą, ir laukia abu. Šit per patį 
vidurnaktį vėl sugriaudėjo griausmas, sudrebėjo žemė, — atlekia 
jako pati, irgi didžiulė, baisi, pikta. Išgirdo tą griausmą neregys, 
stvėrė kardą, atsistojo prie durų. Žiūri jako pati — durys uždary- 
tos. Pastūmė jas ir kiša galvą. Neregys atsivėdėjo ir kad švystels 
kardu. Taip ir nusibaigė jako pati. Susirinko neregys su šlubiu vi- 
sas brangenybes, kurias žmonės buvo sunešę jakams palenkti, 
ir traukia toliau. 

Rytą šlubis sako: 

— Ei, neregy, pasidalinkim laimikį. 

Sutiko neregys. Atsisėdo jiedu pavėsy po krasango medžiu. 
Šlubis vertingesnius daiktus prieš save krauna, o prastesnius 
— prieš neregį. Padalino laimikį ir klausia: 

— Na, pasirink, katrą krūvelę imsi: tą, kuri supilta prieš 
tave, ar tą, kuri prieš mane? 

Sumetė neregys, kad šlubis jį apsukti ketina, ir sako: 

— Tą, kuri prieš tave. 

Mato šlubis, kad suktybė neišdegė, ir sako: 

— Ne, nieko nebus. Aš tik dabar apsižiūrėjau, kad ne visai 
lygiai padalinau. 

Ir dalina šlubis viską iš naujo. Gražesnes brangenybes prie- 
šais neregį krauna, o prastesnes — prieš save. Sudėliojo visas 
ir klausia: 

— Katrą krūvelę imsi: tą, kuri prieš tave, ar tą, kuri prieš mane? 

Neregys buvo ne toks jau kvailas ir galvoja: „Vėl šlubis nori 
mane apsukti. Dabar tikriausiai viską antraip sudėjo“. 

Apčiuopė jisai krūvelę, gulinčią arčiau savęs, ir sako: 

— Va šitą imsiu. 

Mato šlubis, kad neregys pasirinko geresnę dalį, ir šaukia: 

— Aš negerai padalinau! Dalinkimės iš naujo! 

— Kodėl gi negerai? Juk pats dalinai. 

Taip jie dalinosi, dalinosi, ir vis be jokios doros. Jau ir ginči- 
jasi abu, ir plūstasi. Kaip tyčia atitrūko nuo medžio krasango vai- 
sius ir bumbtelėjo neregiui tiesiai į galvą. Pamanė neregys, kad 
šlubis jam sudavė, ir suriko nesavu balsu: 

— Ak štai koks tu! Muštis užsimanei!.. 

Ir kad pašoks, kad ims spardyti šlubį. Spardė, daužė, kol to 
kojos atsitiesė. Stryktelėjo šlubis tiesus tiesutėlis ir pliekia nere- 
gį per veidą, per akis. Taip dyžė, taip daužė, kad neregys ėmė ir 
praregėjo. 

Nieko kito nebeliko abiem bičiuliams, kaip susitaikyti ir 
brangenybes visiškai po lygiai pasidalinti. 

Tuo tarpu prie jako būsto prisirinko žmonių. Žiūri jie — kara- 
laitė gyva sveika, o tarpdury guli nudobta jako pati. Tekini 
pasileido žmonės į rūmus, pranešė tą žinią karaliui. Pasišaukė 
karalius dukrą ir ėmė klausinėti, kaipgi ji išliko gyva. 

Duktė jam viską papasakojo. Apsidžiaugė karalius, paliepė 
po visą karalystę šauklius išsiuntinėti, kad jie surastų narsiuosius 
išgelbėtojus ir į rūmus atvestų. Dar paskelbė, kad tam, kuris 
jakus įveikė, ne tik savo dukterį, bet ir visą karalystę atiduosiąs. 

Pamatė bičiuliai šauklius beeinančius, būgnus, gongus be- 
mušančius ir klausia: 

— Sakykite, gerieji žmonės, ką jūs čia garsinate? 

— Ieškom galiūno karžygio, mūsų šalį nuo jakų išvadavu- 
sio, — Sako šaukliai. — Karalius nori savo dukrą už jo išleisti. 
Tegu ir toliau jis saugo mūsų šalį nuo visokių negandų. 

Apsidžiaugė keliauninkai: 

— Nagi mudu vieną jaką nudobėme, o antrą išvijome. Va ir 
jų brangenybės. 

Nuvedė juodu šaukliai pas karalių. Pasikvietė karalius dukrą 
ir klausia: 

— Sakyk, ar jakus šitie du žmonės įveikė? 

Pasižiūrėjo karalaitė į svetimšalius ir sako: 

— Šitie. Tik aure tasai buvo šlubas, o antrasis, kuris nuvijo 
jaką ir nukirto galvą jo pačiai, buvo aklas. 

Karalius ištesėjo savo žodį, atidavė praregėjusiam neregiui | 
ir dukrą, ir karalystę. Tapo neregys karalium, bet neužmiršo savo 
bičiulio, buvusio šlubio: paskyrė jį savo pirmuoju patarėju ir 
padėjėju. Juk jiedu su šlubiu vieną vargą vargo. 


KAIP RUPUŪŽĖ SU VĖŽLIU TIGRĄ APGAVO 


Traukia kartą tigras per mišką sau grobio ieškodamas, o jam 
priešais rupūžė atšokuoja. Pamatė ją tigras ir suurzgė: 

— Hrrr, sesute rupūže, kur tu taip šokuoji? 

— O tu, broleli tigre, kur išsiruošei 

— Nagi ieškau, gal ką paėsti sumedžiosiu. 

— Ir aš. 

— Anokia iš tavęs medžiotoja, — pasišaipė tigras. — Juk tu 
nė dorai šokuoti nemoki. Ką gi tu pagausiė 

Rupūžė didžiavosi savo išmintimi ir nusprendė pamokyti kvailą 
pasipūtėlį tigrą. 

— Matai, aš tyčiomis šokuoju iš tyko, — tarė ji. — O jei tik pa- 

norėčiau, tu manęs niekaip neaplenktum. Ir grobio visokiausio su- 
simedžioju — tiek didelių žvėrių, tiek "Miazų: Nuo manęs dar niekas 
nepaspruko. 

Nusistebėjo tigras ir sako: 

— Jei tu, sesute rupūže, iš teisybės tokia vikri, tai pasiga- 
lynėkim. Aure peršok šitą upelį, ir aš patikėsiu, kad netuščiai 
giriesi. 

Rupūžė greitai sumetė: „Šokdamas tigras visuomet uodegą 
"atkiša. Kodėl gi neįsikibus jam į uodegą?“ Ir kuo ramiausiai 
atsakė:: 

— Būta ko! Aš galiu šokti, iš kur tik noriu ir kur tik noriu. Tu, 
broleli tigre, gali net pirma manęs atsistoti, o aš stosiu užpakaly 
tavęs. Kai tik suriksiu: „Oplia!“ — tu ir šok. 

Nė motais kvaileliui tigrui, kad rupūžė ketina jį apgauti. At- 
sistojo prie pat kranto, o rupūžė prisitaikė ir sako: 

— Na, broleli tigre, pasiruošk! 

Įsiręžė tigras, pasiruošė šuoliui, atkišo uodegą rupūžei prie 
pat žabtų. Suriko rupūžė: „Oplia!“ — ir įkibo jam uodegą. Liuokt 
ir peršoko tigras upelį, o jo uodega net per galvą švystelėjo. 
Paleido rupūžė uodegą, dar kiek oru palėkė ir šleptelėjo ant 
žemės — vos gyva liko. O tigras pamanė, jog nuo jo uodegos pur- 
vo grumstelis nukrito. Atsigręžė ir suriaumojo: 

— Na, sesele rupūže, kur tu? Žž 

— Kva kva! — atsakė rupūžė. — Ne į tą pusę žiūri, broleli 
tigre. Aš jau čia. 

Pamatė tigras, kad rupūžė tupi priešais jį, nustebo ir sako: 

— Tikrai, sesute rupūže, toli tu nušoki. Kas teisybė, 
tai teisybė. Bet kaip tu grobį susimedžioji, nežinau. Nė karto dar 
nemačiau tavęs medžiojant. Imkim ir susiraskim laimikį drauge. 

Neatsisakė rupūžė drauge pamedžioti, bet pasiūlė: 

— Eikime į priešingas puses. O laimikius suneškim šičia ir tada 
palyginsim, katro daugiau. 

— Gerai, — sutiko tigras. 

Ir nėrė jis į tankynę tankiausią grobio ieškoti. O rupūžė 
stryktelėjo kartą, stryktelėjo antrą — priduso, sukaito. Aiškus 
daiktas, ne stambius žvėris įpratus gaudyti, o tik museles, mašaliu- 
kus. Pasipainiojo rupūžei po akimis kaulo atplaišėlė, ir įsikišo 
Jinai tą atplaišėlę į žabtus. Paskui stryktelėjo dar kartą, dar — 
rado slato, tokios žuvies, ašakėlę — ir tą pasiėmė. Stryktelėjo 
dar porą kartų ir aptiko sudžiūvusį grūdelį. Paėmė ir grūdelį. 
Visu tuo laimikiu nešina grįžo rupūžė į sutartą vietą ir laukia tigro. 

O tigras vis laksto, švaistosi po džiungles. Ką tik pamato, 

tą ir sudrasko. Taip jis aibę žvėrių pripjovė ir velka į sutartą vietą. 
Žiūri — nagi rupūžė jau tupi ir jo laukia. 

— Tu jau čia, sesute rupūže? — nustebo tigras. 

— Kaip matai, broleli tigre. Jau kadai tavęs laukiu. Nagi ro- 
dyk, ko primedžiojai. Skaičiuosime. 

Atvilko tigras savo grobį — krūvą žvėrių žvėrelių, išdėliojo ir 
sako: 

— Štai kiek, žiūrėk. 

Dabar rupūžė pradėjo savo grobį dėlioti. Pirmiausia tigrui prieš 
akis ji padėjo kaulo atplaišėlę. 

— Koks gi čia žvėris, sesute rupūže? — klausia tigras. 

— Jis vadinasi keasarama. 

Tik pamirkčiojo tigras ir prašo: 

— Nekalbėk, sesute rupūže, su manim šventąja pali kalba. 
Tu man mūsiškai, paprastai aiškink. 

— Tai raganosio ragas, — pasakė rupūžė. 

— Oho! Vadinasi, tu jau raganosį suėdei! — nusistebėjo 
tigras. 

Padėjo rupūžė priešais tigrą slato ašakėlę. Tigras klausia: 

— O kas čia per žvėris, sesute rupūže? 

— Jis vadinasi pchla damrėj suk. 
 — Nesididžiuok, sesute, — paprašė tigras. — Aš nemoku šven- 
tosios pali kalbos. Jau sakiau, tu man paprastai aiškink. 

— Tai baltojo dramblio iltis, — atsakė rupūžė. 

Tigras dar labiau nustebo ir dar pagarbiau sušuko: 

— Oho! Vadinasi, tu ir dramblį suėdei! Tai visas tavo grobis, ar 
dar turi ką nors? 

— Kur čia bus visas! Dar tiek ir tiek turiu,— atsakė rupūžė. 

Ir padėjo jinai priešais tigrą surukusį sausą grūdelį. 

— Kas gi čia per žvėris? — klausia tigras. — Turbūt jis 
labai gražus — visomis vaivorykštės spalvomis kaitosi. 

— Tai pchla a kchnek, — atsakė rupūžė. 
nekalbėk taip mokslingai, pasakyk pap- 


rasčiausiais žodžiais. 

— Tai tigro akis, — suriko rupūžė. 

Išgirdo tigras tokius žodžius, net pritūpė iš baimės ir kad šoks 
į kojas. O rupūžė pridurmu jam šaukia: 

— Palaukš, kur taip skubi? Aš dar neketinu tavęs ėsti!.. 

Tigras dar labiau išsigando, skuta kiek įkabindamas. Pasilei- 
do ir rupūžė jam iš paskos. Šokuoja jinai, šokuoja, tik žiūri 
— priešais ją vėžlys. Sustojo rupūžė, o vėžlys klausia: 

— Kur taip skubi, sesute rupūže? 


4. Kampučijos pasakos 
49 


— Nagi, broliuk vėžly, vejuosi vieną kvailą tigrą. Ar kartais 
Jis ne pro čia prabėgo? 

— Kaipgi, mačiau, ką tik prabėgo. Vysiuos ir aš su tavim, sesu- 
te. 

Vejasi jiedu abu tigrą, skuba kiek tik išgali ir mato: tūno tigras 
įsilindęs į bambukų atvašyną leisgyvis iš baimės. Kad suriks 
vėžlys: 

— Štai kur jis! Štai kur! 

O rupūžė sako: | 

— Palauk čia, broliuk vėžly. Aš jį tuoj pasigausiu. 

Braunasi rupūžė per atvašyną, stryktelėjo, atsitrenkė į bambuką 
ir šleptelėjo žemėn. Vėžlys klausia: 

— Ką ten darai, sesute? 

— Ogi noriu prisiplėšti lianų, bus kuo tigrą surišti. 

Išgirdo tigras, nėrė iš atvašyno ir vėl bėga akių tiesumu. 
Pamatė bebėgdamas didžiulį medį, apsidžiaugė, užšoko ant drū- 
čiausios šakos ir užsiglaudė tankiuose lapuose. 

Rupūžė ir vėžlys toliau seka tigro pėdomis. Priėjo didįjį 
medį, dairosi — ogi pėdos dingo. Paregėjo tigrą ant drūčiausios 
šakos ir šaukia: | 

— Aure kur jis! Na, dabar jau niekur nepaspruks! 

— Pasergėk po medžiu, broliuk vėžly, — sako rupūžė, — o aš 
įsilipsiu į medį ir jį pačiupsiu. 

Kariasi rupūžė į medį, bet kur ten: vėl dribt nudribo ant 
žemės, nė apatinių šakų nepasiekus. Vėžlys klausia: 

— Ką tu ten darai, sesute? 

— Žinai, sumaniau šitą medį nuversti. Kai nuversim, tigras 
iškart paklius mums į rankas. 

Įsibėgėjo vėžlys ir davėsi į medį. Aišku, medis nė krust, 
o rupūžė rėkia: 

— Kva kva! Jau griūva, jau griūva! 

Girdi tigras tokius žodžius, dreba, į šalis dairosi, paskui 
nejučiom kilst į viršų akis, o ten bėga debesys per dangų. Iš 
tos baimės jam pasivaideno, kad medis tikrai griūva. Stryktelėjo 
tigras žemėn ir pasileido kūlvirsčiais. O rupūžė su vėžliu vėl jį ve- 
jasi. 

Bėga tigras, bėga, vos kvapą beatgaudamas, ir pribėga kalvę. 
Senis kalvis su plačiausiomis kelnėmis ligi kelių tarsi su kokiu 
sijonu stovi šalia priekalo, geležį kala. Įbėgo tigras vidun, žemai 
nusilenkė kalviui ir meldžia pagalbos. 

— Vejasi mane rupūžė su vėžliu, nori man gyvastį atimti. 

— Būk čia, — sako jam kalvis, — gyvas ir sveikas liksi. 

Nieko tau nepadarys toji rupūžė su vėžliu. 

Ilgai ar trumpai trukus prišliaužia prie kalvės vėžlys. Pamatė 
jį tigras ir šaukia kalviui: 

— Dėdule! Dėdule! Vienas jau čia! 

— Nieko nebijok. O jei tau baisu, padumk dumtuves, ir baimė 
praeis. 

Visu smarkumu tigras užgulė dumtuves, o kalvis pastvėrė 
vėžlį ir sako: 

— Na va. Baigsiu kalti geležį ir išsivirsiu iš šito vėžlio sriu- 
bos. 

Kuo ramiausiai atsisėdo kalvis vėžliui ant nugaros ir sėdi. O 
tuo tarpu atšokavo rupūžė. Pamatė ją tigras ir suinkštė: 

— Dėdule, dėdule! Ir rupūžė jau čia. Ji nori suėsti mano akį. 

— Būk ramus, — sako senasis kalvis, — o jei baisu, apsirin- 
guok virve ir prisirišk prie dumtuvių. Baimę kaip ranka atims. 

Apsiringavo tigras virve, prisirišo prie dumtuvių. O senis, 
nenulipdamas nuo vėžlio, pasiėmė peilį ir kad galanda jį, 
kad galanda, — niekas jam daugiau ne galvoj. Įšoko vidun rū- 
pūžė, pamatė kalvį, ant vėžlio sėdintį, ir suriko: 

— Broleli vėžly, žvilgtelk į viršų! 

Pažvelgė vėžlys pro kelnes į viršų, o ten gražumynas matyti. 
Capt vėžlys už to daikto. Net sustugo senis kalvis iš skausmo ir 
nusirito žemėn. O rupūžė plyšauja: 

— Aha! Su vienu jau susidorojom, tuoj ir antrą pastversim! 

Mato tigras, kad senis kalvis žemėn nuvirto, tai trūktelėjo 
kiek beįmanydamas ir išnėrė pro duris su visom dumtuvėm. Ru- 
pūžė su vėžliu vėl jį vejasi. Nusivijo ligi gilios upės, ir šaukia 
rupūžė: 

— Broleli vėžly, neleisk jo į upę, pėdsakus pamesim! 

Išgirdo tuos žodžius tigras ir pūkšt į vandenį! O kalvio dumtu- 
vės nutraukė jį į dugną. Taip kvaiša tigras ir paskendo. 


VĖZLYS IR BEŽDŽIONĖ 


Vienas toks vėžlys susidraugavo su beždžione. Mielai būtų 
susigiminiavę, bet neturėjo nei vaikų, nei anūkų, kuriuos galėtų 
suvesdinti. Nori nenori teliko apie giminystę vien šnekėtis. Užtat 
jie labai gerbė kits kitą, tarytum vieno kraujo būtų. Kartą 
beždžionės giminaičiai kėlė vestuves. Pasikvietė aibę svečių. O 
vėžlį tik prieš pat vestuves prisiminė. 

— Mes, beždžionės, keliam vestuvęs. Svečių prisikvietėm, 

tik savo brangųjį giminaitį vėžlį pamiršom. O vestuvės jau ant no- 
sies. Tučtuojau kvieskime vėžlį. Juk mes jį taip seniai pažįstame. 

Ir beždžionės nusiuntė tarną pas vėžlį kviesti jo į puotą. 

Vestuvių dieną visi svečiai sulipo į medį. Tik vėžlys liko ant 
žemės. Pamatė jį vestuvininkai ir pasakė beždžionei, kuri laikė 
vėžlį savo giminaičiu: 

— Žiūrėk, anava tavo giminaitis vėžlys atėjo, tik pas mus 
jis užlipti negali. 

Nusileido beždžionė pas vėžlį ir sako: 

— Nesikrimsk, mielasis, žinau, kad tau sunku į mūsų namus už- 
lipti, bet mes tuoj viską sutvarkysim. Va lianos galas. Stipriai 
įsikąsk. Mes įkelsim tave. Tik šiukštu, kol kelsim, nė žodelio 
nepratark. Kitaip nukrisi ir užsimuši. 

Vėžlys ilgai nesiprašydino ir stipriai įsikando lianą. Pastvėrė 
lianą beždžionės ir tempia vėžlį į viršų, į vestuvių puotą. 

Dar akimirka, ir vėžlys jau būtų užtrauktas į medį, tik kur 
buvus, kur nebuvus stryktelėjo prie jo jaunučiukė beždžionytė 
ir suriko: 

— Ak, mielasis giminaiti! Kaip jūsų sveikata? 

Užsimiršo vėžlys, taip mandagiai pasveikintas, prasižiojo, no- 
rėdamas atsakyti, ir kad kris! Bumbtelėjo žemėn ir užsimušė. Taip 
ir nepakliuvo į beždžionių vestuves. 


VIKŠRAS IR VARNAS 


Kartą vikšras gardžiai sau krimto žalią lapelį. Ūmai kur 
buvęs, kur nebuvęs atskrido alkanas varnas, pamatė vikšrą ir apsi- 
džiaugęs sukranksėjo: 

— Karr karr! Tai bent skanus kąsnelis! Imsiu tą vikšrą ir sule- 
siu. 

Pamatė vikšras varną, šalia nutūpusį, ir pamanė: „Tasai var- 
nas labai piktas. Jam tikriausiai vieni niekai mane praryti“. 
Ir klausia: 

— Ką pasakysi, ponas varne? 

— Ketinu tave sulesti, — atsako varnas. 

— Ką gi darysi, — tarė vikšras, — lesk, meldžiamasis, į 
sveikatą. Tik pirmiausia atsakyk man į keturis klausimus. O jeigu 
atsakysi neteisingai, tai turėsi palikti mane gyvą. 

— Gerai jau, gerai, — sako varnas, — kas ten per klausimai? 

Ir vikšras paklausė: 

— Kas pasaulyje yra saldžiausia? 

— Kas pasaulyje rūgščiausia ir karčiausia? 

— Kas pasaulyje bjauriausia? 

— Kas pasaulyje širdžiai maloniausia4 

Apsidžiaugė varnas, tokius klausimus išgirdęs: visi, rodos, ne- 
sunkūs, tuoj ramia sąžine vikšrą sudoros. Ilgai nesukęs galvos 
varnas ir sako: 

— Saldžiausi daiktai — cukrus ir medus: nieko pasaulyje nėra 
saldžiau už juos. Rūgščiausi ir karčiausi — citrinos sultys, tama- 
rindo sultys ir actas. Bjauriausia — mėšlas ir dvėseliena. Širdžiai 
mieliausia — jazminų ir brangiųjų aliejų kvapas. 

— Nė į vieną klausimą teisingai neatsakei, — tarė vikšras. 

Nuliūdo varnas ir klausia: 

— Jeigu aš suklydau, tai ar nepasakytum, kaip yra iš tikrųjų? 

— Kodėl ne, — atsakė vikšras, — jei prižadi manęs neliesti. 

— Prižadu. 

Tada vikšras ir sako: 

— Visų saldžiausia — įtaikios kalbos. Visų rūgščiausia ir kar- 
čiausia — pikti, žiaurūs, neteisingi žodžiai. Bjauriausia — sutepta 
garbė ir suteptas vardas. Ne veltui sako žmonės: suteptos garbės 
nenuplausi. O mieliausia širdžiai — tyra garbė ir doras vardas. 


SUMANUSIS DĖDULĖ TIANAS 


Seniai, labai seniai tankioje girioje gyveno tigras Žmogėd- 
ra. Ateina žmogus į girią nendrių ar lianų, tigras jį ir sudrasko. O 
vienas toks senis, vardu Tianas, jokių tigrų nebijojo, ėmė ir nu- 
drožė į girią lianų. Kur buvęs, kur nebuvęs ir tigras jau čia. Pri- 
sėlino prie senio, įsiręžė ir jau buvo bešokąs. Bet senis jį pirmas 
pamatė. Pamatė ir aimanuoja visu balsu: 

— O Buda! O Buda! Nūnai — tigro metai, ir vandenys užliejo 
lygumas. Žūsta tigrai ir drambliai, žūsta žvėrys ir netgi paukščiai. 
Niekas neišsigelbsti — nei mažas, nei senas. Ilgomis lianomis 
aš pririšiu savo vaikus ir vaikaičius, trumpomis — visą savo namų 
mantą. Vargšai žvėrys, visi jūs galą gausite šiais atšiauriais 
tigro metais, nė vienas jūsų neliks gyvas... 

Aimanuoja senis Tianas, Budos šaukiasi, o tigras klausosi ir 
mano sau: „Reiktų šitą senį smulkiau iškvosti, kaip čia visa kas 
bus“. 

Išlindo jis iš krūmų ir klausia: 

— Ei, seni, ar teisybė, kad šiais metais vandenys smarkiai pa- 
kilo? 

— Ėčė, vaikaiti! Dar ir kaip pakilo. Tiesiog nebėra kur dėtis. 
Man va savi vaikai ir vaikaičiai rūpi. Matai, kertu nendres ir 
lianas. O kam? Noriu kuo aukščiau medžiuose pririšti vaikus ir 
vaikaičius. Medžiuose vanduo jų nepasieks. 

Išsigando tigras potvynio, priėjo prie pat senio Tiano ir sako: 

— Meldžiu tave, seni, pririšk medyje ir mane. 

— Gerai, vaikaiti. Palauk manęs čionai. 

Atsitūpė tigras ir laukia. Prikirto senis Tianas lianų ir nendrių, 
nuvijo virvę, aprišo tigrą, permetė vieną virvės galą per storą 
aukšto medžio šaką ir liepė tigrui kuo aukščiau pasišokėti. 
Atsispyrė tigras, pašoko. O senis patempė virvę, ir tigras pakibo 
ore, kojomis žemės nesiekia. 

— Na kaip, — klausia jis, — ar aš dabar nepaskęsiu? 

 — Ne, vaikaiti, ne, dabar tikrai nepaskęsi, — atsakė senis 
Tianas, išsitraukė peilį ir taikosi išsipjauti kuoką kur storesnę. 

Spokso tigras ir klausia: 

— Kam gi tau, seni, kuokos prireikė? 

— Ogi kur eisiu, ten ir nešiuos dėl viso pikto. Kas žino, 
gal susidursiu dar su kokiu tigru. 

— Ką tu, seni! Šitose džiunglėse kitų tigrų nėra. Čia aš vienas 
visus sudraskau. 

„Ak va kaip, — sumetė senis Tianas. — Vadinasi, tu, plėšike, ir 
esi tas žmogėdra. Palauk, tuoj gausi, ką nusipelnei“. Prieina senis 
Tianas prie tigro ir sako: 

— Nekrutėk. Patikrinsiu, ar mazgai gerai užmMazgyti. Kitaip 
dar nukrisi. | 

Apmirė tigras. O senis Tianas atsivėdėjo ir kad ims perti 
nedorėliui tigrui kailį. Raitosi tigras, blaškosi, staugia baisiu balsu, 
net miškas skamba, kailis skivytais dryksta. Galiausiai pergraužė 
virves ir pasileido į tankumyną, kiek kojos neša. O senis Tianas 
susirinko nendres, lianas ir eina į savo palapinę laukuose. 

Bėga tigras, bėga ir sutinka dramblį. O tasai klausia: 

— Ko gi tu toks persigandęs, broleli tigre? 

— Na ir kliuvo man, broleli drambly, — atsako tigras. — 
Taip mane pritvatijo senis Tianas, kad pats stebiuosi, kaip gyvas 
ištrūkau. Žiū, net pusė kailio skivytais nulakstė. 

— Kur tas nedorėlis senis Tianas? — užsirūstino dramblys. 

— Ogi anava, prie ežero, lauką aria. 

— Nueisiu ir kaip paplotėlį jį kojomis suplosiu, kam tave 
nuskriaudė. 

Nubėgo tigras sau, o dramblys patraukė senio Tiano ieškoti. 
Pamatė dramblys senį Tianą, bet nesumetė, kad tai jis, ir klausia: 

— Žmogau, ar nežinai, kur man rasti senį Tianą? 

— O kam tau jo prireikė, vaikaiti? 

— Aš pykstu ant jo. Jis apgavo ir sumušė mano draugą 
tigrą. 

— Senis Tianas gyvena lūšnoje ant ežero kranto, į rytus nuo 
čia. Ta lūšna iš tolo matyti. Ji balta baltutėlė. 

— Meldžiu, seneli, palydėk mane. Aš tą nedorėlį į paplotėlį su- 
plosiu. O visą jo turtą atiduosiu tau. 

— Gerai sugalvojai, vaikaiti. Bet šitas ežeras labai gilus, aš 
jo neperbrisiu. 

— Kad ežeras gilus, tai sėsk man ant galvos. Aš tave pernešiu. 

— Tegu jau, traukime. Parodysiu kelią. 

Užsiropštė senis Tianas drambliui ant nugaros, ir jiedu leidosi 
į kelią. Vos tik dramblys perėjo skersai lauką, senis išsitraukė 
peilį ir kad ims jam galvą tuo peiliu raižyti. Sutrimitavo dramblys 
iš skausmo, nubloškė senį nuo galvos ir puolė kiek įkabin- 
damas į brūzgyną. O priešais lokys beatlapatojąs. 

— Kurgi tu, brolau drambly, bėgi? 

— Ak, brolau loky! Apmovė mane senis Tianas, galvą surai- 
žė, net kraujai plūsta. 

— Kur tasai nenaudėlis? — suriaumojo lokys. 

— Lauką aria ten, paežerėje. 

— Palaukš, aš tai jau tikrai atkeršysiu jam už tokią skriau- 
dą, kaulus sulaužysiu! 

Nubėgo dramblys, o lokys suka galvą, kaip jam su seniu Tianu 
susidoroti. Kitą dieną išeina lokys iš girios, žiūri — kažkoks senis 
lauką beariąs. Mano sau lokys: „Tikriausiai ten senis Tianas. Pa- 
sislėpsiu krūmuose ir patykosiu. O kai jis prisiartins, šoksiu 
ir sulamdysiu mirtinai“. 

Pasislėpė lokys dygiuose krūmuose, o senis Tianas aria sau 
kaip aręs. Gulėjo lokys krūmuose, gulėjo ir nebeištvėrė, kyšt 
ir iškišo galvą. O senis Tianas jį pamatė. 

„Va dar vienas žvėris man pikto nori“, — atspėjo jis. Ir lyg 
niekur nieko šaukia buivolams: 

— Ei, tinginiai, nesnauskit! Juk prižadėjau jums medaus dvi 
pilnas dreves, tiesiog sklidinas... 

Išgirdo tokius žodžius lokys ir kad jau panoro šviežio medu- 
čio paskanauti. Neiškentė ir sako seniui: 

— Seneli, seneli! Duok ir man medučio! 

— Kaipgi aš tau duosiu, vaikaiti! Tik dvi dreves teturiu. 
O jau buivolams pažadėjau. Bet tiek to. Išlįsk, susitarsim. 

Išlindo lokys iš krūmų. O senis sako: 

— Jeigu aš, vaikaiti, visą medų atiduosiu tau, tai buivolai 
užpyks. Įprato jie į medų. Bet jeigu tu pavaduosi buivolus ir 
suarsi gerą varsną, tai abi dreves tau atiduosiu. Buivolai kiek 
pakentės, paskui aš jiems vėl medaus surasiu. 

Klausosi lokys, ir net seilė jam teka. 

— Sukis, sukis, seneli. Greičiau iškinkyk buivolus, — skubina 
jis senį. 

Kaipmat iškinkė senis Tianas buivolus, ir lokys pats įsi- 
kinkė į jungą. Sutempė dėdulė visus viržius ir kad ims ginti lokį: 

— Netūpčiok, tinginy, nesnausk! Gausi medaus, dvi dreves 
medaus, abi tiesiog sklidinas... 

Iš visų jėgų lokys tempia plūgą, o plūgas — nė iš vietos. 
Kad ims senis Tianas tvatyti lokį, kad ims jį plūsti. Mato lokys 
— bus blogai. Muistėsi, tampėsi, kol vargais negalais ištrūko. 
Bėga padus raitydamas ir sutinka vilką. Vilkas klausia: 

— Kurgi tu, broleli loky, taip bėgi galvotrūkčiais? 

— Ak, broleli vilke! Apgavo mane senis Tianas, taip išpėrė 
kailį, kad sveikos vįetos nebeliko. 

Ir nubėgo lokys toliau. O vilkas laižosi ir galvoja: „Nuei- 
siu ir suplėšysiu visus to senio Tiano tinklus, o žuvį susirinksiu 
ir sutriaukšiu. Nieko seniui nepaliksiu“. 

Kitą rytą senis Tianas paėmė peilį, irklą ir eina prie ežero 
tinklų traukti. Vilkas taip pat nesnaudė: atsikėlė vos praaušus 
ir eina ieškoti, kur gudrusis senis tinklus užmetęs. Beeidamas 
sutiko kiaunę ir sako jai: 

— Eime, sesute kiaune, žuvimi pasivaišinti. 

— Iš kurgi, broleli vilke, tu imsi žuvies? 

— Aš einu senio Tiano tinklų draskyti. Kai tik sudraskysiu, 
žuvį pusiau pasidalinsim. 

Sutiko kiaunė, ir eina abu kartu. Atsitūpė ant ežero kranto. 
Patupėjo, patupėjo, žiūri — valtis plaukia, o toje valtyje kažkoks 
senis sėdi, vienu irklu iriasi. Vilkas klausia: 

— Seneli, ar nežinai, kur Mums rasti senį Tianą? 

— Kur nežinosi, vaikaiti, žinau. Jis anapus ežero gyvena. 

— Seneli, meldžiamasis, o gal priplukdytum mudu savo val- 
timi prie senio Tiano tinklų Mes tinklus sudraskysime, o 
laimikį lygiomis pasidalintume. 

— Gerai, plaukim. Tasai senis Tianas taip užmetė savo tink- 
lus, kad visas žuvis sugauna, man nieko nebelieka. 

Įšoko vilkas į valties priekį. O senis jam sako: 

— Tu, vaikaiti, priešais mane tūpk. Matai, valties pirmagalis 
nuo tavo svorio į vandenį paniro. 

Atsitūpė vilkas priešais senį Tianą ir šaukia: 

— O tu, sesute kiaune, ko į valtį nešoki? 

— Baugu, broleli vilke. Man rodos, kad šitas senis ir yra 
Tianas. | 

Pasižiūrėjo vilkas į senį, o Tianas sėdi sau kaip sėdėjęs, 
tartum visai ne apie jį būtų kalbama. Įšoko ir kiaunė į valtį, atsi- 
tūpė šalia vilko. Atsistūmė Tianas nuo kranto. Nuplaukė jie ga- 
lelį, tik senis kad tvos vilkui per galvą su irklu, tasai tik pliumpt 
į vandenį. Kiaunė, žinoma, pati iššoko ir plūsta vilką: 

— Juk sakiau, kad čia senis Tianas, o tu neklausei: „Negali 
būti! Negali būti!“ 

— Patylėk, — urzgia vilkas. — Verčiau galvok, kaip mums 
krantą pasiekti. 

Priplaukė šiaip taip jie krantą ir pasipustė padus. O se- 
nis Tianas ištraukė tinklus, baigė arti lauką ir nuėjo namo pail- 
sėti. 

Nuo to laiko kuo tolyn, tuo labyn pradėjo seniui Tianui širdį 
kirminas graužti. „Visi žvėrys dantį ant manęs galanda, net į že- 
melę atgulus ramybės neduos, — galvoja jis. — Nusipirksiu 
geležies ir nusikalsiu aštrių peilių su geležinėmis kriaunomis. Tegu 
jie Mane gins, kai pasimirsiu“. 

Nukalė senis Tianas daugybę aštrių aštriausių peilių, susišau- 
kė vaikus, vaikaičius ir sako: 

— Kai aš pasimirsiu ir ateis metas mane laidoti, paimkite 
šituos peilius, susmaigstykite kriaunomis į kapą ir iš viršaus api- 
berkite smėliu. O paskui, po kelių dienų, būtinai aplankykite mano 
kapą. 

Sunkiai įsiligojo senis Tianas, gulėjo, gulėjo ir pasimirė. Vai- 
kaičiai jį palaidojo ir viską padarė taip, kaip jis buvo prašęs. 

Trečią dieną po laidotuvių suuostė vilkas, kad senis Tianas 
pasimirė, ir galvoja sau: „Reikia kuo greičiau pranešti tą žinią 
lokiui, drambliui ir tigrui“. 

Suėjo žvėrys pasitarti ir nusprendė kapą iškasią, o senį Tianą, 
kad ir nebegyvą, suėsią. Apstojo jie kapą iš visų pusių. Vilkas 
rausia smėlį kojūgaly, lokys galvūgaly, tigras — per vidurį. O 
dramblys stovi ir laukia. Jam bežiūrint, visi trys jo bičiuliai iškrai- 
čiojo, kraujais apsipylę. Įniršo dramblys: 

— Ak tu, nenaudėli seni Tianai! Negana gyvas tu mums eibes 
krėtei, dar ir miręs tebekreti. Bematant tavo kapą sutrypsiu! 

Įniršęs dramblys šoko ant kapo ir taip pat užtaikė ant ašt- 
rių peilių. Susmigo peiliai jam į kojas, ir dramblys nugriuvo 
žemėn. 


Atėjo vaikai ir vaikaičiai senio Tiano kapo aplankyti, žiūri 
— Šalia jo tyso dramblys, tigras, lokys ir vilkas, ir visi nebegyvi. 
Nudyrė jie žvėrims kailius, išsipjovė dramblio iltis ir pardavė, o už 
gautus pinigus iškėlė šermenis. 


DVI MERGAITĖS 


Gyveno kadaise tokia mergaitė. Kartą motina pasiuntė ją į 
mišką laukinių batatų prikasti. Mergaitė pasiėmė kastuvą, krai- 
telę, patraukė į mišką ir nuklydo į gūdžią tankynę. Tankynėje 
buvo baltųjų termitų lizdas, o jame gilus urvas. Ieško mergaitė 
prie to lizdo batatų, kastuvas jai nusprūdo nuo koto ir pataikė 
tiesiai į urvą. Ir šiaip, ir taip sukasi mergaitė, neištraukia 
kastuvo, ir gana. Galop ėmė šauktis pagalbos, žadėdama atsi- 
dėkoti tam, kas jai padėsiąs. Ūmai kur buvęs, kur nebuvęs iš 
tankių krūmų išlindo senas sukriošęs tigras. Visa jo galva vočių 
išpilta, musės į jas kiaušinėlių . pridėjusios, ir dabar jose — 
kirmėlių knibždėlynė. Tigras sako: 

— Mergaite, girdėjau, kaip tu šaukeisi pagalbos, ir mielai 
tau padėsiu. Galiu ištraukti tavo kastuvą. Bet tu už tai išgau- 
dyk man blusas ir kirmėles. Ir būsi man atsilyginus. 

— Ak, seneli! Tik ištrauk man kastuvą, aš viską tau padary- 
siu. 

Ištraukė tigras kastuvą ir laukia, ar mergaitė tesės savo 
pažadą. O mergaitė susirado smMailią lazdžiukę ir ėmėsi traukyti 
kirmėles iš vočių tigro galvoje. Tigras klausia: 

— Tikriausiai mano kailis bjauriai dvokia? 

Teisybė, nuo vočių ėjo toks dvokas, kad net nosį suko, 
bet mergaitė atsiliepė: 

— Ne, ne, seneli, nė truputėlio. 

Kiek palaukęs tigras vėl klausia ir klausia to paties, o mer- 
gaitė vis tais pat žodžiais atsakinėja. 

Vos tik mergaitė ištraukė paskutinę kirmėlę, tigras ūmai 
visas persimainė, jo kailis sublizgėjo, o votys užsitraukė kaip 
nebuvusios. Ir sako tigras mergaitei: 

— Duok šen savo bambukinę kraitelę, aš tau gerų batatų 
pripilsiu. 

Mergaitė padavė kraitelę, ir tigras slapčiomis pripylė ją 
ligi pat viršaus gryno aukso, sidabro, o paskui gerai uždarė 
ir sako: 

— Še, imk savo kraitelę ir eik namo. Kai pareisi, pasišauk 

tėvus, brolius ir seseris, gerai uždaryk duris, o tada jau atidenk 
kraitelę. 

Padėkojo mergaitė tigrui, atsisveikino su juo, parėjo namo, 
susišaukė tėvus, brolius ir seseris, uždarė duris ir atidengė 
kraitelę. Žiūri — ogi joje auksas ir sidabras kad blizga, kad 
žėri. 

Neilgai trukus gandas apie tą nutikimą pasiekė kaimynę, kuri 
irgi turėjo dukrą. Soko ji dukrą barti ir gėdyti: 
kraitelėmis tempia, brolius seseris apdalina. O tu nieko nepar- 
neši, tik laukinių batatų. Imk kastuvą, drožk prie baltųjų ter- 
mitų lizdo ir viską daryk taip, kaip anoji mergiščia darė. 

Nuėjo mergaitė į mišką, įmetė kastuvą į urvą ir meldžia tigrą 
pagalbos, žada kuo švenčiausiai, kad visus jo norus išpildys. 
Ištraukė tigras kastuvą ir paprašė kirmėles iš vočių jam iškrapš- 
tyti. Krapšto mergaitė kirmėles, o tigras klausia: 

— Mergaite, mergaite, tikriausiai mano kailis bjauriai dvo- 
kia? . 

— Oi, seni, ir dar kaip bjauriai! 

— Na, gana. Nebekrapštyk. Duok šen savo 2 pridė- 
siu tau aukso ir sidabro. 

Mergaitė tučtuojau atkišo jam savo kraitelę. S bavė tigras 
ją pilną nuodingų gyvačių ir sako: 

— Eik namo, pasišauk tėvus, brolius ir seseris, gerai užda- 
ryk duris ir tik tada atidenk kraitelę. 

Mergaitė taip ir padarė. Parėjo namo, pasišaukė seseris ir 
brolius, sušokę jie visi veria kraitelę — dabar kad dalinsis 
auksą ir sidabrą, tai dalinsis. O iš kraitelės iššliaužė baisios 
gyvatės ir visus sukirto. 


APIE MIESTO IR LAUKO ŽVIRBLIUS 


Kartą miesto ir lauko žvirbliai sulėkė į trajenų giraitę. 
Miesto žvirblių vadas buvo šilto šalto matęs žvirblis, jis mokė 
jauniklius: 

— Nečirškėkit lesdami, nesipeškit, būkit atsargūs. Jei pa- 
kliūsit į raizgus, visi vienu sykiu kilkite aukštyn. Nusinešit 
raizgus toliau, o tada išsipainiosit. 

Miesto žvirbliai taip ir darė. Grūdus lesė per daug nečirš- 
kėdami, nesipešė, nesivaidijo, o jei iš netyčių pakliūdavo į 
medžiotojo raizgus, vienu sykiu purpteldavo aukštyn ir raizgus 

nusimesdavo. Kartą jie, kaip buvo pratę, atlėkė į giraitę ir 
susitiko su pulku lauko žvirblių. Lauko žvirbliai sutūpė medy- 
je ant žemutinių šakų, o miesto — ant viršutinių. Tupi- visi 
ramiai, tyliai. Ir ūmai, lyg tyčia, triokštelėjo viena šakelė ir 
nukrito žvirbliams tiesiai ant galvų. Užsirūstino lauko žvirbliai 
ir kad ims tarškėti: 

— Kaip drįstat jūs, miesčionys, šakomis svaidytis? 

Miesto žvirbliai teisinasi: mes, girdi, nei šakų laužėme, 
nei jomis svaidėmės — ėmė viena šakelė, nulūžo ir nukrito, 
niekas dėl to nekaltas. | 

Bet nenuščiūva lauko žvirbliai, plūstasi. Ir ko iš jų norėti — 
stačiokai, savavaliai, priekabių tik ir ieško. Neatstoja lauko 
žvirbliai nuo miestiečių, į akis jiems šoka. Ir kilo tokios niau- 
tynės, toks riksmas ir klyksmas, kad toli aplinkui buvo gir- 
dėti, kaip žvirbliai vaidijasi. Išgirdo medžiotojai triukšmą tra- 
jenų giraitėje, stvėrė raizgus, prisėlino prie peštukų ir užmetė 
ant visų. Raizgų gijos stiprios, akelės tankios. O žvirbliai ne- 
ateina į protą, ir gana. Miestiečiai čirškia: 

— Ei jūs, lauko žvirbliai! Tokiais smarkuoliais dedatės, 
tai ko laukiat, ko raizgų nesudraskot? 

O tie atsikerta: 

— Et jūs, pagyrų puodai! Kurgi jūsų žvitrumas pasidėjo?! 

Kivirčijasi, čirškia, užuot sutartinai vaduotis puolę. O medžio- 
tojai tik čiupt, čiupt — sugaudė juos visus, parsinešė namo 
ir iščirškino. 

Šitaip išmintingieji miesto žvirbliai ir gavo galą, vos tik, 
santarvę pamiršę, į peštynes įsivėlė. 


KAIP MOTERIŠKĖ MANĖ 
PELĘ APGAUSTANTI 


Gyveno pasaulyje toks žmogus. Jis turėjo pačią. Kartą tasai 
žmogus išėjo į Mišką skynimo kirsti. Kerta jis medžius, kerta, 
priėjo eilė senam figmedžiui. Atsivėdėjo žmogus, tik girdi — 
kažkas sucypė gailiu balseliu. Nuleido žmogus kirvį, dairosi. 
Ir paregėjo po figmedžiu tupintį pelių karalių balto balčiausio 
plauko. 

— Gerasis žŽmMogau,— prabilo pelių karalius,— nekirsk šito 
tigmedžio, po juo mano būstas. Už tai aš tau išpirką duosiu — 
kasdien atnešiu po gabalą aukso. 

Sutiko žmogus ir parėjo namo, tigmedžio nelietęs. 

Nuo to laiko pelių karalius kasdien atbogindavo žmogui po 
gabalą aukso. Žmogus auksą atiduoda pačiai, o ta vis klausia 
vyrą: pasakyk, girdi, ir gana, iš kur auksą imi, o jei nepasakysi, 
tai šnipštelsiu karaliaus rūmininkams, kad tu auksą vagi. Per- 
sigando žmogus, išklojo viską, kaip buvo. O pati plūsta jį 
paskutiniais žodžiais: 

— Kvaiša buvai, kvaiša likai. Juk didžiulis lobis guli po 
tuo figmedžiu, kurio tu nenukirtai. Pelė tau iš to lobio po 
gabalėlį aukso teduoda. Eik, kvaiša, nukirsk medį ir iškart visą 
auksą susisemsi. 

Paklausė žmogus, paėmė kirvį ir eina į mišką, o nuėjęs 
pokšt, pokšt — nukirto senąjį figmedį, visą sukapojo, bet nė 
kruopelės aukso nerado ir parėjo namo tuščiomis rankomis. 
O pelių karalius sušaukė savo valdinius, įsigavo į trobą, kur 
gyveno tas kvaiša žmogus su savo gobšuole pačia, ir išsinešė 
visą auksą, kurį anksčiau žmogui buvo davęs. 


KIŠKIO NUTIKIMAI 


Kadaise kiškis garsėjo žvėrių tarpe sumanumu ir gudrumu. 
Jis buvo toks gudrus, kad žvėrys jį praminė Teisėju. 
Bet, teisybę sakant, gudrumas ne iš visų bėdų kiškį vaduoda- 
vo, tik maža kas tai žinojo. Šiaip ar taip, kiškio gyvenimas 
buvo vieni nuotykiai, mat jis nuolat įkliūdavo į kokią bėdą. 
Visko nė neapsakysi! Bet šį tą papasakoti galima. 

Kartą kiškis, įkliuvęs į bėdą, vargais negalais išnešė svei- 
ką kailį ir prigulė atsipūsti krūmuose netoli kaimelio. Vos 
begyvas buvo iš nuovargio ir toks alkanas, kad žarna žarną 
rijo. Tik žiūri — keliu eina senutė su pintine ant galvos, o 
toje pintinėje — geltoni geltoniausi bananai. Ir galvoja sau 
kiškis: „Aš taip nusilpau, taip išalkau. Trūks plyš turiu pasi- 
stiprinti. Oi praverstų gardūs prinokę bananai iš senutės pin- 
tinės! Turbūt gudriausia bus apsimesti negyvam". 

Pabėgėjo kiškis šalikele, aplenkė senutę su bananais, atsi- 
gulė ant kelio ir guli kaip negyvas. Paregėjo senutė kiškį, 
manė, kad iš tiesų kiškis galą gavęs, ir sušuko visu balsu: 

— Jau kad sekasi man, tai sekasi! Nešu bananus parduoti 
ir dar kiškį radau. Pasiimsiu jį. 

Įsidėjo senutė kiškį į pintinę prie bananų. O kiškis to ir telaukė. 
Sušveitė visus bananus, paskui stryktelėjo iš pintinės ir nudul- 
kėjo. Atėjo senutė į turgų, pasistatė pintinę ant žemės, žiūri — 
nei bananų, nei kiškio... 

O tuo tarpu kiškis parbėgo į mišką sotus sočiausias. Tik 
labai ištroškęs buvo. Tad susirado gilią kūdrą, pasilenkė prie 
vandens ir jau buvo begeriąs, tik ūmai moliuskai, kurie gyveno 
toje kūdroje, piktai sušuko: 

— Ei tu, kiški, kaip drįsti gerti vandenį iš mūsų kūdros? 

— O ko man negerti, — atkirto kiškis, — negi čia jūsų van- 
duo?! 

— Mūsų! 

— Jei taip spiriatės,— pasišaipė kiškis,— tai susilažinkim: 
tebūnie kūdra to, kas greičiau apie ją apibėgs. Jeigu aš būsiu 
pirmas — atsigersiu ligi soties, o jeigu jūs mane pralenksite — 
negersiu. 

Moliuskai sutiko. Bet jie buvo labai gudrūs ir bematant 
sutarė išsirikiuoti lygiais tarpais palei visą krantą. Stojo kiek- 
vienas į savo vietą, ir pirmasis moliuskas sušuko: 

— Na, kiški, bėkim! 

Pasileido kiškis kiek įkabindamas. Nubėgo galelį ir šaukia: 

— Ei, moliuskai! Kur jūs? 

O antrasis moliuskas priešaky atsiliepia: 

— Kvak! Mes čia! 

„Ką,— nustebo kiškis,— jie mane aplenkė?!“ — ir nurūko 
į priekį dar sparčiau. Bėga, skuta iš paskutiniųjų, o moliuskai 
vis priekyje, ir gana. Nusigando kiškis ir pasileido nuo kūdros 
šalin. 

Nuo to laiko kiškiai nebegeria vandens iš kūdrų, o savo 
troškulį Malšina gaivia rasa. 

Bėga kiškis, bėga, pribėga upę ir nesumano, kaip į kitą 
krantą persikelti. Plaukti nemoka. Tik žiūri — plaukia upe 
krokodilas. Dingt kiškiui į galvą: „O jei imčiau ir persikelčiau 
per upę raitas ant krokodilo?“ Ir klausia kiškis: 

-  Kūmai krokodile, ko toks apšašęs? Ar tik ne dedervinė- 
mis esi nubertas? Galiu išgydyti. Perplukdyk mane per upę, ir 
aš mielai tau padėsiu. 

— Perplukd čiau, kodėl ne, bet man atrodo, kad prastas iš 
tavęs daktaras. 

— Nebūgštauk, kaipmat išgydysiu,— tikina kiškis. 

Nemalonu buvo kiškiui tūptis ant gumburiuoto krokodilo. 
Prisiskynė jis didelių lapų paklotui. 

— Kam tau tie lapai? — nusistebėjo krokodilas. 

— Pasiimsiu juos, kad primintų tavo gerą darbą,— kaip 
niekur nieko sumelavo kiškis ir patogiai įsitaisė krokodilui ant 
galvos. 

Krokodilas kiek įkabindamas nusiyrė į kitą krantą. Stryk- 
telėjo kiškis nuo krokodilo galvos į krantą ir šaukia: 

— Dedervines, kūmai, tu paveldėjai iš savo garbiųjų pro- 
senelių. Niekas jų neišgydys! Cha cha cha! 

Įširdo krokodilas, bet jau per vėlu buvo keršyti akiplėšai, 
kad taip mikliai apgavo. 

O kiškis linksmas nustriksėjo toliau. Striksi jis, striksi, 
tik žiūri — padvėsęs buivolas guli su perskrostu pilvu. 

„Aure puiki vietelė pasiausti — mano sau kiškis.— Miške 
striksėti man jau nusibodo. Ir saulė kepina!“ 

Įsilindo kiškis į buivolo pilvą, šokinėja, striksi. O tuo tarpu 
kaitri saulė be atvangos kepino, ir skylė, pro kurią kiškis įlindo 
į buivolo pilvą, visa suragėjo. Vakarop kiškis užsimanė išlįsti 
lauk ir tik tada suprato, į kokius spąstus pakliuvęs. Sukasi 
šiaip, sukasi taip — neišeina, ir gana. Aprimo vargšas, nusi- 
minė. Tik girdi — kažkas pro pat šalį vandens eina. Kad 
sušuks kiškis: 

— Žmonės gerieji! Užpilkit vandens ant buivolo pilvo. Už 
gera dosniai geru atsimokėsiu. 

Išgirdo žmogus tokius žodžius, atnešė vandens ir užpylė ant 
buivolo pilvo. Išsigavo kiškis laukan ir nudūmė. Pabėgėjo galelį 
ir šaukia: 

— Nesulauksi, kad aš tau atsidėkočiau! Apmoviau tave, ir 
tiek. 

Nusikvatojo kiškis ir nubėgo sau pasistriksėdamas. Pri-' 
bėga tą pačią upę. O ten įtūžęs krokodilas jo tebelaukė. Pamatė 
jis kiškį ir gudrybės stvėrėsi: apmirė kaip negyvas, ir suprask, 
kad nori, ar čia krokodilas guli, ar šiaip koks rąstas. 

Mato kiškis, kad vandeny kažkas plūduriuoja. Atrodytų lyg 
ir rąstas, bet kažin: ar tik ne krokodilas ketina jį, kiškį, 
apgauti? Įsmeigė kiškis akis į tą nekrutantį daiktą ir šaukia: 

— Jei tu rąstas, tai plauk prieš srovę! O jei krokodilas, tai 
plauk pasroviui. 

Išgirdo tuos žodžius krokodilas ir pasileido plaukti prieš 
srovę. Kad nusikvatos kiškis: 

— Ki ki ki! Tik pažiūrėkit į tą lengvatikį. Ir jis norėjo mane 
apgauti. Ne tavo nosiai, krokodile! 

Ką darys krokodilas, nenusisekė jam gudrumu pričiupti 
kiškį. Ir jis tarė sau: „O kad taip išrėpliočiau žemėn ir apsimes- 
čiau negyvas?“ 

Kaip tarė, taip ir padarė. Išrėpliojo ant kranto ir apsimetė 


-„-vvwv- 


64 


kiškis krokodilą išsižiojusį, pristriksėjo prie jo ir sako: 

— Šį kartą, kūmai, atrodo, būsi iš tiesų galą gavęs. 

O krokodilas — nė krust. Stryktelėjo kiškis krokodilui į 
nasrus, čiupinėja aštrius jo dantis ir kalbasi pats su savim: 

„Va iš šito danties išsidrošiu puikų peilį, o iš ano išeis peilis 
mano pačiai“. 

Postringauja taip kiškis, postringauja, o krokodilas — am! 
— ir užsičiaupė. Dantys taip baisiai kaukštelėjo, kad kiškis, bai- 
mės perimtas, stryktelėjo tiesiai krokodilui į pilvą. Pilve jis 
atsigaivelėjo, apsidairė ir šaukia: 

— Ohoho! Kokia puiki vietelė! Man net seilės varva, matant 
tokias nuostabias žarnas! Tuoj kibsiu į tą skanėstą... 

Ir būgnija kiškis letenėlėmis krokodilui į pilvą. Susirietė kro- 
kodilas iš skausmo ir meldžia: 

— Nežudyk manęs, kūmai kiški, aš tavęs niekad nebeliesiu. 

— Na gerai, — nusileido kiškis, — kad jau taip gailiai prašai, 
dovanosiu tau, nedraskysiu žarnų. 

Išžiojo krokodilas baisius nasrus kuo plačiausiai, kiškis strykt 
iššoko ir nuskuto į mišką. | 

Bėginėjo jis po mišką, bėginėjo ir pamatė didžiulį kelmą. 
Užšoko ant jo kiškis, atsitūpė, o nušokti nebegali: saulė buvo ištir- 
pdžiusi ant kelmo sakus, ir prilipo kiškis, nė krust. 

Tasai kelmas riogsojo prie kūdros, ir atėjo į ją atsigerti mažas 
drambliukas. 

— Ei, pyply! — suriko jam kiškis. — Nedrįsk gerti vandens 
iš Mano kūdros! Mane pats Indra pastatė šitos kūdros saugoti! 

Išsigando drambliukas, nubėgo pas savo motiną ir viską jai 
papasakojo. Dramblienė užpyko ir eina kartu su sūnum prie tos 
kūdros. Priėjo, pamatė kiškį ir klausia: 

— Ei, kiški, kodėl tu nedavei mano sūnui atsigerti? 

O kiškis spiriasi: 

— Ir tau neduosiu. Šitą kūdrą pats Indra man pavedė sergėti! 

Dar labiau įširdo dramblienė, stvėrė kiškį savo ilgu straubliu, 
atplėšė nuo kelmo ir kad švystels kažin kur į dygų tankumyną. 
O kiškiui to ir tereikėjo. 

Kartą kiškis aptiko miške daržą, kuriame augo agurkai. Ir 
įjunko į tą daržą vaikštinėti, šviežiais agurkėliais smaližiauti. 
Pastebėjo tai senis ir spąstus darže paspendė. Atstriksėjo kiškis 
naktį agurkų pakrimsti, trinkt spąstai ir užsidarė. Net apmirė kiš- 
kis iš baimės: juk senis ateis vos praaušus. Tik žiūri — pro šalį 
oriai šokuoja didžiulė rupūžė. Kiškis sako jai: 

— Oi, kūmute rupūže, tu visa karpomis aptekusi! Man vieni juo- 

kai jas nugydyti, tik padėk ištrūkti iš spąstų. 

Apsidžiaugė rupūžė. Seniai ji geidė atsikratyti tų bjaurių karpų. 
Šoko prie spąstų ir atnarpliojo vyteles. Kiškis išlindo ir juokiasi: 
<  — Nair kvaila tu; rupūže! Tas karpas tu iš savo prosenelių pa- 
veldėjai. Joks daktaras tau jų nenugydys. 

Ir nukūrė sau. Užpyko rupūžė, šoko vytis kiškį, bet kur jį pa- 
sivysi! 

Rytą senis ateina į daržą. Žiūri: vėl kiškio būta, agurkai suėsti, 
spąstai sugadinti, ir gaudyk vėją lauke. 

— Ką gi, tavo viršus, kiški, — sako senis. — Šį kartą neteks 
man paragauti kiškienos. Bet palaukš! 

Padarė senis naujus spąstus, dar tvirtesnius už pirmuosius, ir 
užtaisęs nuėjo namo. Naktį kiškis užsigeidė šviežių agurkų. Nus- 
triksėjo į daržą, spąstus visai pamiršęs. O gaila! Spąstai kaukšt! — 
ir užsitrenkė. Išsigando kiškis, nežino, kaip ištrūkti. O rupūžė 
pamatė, kad kiškis vėl įkliuvęs, ir apsidžiaugė: va tau, kitus miško 
gyventojus apgaudinėti! Šokuoja rupūžė apie kiškį, ploja katučių 
ir plyšauja: 

— Įkliuvai, kiški! Kiek kartų tu mane apgaudinėjai! Dabar jau 
neišvengsi senio puodo. Ir niekas tau, apgavikui, nepadės. 

Pyktis apėmė kiškį, bet jis neišsidavė ir nuolankiai tarė rupū- 
žei: 

— Teisybė, kūma rupūže. Aną kartą aš tave apgavau. Bet juk 
apgavau todėl, kad nežinau, kaip tave išgydyti. O šį kartą siūlau 
susitarti dorai. Turiu nužiūrėjęs vieną gražią mergelę — skaisčia- 
veidę, raudonskruostę. Galiu ją išpiršti tavo sūnui. Ir rūpesčių 
tau nebus, su jos tėvais aš jau šnekėjausi. Jie sutinka dukterį leisti 
už tavo sūnaus. Tik padėk man iš spąstų ištrūkti. 

Išgirdo tokius žodžius rupūžė, patikėjo ir apsidžiaugė — juk 
Jos giminėj gražių Marčių dar nebuvo. O čia tokia proga! 

— Šiukštu,— sako rupūžė, — nesumanyk manęs apgauti. 

— Ką tu! Už savo žodžius galvą dedu. Šventyklų šalyje pilna 
gražių Mergelių... Ne veltui žmonės sako: mergelės ir akis pražiū- 
rėjo, jaunikių belaukdamos. 

Padėjo rupūžė kiškiui išsivaduoti. Vargais negalais išsigavo 
kiškis iš spąstų, pabėgėjo į šalį ir suriko: 

— Cha cha cha! Kas gi leis gražuolę už tavo karpoto sūnaus. Aš 
vėl tave apmoviau!.. “ | 

Net pajuodo rupūžė iš piktumo. Bet jai įkrito galvon žodžiai, 
kad Šventyklų šalyje nuotakų pilna. Jr iškeliavo jinai Šventyklų 
šalies ieškoti. O klausinėjama, kur taip skubanti, rupūžė visiems 
vienodai atsakinėjo: 

— Skubu į Šventyklų šalį nuotakos savo sūnui. 

Šokavo rupūžė, šokavo ir prišokavo upę, pliumpt į vandenį 
ir plaukia. Ten ją žuvys ir suputo. 

Tuo- tarpu kiškis prasigavo į nendryną, atsigulė pailsėti, ir 
užkropė ant jo alkanas tigras. Paregėjo kiškis tigrą ir suriko kimiu 
balsu: 

— Ak! Suėdžiau penkis dramblius, bet alkio nenumalšinau. 
Dar, kaip tyčia, karčių baklažanų prisirijau, o jie tokie sprangūs. 
Ne pro šalį būtų tigro kepenimis užsiskaninus. 

Išgirdo tigras tokius žodžius ir vos kojų nepakratė iš baimės. 
Nubėgo pas beždžionę ir sako jai: 

— Žinai, kūmutė beždžione, mūsų miške atsirado kažkoks bai- 
sus žvėris. Einu ir girdžiu, kaip jis rėkia: „Suėdžiau penkis dram- 
blius, o tebesu alkanas, prisirijau karčių baklažanų, o jie tokie 
"sprangūs; ne pro šalį būtų tigro kepenimis užsiskaninus“. Man 
nugara pagaugais eina! Kas bus, kai šitas siaubūnas suras mane? 

— O kaip tas žvėris atrodo? — klausia beždžionė. 

— Pažiūrėti nedidelis — sulig mano letena, ausys ilgos ilgos, 
uodega trumpučiukė. 

— Na, kūmai tigre, nėra ko tau baimintis. Tai paprasčiausias 
kiškis. Kas nežino to pagyrūno! 

— Ne,— sako tigras. — Negali būti. Juk aš pats mačiau 
šalia to siaubūno perkrimstas dramblių iltis. 

— Jei tu netiki, kūmai tigre, eime kartu. Pamatysi, kad aš tei- 
sybę sakau. 

— Ne, aš neisiu ten, man baugu. Juk tasai siaubūnas įsigeidė 
mano kepenų, o ne tavo. Ir jeigu jis šoks mudu vytis, tu stryktelsi 
į medį ir išsigelbėsi, o kur aš dėsiuos? 

— Na ir bailys esi, kūmai tigre,— įširdo beždžionė. — Jeigu 
manimi netiki, nutrauk lianą ir susiriškim abu, tada aš nieku gyvu 
nuo tavęs nepabėgsiu. į 

Nutraukė tigras lianą, prisirišo jiedu vienas prie kito ir tykina 
į atvašyną, kur ilsėjosi kiškis. Pamatė juos kiškis, pasislėpė už 
termitų būsto, iškišo galvą ir garsiai suriko kimiu balsu: 

— Ak tu, netikša beždžione! Tiek jau metų praėjo, o tu vis dar 
skolos negrąžini! Ar tik nemanai, kad už skolą aš priimsiu tą iš- 
karšėlį tigrą?! 

Toptelėjo tigrui į galvą, kad beždžionė nori jį atiduoti kiškiui 
ir šitaip atsiteisti už seną skolą! Kad šoks tigras atatupstas, kad 
pasileis bėgti kiek įkabindamas. O beždžionė visu smarkumu tren- 
kėsi į medžio kamieną ir užsimušė. Bėga, bėga tigras su negyva 

tus beždžionės nasrus ir pamanė, kad jinai juokiasi iš jo. Supyko 
tigras, nutraukė lianą, numetė beždžionę ir pasislėpė gūdžioje 
tankynėje. 

O kiškis kiaurą dieną pramiegojo nendryne. Vakare pasijuto 
alkanas. Nustriksėjo į lauką, kur žmogus ką tik buvo ryžius 
pasodinęs, prisišlamštė sultingų daigų ir vėl grįžo į mišką. Rytą 
žmogus atėjo savo ryžių pažiūrėti ir pamatė, kad jie kažkam pri- 
tikę. Suprato žmogus, kad čia kiškio vaišintasi. Pasižiūrėjo, iš 
kur pėdos veda, ir pastatė toje vietoje spąstus. Kitą naktį kiš- 
kis vėl atėjo į ryžių lauką pasiganyti ir, aišku, įkliuvo. Nustėro 
kiškis iš baimės, kai rytą išgirdo žmogaus žingsnius. Ir apsimetė 
nebegyvas esąs. 

Prieina žmogus prie spąstų, žiūri — guli juose kiškis be 
dvasios. Apsidžiaugė žmogus, ištraukė kiškį, padėjo ant žemės 
ir iš naujo spąstus spendžia. Pasijuto kiškis laisvėje atsidūręs 
ir kad pašoks, kad ners į krūmus! 

— Ak tu, pasiutkaili! — suriko žmogus.— Gudriai tu mane ap- 
gavai. Bet išgrauš! Iki vakaro viską užmirši ir vėl įkliūsi! 

Taip ir atsitiko. Užėjo naktis, kiškis išalko, nustriksėjo į 
ryžių lauką ir bematant įkliuvo į spąstus. O kaip ištrūkti — 
galva neišneša. Ir kiaurą naktį tupi nosį nukabinęs, galo laukia. 
Rytą ateina žmogus, žiūri — ogi spąstuose tas pats kiškis. Apsi- 
džiaugė žmogus, ištraukė kiškį iš spąstų ir sako: 

— Na, apgavike, pažiūrėsim, kaip tu šį kartą išsisuksi į puodą 
nepakliuvęs, nors ir vikruolis esi. 

Parsinešė žmogus kiškį namo ir užvožė bučium. Tą rytą 
žmogui sekėsi. Jis sugavo ne tik Zuikį, bet ir didelę žuvį — rachą. 
Ir galvoja: „Žmonės kalba, kad mūsų šventikas gerai ateitį nus- 
pėja. Eisiu ir persitikrinsiu, ar tai teisybė. Paklausiu jį, ką 
aš valgysiu pietums, ir pažiūrėsiu, koks iš jo pranašautojas“. 

Nueina žmogus pas šventiką ir klausia: 

— Ar teisybė, kad tu ateitį teisingai nuspėji? 

— Kaip moku, taip nuspėju. 

— Tai pasakyk man, meldžiamasis, ką aš šiandien pietums val- 
gysiu? 

— Valgysi ką nors, be pietų neliksi. 

Neatlyžta žmogus ir širdyje mano sau: „Jei šventikas nuspės 
teisingai, pavaišinsiu jį žuvimi ir kiškiena, o jei nenuspės, nieko 
neduosiu, pats su pačia viską sukirsiu “. 

Šventikas dvejoja: 

— Nenorėčiau tau širdies užduoti. 

O žmogus neatstoja: 

— Niekis, niekis. Anoks ten uždavimas. 

Paėmė šventikas pranašysčių knygą, paskaitė ir pranašauja: 

— Šiandien nelemta tau kokių skanėstų turėti. Valgysi tą pat, 
ką ir kasdien valgai. 

Padėkojo žmogus šventikui, eina namo ir galvoja: „Menkas 
iš jo pranašas. O aš maniau, kad jis iš tikrųjų ateitį nuspėti 
geba, dar ketinau jį Mėsa ir žuvimi pavaišinti. Tegu sau sėdi al- 
kanas su savo kvailom pranašystėm, o mudu su pačia skaniai 
papietausim“. 

Parėjo žmogus namo ir liepė pačiai užkaisti ryžių. 

O kiškis tuo tarpu spėjo su žuvimi susimokyti. 

— Kai žmogus ateis tavęs paimti, — pasakė kiškis žuviai, — dė- 
kis leisgyvė esanti. Krustelk kartą, antrą ir išsitiesk paslika, pilvą 
išvertus. Kai žmogus įmes tave į vandenį atgaivinti, iš pradžių ne- 
krutėk, o paskui dėkis norinti pasprukti. Tada žmogus nuims nuo 
manęs bučių ir šoks tavęs gaudyti. O tu nerk gilyn — gelbėkis. 

Kaip sakė kiškis, taip ir nutiko. Kai ryžiai išvirė, žmogus 
paėmė žuvį už žiaunų ir nusinešė prie kūdros išdarinėti. Žiūri 
— žuvis visai leisgyvė. Panardino žmogus ją į vandenį. Toji tik 
pūkšt ir ištrūko iš rankų, bet gelmėn nepaniro, plauko sau pavir- 
šiuje, kaip kiškis mokė. Gaudo ją žmogus, gaudo, bet niekaip ne- 
sugauna, — slysta žuvis iš rankų. Šūktelėjo žmogus pačiai, kad 
greičiau bučių atneštų. Išbėgo pati iš trobos, vyro šaukiama, pas- 
tvėrė bučių ir lekia prie kūdros. Pamatė žuvis, kad moteriškė at- 
bėga bučiumi nešina, nėrė gelmėn ir nebepasirodė. O kiškis 
nekvailas, akies mirksniu paspruko. Įširdo vyras su pačia. Braidė, 
braidė po vandenį, sušalo, dantimis kalena, o žuvies kaip nėr, taip 
nėr. Grįžo jiedu namo, eina kiškio, o to nė padujų nelikę. 


ANGINAS KENGKANGAS 


Seniai, labai seniai nebuvo žemėje nei pitonų, nei kobrų, 
nei angių, nei kitokių gyvačių, tik vienas anginas Kengkangas. 

Senas padavimas byloja, kad anais nebeatmenamais laikais 
gyveno toks žmogus su pačia, ir turėjo jiedu dukterį Etę. Pati 
buvo vardu Ni. Kartą tasai žmogus sumanė karoliais prekiauti ir 
iškeliavo į tolimus kraštus. 

Vieną gražią dieną jų giminaičiai, kurie čia pat kaimynystėje 
gyveno, susitaisė eiti į mišką malkų. Išgirdo apie tai Ni, pasiėmė 
kirvį ir eina drauge. Priėjo jie visi mišką. Pamatė Ni didelį seną 
medį ir šoko jį kirsti. Kirto, kirto, pavargo bekirsdama. Išslydo 

kirvis jai iš rankų ir pataikė tiesiai į kažkokį urvą. O tasai urvas 
buvo angino Kengkango. Prašo moteriškė, kad anginas 
kirvį atiduotų, o tasai atsako: 

— Jei būsi mano — grąžinsiu kirvį, o jei ne — daugiau jo 
nebematysi. . 

Lengvabūdė moteriškė buvo Ni, bematant ji sutiko ir pridūrė: 

— Atiduok man kirvį, o vakare aš atsiųsiu savo dukrą Etę 
tavęs parvesti. 

Apsidžiaugė anginas Kengkangas ir atidavė kirvį. Užsimetė 
ant pečių Ni malkų ryšelį ir kartu su dukra patraukė namo. 

Subrėško. Motina ir sako dukrai: 

— Drožk į mišką, pašauk anginą Kengkangą. 

Nuėjo mergaitė į mišką, susirado angino urvą ir šaukia: 

— Angine Kengkangai! Angine Kengkangai! Mano motina 
tave šaukia. - 

Iššliaužė iš urvo Kengkangas. Jis buvo toks didelis, kad 
mergaitei pasidarė labai baugu, bet motinos jai buvo dar baugiau. 
Virpa dreba mergaitė, bet vedasi didžiulį anginą namo. O tasai 
seka iš paskos, plačią šliūžę per žolę braukia. 

Namuose Ni pasakė anginui: 

— Žinok, kad aš turiu vyrą. Tik prieš keletą metų jis iškeliavo 
į tolimus kraštus prekiauti. 

— O kada tavo vyras grįš? — susirūpino anginas. 

— Nežinau, — atsakė Ni. 

Tik paryčiu anginas iššliaužė atgal į mišką, į savo urvą. 
Atsisveikindama Ni jį perspėjo: 

— Jei vyras grįš, aš neatsiųsiu dukters pas tave. Tik šiukštu 
nesumanyk atšliaužti nešauktas. Jei vyro nebus, Etė ateis tavęs 
parsivesti. 

Vakare motina vėl siunčia dukrą angino parkviesti. Klauso 
mergaitė Motinos ir vėl eina į tamsų mišką, drebėdama iš baimės, 
— toksai didelis buvo tasai anginas. Jos išmanymu, motinai tik- 
rai nederėjo su anginu susidėti. Priėjo Etė prie angino urvo 
ir sako: 

— Angine Kengkangai! Angine Kengkangai! Mano motina ta- 
vęs laukia. 

Išgirdo anginas jos balsą, išsirangė iš urvo ir klausia: 

— Ar dar negrįžo tavo tėvas? Jeigu jis mane užklups — galvą 
palydėsiu. 

— Mano tėvas toli iškeliavęs,— atsakė mergaitė — ir dar 
negrįžo. 

Nusiramino anginas ir sparčiai nušliaužė jau žinomu keliu į 

kaimą. Ir Ni vėl ištisą naktį mMeilavosi su anginu. 

Ėjo dienos. Pagaliau parsirado Ni vyras, ir iškart jam krito 
į akis, kad pačiutė dieni. Ėmė jis kamantinėti dukrą, ir mergaitė 
viską papasakojo: 

— Motina susidėjo su anginu Kengkangu. Kai tavęs nebuvo, 
motina kas vakarą mane siųsdavo jo pašaukti. 

Išgirdęs tokius žodžius, tėvas tarė: 

— Šįvakar vėl pašauk anginą. Tik motinai nė žodžio nesakyk. 
Aš tą anginą į gabalėlius sukaposiu. 

Vos tik sutemo, mergaitė nubėgo į mišką ir šaukia: 

— Angine Kengkangai! Angine Kengkangai! Mano motina 
taves laukia! 

Anginas Kengkangas iššliaužė iš urvo ir sako: 

— Ą, čia tu, Ete! Ar dar negrįžo tavo tėvas, ar jis negalanda kir- 
vio, ar neketina manęs sukapoti? 

Susitvardė mergaitė ir atsakė kaip niekur nieko: 

— Mano tėvas toli iškeliavęs ir dar negrįžo. 

Patikėjo anginas jos žodžiais, nusiramino ir Žžvitriai nušliau- 
žė jau sumintu keliu. O neištikimosios pačios vyras pasislėpė 
už durų su aštriu kardu ir laukia. Vos tik angino galva pasirodė 
pro duris, jis čekšt ir nukirto ją. Dar sykį čekštelėjo kardu ir nu- 
kirto anginui uodegą. Užmetė uodegą ant lentynos, galvą pamovė 
ant medžio šakos, o patį anginą atidavė dukrai, liepė nulupti ir 
išvirti. 

— Tik neprasitark motinai, — perspėjo dukrą. — O kai išvirsi, 
mes ją pavaišinsim. | 

Tuo tarpu Ni viešėjo pas gimines ir nenumanė, kas namie 
darosi. | 

Rytą Etė išvirė anginą ir padėjo ant stalo. Pamatė motina pilną 
puodą riebios mėsos ir klausia: 

— Ete, kokia čia mėsa? 

— Kiauliena, — atsakė Etė. 

Patikėjo motina ir atkišo dukteriai lėkštę. Tuo tarpu varnas 
paregėjo medyje angino galvą ir įsigeidė jos paragauti. 
Prilėkė arčiau ir sukranksėjo: 

— Karr! Karr! Tai gardžiai palesiu šeimininkės numylėtinio 
mėselės! 

O Ni pilna burna kerta riebią mėsą. Sulig varno žodžiais pa- 
kėlė ji akis, žiūri — ogi ant šakos Kengkango galva pamauta! 
Pasipylė ašaros jai iš akių, bet garsiai raudoti nedrįsta: vyras 
sėdi šalia. Pamatė vyras, kad pačiai per skruostus rieda didelės 
ašaros, apsimetė didžiai nustebęs ir klausia: 

— Sakyk, meldžiamoji, ko verki? 

— Karštu viralu nusiplikinau, — atsakė Ni. 

O varnas medyje nesiliauja karkti: 

— Karr! Karr! Tai gardžiai palesiu šeimininkės numylėtinio 
mėselės! Visa galva ant šakos pamauta, visa uodega tyso ant 
lentynos. 

Persigandusi pasižiūrėjo Ni į lentyną ir pamatė ten angino 
Kengkango uodegą. Suprato vyras iš Ni veido, kad tikrai ji su 
anginu buvo susidėjusi, ir nusprendė savo neištikimąją pačią 
nudaigoti, taip nudaigoti, kad nė gyva dvasia nesužinotų. O pati 
buvo jau visai dienų gale. Pasišaukė vyras ją ežeran maudytis. 
Nuėjo jiedu į paežerę, ir vyras sako: 

— Žinai ką, pasiieškokim kokios nuošalios vietelės. -Maloniau 
maudytis, kai niekas nespokso. 

Pačiai nė galvon netoptelėjo vyrą įtarti. Sutiko jinai. Eina jie- 
du pakrante, eina, prieina užutekį, žiūri — ir nuošalu, ir dugnas 
nedumblėtas. Sako jai vyras: 

— Va kokia gera vietelė! Čia ir išsimaudysim! 

Ir dabar pačiai nė motais, kad vyras ją pražudyti sumanęs. 
Atsisėdo jinai ant kranto ir trenkasi galvą. O vyras, stovėdamas 
už nugaros, išsitraukė kardą ir perkirto ją pusiau. Žiūri — kad 
pasipils angiukai! Puolė vyras jų kapoti, bet kur tau! Sulindo an- 
giukai į urvus, į plyšius. Kiti į vandenį sušoko, treti miške išsis- 
lapstė. Tai mat kodėl žemėje tokia galybė angių, įvairių įvairiausių. 


KAIP ATSISKYRĖLIS 
TIGRĄ ATGAIVINO 


Vieną kartą tigras užėjo gyvatės urvą ir atsigulė. Gyvatė išš- 
liaužė, įgėlė tigrą, ir tasai nugaišo. Kur buvęs, kur nebuvęs tuo 
metu pro šalį ėjo atsiskyrėlis. Pamatė tigrą ir jo pasigailėjo. 
Apšlakstė gyvuoju vandeniu, tigras strakt ir atgijo. Atgijo ir sako: 

— Kaip tu drįsai mano girių karalystėje mane pažadinti, per- 
traukti man saldų miegą? Už tai aš tave suėsiu! 

— Meldžiamasis, juk tu užkropei ant gyvatės urvo ir ten atsi- 
gulei, gyvatė mirtinai tave įgėlė, o aš atgaivinau. Turėtum man 
dėkingas būti, o tu ketini mane suėsti. 

Ginčijosi, ginčijosi atsiskyrėlis su tigru ir galų gale sutarė pra- 
šyti vilką, kad tasai jų ginčą išspręstų. Apsakė vilkui visa, kaip 
buvę. Svarsto vilkas: „Tigras — galingas mano globėjas. Jeigu pa- 
sakysiu, kad teisybė ne jo pusėje, iš: bado galą gausiu. 

Pasvarstė taip vilkas ir balsu tarė, kad tigras turįs suėsti atsis- 
kyrėlį. 

Nuo to laiko žmonės sako: gudrus kaip vilkas. 

Netiko atsiskyrėliui vilko sprendimas. Eina su tigru toliau per 
girią ir sutinka jautį. Apsakė atsiskyrėlis ir tigras jaučiui visa, 
kaip buvę, paprašė jų ginčą išspręsti. Jautis mano sau: „Jeigu 
pasakysiu, kad teisybė ne tigro pusėje, jis tuoj mane sudraskys“. 

Taip pamanęs, jautis ir sako, kad tigras turįs suėsti atsiskyrėlį. 
Taigi jautis pasielgė kaip bailys. 

Netiko atsiskyrėliui jaučio sprendimas. Eina jiedu su tigru 
toliau ir sutinka beždžionę. Apsakė jai tigras su atsiskyrėliu 
visa, kaip buvę. Beždžionė svarsto: „Kartą vienas žmogus įkrito 
į šulinį, ir mano tėvas jam padėjo iš ten išlipti. Kitą kartą vijosi 
tą žmogų tigras, ir tėvas padėjo jam įsiropšti į medį, nuo mirties 
išgelbėjo. O paskui tas žmogus ėmė ir užmušė mano tėvą“. 

Ir beždžionė pasakė: 

— Tigras turi suėsti atsiskyrėlį. 

Taigi beždžionė pasielgė kaip kerštininkė. 

Netiko atsiskyrėliui beždžionės sprendimas. Eina jis su tigru 
toliau ir sutinka pelėdą. Prašo jiedu pelėdą, kad toji išspręstų jų 
ginčą. Pelėda svarsto: „Dabar tigro išėdos man atitenka ir aš visa- 
da soti. O jei pasakysiu, kad teisybė ne tigro pusėje, jis įširs ir nieko 
man nepaliks“. 

Ir pelėda tarė: 

— Tigras turi suėsti atsiskyrėlį. 

Taigi pelėda pasielgė kaip savanaudė. 

Netiko atsiskyrėliui pelėdos sprendimas. Nuėjo jiedu su tigru 
pas Miškinį. Išklausė juos miškinis ir svarsto: „Žmonės ilsisi 
gaiviame mano medžių pavėsy, bet vis vien laužo šakas, drasko 
lapus, lupa žievę, kerta kamienus“. 

Ir miškinis pasakė: 

— Tigras turi suėsti atsiskyrėlį. 

Taigi jis pasielgė kaip kvaiša. 

Netiko atsiskyrėliui nė tas sprendimas, ir jis pasiskundė 
kiškiui: 

— Garbusis kiški! Štai šitas tigras išsitiesė pogulio ant gy- 
vatės urvo. Gyvatė išlindo, įgėlė jam, ir jis padvėsė. Aš jį apš- 
laksčiau gyvuoju vandeniu, ir jis atgijo. Laukiau iš tigro padėkos, 
o jis nori Mane suėsti. 

O tigras viską taip nupasakojo: 

— Garbusis kiški! Aš saldžiai miegojau, o šitas atsiskyrėlis 
priėjo, piktai mane papurtė ir prižadino. Štai kodėl aš noriu jį 

suėsti. Mes jau kreipėmės į vilką, jautį, beždžionę, pelėdą ir 
miškinį. Jie visi kaip vienas nusprendė, jog teisybė mano pusėje 
ir šitą atsiskyrėlį reikia suėsti, kad kiti iš to pasimokytų. 

Kiškis atidžiai išklausė abi puses. Jis iš prigimimo buvo 
nekvailas ir bematant sumojo, kaip iš tikrųjų yra buvę ir kodėl 
visi tigro išvardinti teisėjai nusprendė tigrą teisų esant. Ir 
pasakė jis atsiskyrėliui ir tigrui: 

— Parodykite man vietą, kur tai nutiko. 

Kai jie priėjo gyvatės urvą, kiškis tarė: 

— Dabar, garbusis tigre, malonėkite gulti ten pat, kur gulėjo- 
te, kai jus atsiskyrėlis papurtė ir prižadino. Noriu aiškiai pama- 
tyti, kaip visa buvo. 

Tigras mielai atsigulė į tą pačią vietą. Iš urvo vėl iššliaužė gy- 
vatė ir jam įgėlė. Tigras padvėsė. Tada kiškis tarė atsiskyrėliui: 
nekišk likimui kojos, net jeigu jis tau atrodytų žiaurus. Ir niekada 
tigrams nebedaryk paslaugų. 

Taigi kiškis pasielgė išmintingai. 


KAIP DU BIČIULIAI GINČIJOSI, 
KATRAM MIEGOTI VIDURYJE, 
IR KAS IŠ TO IŠĖJO 


Kartą du bičiuliai iškeliavo į tolimus kraštus. Ėjo jie, ėjo, 
ir gūdžiame miške juos užklupo naktis. Taip sutemo, kad nors 
akin durk. Nori nenori bičiuliai turėjo sustoti nakvynės. Miš- 
kas juodas, ir taip nejauku, kad kiekvienas nori į vidurį gultis. 
Ginčijosi jiedu, ginčijosi, matavo, skaičiavo, o vidurio tarp 
savęs neranda, ir gana. Ir šiaip gula, ir kitaip — vis vien abu 
iš krašto. Pagaliau jiems dingtelėjo gulti sudūrus kojas. Taip 
ir sutarė. Atsigulė suglaudę pėdas, apsiklojo savo drapanomis 
ir užmigo. 

O tuo metu po mišką klaidžiojo piktas ir alkanas tigras. 
Užtiko jisai miegančius bičiulius ir nustebo: kas gi čia per 
baidyklė, ilgšė tokia. Šaukia tigras kitus žvėris pasitarti. Subė- 
go tigrai, laukiniai jaučiai, raganosiai, drambliai, elniai, stir- 
nos, laukiniai šunys, vilkai, beždžionės. Žiūri jie į tą ilgšę pabai- 
są ir stebisi, bet artyn prieiti bijo. Niekas nežino, kas čia 
toks. 

— Vaje, vaje,— šnekasi žvėrys, — argi nė vienas mūsų ne- 
atspės, kas čia? Gal dar ne visi susirinkome?2 

Ėmė žvėrys skaičiuoti ir susig:iebė — kiškio nėra. O kiškis 
nuo seno visame miške garsėjo kaip neregėtas išminčius, dide- 
lis įstatymų žinovas, gudragalvių gudragalvis, visų žmonių ir 
miško žvėrių būdo išmanytojas. je veltui kiškis Teisėju buvo 
vadinamas. Paprašė žvėrys dramblį, kad tasai surastų kiškį ir 
pakviestų į pasitarimą. Dramblys ieškojo, ieškojo ir surado kiškį 
ant termityno bemiegantį. Pažadino dramblys kiškį, viską iš ei- 
lės nupasakojo: ir kad miške atsiradusi neregėta baidvklė, 
kurios vardo niekas nežinąs, ir kad žvėrys vienu balsu prašą 
kiškį pagalbos. Kiškis pasikasė pakaušį ir klausia: 

— O kaip atrodo tasai žvėris — didelis ar mažas, ilgas ar 
trumpas? 

— Iš galų tasai žvėris storesnis, per pusiaują plonesnis, 
ilgšis toksai, tikriausiai bus penkių chatų' su viršum. 

— Na, jeigu jau taip,— sako kiškis, — tai tu, kūmai dram- 
bly, gali būti ramus. Aš tik užmesiu akį ir perprasiu, kas ten 
per žvėris. Bet ligi ten mane nunešk, kad bėgdamas nepavarg- 
čiau. 2 

Dramblys pasilenkė, kiškis užsiropštė jam ant galvos, ir 
jiedu patraukė tenai, kur miegojo mūsų bičiuliai. Kai dram- 
blys prisiartino, kiškis strykt nušoko žemėn, paėmė nuo medžio 
nukritusį lapelį, visą kirminų išgraužtą, tartum kokiais rašme- 
nimis išrašytą, ir oriai tarė: 

— Broliai ir seserys, visi klausykit manęs, nes aš esu In- 
dros tarnas! Indra davė man laišką ir liepė jums perskaityti. 

Kiškis užsilipo ant termityno, įsmeigė akis į lapą ii skaitė, 
tarsi ten iš tikro būtų kas parašyta. 

— Šitą žvėrį siunčiu aš, Indra. Jis vadinasi Joula Jou- 
kėja?. Tegu jisai jus visus sudoroja. 

Išgirdo žvėrys, kad neregėtą baidyklę pats Indra pasiuntė 
jų sudoroti, ir leidosi bėgti į visas puses. Vieni kojas susi- 
laužė per tą sumaištį, kiti buvo sumindžioti ir visai galą gavo. 
Toks triukšmas, erzelis pakilo — net medžiai linko. Atsibudo 
bičiuliai, pamatė sulamintus, kojas užvertusius žvėris, nusilenkė 
kiškiui ir tarė: 
 — Dėkui tau, kūmai kiški, tu mums gyvastį išgelbėjai. 
Jei ne tu, tikrai mus būtų suėdę tigrai ir kiti žvėrys. 

Mato bičiuliai, kad žvėrienos aplinkui nors vežimu vežk, 
ir sumanė pasiimti į kelią skanios elnienos. Išrėžė pačius geriau- 


*' Chatas — senoviškas ilgio matas, apie 40 cm. 
5 Jouka Joukė ja — toks atsiskyrėlis vienuolis. 

sius gabalus iš vieno elnio, iš kito. Dar nusižiūrėjo jiedu vieną 
liesą tigrą, kurį dramblys taip buvo sulaminęs, kad tasai vos 
kojas bepavilko. Supančiojo jie tą tigrą ir eina su laimikiu 
toliau. Paėjo galelį, žiūri — priešais kažkoks žmogus atvažiuoja. 
Tasai žmogus klausia: 

— Sakykit, gerieji žmonės, iš kur jūs tiek mėsos gavote? 

— Mūsų šuo prinešė,— atsakė bičiuliai. — va ir dabar jį kar- 
tu vedamės. Vos tik jį pašeri ir paleidi į mišką, galvotrūkčiais 
bėga grobio ieškoti. Nė mirktelėti nespėji, o jis jau tempia 
stirną arba elnią. 

Žmogus net išsižiojo iš nustebimo. O, kad taip jam tokį 
šunį! Buvo jis lengvatikis ir kiekvieną žodį už gryną teisybę 
priimdavo. Kad šoko jis bičiulius įkalbinėti: 

— Meldžiu, gerieji žmonės, parduokite man savo šunį. Mūsų 
miškuose aibės žvėrių žvėrelių, o be šuns — kaip be rankų. 

— Oho, ko užsigeidei,— atsakė bičiuliai. — jei neturėsime 
šuns, neturėsime nė mėsos puoduose. Ir šiaip jį atiduoti mums 
būtų labai gaila. O ką tu mums mainais duotumei? 

— Visas mano turtas — va šitie du jaučiai su ratais. Man 
jaučiai irgi labai brangūs. Juk jiedu gali nepavargdami arti 
nuo ryto ligi vakaro, o geria tik kartą per dieną. Mūsų krašte 
nė vienas jautis jiems neprilygsta. Bet dabar mano širdis links- 
ta į medžioklę. Todėl aš mielai atiduočiau savo jaučius su 
ratais už jūsų šunį. 

Išgirdo bičiuliai, kad žmogelis už raišą tigrą mielai atiduo- 
da ratus su jaučiais ir visais pakinktais, apsidžiaugė, bet ne- 
išsiduoda ir sako: 

— Mylim mes savo šunį, gaila mums su juo skirtis. Bet tegu 
bus taip, kaip tu nori. Žmogus atrodai geras, mainykimės: mes 
tau — šunį, tu mums — ratus su jaučiais, nors jie mūsų šuns ir 
neverti. Tik žiūrėk, rūpinkis šuniu, sočiai jį šerk. Še, pasiimk 
porą gabalų mėsos kelionei. 

Žmogelis išlipo iš ratų, pasiėmė mėsą ir tigrą, o bičiuliai 
atsisėdo į ratus ir nuvažiavo sau. Naujasis šeimininkas niuspren- 
dė tuoj pat šunį pašerti ir davė jam mėsos. Tigras prisiėdė 
mėsos, atsigavo, sutraukė pančius ir nėrė į mišką. Paregėjo 
žmogus, kad šuo sprunka, ir puolė jį vytis šaukdamas: 

— Šen, šen, Aklekai, pas mane! 

Pajuto tigras, kad jį vejasi, sustojo ir kad suriaumos! 
Suprato žmogus, jog ne šunį vejasi, o tigrą, išsigando, pats 
šoko bėgti ir paskui ilgai gailėjo savo dailių ratų ir jaučių. 

K AIP BERNAITIS PIRŠOSI 


Kartą vienas bernaitis sumanė vesti. O nesipiršęs pačios 
negausi. Eina jis pas tokius senukus, kurie turėjo gražią duk- 
terį, ir prašo atiduoti jam tą dukterį už pačią. 

— Ką gi — sako senukai, — gerai sumanei. Bet pirmiausia 
pasižadėk išpildyti vieną mūsų norą, kitaip dukros už tavęs 
neleisim. Jeigu išbūsi tris dienas vandeny, neišlipdamas į krantą 
pasišildyti, tai kelsim vestuves. O jei neišbūsi, tai vestuvių 
nebus. 

Pasižadėjo bernaitis. Įsibrido į vandenį. Stovi, stovi kiau- 
rą dieną, kiaurą naktį. Visas pamėlynavo iš šalčio. Jau ir pas- 
kutinė naktis baigiąsi. Tik žiūri bernaitis — toli ant kalniuko 
ugnelė plevena. Iškėlė jisai rankas, lyg norėdamas prie tos 
ugnelės pasišildyti. Pamatė tai senukas su senuke ir šaukia: 

— Nebus vestuvių. Tu šildeisi rankas prie ugnies, sulaužei 
duotą pažadą. 

Bernaitis įširdo, nuėjo pas teisėją ir skundžiasi. Teisėjas 
pasišaukė senukus. O tie nekvaili, ėmė ir nunešė teisėjui kyšį. 
Teisėjas paėmė kyšį ir sako: 

— Buvo susitarta, kad bernaitis tris dienas ir tris naktis 
išbus vandeny, neišlipdamas į krantą pasišildyti. Bernaitis iš- 
tiesė rankas į laužą, tai ir pralaimėjo. Vadinasi, mergelė telieka 
pas tėvus, o bernaitis turi geras vaišes iškelti teisėjui ir 
senukams. 

Nusiminė bernaitis, eina vaišių taisyti. Eina ir verkia. Beei- 
damas sutinka kiškį Teisėją. 

— Ko gi tu, gerasis žmogau, toks susikrimtęs? Ko verki? 

Apsakė jam bernaitis savo sielvartą. O kiškis klausia: 

— Na, o kur dabar eini? 

— Einu kelti vaišių teisėjui ir senukams. 

— Pasiimk ir mane kartu, aš tau padėsiu. Tik žiūrėk, žuvienę 
virk nesūdytą. Žuvį ir daržoves taip pat virk be druskos ir iš- 
viręs visus valgymus sudėk viename gale stalo, o druską — 
atskirai, kitame gale, 

Padėkojo bernaitis kiškiui ir nubėgo vaišių taisyti. Išvirė 
žuvienę, pataisė žuvies, daržovių — viską be druskos. - Susi- 
dėjo abu su kiškiu vaišes ir druską ir traukia pas teisėją. Pama- 
tė teisėjas, kad bernaitis atėjo ne vienas, o su kiškiu, ir klau- 
sia kiškį: 

— O tave, garbusis bičiuli, kokie vėjai čia atpūtė? 

— Prašyčiau peržiūrėti mano globotinio bylą. 

— Su byla nėra ko skubėti, — sako teisėjas.— Pirma pasi- 
vaišinkim, o paskui jau darbų griebsimės. 

Susėdo visi prie stalo. Paragavo teisėjas žuvienės ir sako: 

— Tai kad žuvienė be druskos! 

— Negali būti, ponas teisėjau! — sušuko kiškis.— Mano glo- 
botinis pasišildė rankas, nors ugnis degė toli ant kalno. O čia 
druska stovi jums panosėj, tai kaip žuvienė gali atrodyti be 
druskos? 

Mato teisėjas, kad kiškis suprato jo suktybę, ir pakeitė 
aną savo sprendimą. Nori nenori senukas ir senukė turėjo 
dukrą už bernaičio išleisti. 


KAIP DU JAUNIKAIČIAI SUSIMOKĖ 
IŠ ŽMOGAUS PAČIĄ ATIMTI 


Vienas žmogus turėjo už pačią paėmęs labai gražią mergelę 
ir kartą su savo jauna pačiute iškeliavo giminių aplankyti. 
Sutiko jie kelyje du jaunikaičius. Tiems gražuolė išsyk akysna 
krito, ir ėmė jiedu sukti galvas, kaip ją iš vyro atėmus. Vienas 
jaunikaitis sako: | 

— Rodos, man gera mintis atėjo. Didelio gudrumo čia nerei- 
kia. Tu bėk į sodžių, pakinkyk jaučius į ratus ir važiuok tai 
jaunai porai priešais. Kai mane pamatysi, dėkis, kad mudu 
nepažįstami. Aš rodysiu į ratus ir tavęs šio to klausinėsiu. O tu 
netark žodžio „ratai“, tik vardink tas dalis, į kurias aš pirštu 
dursiu. 

Taip jiedu ir padarė. Vienas jaunikaitis nubėgo ratų į so- 
džių, o antras pasivijo vyrą su pačia ir sako: 

— Ei, gerasis žmogau, gal neatsisakytum pasėdėti su manim 
ir pasišnekučiuoti? 

Žmogus sustabdė ratus, išlipo ir patenkintas atsisėdo šalia 
jaunikaičio — pailsės ir pasišnekės. Šnekasi jiedu, o antrasis 
jaunikaitis tuo tarpu pasikinkė jaučius ir taip pat privažiavo tą 
vietą. Pirmasis jaunikaitis pamatė savo bičiulį ir klausia žmogų: 

— Kas gi čia per daiktas keliu atbarška? 

— Ratai, — atsako gražuolės vyras. 

— Mano išmanymu, tu klysti — sako jaunikaitis.— Laži- 
nuosi, kad čia ne ratai. 

— O iš ko tu lažiniesi? 

— Jei aš pralošiu, eisiu tau bernauti. O jei tu praloši, atiduosi 
man pačią. 

Vyras dar kartą pasižiūrėjo į ratus ir sumetė: „Nebloga 
būtų šitą žaliūką gauti už berną. O turėčiau išlošti. Ratai, ir 
tiek. Kaip kitaip juos pavadinsi?“ Ir jis sutiko lažintis. 

Tada jaunikaitis, tasai, kuris susilažino, atsikėlė, dūrė 
pirštu į grąžulą ir klausia: 

— Kas čia per daiktas? 

— Grąžulas. 

— O kas čia? — vėl klausia jaunikaitis ir rodo į tekinį. 

— Tekinis. 

Rodo jaunikaitis čia į vieną, čia į kitą ratų dalį, o jo bičiulis 
jas vardina. Galų gale sako tas jaunikaitis gražuolės vyrui: 

— Matai, dabar jau niekas šito daikto ratais nebevadina. Tu 
prakišai, atiduok savo pačią. 

Nesutinka žmogelis. Ginčijosi jiedu, ginčijosi ir nuėjo pas 
teisėją. O jaunikaičio bičiulis tuo tarpu spėjo teisėją papirkti. 
Teisėjas išklausė abu ginčininkus ir paskelbė, kad žmogus praki- 
šęs ir turįs atiduoti savo pačią. Apsiverkė nelaimingasis ir 
patraukė, kur akys veda. Eina jis, eina ir sutinka kiškį Tei- 
sėją. Kiškis Teisėjas klausia: 

— Ko tu verki, gerasis žmogau? 

Vargšas jam viską išpasakojo. Kiškis sako: 

— Tokia bėda — ne bėda. Priskink man kuo daugiau prino- 
kusių bananų, aš juos labai mėgstu, ir tavo byla bus laimėta. 

Tekinas nubėgo žmogelis, priskynė kuo geltoniausių, kuo 
sultingiausių bananų, atnešė kiškiui. Prisištemštė kiškis ir sako: 

— O dabar einam pas tą teisėją. 

Nuėjo jiedu. Susirado teisėją. Kiškis klausia: 

— Ponas teisėjau, sakyk, meldžiamasis, kaip išsprendei šitų 
žmonių. ginčą? 

Apsakė keliais žodžiais teisėjas, dėl ko ginčas kilęs, nenu- 
tylėjo ir savo sprendimo. 

Išklausė jį kiškis ir tarė: 

— Šita byla paini. Tebūnie man leista ją spręsti. Sakykit, 
iš ko kirtot lažybų? 

— Iš pačios. 

— Gerai. Parodykit man ją. 

Privedė jaunikaitis moteriškę prie kiškio Teisėjo ir parodė. 

— Bet, meldžiamasis,— sušuko kiškis,— aš jokios moteriškės 
čia nematau. Tai, ką rodai, yra ranka! 

Dar kartą jaunikaitis dūrė pirštu, bet kiškis nenusileidžia: 

— Čia ne moteriškė, a koja! 

Kai jau nebebuvo ko rodyti, kiškis Teisėjas tarė: 

— Va lygiai šitaip buvo ir su ratais: grąžulas, tekiniai ir 
visa kita yrą ratai. Moteriškė, kuri stovi priešais mane, pri- 
klauso savo vyrui, ir jūs turite ją grąžinti. 

Paskui kiškis Teisėjas pasakė anam teisėjui: 

— Matau, kad už tą bylą tu gavai kyšį, nes tavo sprendi- 
mas ir neteisingas, ir ne pagal įstatymus. 

O žmogus su jauna savo pačiute nusilenkė kiškiui Teisėjui 
ir tarė: 

— Tu mūsų bylą išsprendei sąžiningai ir teisingai. Ačiū 
tau! 


DU KAIMYNAI 


Gyveno du kaimynai. Sutarė jiedu abu drauge medžioklėn 
eiti, spąstų spęsti. Kaip tarė, taip ir padarė. Nusileido vakaro 
saulė ligi kalnų viršūnių, ir jiedu patraukė į medžioklę. Priėjo 
mišką. Netrukus vienas jų nusižiūrėjo plačiašakį medį ir sako: 

— Paspęsiu savo spąstus po šituo medžiu. Jo šakos pilnos 
vaisių. Matyt, čia kas naktį žvėrys puotauja. 

Kaimynas atsako jam: 

— Iš tikrųjų geresnės vietos nerasi. Jeigu tu ją pasirinkai, 
man belieka šito medžio viršūnė. Pasižiūrėsim, kam labiau pa- 
'siseks. 

Taip jiedu ir padarė. Vienas paspendė spąstus po medžiu. 
Antrasis vikriai įsikorė į pačią viršūnę ir ten paspendė savo 
spąstus tarp šakų. Paskui kaimynai grįžo į sodžių, atsisveikino 
ir nuėjo katras į savo namus. 

Tasai, kuris paspendė spąstus tarp šakų, visą naktį negalėjo 
užmigti, vartėsi ir vartėsi nuo šono ant šono ir galų gale paža- 
dino savo pačią: 

— Klausyk, pačiute! Aš kaip gyvas nesu girdėjęs, kad kas 
nors medžiuose spąstus spęstų. O šiandien savuosius ėmiau ir 
paspendžiau tarp šakų. Vargu ar kas į juos įklius... Žinai, atsi- 
kelsiu gaidgyste, nubėgsiu į mišką ir pažiūrėsiu, kas ten dedasi. 
Jeigu pilni kaimyno spąstai, ištrauksiu laimikį iš jų ir į savuo- 
sius įkišiu. O rytą lyg niekuo dėtas kartu su kaimynu vėl nu- 
eisiu į mišką. Dalį laimikio atiduosim papūgai, ji dabar mūsų 
teisėja. Kaimynas užpyks ir nudroš skųstis. Bet jei papūga pa- 
ims kyšį, tai išspręs bylą mūsų naudai. 

Aptarė vyras su pačia viską ir ramiai užmigo. Su pirmai- 
siais gaidžiais jie atsikėlė, užkando areko vaisių ir slapčiomis 

nuskubėjo į mišką, prie plačiašakio medžio. Žiūri — spąstuose po 
medžiu įkliuvęs nuostabus elnias. Pasiglemžė sodietis svetimą 
laimikį, šiaip taip užtempė elnią į medžio viršūnę ir įkišo į 
savo spąstus. Paskui kaimyno spąstus vėl paspendė ir su pačia 
pustekiniai parbėgo namo, į sodžių. Kai jau gerai praaušo, atėjo 
pas tą sodietį antrasis Medžiotojas, jo kaimynas, ir garsiai jį 
šaukia. O tasai atsiliepia tingiu balsu: 

— Ko čia skubėti? Vargu ar į mano spąstus kas įkliuvo. 
Va tu tai tikriausiai jau turi laimikį. Neblogai būtų jį perpus 
pasidalinti. 

Tyčiojasi apgavikas iš draugo, nė kiek nesigėdi. 

Išėjo abu medžiotojai iš namų ir patraukė į mišką. Priėjo 
plačiašakį medį, žiūri: spąstai po medžiu tuštutėliai, o medžio 
viršūnėje elnias įkliuvęs. Kad suriks tasai kaimynas, kuris buvo 
paspendęs spąstus viršūnėj: 

— Pažiūrėk, tik pažiūrėk! Na ir prašovei! Jau sakiau: nespęsk 
apačioj, spęsk viršūnėj! — Ir karabždinasi į medį laimikio. 

Neatsisveikinęs nuėjo kaimynas. Tai pamatęs, apgavikas 
trūkčiagalviais nuskubėjo pas papūgą, nunešė jai didelį gabalą 
elnienos ir tarė: 

— Ponia teisėja! Teikis priimti šią kuklią dovanėlę ir mane 
išklausyti. Mudu su kaimynu buvom spąstų spęsti išėję. Aš pa- 
spendžiau medyje, o jis — po medžiu. Į mano spąstus įkliuvo el- 
nias. Kažko užpyko kaimynas ir ketina mane į teismą paduoti. 
Būk tokia gera ir mMaloninga, netikėk SS skundu, o jau aš 
tos malonės nepamiršiu! 

Papūga paėmė mėsą ir oriai atsakė: 

— Dabar eik ramus namo. O ryt rytą atnešk man areko ir 
betelio. Jei tavo kaimynas susimanys man tave apskųsti, aš ir 
jam tą pat atnešti liepsiu. Jei pirmasis būsi atnešęs tu, bylą 
išloši. 

Tuo tarpu medžiotojas, kuris buvo paspendęs spąstus po 
medžiu, eina namo ir niekaip nurimti negali. Suprato jis, kad 
liko gudriai kaimyno apgautas. Dūsavo, dūsavo, kriunėjo 
svarstydamas, kaip čia galėjo atsitikti. Pagaliau nebeištvėrė ir 
nudrožė pas papūgą. Papūga liepė jam kitą rytą atnęšti arekų ir 
betelio. O tasai medžiotojas, iš kurio kaimynas elnią pavogė, bu- 
vo tikras skurdžius. Nei arekų, nei betelio jis neturėjo. Visą 
rytą vargšas bėgiojo po kaimą, bet kaimynai dėjosi negirdį 
jo prašymų. Nusikamavo medžiotojas, tik žiūri — jam priešais 
kiškis Teisėjas ateina. 

— Luktelk, žmogau, — šaukia kiškis, — kur dumi kaip įgeltas? 

— Ak, ponas kiški,— atsako medžiotojas, — spendėme mudu 
su kaimynu spąstus. Aš paspendžiau po medžiu, o jis — medyje. 
Rytą mudu nuėjome tenai, žiūrim — nagi po medžiu nieko nėra, 
o medyje — elnias. Kaip ten elnias pakliuvo? Aiškus daiktas, 
apgavo mane kaimynas. Nuėjau pas papūgą skųstis. Papūga 
man pasakė, kad bylą išloš tas, katras iš ryto pirmas jai atneš 
arekų ir betelio. Aš laksčiau visą rytą, o nei arekų, nei bete- 
lio negavau. Štai jau dienoja, matyt, aš bylą nralošiu. Kai- 
mynas, žinoma, seniai jau bus atlankęs mūsų teisėją. 

— Nebijok,— atsakė kiškis.— Vakarop mudu abu pas pa- 
pūgą teisėją nueisim. O dabar pėdink namo, pailsėk. 

Vargšas medžiotojas labai apsidžiaugė. 

Kai saulė pradėjo leistis, kiškis Teisėjas su medžiotoju 
patraukė pas papūgą. Pamatė papūga medžiotoją ir šaukia: 

— O dar vėliau ateiti negalėjai? Dink man iš akių! Tu bylą 
pralošei! 

Tada kiškis Teisėjas ir tarė: 

— Garbioji papūga! Mes užgaišom todėl, kad žiūrėjom, kaip 
žuvys — kraniai — skraido po orą ir lesa tamarindo lapus. 

Pasipiktino papūga: 

— Nuo senų senovės nei regėta, nei girdėta, kad kraniai 
skraidytų po orą ir lestų tamarindo lapus. 

Kiškis Teisėjas jai atkirto: 

-— O argi kur regėta, kad elniai įkliūtų į spąstus aukšto 
medžio viršūnėje? Ką pasakysite, gerieji žmonės? — paklausė 
jis susirinkusius sodiečius. 

Ir nutilo papūga teisėja, nė žodžio nebedrįso ištarti. Nie- 
ko nelaukdamas, kiškis Teisėjas paskelbė, kad bylą laimėjo me- 
džiotojas, paspendęs spąstus po medžiu. O papūga nusuko akis 
į šalį iš gėdos, kad pasigviešė mėsos gabalo. Įsispraudė ji 
tyliai į kamputį ir — nė šnipšt. 


NARSUSIS KONGAS 


Gyveno kadaise vienas žmogus, vardu Kongas. Jis turėjo 
dvi pačias — Amą ir Kumą. Kartą Kongas su savo pačiomis 
išsiruošė pas gimines pasisvečiuoti. Keliavo jie, keliavo ir pateko 
į vieno niršaus tigro valdas. Iš toli užuodė tigras grobį, šoko 
iš tankaus atvašyno, suriaumojo ir puolė keliauninkus. Pare- 
gėjo Kongas baisūną tigrą, žaibo greitumu įsiropštė į medį ir 
pasislėpė drevėje, tirtėdamas iš baimės, šaltu prakaitu apsipylęs. 

O jo pačios, Ama ir Kuma, stvėrė po drūtą pagalį ir kad 
ims pliekti tigrą! Pliekė, pliekė ir užpliekė negyvai. 

Kai tigras liovėsi riaumojęs, Kongas įsidrąsino ir iškišo 
nosį iš drevės. Žiūri — ogi tigras jau nebegyvas. Išlipo Kongas 
iš medžio, stvėrė pagalį, pribėgo prie tigro ir vanoja jam 
kailį atsivėdėdamas. 

— Ko gi tu nebegyvą tigrą vanoji? — barasi pačios. 

— O kur regėta,— aprėkė Kongas savo pačias — kad 
moterys tigrui galą padarytų?! Tokiam darbui tik vyras ti- 
kęs! 

Paskui Kongas priplėšė lianų, surišo tigrą ir su pačiom neša 
jį į sodžių. Pabiro žmonės iš trobų, klausia:. 

— Kaip jums pasisekė šitą baisūną tigrą nudobti? Kiek jis 
mums bėdų yra pridaręs! Daugybę žmonių sudraskė, daugybę 
jaučių ir buivolų surijo! 

Ama su Kuma sako: 

— Vos tik mūsų vyras Kongas paregėjo tigrą, šoko bėgti 
po tiesumu ir pasislėpė drevėje. O mes, dvi moteriškės, stvėrėm 
pagalius ir mirtinai tigrą užpliekėme. | 

Mato Kongas, kad reikia gudrumu vaduotis, pažvelgė mei- 
lingai į savo pačias ir sako: | 

— Na, argi regėtas daiktas, kad moteriškės išdrįstų su tigru 
susiremti? Mano pačios juokauja, ir tiek. Toks darbas tik vyro 
jėgoms.— Ir Kongas, išpūtęs krūtinę, gyrėsi toliau: — Šoko tigras 
iš atvašyno, puolė mus, o aš išsitraukiau peilį, užstojau pačias, 
susirėmiau akis į akį su tigru ir va šitaip jį pribaigiau!.. 

Tr Kongas pasišokėjo rodydamas, kaip smogęs tigrui. Visi 
sodiečiai stebėjosi neatsistebėjo tokiu narsumu ir nuo to laiko 
kitaip Kongo nevadino, kaip tik Narsiuoju Kongu. 

Garsas apie Narsiojo Kongo žygį žaibo greitumu pasklido 
po visą šalį ir pasiekė paties karaliaus ausis. Pasikvietė 
karalius narsuolį į rūmus ir paskyrė vyriausiuoju kariuomenės 
vadu. 

Kur buvę, kur nebuvę vieną gražią dieną užpuolė karalystę 
priešai. Įsakė karalius Narsiajam Kongui juos atremti. Išgirdo. 
Narsusis Kongas, kad jis karan siunčiamas, ir baisiai persigando: 
su karalium nepasiginčysi, o pagaliau kam gi kitam dera 
stoti prieš užpuolikus, jeigu ne jam — narsiausiam žmogui visoje 
karalystėje. Grįžo Kongas namo liūdnas, sėdi galvą nukoręs. Pa- 
čios jį klausia: 

— Ko gi tu, vyreli, toks susikrimtęs, nevalgai, negeri? Gal 
kokia bėda tave ištiko? 

— Siunčia mane karalius į karą, — sako Narsusis Kongas, — 
o aš bijausi. Tiesiog neišmanau, ką daryti?! 

— Tik jau neliūdėk,— sako jam pačios,— ir tvirtai pasi- 
kliauk mumis. Sėsk prie stalo, pasistiprink lig soties, o paskui 
ilsėkis sau į sveikatą. 

Nuo tokių meilių žodžių Narsiajam Kongui lengviau ant šir- 
dies pasidarė. Nusiprausė jis, pavalgė, pailsėjo, susirinko ginklus 
ir patraukė į karą, savo pačių lydimas. Sėdi Narsusis Kongas 
ant dramblio, o pačios — už jo. O aplink dramblį iš visų pusių 
žygiuoja karaliaus kariuomenė. 

Ir štai pasirodė priešo pulkai. Paregėjo juos Narsusis Kongas 
ir iš baimės pilnas kelnes pridėjo, virpančiom rankom drambliui 
į ausis įsikibo. O dramblys pamanė, kad jojikas jį ragina, įsi- 
ręžė ir kad šoks į priekį! Nė vienas karaliaus kareivis nedrįso 
sekti paskui vado dramblį. 

Pamatė priešai, kad Narsusis Kongas lekia ant dramblio 
tiesiai į juos, išsigando ir šoko trūkčiagalviais bėgti kas sau. 
Visos priešo kariuomenės per akimirksnį kaip nebūta. O dramblys 
pailso bebėgdamas ir sustojo. Narsusis Kongas atsigodo, nu- 
taisė orų veidą ir laukia savosios kariuomenės pasivejant. 
Didikai prisiartino prie jo ir nustebo — nuo dramblio taip 
trenkė, kad net nosį laužė. Klausia jie: 

— Ponas karo vade, kodėl nuo tavo dramblio eina toks nema- 
lonus kvapas? Nė žingsnio žengti arčiau tavęs nebesiryžta- 
me. 

O Narsusis Kongas tik juokiasi: 

— Nieko nuostabaus, ponai didikai! Per patį mūšio įkarštį 
man pilvą surėmė. Juk nederėjo priešų akyse nulipti nuo dramb- 
lio tam, kad nubėgčiau į krūmus! 

Ir didikai, ir paprasti kareiviai girdėjo tuos žodžius. Pro- 
tingesni suprato, kad Narsiajam Kongui taip iš baimės nutiko. 
O kvailesni dar karščiau ėmė tikėti savo vado šaunumu. 

Įsakė Narsusis Kongas kareiviams išsirikiuoti ir veda juos 
atgal, į karalystės sostinę. O karalius sužinojo, kad Narsusis 
Kongas pats vienas visus priešus išblaškė, ir labai apsidžiaugė. 
Išaukštino Kongą, su didžiausia iškilme jį pasitiko, dovanomis 
apipylė. Narsusis Kongas dar labiau užrietė nosį. 

Neilgai trukus karalystę ištiko nauja bėda: atsirado joje bai- 
sus krokodilas. Vos tik kas prisiartina prie vandens, — vis 
vien, ar pirklys, ar paprastas žmogus,— tuoj dingsta besočio 
krokodilo nasruose. Net valtimis plaukioti žmonės bijojo. Nuo 
tokios pragaišties visas kraštas suvargo. Žinia apie tą kroko- 

dilą pasiekė karalių. Karalius tučtuojau pasišaukė Narsųjį 
Kongą ir liepė jam susidoroti su krokodilu. Išsigando Narsusis 
Kongas, bet prieštarauti karaliui nedrįso. Parėjo namo ir sako savo 
pačioms: 

— Norom nenorom turiu su jumis atsisveikinti mielos 
mano pačiutės! Siunčia mane karalius krokodilo sugauti. 
Žiaurus ir žmonių kraujo godus tasai krokodilas, visas kraš- 
tas per jį bėdų neapsigina, o nudobti jo niekas neįstengia. Šį 
kartą jokios gudrybės nebepadės. Matyt, lemta tam kroko- 
dilui ir mane suryti. Anksčiau, ant žemės, aš nors galėjau akis 
į akį su priešu susiremti. O vandeny krokodilo nė nepama- 
tysi. Bet taip jau liepė karalius, kas bus, tas bus, belieka tik 
narsiai pulti į vandenį ir laukti, kol tas pabaisa suės. 

Atsisveikino Narsusis Kongas su pačiomis, susišaukė sūnus 
ir gimines — pasiskelbė keliaująs krokodilo gaudyti ir liepė 
jiems sekti iš paskos. Tegu visi mato, kaip narsiai jis žus! 

Pasklido po kaimus žinia, kad pats Narsusis Kongas susi- 
rems su krokodilu, ir bėga žmonės į pakrantę. Priėjo Narsusis 
Kongas upę, žiūri: plauko krokodilas palei krantą. Nusižiūrėjo 
Kongas didelį medį su dvišaku kamienu, užsilipo ant jo ir 
šoko į vandenį žemyn galva — kad jau atėjo metas žūti, tai 
nors kankintis nereikės! Išgirdo krokodilas, kaip pliaukštelėjo 
vanduo, ir puolė žmogų — tik klankt! — bet nepataikė, švys- 
telėjo iš vandens, davėsi galva tiesiai į medžio šakumą ir įstri- 
go. Išnėrė Narsusis Kongas, pamatė, kad krokodilas į spąstus 
įkliuvęs, ir liepė savo sūnums ir giminaičiams siaubūną ietimis 
užbadyti. Ir krokodilas galą gavo. 

O žmonės pamanė, kad Narsusis Kongas savo ranko- 
mis krokodilą į šakumą švystelėjo, ir stebėjosi tokiu jo narsumu. 

Pasižiurėjo Narsusis Kongas, kad siaubūnas jau paskutinę 
dvasią išleidęs, persitikrino, kad pavojaus nebėra, ir oriai patraukė 
pas karalių su žinia apie naują savo žygdarbį. Ir vėl karalius 
pagerbė Narsųjį Kongą, ir vėl dovanomis jį apipylė. 


VIENUOLIS IR JO MOKINYS 


Kadaise prie vienos šventyklos gyveno phikcho — vie- 
nuolis budistas, ir turėjo jisai mokinį Aplounį, baisiausią patra- 
kėlį. Vienuolis buvo proto ne per didžiausio, tikintieji jo negerbė, 
maisto jam nenešė, pietų nesikviesdavo. 

Kartą sėdi tas vienuolis ir kalbasi pats su savim: 

. „Niekas į šventyklą neateina, niekas valgio man neatneša. Ma- 
tyt, reiks pačiam keliauti į turgų, ko nors valgomo nusipirkti“. 

Nusprendė taip vienuolis ir šaukia: 

— Aplouni, vesk šen dramblį. Josime į turgų. 

Atvedė mokinys dramblį. Abu, vienuolis ir mokinys, užsilipo 
ant jo ir joja. Nujojo į turgų, ir vienuolis sako: 

— Eik ir nupirk tokių valgomų daiktų, kurie ilgai negenda. 

Aplounis nupirko tjongą? druskos ir supylė į du maišus. 
Vienuolis klausia: 

— Kodėl tu pirkai tiek druskos? Kodėl REBPpIKAS! nei keptos, 
nei džiovintos žuvies? 

— Tu gi man liepei, ponas mokytojau, nupirkti tokių valgomų 
daiktų, kurie negenda kuo ilgiau,— atsakė mokinys.— O druska, 
aiškus daiktas, ilgai negenda. Todėl aš ir pirkau druskos. 

Vienuolis buvo toks kvailas, kad liko patenkintas. 

Užsilipo jis ant savo dramblio, mokinys pririšo maišus su 
druska prie naščių, ir jiedu patraukė atgal: vienuolis joja ant 
dramblio, o mokinys su maišais, pririštais prie naščių, pėsčias kul-. 
niuoja jam iš paskos. Taip jie nukeliavo galą kelio. Vienuoliui pasi- 
rodė, kad naščiai labai maloniai ir linksmai girgžda, ir 
jis paklausė: 

— Aplouni, man atrodo, kad tau labai malonu druską nešti. 

— Kurgi ne, dvasiškas tėveli, aš kaip devintam danguj. 

— Sėskis ant dramblio, duok ir man paLEEN— subruzdo 
vienuolis. 

Sulig tais žodžiais jis nušoko žemėn, o mokinys užsilipo ant 
dramblio. Vienuolis sako: 

— Tu jok pamažėle. Jei ašatsilikčiau,palauk manęs kur nors 
pavėsyje. 

Mokinys paragino dramblį. Kad ir kiek buvo pakelėje ūksmin- 
gų medžių, jis niekur nesustojo ligi pat šventyklos. 

Vienuolis užsivertė ant pečių druską, bet maišai buvo baisiai 
sunkūs, o juos nešti — visai nelinksma ir nesaldu. Braukdamas pra- 
kaitą, skubėjo vienuolis paskui dramblį, bet greitai nuilso, atsili- 
ko, o dramblys tuo tarpu visai dingo iš akių. Sustojo vienuolis, nu- 
simetė maišus ir apsižvalgė: nei dramblio, nei mokinio 
nematyti. Pasižiūrėjo į maišus su druska — nesinori galuo- 
tis. Ir pagalvojo: „Paslėpsiu juos kur nors, o paskui ateisiu su 
mokiniu ir pasiimsiu". 


* Tjongas'— senovinis svorio matas, apie 30 kg. 

Netoliese buvo tanki giraitė. Ten ir nuvilko vienuolis 
savo maišus. 

„Padėčiau po medžiu,— svarstė jis, rinkdamas vietą, kur 
geriau druską paslėpti, — bet jei kas eis pro šalį, tai tikriausiai 
pamatys ir nusineš. Reikia druską taip paslėpti, kad žmogaus akis 
jos nepasiektų, na, sakysim, po vandeniu. 

Susirado vienuolis kūdrą, įleido į vandenį maišus su druska, įsi- 
dėmėjo tą vietą ir slimpina namo. Parslimpino šventyklon ir klau- 
sia mokinį: 

— Ko gi tu nepalaukei manęs? 

— Aš, dvasiškas tėveli, taip jau stengiaus, taip stengiaus jūsų 
nepalikti. Bet dramblys neklausė manęs, kad ir kaip jį meldžiau. 
O kurgi druska, dvasiškas tėveli? — paklausė mokinys. 

— Paslėpiau vienoje nuošalioje vietoje. Rytoj nueisim ir 
pasiimsim. 

Kitą rytą vienuolis su savo mokiniu išsiruošė druskos 
parsinešti. Priėjo jie kūdrą, vienuolis ir sako: 

— Va šitoje kūdroje paslėpiau druską. Matai lotoso žiedą — 
tai mano žymė. 

— Še tau,— aiktelėjo mokinys,— druska vandeny bus iš- 
tirpusi! 

Įsibrido jis į vandenį ir ištraukė abu maišus tuščius. 
Druskos juose nė kruopelės nelikę. Vieno maišo virvutė buvo 
trūkus ir į maišą pakliuvusi žuvis — kantjechas. 

— Ponas mokytojau,— šaukia mokinys, — žiūrėk: maiše kant- 
jechas. Tai jis visą druską bus surijęs!— ir kiša maišus vie- 
nuoliui. ž 

Pamatė vienuolis žuvį tuščiame maiše, baisiai perpyko ir kad 

šoks ją kulti, bakinti, bet kas iš to — tik prisivarė rankas aštrių 
dyglių. 

— Oi, oi, 0i!-— suriko jis. — Greičiau atsiimk tą prakeiktą 
žuvį ir ištraukyk dyglius man iš rankų. Man labai skauda. 

Aplounis įkišo žuvį atgal į maišą ir ilgai traukiojo dyg- 
lius vienuoliui iš rankų. Ėmė bėgti kraujas, ir skausmas dar 
padidėjo. 

Patraukė jiedu namolei su tuščiais maišais ir įkliuvusia 
žuvele — kantjechu. Sugrįžo abu į šventyklą, ir vienuolis 
sako: 

— Aplouni, išvirk ryžių, iškepk žuvį ir paduok man pietums. 

Skausmas nurimo, ir vienuolis nė pats nepajuto, kaip užsnū- 
do. 

Aplounis išvirė ryžių, iškepė žuvį ir bematant viską 

sušlemštė. Ryžių liko tik saujelė, sugramdyta iš dubenėlio 
dugno, žuvies — tik ašakos. O tuo tarpu dvasiškas tėvelis atsibudo 
19 šaukia: 

— Aplouni, nešk pietus! 

Aplounis įėjo, nusilenkė ir tarė: 

— Dvasiškas tėveli, visus pietus musės surijo. Liko tik 
sis, pats. 

Vienuolis buvo toks kvailas, kad patikėjo. Padavė mokiniui 
nendrinį šmaikštį ir liepė visas muses šventykloje išmušti. 
Aplounis uoliai kibo į darbą. Umai viena padykusi musė atsitūpė 
dvasiškam tėveliui tiesiai ant nosies. 

— Aplouni, Man ant nosiės mMusė,— suriko dvasiškas tėve- 
lis, — greičiau užmušk! 

Aplounis ilgai nesiprašydino: atsivėdėjo ir kad plos dvasiškam 
tėveliui šmaikščiu per nosį! Tam net kraujas iš nosies pliūp- 
telėjo. Aplounis išsigando, metė šmaikštį ir pabėgo namo. 
Sužinojo tėvai, ką sūnus pridarė, ir liepė jam grįžti į šventyklą, 
bet Aplounis griežtai atsisakė, — žinojo, kad ten jam smarkiai 
iškarš kailį. 

Vienuolis iš pradžių nesitvėrė piktumu, bet palengvėle 
atlyžo. Galiausiai jam pasidarė nuobodu vienam pačiam. O moki- 
nys negrįžta. Ir sumanė vienuolis atlaikyti pamaldas, kad su- 
minkštėtų užsispyrėlio mokinio širdis. Nugirdo Aplounis, jog 
vienuolis laiko pamaldas, kad jis parsirastų, ir grįžo — tegu dva- 
siškas tėvelis mano, kad jo malda nepaprastos galios turi. 
Įsėino mokinys paslapčia į šventyklą, žiūri — ogi vienuolis 
klūpo ir maldą sau po nosim švabena. Aplounis klausia įį: 

— Ką čia darai, dvasiškas tėveli? 

Sumanė vienuolis pagudrauti — kurgi matyta, kad mokinį kas 
maldomis šauktųsi? — ir sako: 

— Mokausi pasiversti nematomu. Ne per seniausiai sužinojau 
tokį burtą.— Ir pridūrė pats sau: „Oi, kokia mano maldų galia — 
mokinys beregint sugrįžo!“ 

Kitą rytą Aplounis išvirė ryžių, pataisė pusryčius ir sako 
vienuoliui: 

— Dvasiškas tėveli, pusryčiai pataisyti. 

— Jeigu pataisei, nešk ant stalo, — atsakė vienuolis. 

Aplounis paėmė pusryčius, priėjo prie vienuolio ir deda pa- 
dėklą jam tiesiai ant galvos. 

— Aplouni, ką darai? — pasipiktino vienuolis. 

— Dovanok, dvasiškas tėveli, aš tavęs nematau. 

Žengė vienuolis žingsnį į šalį. Aplounis irgi žengė žingsnį į 
šalį ir vėl deda padėklą vienuoliui ant galvos. Įširdo vienuolis: 

— Tu vėl dedi padėklą ne ten, kur dera! 

— Dovanok, dvasiškas tėveli, juk aš tavęs nematau,— atkakliai 
tvirtino Aplounis lyg niekuo dėtas. 

Kvailasis vienuolis patikėjo, kad tikrai turi galios pasi- 
versti nematomu, ir stengėsi prisiminti kokias maldas jis 
vakar vakarą kalbėjęs, kokias apeigas atlikęs. 

Kitą dieną vienas tikintysis pasikvietė vienuolį pietų. Kai 
tasai suskato ruoštis į svečius, Aplounis priėjo ir kuo rimčiausiu 
balsu sako: 

— Aš patarčiau, dvasiškas tėveli, tik apsisiausti tjeipą, o 
sbango nesirišti./' Ko jis turi be reikalo dėvėtis? Juk tu vis vien 
nematomas. 

Patiko vienuoliui mokinio patarimas, ir padarė jis taip, kaip 
mokinys sakė: apsisiautė tjeipą ir, mokinio lydimas, išėjo į 
svečius. Sbangą jis paliko šventykloje, visai pasikliaudamas savo 
burtais. 

Šeimininkas pasikvietė svečius į vidų ir susodino prie pietų 
stalo. Sėdėti be sbango vienuoliui buvo labai nepatogu. Ir 
šiaip, ir taip jis sukosi, ir vienaip, ir kitaip sėdosi, tiesiog vietos 
sau nerado ir nepajuto, kaip jo tjeipas prasiskleidė, ir visi pamatė, 
kad vienuolis nuogas. Susirinkę prie pietų stalo tikintieji pra- 
pliupo garsiai kvatotis, ir vargšas vienuolis turėjo kuo greičiau 
išsinešdinti. Ne tik alkanas liko, bet ir sarmatą apturėjo. 

Namie vienuolis užsipuolė mokinį: 

— Tai tu, nedorėli, man patarei eiti į svečius be sbango! Kaip 
aš dabar žmonėms į akis pažiūrėsiu? 

Aplounis ramiai tarė: 

— Nerūstauk ant manęs, ponas mokytojau. Tu tikriausiai 
kokį nors draudimą sulaužei. 

— Apie kokius draudimus tu kalbi?! — suriko vienuolis. 

— Ponas mokytojau, kai išsiruošei į svečius, tai katra gatvės 
puse teikeisi eiti? 

— Rytine,— nieko nesuprasdamas atsakė vienuolis. 

— Aha!— sušuko gudrusis mokinys.— Viskas aišku, tu iš tiesų 
nesilaikei svarbiausio draudimo. Argi ne pats man visuomet 
sakydavai: jei naudojies kokiais burtais, nė pirštu neprisiliesk 
prie spy medžio vaisių, net į to medžio šešėlį neįženk, kitaip 


' Tjei pas — budistų vienuolio drabužis, plati oranžinės arba geltonos spalvos 
skraistė; sbangas— raištis per strėnas, kurį vienuoliai dėvi po skraiste. 

burtai neteks galios. O tu ėjai kaip tik po spy šešėliu. Todėl tau ir 
nepasisekė. 

— O Aplonuni, aš tikrai užmiršau, kad tokio draudimo esama, 
ir per tą užmiršimą jį sulaužiau,— susikrimto vienuolis. — Da- 
bar matau, kad sakei teisybę! 

Ir patikėjo savo mokiniu kvailas vienuolis. O gudrusis 
Aplounis dar ilgai tarnavo savo dvasiškam tėveliui ir dar ne 
sykį jį apmulkino. 


KAIP SENUKAS ŽENTĄ RINKOSI 


Kadaise gyveno senukas ir senutė. Turėjo jiedu neregėto 
gražumo dukterį. Daug jaunikaičių jai piršosi, bet išrankūs 
senukai visiems atsakydavo. Manė, kad jie per prasti jų dukrai. 
Atsikratydavo jaunikaičiais senukai taip“ turėdavo tie neištarti 
nė vieno pikto žodžio, o kur tau jie neištars. Kartą atėjo gražus 
jaunas bernaitis ir prašo atiduoti dukterį jam už pačią. Senukas 
sako: 

— Dukrą tau, žinoma, galėčiau atiduoti, bet pirma išbandysiu, 
ar geras žentas būsi: nuo šiol turėsi neištarti nė vieno pikto 
žodžio ir visame kame manęs klausyti. Jei matysiu, kad taip darai, 
imk dukrą. Užsimirši — nė į akis nesirodyk, pavarysiu, iš 
anksto perspėju. 

— Prižadu niekuomet nesiplūsti ir visame kame tavęs klausy- 
ti, — žada bernaitis. 

— Sutarta, keliauk namo, o ryt rytą vėl ateik. 

Atėjo kitą rytą bernaitis, o senukas liepė dukrai stalą pa- 
dengti. Papusryčiavo visi, ir senukas sako bernaičiui: 

— Kinkyk buivolus. Eisi arti. Tik įsidėmėk, neiškinkyk jų, 
kol didysis akmuo lauke paukščiu nepragys. 

Bernaitis pasikinkė buivolus ir patraukė lauko arti. Jau ir 
vidudienis, o akmuo vis negieda. Buivolai iš nuovargio vos kojas 
bepavelka, o akmuo tyli, ir tiek. Nusikamavo bernaitis, išalko. 
Kentė, kentė, o paskui nebeištvėrė ir nusikeikė: kada, girdi, tu, 
šioks ir anoks akmenie, pragysi. O senukas už akmens glūdėjo. 
Tik šito jis ir laukė. Iššokęs kad suriks: 

— Eik sau! Neištesėjai duoto žodžio! Va kaip nusikeikei. 
Iškinkyk buivolus ir drožk, iš kur atėjęs. 

Bernaitis iškinkė buivolus ir nieko nepešęs nuėjo sau. 

Neilgai trukus atėjo kitas bernaitis pirštis. Ir šituo senu- 
kas mano taip pat atsikratysiąs. Bet šito bernaičio gudraus būta. 

Eidamas į lauką, įsidėjo valgyti, vidudienį papietavo, o jaučių neiš- 
kinkė. Bedirbant jau saulutė nusileido, buivolai visai nusikamavo, 
ir bernaitis prašo akmenį: 

— O akmenie, pragysk, meldžiamasis. Buivolai kojų nebepa- 
velka. Jų pagailėk. 

Kad ir kaip meldžia bernaitis, akmuo tyli, ir gana. Tačiau 
bernaitis nė nemano plūstis. Nujaučia — už akmens senukas 
slepiasi. Ilgai klausėsi senukas bernaičio skundų, o pikto žodžio 
nė vieno nesulaukė. Patyliukais išlenda iš už akmens, žiūri — 
iš tikrųjų buivolai vos gyvi. Pagailo jam savo gyvulių, ir 
pragydo paukščio balsu. Bernaitis iškinkė buivolus, paleido ga- 
nytis, o pats į senukų namus nuėjo. Senukas liepė dukrai pa- 
dengti stalą, pavalgydino jaunikį ir sako: 

— Keliauk dabar namo, o rytoj vėl ateik. 

Išėjo namo bernaitis, tačiau kai sutemo, pasislėpė po senukų 
troba ir klausosi, ką senukas su senute sugulę šnekėsis. Ilgai jis 
laukė. Pagaliau senukai susiruošė gulti ir šneka: 

— Ką, senute, darysim? Šitas jaunikis nepratarė nė vieno 
pikto žodžio. Bet jis man nepatinka — nelabai išvaizdus. Reikia 
jį įsiutinti, kad pykčiu nebesitverdamas visokiausiais žodžiais pra- 
pliuptų. 

— Didelio gudrumo čia nereikia,— sako senutė.— Vieną 
maišą pripilkim ryžių, į kitą įlįsk tu pats. Rytą jaunikis ateis, ir 
aš jam liepsiu tuos maišus į kalną užnešti. Tokią sunkenybę į ka!- 
ną betempdamas neištvers ir tikrai susikeiks. 

Užmigo senukas su senute, viską sutarę, o bernaitis nuėjo namo. 

Rytą lyg niekur nieko bernaitis vėl atėjo pas senukus ir 
laukia naujo darbo. Senutė parodė maišus ir sako: 

— Sūneli, tėvas anksti rytą išėjo į mišką malkų ir nesuspėjo 
pavalgyti. Taigi užnešk į kalną jam šituos maišus, tik paskubėk. 
Tegu pasitaiso tėvas pusryčius. 

Bernaitis užsidėjo ant pečių naščius su maišais, priėjo kalną, 
bet įkopti neįstengia: per sunku. Padėjo maišus ant žemės ir 
sako: 

— (Gal tėvas nepyks, kad aš, irgi alkanas būdamas, nepajėgiu 
užlipti į kalną su tokia sunkenybe. Teks nešti maišus atgal. 
Žinau, nusipelniau priekaištų, bet nuolankiai jų išklausysiu. 

Užsikėlė bernaitis naščius su maišais ir traukia namo. Eina ir 
mato: ryžių šiaudų krūva ant žemės guli. Užvertė ant tos krūvos 
maišus bernaitis, paėjėjo į šalį, lyg į krūmus būtų prireike, o paskui 
prisėlino prie šiaudų patykom ir padegė. Artėja liepsna prie maišų, 
ir senukui neberamu — sudegti gali! Bet išlįsk kad gudrus! O ber- 


94 


naitis trepsi, lyg iš tolo atbėgdamas, ir šaukia: 

— Oi, oi, oi! Kas mano maišus padegė? Kaip juos paimti, 
kai aplink tokia liepsna? 

Laksto, laksto aplink, kol ugnis pasiekė maišus ir šie ėmė 
svilti. Tuomet ištraukė bernaitis juos ir bemat atrišo. Žiūri: iš 
vieno apsvilęs senukas lenda. 

— Kodėl gi, tėve, tylėjai?— stebisi bernaitis.— Taip, ko ge- 
ro, galėjai ir sudegti, o tavo vargšė pati būtų našlė likus... 

Perpyka senukas, mato — bernaitis už jį gudresnis. Pasuko 
jis namo, tylėjo visą kelią ir tik prie pat durų burbtelėjo: 

— Dabar eik namo, o rytoj rytą vėl ateik. 

Sutemus bernaitis vėl po senio troba pasislėpė. Atsigulė 
senukas su senute ir tariasi: 

— Ką toliau darysime? Bernaitis tai gudrus, bet, man regis, 
mūsų dukters vis vien nevertas. Šį kartą jis suprato, kad aš maiše. 
Visą kelią dūsavo, kad baisiai sunku nešti, bet keiktis nė 
karto nenusikeikė. Paskui padėjo maišus ant sausų šiaudų ir 
uždegė. Liepsna jau svilino mane, o jis atbėga ir šaukia: girdi, 
kažkokie nenaudėliai šiaudus padegę, prie maišų nebegalima 
prieiti. Bėgioja, šaukia, bet piršto nepajudina manęs iš ugnies 
gelbėti. Tik kai visai nebesitvėriau ir baimės prisikentėjau, iš- 
traukė jis maišus ir išleido mane. Kaip mums juo atsikratyti? 

— Dabar padarykim taip,— sako senutė.— Eik medžioti, 
o jaunikis tegul vietoj šunies bus. Tegul palaksto it šuo ir paieško 
vėžlių. Jeigu vėžlių neras ar atsiliks nuo tavęs, mes jį 
pavarysime. 

— Puikiai sugalvojai, senute! 

Senukas su senute užmigo, o bernaitis išlindo iš po trobos 
ir nuėjo namo. | 

Rytą bernaitis vėl prisistato. Senukas dukrai liepia stalą pa- 
dengti. Papusryčiauja abu. Paskui senukas sako: 

— Sūneli, eisim šiandien vėžlių medžioti. Tik šuns neturiu. 
Taigi teks tau šunimi pabūti. Gal pietums ir sugausime keletą 
vėžlių. 

Sutiko bernaitis, ir patraukė jiedu medžioti. Eina senukas, 
nešasi ryžių ir vandens. Jaunikis iš paskos keturiomis bėga, 
stengiasi neatsilikti. Prieina jie pievą, kur bernaitis buvo 
vėžlius suslėpęs. Puolė jis keturpėsčias į krūmus, čiupo pri- 
rištą vėžlį ir atnešė medžiotojui, paskui atnešė antrą, trečią... 

Taip jiedu prigaudė pustuzinį vėžlių. Medžiotojas išalko. 
Atsisėdo ant žolės, pasidėjo valgį, pasistiprins. Tuo tarpu 
„šuo“ kad puls į buivolų bandą. Pasibaidė buivolai, nudūmė į ryžių 

lauką. Medžiotojas, palikęs valgį, šoko buivolus iš ryžių 
varyti. Tuo tarpu bernaitis viską suvalgė ir išgėrė visą van- 
denį. Sugrįžęs medžiotojas žiūri — nieko jam nebelikę. 
Perpyko, bet nieko nesako, prikibti nėra kaip. „Šuo“ pasielgė 
šuniškai. Vijosi „šunį“, bet neprivijo, alkanas ir pavargęs buvo. 
Sugrįžo abu namo, papietavo. Ir sako senukas jaunikiui: 

— Dabar eik namo, o rytoj rytą vėl ateik. 

Vakare, kai senukas su senute taisėsi gulti, jaunikis jau sėdėjo 
po troba. Girdi jis, kaip senutė sako: 

— Aną kartą jaunikis pabuvo šuniu, o tu — medžiotoju. 
Imkim ir dabar antraip padarykim. Tu pabūk šuniu, o jis — medžio- 
toju. 

Susikalbėjo taip senukas su senute ir užmigo, o bernaitis 
išlindo iš po trobos ir patraukė ramus namo. 

Rytą jis vėl atėjo. Liepė senukas dukrai stalą padengti. 
Papusryčiavo abu. Ir senis sako: 

— Na, sūneli, vakar tu buvai šuniu, 0 aš — medžiotoju. Šian- 
dien imkim ir antraip padarykim. 

Sutiko bernaitis. Prisidėjo valgymų ganėtinai, vandens 
nepamiršo, ir patraukė jiedu į medžioklę. Vos tik galelį nuo 
trobos paėjęs, bernaitis paspartino žingsnį. Niekaip senukas 
keturpėsčias su juo nespėja. O bernaitis ragina: 

— Ei tu, šunie, tik ėsti ir miegoti moki. Na, smagiau bėk! 
Ko iš paskos velkiesi? Gal aš turėsiu vėžlių ieškoti? 

Ir kad čaižo, kad čaižo „šunį“. Bėgioja senukas po krūmus, 
vėžlių ieško, tik neranda, ir gana. Nuklydo medžiotojas su 
„šuniu“ toli į mišką. Saulė jau aukštai pakilo. Atsisėdo bernaitis 
ant žolės, išsiėmė mėsą, ryžius, vandenį ir šlamščia, o „šuniui“ 
plikus kaulus meta. Bet kaulai ne senuko dantims, taigi tupi 
jis, seilę ryja ir gailiai žiūri. Prisivalgė medžiotojas ir sako: 

— Einam namo, šunie. 

Visai nusikamavo senukas, kur jau čia bepabėgs ketur- 
pėsčias, ir dviem kojom vos namo parsivilko. 

Parėjo abu, ir bernaitis šūktelėjo: 

— Nesugavau, motin, nė vieno vėžlio. Niekam tikęs tavo 
šuo. 

Dar labiau įtūžo senukas, bet jaunikiui sako: 

— Dabar keliauk namo, 0 rytoj rytą vėl ateik. 

Sutemus bernaitis vėl pasislėpė po troba ir klausosi. 
Sugulė senukai, senukas apsakė pačiai, kaip per dieną 
prisikamavo, o toji sako: 

— Jei šitaip, leiskim dukrą už to bernaičio. Jis didelis 

gudruolis. Ką tik sugalvojam, tuoj viską permano. 

— Kas teisybė, tai teisybė, bet nesinori, ir tiek, tokio 
gražumo dukrą šitam bernaičiui į pačias atiduoti. Neišvaizdus 
vaikis. Antra vertus, vedėm, vedėm jį iš kantrybės, o kad nors 
kartą būtų nusikeikęs. Kad jį kur bala! Ne, senute, sugalvok 
dar kokią klastą. Jei ir vėl pasirodys sumanesnis už mus, tada 
jau tikrai leisim už jo dukrą. 

— Gerai, pabandysim. Rytoj atsikėlęs arekų užkrimsi, 
papusryčiausi ir pasislėpsi maiše. Į kitą maišą ryžių pripilsim. 
Kai jaunikis ateis, pasakysiu jam, kad išėjai į turgų ir liepei 
ligi pusryčių tuos maišus ten nunešti. Turgus toli. Ligi 
pusryčių jis nespės, ir mes juo atsikratysime. Tokią sunke- 
nybę tempdamas, jis tikriausiai neiškentės ir nusikeiks. 

Susimokė senis su senute ir užmigo, o bernaitis parėjo 
namo. 

Rytą jis vėl ateina. Senutė liepia dukrai pavalgydinti ber- 
naitį. Kai tasai pavalgė, senutė pasiuntė jį į turgų maišus 
nunešti, kaip iš vakaro buvo sumanyta. Bernaitis užsikėlė 
naščius su maišais ant pečių ir eina į turgų. Eina ir galvoja: 
„Na, šį kartą, senuk, nori nenori, o turėsi atiduoti man dukrą. 
Gana mane mulkinti!“ 

Priėjo bernaitis upelį, užlipo ant tilto, pastatė maišus ant 
pat krašto, kad tie vos į vandenį nekrenta, ir sako: 

— Ak, jau saulė aukštai. Klius nuo tėvo, nors persiplėšk. 
O maišai lyg akmenų pripilti. Argi su tokiais laiku suspėsi? 
Kas bus, tas. Eisiu ir kiek prigulsiu. 

Tačiau bernaitis negulė, o nubėgo į mišką, susirado drūtą 
rąstgalį, atsitempė prie tilto, beldžia į tilto grįstus, tartum dramblys 
eitų, ir pakeitęs balsą šaukia: 

— Kas čia maišus ant tilto paliko? Mano dramblys tuoj 
juos sumindys. Greičiau paimkit. 

Šaukia bernaitis ir vis artyn eina, į grįstus beldžia. 
Senis, maiše tupėdamas, pamanė, kad tai iš tiesų dramblys. 
Persigando, sukaliojasi maiše, kad tas nuo kelio pasiristų. 
Nusprūdo maišas nuo tilto ir pūkštelėjo į vandenį. Upelis buvo 
negilus, senis nepaskendo, tik baimės prisikentė. O tada 
bernaitis jau savo balsu sušuko: 

— Kas leido drambliui mano maišus trypti? Kas numetė į 
vandenį mano maišą su ryžiais? 

Matydamas, kad maišas vandeny kruta, vėl sušuko: 

— Oho, ar tik ne žuvis maiše šokinėja! Ištrauksiu ir pa- 
sižiūrėsiu, kokia ten žuvelė įkliuvo! 

7. Kampučijos pasakos 

Taip sakydamas, jis ištraukė maišą ant kranto, atrišo ir 
stebisi, senį radęs, kvaileliu apsimeta: 

— Ko gi, tėvuk, manęs nepašaukei? Juk pro čia žmogus 
vedė didžiulį dramblį, kad kiek, jis būtų abu maišus sumindęs. 
Gerai dar, kad nukritai į vandenį. 

Išlindo senukas iš maišo ir, nė žodžio nesakydamas, 
patraukė namo. Ką bedarys senukai, nori nenori turėjo leisti 
dukrą už gudriojo bernaičio. 


DU ŽENTAI 


Toksai turčius turėjo du žentus — vieną turtingą, kitą — tik- 
rą varguolį. Kartą turčius kviečiasi žentus į svečius. Susitiko 
abu žentai. Varguolis sako: 

— Prašo uošvis, kad mudu į svečius ateitume, bet aš 
neisiu — nedrįstu. Esu prastas žmogelis, nepripratęs prie didelių 
vaišių, iškilnių svečių, brangių valgymų. Net neišmanau, kaip 
kas valgoma. Padarysiu ką nors ne taip, paskui neturėsiu 
kur akių dėti. Ž | 

Turtingasis žentas buvo geros širdies žmogus. 

— Ko čia nedrįsti, — ramina jis, — sėskim už stalo šalia, kad jau 
taip bijaisi. Jei neišmanysi, kaip ką valgyti, žiūrėk į mane 
ir daryk, ką aš darysiu. 

Varguolis pagalvojo, pagalvojo ir sutiko. Nuėjo jiedu į 
svečius drauge, atsisėdo prie stalo. Pirma patiekmenė buvo 
paprasti ryžiai. Paskui — sriuba su geldelėmis. Turtingasis 
žentas paėmė lazdutėmis. geldelę, įsidėjo į burną, iščiulpė 
visą gardumą, o geldelės kiautą nežymiai išspjovė į staltiesėlę. 

Varguolis matė, kaip turčius įsidėjo geldelę į burną, o kaip 
išspjovė — nepamatė. Taigi įsikišo geldelę burnon ir kramto. Juk 
buvo papratęs viską sukramtyti, ką tik bevalgytų. Kramtė, 
kramtė, vos dantų neišsilaužė, kol nurijo. Mato turtingasis 
žentas, kad varguolis geldelę kramto, o perspėti neturi kaip. 
Ką darys, pastūmėjo į šalį sriubą ir paėmė cukrinės nendrės ga- 
balėlį. Įsidėjo tą gabalėlį į burną, iščiulpė, o plaušus nežymiai 
išspjovė į staltiesėlę. 

„ Mato varguolis, kad turtingasis žentas dedasi į burną cukrinės 
nendrės. Ir jis pasiima kąsnelį, įsideda į burną ir kramto. 
Kramto, kramto, ryja, ryja, vos nurijo springdamas. 

Regi turtingasis žentas, kad varguolis vėl jo nesuprato, 
o perspėti neturi kaip. | 

Tuo tarpu atnešė tarnai paprastų makaronų. Turtingasis 
žentas, jau visai nebesirūpindamas, prisikimšo tų makaronų 
pilną burną. Tik ūmai prisiminė, kaip varguolis žiautarojo 
geldelę ir cukrinę nendrę. Neištvėrė turčius, prunkštelėjo iš 
juoko ir paspringo su pilna burna, taip paspringo, kad maka- 
ronai išlindo pro nosį. Pasižiūrėjo į turčių varguolis, padėjo 
lazdeles ir sako: 

— Na, brolau, gana, daugiau nebegaliu. Geldelę dar šiaip 
taip sužiautarojau, nendrę irgi vargais negalais prarijau. Bet 
makaronai pro nosį man tikrai neišlįs! 


KETURI PAIKI MELAGIAI 


Seniai, labai seniai gyveno keturi melagiai. Susitiko jie 
visi ir tariasi drauge žmones mulkinti, apgaule iš jų pinigus 
vilioti. Sutarė taip ir patraukė per pasaulį. Ėjo, ėjo ir pamatė 
senį Su sene art upės kranto, toli nuo savo kaimo medvilnę 
besodinančius. Keturi melagiai sumetė, kad seniai pinigingi, 
ir tarė vienas kitam: 

— Apsistokim čia ir išviliokim iš senių pinigėlius. 

Priėjo melagiai prie senio su sene ir sako: 

— O didžiai gerbiami senukai, visą pasaulį esame išvaikščioję, 
tolimuose kraštuose visa ko matę ir prisiklausę, užtat 
mums baisiai norisi išgirsti kokią pasaką dar negirdėtą, tik 
nieku gyvu nesurandam žmogaus, kuris mums papasakotų kokių 
nebūtų daiktų ir keistenybių. Palinksminkite mus, paporinki- 
te, ko nebūtume girdėję nei regėję. 

— Vaikaičiai mieliausi, — atsako senis su sene,— nuo mažų 
dienų mums patiems niekas nieko nepasakojo apie kokius 
nebūtus daiktus, o keistenybių mūsų krašte irgi nepasitaiko. 
Ieškokite tokio porintojo kitur. 

— Ak, senukai, o jeigu žmogus, kuris nebūtus daiktus porina, 
stotų jums prieš akis, ar neatsisakytumėt jo pasiklausyti? 

— Kodėl ne, pasiklausytume. 

— Štai mes visi keturi šį tą mokam paporinti, kad ir po 
nedaug, — sako melagiai.— Pasisėmėm po kruopelytę to mokėjimo 
iš savo senelių. Tik šiukštu. duokit žodį viskuo tikėti, o jei 
nepatikėsite — pinigus mokėsite. 

Sutiko senukai jų klausytis ir visu kuo tikėti. 

Porina pirmasis melagis: 

— Kai aš dar buvau negimęs, o mano motina dar tik 

ketvirtam mėnesy dieni buvo, pasižiūrėjo jinai į durjaną, 
augantį prieš mūsų namus, ir įsigeidė jo vaisiaus paragauti. 
Medis buvo aštuonių pjeamų aukščio ir teturėjo vieną vienintelį 
vaisių. Galvojo mano motina, galvojo, bet nesugalvojo, kaip 
jai į tą medį įsilipti:i O aš sumečiau, kad motinai norisi 
durjano, įsirabždinau į medį, nuskyniau vaisių, padaviau jai ir vėl 
pargrįžau kur buvęs. 

Porina antrasis melagis: 

— Kai aš dar buvau negimęs, o mano motina jau septintame 
mėnesy dieni buvo, pamačiau, kaip sunku jai dirbti laukuose ir 
daržuose. Tad einu, būdavo, kasdien už ją į laukus ir daržus, dirbu, 
gyvulius ganau, ryžius verdu, vandenį nešu, o vakare vėl 
pargrįžtu kur buvęs. 

Porina trečiasis melagis: 

— O seneli ir senele! Dievaitis iš dangaus aplankė mano 
motiną. Aš — jo sūnus. Ir dabar, kai tik pasenstu, tučtuojau 
stebuklingu būdu vėl sugrįžtu į motinos įsčias ir atgimstu 
iš naujo... 

Porina ketvirtasis melagis: 

— Nuo tos dienos, kai atėjau į pasaulį, aš laikausi penkių 
prisakymų, o žinau aštuonis. Bet mano prisakymai ne tokie kaip 
visų žmonių. Man dievų yra leista gerti vyną, rūkyti opiumą ir 
užmušti, ką tik užsimanau. O kai numirsiu, pasidarysiu dvasių 
valdovas... 

Primelavo melagiai, kiek tik telpa, ir klausia: 

— Na, senukai, ar tikite tokiais stebuklais? 

— Tikra teisybė, kaip čia netikėsi, — atsako senis su sene, 
o iš tikro galvoja: „Na ir riečia tie vyrukai išsijuosę“. 

Mato melagiai, kad ne kvailius rado, ir šokosi reikalauti, 
kad senis irgi papasakotų kokių neregėtų negirdėtų dalykų. 
Senis juos prisaikdino, kad tikės kiekvienu jo žodžiu, ir pa- 
sakoja: 

— Mieli mano vaikaičiai! Kai pradėjome mudu su sene medvil- 
nę sodinti, per kokius penkerius ar šešerius metus labai pratur- 
tėjome. Su tiek pinigų, kiek mes tada turėjome, būtų vieni niekai 
jus visus keturis išmaitinti. Bet po to pasitaikė nederlingi 
metai. Medvilnė nesubrendo. Kartą sumaniau laukus apeiti ir 
tik žiūriu — kadgi aukštas išaugęs vienas medvilnės krūmas, sulig 
cukrine palme. Vieną vienintelį vaisių jis teturėjo, užtat 
kokį didžiulį! Užsiropščiau stiebu, nuraškiau tą vaisių ir parsine- 
šiau namo. Perskėlėm jį mudu su sene ir pamatėm viduje keturis 
grūdelius, o kiekviename grūdelyje — po žmogutį betupintį. 

Atidaviau aš senei tuos žŽmogučius, jinai juos Maitino ir augino. 
Kiek paaugę mažyliai ėmė ir pabėgo kažin kur, tuščiai jų 
ieškojom. O štai dabar jūs vėl sugrįžot, mieli mano vaikučiai. 

Persigando keturi melagiai, vienas per kitą šaukia, kad tai 
grynas melas. O senis su sene sako: 

— Aha, melas? O susitarimą pamiršot? Kad jau sulaužėt 
savo žodį, norom nenorom turėsit pas mus pagyventi kaip 
paprasti bernai. 

Suprato melagiai, kad patys įkliuvo. O ką bedarys — raukėsi, 
dūsavo, bet turėjo tarnauti seniui ir senei. 


, 


KETURI IŠMONINGI BROLIAI 


Gyveno toks žmogus. Jis turėjo keturis sūnus. Ką kiekvienas 
mokėjo, į tą visą širdį dėjo. Vienas išmanė visokiausius valgius, 
kitas — miego saldumą, trečiajam buvo vieni niekai bet kokį 
nusikaltėlį surasti, o ketvirtasis galėjo sužavėti kokią tik nori 
moterį. 

"Kartą tėvas nuvedė visus savo sūnus į rūmus ir atidavė juos 
karaliui į tarnystę. 

Pirmiausia karalius nusprendė išbandyti tą, kuris visokiausius 
valgius permanė. Paliepė jis tarnams atnešti į stalą daugybę 
lėkščių su įvairiomis sriubomis ir vienon lėkštėn įpylė šlakelį 
nevirinto vandens. Paskui karalius įsakė atvesti valgių permany- 
toją ir liepė jam iš visų lėkščių sriubos paragauti. Paragavo 
tas iš visų lėkščių, tik prie vienos neprisilietė, prie tos, kurioje 
buvo nevirinto vandens šlakelis. Karalius paklausė: . 

— Kodėl nevalgai iš šitos lėkštės? 

Žmogus nusilenkė ir atsakė: 

— Šviesiausias karaliau, į šitą lėkštę nevirinto vandens įpilta. 

Ir karalius suprato, kad vyriausiasis brolis iš tiesų visokiau- 
sius valgius permano. 

Paskui karalius nusprendė išbandyti antrąjį brolį, kuris išmanė 
miego saldumą. Jis liepė atskiram kambary pataisyti patalą — 
ant lovos padėti čiužinį ir užtiesti minkštais kilimais, o pats po kili- 
mais slapčiom pakišo vieną plaukelį. Paskui karalius liepė atves- 
ti antrąjį brolį, parodė jam ištaigingai paklotą patalą ir pasiūlė 
atsigulti. Atsigulė antrasis brolis ir tą patį akimirksnį kad pašoks! 

— Kas atsitiko? — susiraukė karalius. 

— Maloningasis karaliau, — sušuko antrasis brolis, — aš nega- 
liu gulėti šiame patale: po kilimais plaukas! 

Ir karalius suprato: šitas žmogus iš tiesų išmano miego sal- 
dumą! 

Kartą žmonės rado negyvėlį. Niekas nežinojo, nuo ko jis mirė. 
Pavedė karalius geriausiems teisėjams tą bylą, bet jie nieko dorai 
išaiškinti nemokėjo. Tada karalius prisiminė trečiąjį brolį, pasi- 
šaukė jį ir prisakė surasti teisybę. 

Trečiasis brolis, gavęs iš karaliaus tokį prisakymą, nukeliavo 
į tą kaimą, kur buvo rastas negyvėlis. Ten paliepė visiems 
žmonėms nuo mažiausio iki didžiausio sueiti į krūvą ir paskelbė: 

— Žiūrėkit, kad rytoj nė vienas iš kaimo neišeitumėt. Vi- 
siems privalu susirinkti aplink laužą, ant kurio deginsim mirusįjį. 
Tik akli ir šlubiai gali šito paliepimo neklausyti. ' 

Kai laužas buvo sukrautas ir aplink jį visi susirinko, 
tik neregius ir šlubius namie palikę, trečiasis brolis liepė savo 
padėjėjams vaikščioti po minią, žiūrėti, kas ką darys, ir jam pa- 
sakyti. | 

"Įsiliepsnojo ugnis, ir viena mergelė minioje kad ims raudoti! 
klausinėti, ko jinai raudojusi. Ir šiaip, -ir kitaip mergelė 
vangstosi, bet galų gale nebeišsisuko ir viską papasakojo: 

— Mylėjau aš amžinatilsį, ir jis mane mylėjo. Buvome mes 
kartą vienu du, ir įsinorėjo jisai gerti. Nedrįsau toli eiti vandens, 
bijojau, kad tėvui po akimis nepakliūčiau. Pasiėmiau ąsotį ir 
pastačiau po lataku, kuriuo nuo stogo lietaus vanduo lašėjo. 
Atsigėrė jis to vandens ir krito negyvas. 

Galvoja trečiasis brolis: 

— Nėra ko įtarti šią mergelę, kad ji tyčiom nužudė savo išsi- 
rinktąjį. Juk jie vienas kitą mylėjo. Matyt, ant štogo buvo koks 
nuodingas padaras, nuodai pakliuvo į vandenį, ir žmogus mirė. 

Pasišaukė trečiasis brolis savo padėjėjus iT liepė jiems apžiū- 
rėti mergelės namų stogą. Nagi žiūri jie — ant stogo didžiulė gyva- 
tė susirangiusi. Įsakė teisėjas sukapoti gyvatę į gabalėlius ir 
nusiųsti karaliui. Paskui jis paleido mergele, nuėjo pas karalių ir 
sako jam: | 

— Šviesiausias karaliau, tasai žmogus buvo nunuodytas nety- 
čia: jo numylėta mergelė jam padavė lietaus vandens, 0 į jį gyva- 
tės nuodų buvo patekę. 

Toks bylos išaiškinimas karaliui patiko, it jis pagalvojo: 
„Tikra teisybė, šitas žmogus išmano teisėjystę“. 

Po kurio laiko viename kaime pasimirė įtakingas setchėjus. 
Tasai setchėjus turėjo jauną gražią pačią. Jinai labai vyro gailėjo 
ir davė sau žodį daugiau netekėti. Išgirdo apie tai karalius ir su- 

manė išbandyti, ar tvirtas našlės žodis. Visų pirma jis pasiuntė 
našlei pasipiršti stotingiausius savo didikus, bet jie vienas po kito 
grįžo nieko nepešę. Jau buvo karalius beįtikįs, kad našlė laikosi 
žodžio, bet paskui pagalvojo: „O gal mano didikams šiaip nepasi- 
sekė. Reikia pačiam persitikrinti. Man atsakyti ji tikrai nedrįs“. Ir 
karalius nuvažiavo pas našlę. 

Našlė priėmė jį kuo pagarbiausiai. O karalius sako jai: 

— Šiąnakt aš nakvosiu pas tave. Manau, kad neatsisakysi 
manęs priimti? 

Nedrįso pasipriešinti našlė, liepė tarnams atskirame kamba- 
ryje pakloti patalą, o vienai savo tarnaitei prisakė kuo gražiausiai 
apsitaisyti, pasipuošti brangiaisiais akmenimis ir nueiti naktį pas 
karalių. 

Pamatė jam skirtą kambarį karalius ir mano, kad tai našlės 
kambarys, o tarnaitę našle laiko. Kad didikai jo pergale nesua- 
bejotų, įkando tarnaitei į skruostą, ir liko ženklas. Tą pat naktį ka- 
ralius grįžo į savo rūmus ir tučtuojau pasiuntė žygūną pas naš- 
lę, įsakydamas anksti rytą ateiti pas jį į rūmus. 

Paskui, vos tik praaušo, susišaukė karalius didikus, apsakė, 
ką laimėjęs ir kokį ženklą palikęs. 

Našlė į rūmus atėjo ne viena, o su tarnaite, kuriai karalius 
buvo įkandęs į skruostą. Našlė įėjo pirmoji, tarnaitė — paskui 
ją. Karalius mirktelėjo didikams ir pasiuntė tarną žvilgtelti našlei 
į skruostą. Grįžo tarnas ir pasakė: 

— Skruostas tikrai įkąstas, bet ne našlės, o tos tarnaitės, 
kuri su našle atėjo. 

Nukabino karalius nosį: juk šitaip atsitiko per jo paties 
pasipūtimą ir neatidumą. Tačiau ilgai neliūdėjo ir ėmė guostis: 
„Matyt, netrūksta tai našlei gudrumo, lengvai jos neprigausi. 
Ir karalius prisiminė turįs rūmuose garsų mergišių, kuriam jokia 
moteris negalėjo atsispirti. Nieko nelaukęs, karalius pasikvietė 
ketvirtąjį brolį ir klausia: 

— Ar tu galėtum palenkti našlės širdį? Jeigu tam reiktų kokių 
daiktų ar pinigų — sakyk. 

— Šviesusis karaliau, — atsakė ketvirtasis brolis, — tam jo- 
kių nepaprastų daiktų nereikia. Duokite man tik seną baltą 
sampotą? ir ryšelį jaučio kaulų. 

Grįžo našlė iš rūmų ir nuėjo tiesiai į namų koplyčią, mat 
buvo parikiavus čia parnešti vyro kaulus ir pelenų krūvelę, — 


* Sampotas-— ilgas sijonas, kurį Pietryčių Azijos šalyse dėvi vyrai ir mo- 
terys; baltas sampotas — gedulo drabužis. 

visa, kas buvo likę po sudeginimo apeigų. 

Ketvirtasis brolis, apsimetęs pakeleiviu, sutemus užėjo į jos 
namus. Pamatė, į kokias liūdnas apeigas pataikė, ir kad apsipils aša- 
romis, glausdamas prie krūtinės ryšelį kaulų, vadindamas juos 
savo mirusia pačia. Nustebo visi, kas tik buvo susirinkę 
koplyčioje, ir klausinėja ateivį, ko jis taip sielvartauja. Šis at- 
sako: 

— Pamačiau jūsų gedulo apeigas, ir mano širdis vėl krauju 
apsipylė. Nuo to laiko, kai mirė mano mylima pati, aš sau vietos 
nerandu. Mečiau tarnystę, prisirišau pačiutės kaulus prie sampoto 
ir klajoju po pasaulį, sielvarto slegiamas. 

Pasiprašė tas brolis šventikų, kad leistų jam koplyčioje likti 
per naktį. Tie nedrįso jam pasakyti nei taip, nei ne, tad nuėjo 
pas našlę ir viską jai papasakojo. Pagailo našlei žmogaus, 
prislėgto tokio pat sielvarto, ir leido ji ateiviui pasilikti, o tarnams 
paliepė atnešti jam valgymo ir gėrimo. Naktį našlė nuėjo į koplyčią 
ir meldžiasi. Žvilgt į pakeleivį — regis, tasai pučia į akį. Pasiklau- 
sė našlė maldų, pati pasimeldė ir išėjo. Tada dar palaukė ketvirtasis 
brolis, kol visi sumigs, o paskui tyliai nusirišo jaučio kaulus ir.pa- 
dėjo šalia mirusio setchėjaus kaulų. 

Kai išaušo rytas, našlė atėjo į koplyčią ir girdi — kad rypuoja 
pakeleivis, kad dejuoja: 

— Kas mano vargšės pačios palaikus pavogė? Kas mano vargšės 
pačios palaikus pagrobė? 

Nustebusi našlė klausia: 

— Mielas žmogau, kas nutiko? Ko taip sielvartauji? 


— Kaip nesielvartausiu, — sudejavo pakeleivis, — kažkas 
naktį pavogė mano mylimos pačios palaikus. — Ir staiga užsi- 
puolė našlę: — Tai tavo vyras pagrobė mano pačią!.. 


Net negera pasidarė našlei, išgirdus tokį kaltinimą. Nusivedė 
jinai pakeleivį prie velionio vyro palaikų, kad jis pats įsitikintų 
savo žodžių paikumu. Ir net suvirpėjo iš siaubo ir apmaudo: 
nagi jos vyro kaulai ir pakeleivio pačios kaulai guli šalimais! O pa- 
keleivis nesiliauja rėkęs: 

* — Tai va kur mano pačios kaulai!.. Kol aš meldžiausi, tavo 
vyras ne tik pagrobė mano pačią, bet jau ir permiegojo su ja. 
Nebėr man ramybės! Nenurims mano širdis, nebent tu už manęs 
ištekėtum! 

Nebežino našlė, ką daryti. Galvojo, galvojo, bet nieko nesu- 
galvojo ir nusprendė nesipriešinti likimui. Be to, jinai baisiai užpy- 
ko ant savo velionio vyro, kurį visada manė esant be galo išti- 
kimą ir kuris dabar jai šitaip nusidėjo! 

Ištekėjo našlė už pakeleivio ir abu santarvėj gyvena. Po kelių 
dienų nusprendė ketvirtasis brolis, kad jau metas pasirodyti kara- 
liaus rūmuose. Žiūri karalius, žiūri didikai — ketvirtasis brolis 
į rūmus su pačia atėjo, o jo pačiutė — toji nepalenkiama našlė! 
Ir visi vienu balsu nusprendė: „Šitas žmogus tuščiai nesigiria!“ 


MOTERYS IR POVAS 


Gyveno toks vienas žmogus. Atgulęs į mirties patalą, jis 
kuo griežčiausiai savo sūnui prisakė nevesti nei senmergių, 
nei gyvanašlių: tegu imąs sau per pačias tik jaunas mergaites 
arba našles. Bet sūnus nepaklausė tėvo: vedė gyvanašlę, senmergę, 
jauną mergelę ir našlę. 

Kartą pro to žmogaus namus ėjo karaliaus povas. Ir sumanė 
žmogus savo pačias išbandyti. Stvėrė povą, patupdė į narvą, le- 
salo jam papylė, o paskui sugavo paprasčiausią gaidį, papjovė, 
išvirė ir vaišina savo pačias girdamasis: 

— Tai karaliaus povo mėsytė. Aš jį šiandien pavogiau ir 
papjoviau. 

O tuo tarpu susizgribo karaliaus rūmininkai — dingo povas! Pa- 
liepė karalius būgnais būgnyti, į visas puses ŽNBUBĖE išsiuntinėjo 
povo ieškoti. 

Dvi pačios — ta, kuri buvo gyvanašlė, ir ta, kuri buvo senmer- 
gė, sako kitoms dviem: 

— Imkim ir pasakykim žygūnams, kad karaliaus povą pavogė 
if papjovė mūsų vyras. Tegu jis gauna pylos. Juk mus jis dažnai 
muša ir plūsta. 

Ta, kuri atitekėdama buvo jauna mergelė, ir ta, kurios pirmasis 
vyras buvo miręs, vienu balsu atsakė: 

— Kaip jums ne gėda! Argi galima savo vyrą išduoti! 

— Žinokitės, — sako gyvanašlė ir senmergė, — jeigu nesto- 
jat su mumis išvien, be jūsų apsieisim. 

Nuėjo jodvi ir pasakė karaliaus žygūnams, kad jų vyras povą 
pavogęs. Sučiupo žygūnai tą žmogų, nuskubėjo pas karalių ir vis- 
ką jam papasakojo. Įširdo karalius ir paliepė tučtuojau nukirsti 
vagiui galvą. Ir veda sargybiniai žmogų pas budelį. Beeinant 
jiems pro duris, vienas durininkas paklausė sargybinius: 

— O ar teisėte vagį? 

Išgirdęs, kad teismo nebuvo, durininkas atsisakė pasmerk- 
tąjį praleisti pro savo saugomas duris ir papasakojo tokį 
prilyginimą: 

— Gyveno kadaise vienas setchėjus, ir laikė jis penkiasde- 
šimt šunų. Kartą vagių šutvė pasikasė po namu ir nešasi visas 
brangenybes. Bet šunys požeminiame take prisivijo vagis ir 
visiems aliai vieno gerkles perkando. Rytą pasijuto setchėjus 
apvogtas, įširdo ant šunų, kad blogai jo turtą saugo, ir išmušė 
visus. Neilgai trūkus iš požeminio tako ėmė sklisti bjaurus 
tvaikas, ir visi pamatė, kad šunys nė skatiko nedavę iš namų iš- 
nešti. | 

Kol durininkas papasakojo savo prilyginimą, atbėgo tar- 
nas ir karaliaus vardu paliepė vagį vesti į teismą. Karalius 
“ norįs paklausti nusikaltusįjį, kodėl jis povą papjovęs. 

Atvedė sargybiniai vargšą žmogų į; teismą, pamatė jisai kara- 
Hų ir sušuko: 

— Šviesusis karaliau! Povas gyvas ir sveikas. Niekas nė nesi- 
kėsino jam gyvasties atimti. O papjoviau aš paprasčiausią gai- 
dį. — Ir jispapasakojo „kaip buvo sumanęs savo pačias išbandyti. 

Liepė karalius sargybiniams paleisti žmogų ir pasiuntė į 
jo namus tarną povo paimti. O žmogus, vos tįk parėjęs, išvarė iš 
namų abi skundikes pačias — tą, kuri nutekėdama gyvanašlė 
buvo, ir tą, kurios niekas ilgai į pačias neėmė. 


KAIP VIENUOLIS Į NAŠLĘ ĮSIŽIŪRĖJO 


Seniai seniai gyveno pasaulyje vienuolis. Jis turėjo du moki- 
nius. Vieną gražų rytą tas vienuolis kaip paprastai išgūrino su 
savo mokiniais išmaldos rinkti. Ėjo, ėjo ir priėjo jaunos dailios 
našlės namus. 

Iki tol našlė kiekvienam vienuoliui davė po du bananus. O 
mūsų vienuolis su mokiniais atėjo paskutinis. Našlei bebuvo 
likę trys bananai. Visus tris jinai ir įdėjo jam į batį — indą, su 
kuriuo vienuoliai vaikšto išmaldos. Krito vienuoliui į akį, kad ki- 
tiems prašytojams našlė tik po du bananus išmaldos davė, o jam 
padavė tris. Ir nusprendė vienuolis, kad jis našlei patikęs. Paten- 
kintas parėjo į savo celę ir laukia nesulaukia, kada stos naktis. Vos 
tik sutemo, jis paslapčiom išstyblino iš vienuolyno ir traukia 
našlės namų link. Žiūri — besėdinti našlė viena vienutėlė 
prie degančio žibinto. Palindo vienuolis po troba ir klausia: 

— Ar nepamiršai trijų bananų? 

Našlė išsigando — nežino, kas čia dedasi, o paskui sumetė,. 
kad vienuolis bus ją įsižiūrėjes, ir nė žodelio neatsakė. 

— Ar nepamiršai trijų bananų? — vėl klausia vienuolis. 

— Nagi pasirodyk, — atsako našlė. 

Iškišo galvą vienuolis, o našlė kad tvos jam žibintu per veidą. 
Šoko vienuolis į kojas. ParBėgo į vienuolyną. O mokiniai pabudo 
ir klausia: 

— Iš kur, mokytojau, taip vėlai pareini? Kodėl tavo veidas 
visas apdegintas? 


— Išėjau pasivaikščioti, sunkių minčių slegiamas, — atsakė 
vienuolis, — ir užkropiau ant širšių lizdo. Širšės mane sugylė. 


Nori nenori turėjau grįžti. 


SEPTYNI KURCIAI 


Gyveno kartą toks žmogus su pačia. Kartą jiedu sumanė savo 
giminaičius aplankyti. Eina, eina, susitinka vieną kurčių, jaučius 
bekinkantį, ir klausia jį: 

— Sakyk, gerasis žmogau, ar nežinai, kur čia toks ir toks so- 
džius? Seniai mes šitame krašte bebuvome ir kelią į tą sodžių 
pamiršom. 

O kurčius ūmMai kad užpyks, kad ims rėkti: 

— Ko jūs meluojat? Ar šitas jungas jaučių ne mano? Čia 
viskas mano. Va šitą raudą jautį man uošvė davė. Šitą raguotą 
man tėvas padovanojo. Aš niekada jaučių negrobiau! 

Susižvalgė žmogus su pačia ir sako abu: 

— Še tau! Mes jį kelio klausiam, jis mums jaučius rodo. Dar 
plūstasi. Eime, negaiškim laiko veltui. Kaip nors patys kelią su- 
rasime. 

Ir jie nuėjo toliau. 

Kurčius uoliai arė ligi pat vidurdienio. Vidurdienį į lauką 
atėjo kurčia jo pati, pietus jam atnešė. Pamatė ją kurčius, lio- 
vėsi aręs ir atsisėdo valgyti. Valgo ir pasakoja pačiai: 

— Tik pamanyk, pačiute, eina šiandien pro lauką du žmonės, 
tikriausiai vyras su pačia, prieina prie manęs ir kad ims plūstis, 
girdi, aš jaučių jungą iš jų pagrobęs. O juk raudį man uošvė davė, 
o aną, didžiaragį, tėvas padovanojo. 

Mato pati, kad vyras ne tik valgo, bet ir kažką šneka, 
žiūrėjo, žiūrėjo, o paskui kad užpyks: 

— Aš, kaip kvailė kokia, plušau, skubėjau. Maniau, vyras 
pailso beardamas, tegu pavalgys ligi soties. O dabar tu man drįsti 
iškalbinėti, kad aš su svetimais vyrais prasidedu. Kaip tau ne 
gėda!.. 

Rėkia jinai, rėkia, o vyras nieko negirdi, valgo sau, ir tiek, 

kol viską aliai trupinėlio suvalgė. Pati įtūžusi išplėšė lauknešė- 
lį jam iš rankų ir bėga namo. O vyras rėkia jai įkandin: 

— Ar namai dega? Kur taip skubi? 

Pati rėkia savo ruožtu: 

— Palaukš, tėvams pasiskųsiu, tada žinosi! | 

Ir nubėgo niršdama, visa išraudusi. Parbėga namo ir sako mo- 
tinai: 

— Geras tavo žentelis, motule! Nešu aš jam pietus, dar nespė- 
jau pintinės pastatyti, o jis kad ims plūsti mane, kad ims plūsti: 
tu, sako, šiokia ir anokia, tik vėjai tau galvoj, mane į svetimus vy- 
rus išmMainei. 

Pasižiūrėjo motina į ją ir kad suriks: 

— Ak tu, nenaudėle! Net nuraudai iš piktumo. Aš saugau tavo 
namus, 0 tų štai kaip man atsidėkoji. Vagiu mat aš tavo tabaką 
ir Mainau į riešutus. Žiūrėk, kad tokių žodžių iš tavęs daugiau ne- 
girdėčiau. Nė žiupsnelio tavo tabako neėmiau. O jeigu ir ėmiau, 
ar ne gėda už tai prikaišioti savo tikrai motinai? Palauk , pareis 
tėvas, ir aš viską jam išklosiu. Tegų jis iškarš tau kailį! 

Neilgai trukus parėjo iš miško tėvas. Pati nedavė jam nė jau- 
čių pašerti, šoko priešais ir suriko: 

— Mūsų dukra nunešė pietus žentui, o aš likau namų saugoti. 
Ir štai parbėga ji ir sako, kad aš pavogiau iš jos tabako ir 
išmainiau į riešutus. Kokia akiplėša! 

Senis ničnieko nesuprato, supyko ir sako: 

— Ak tu, bjaurybe! Ko pavydi? Iš kur tū įsikalei į savo kvai- 
lą galvą, kad aš slapčiom 1šsipuošiau ir paskui mergiščias išlė- 
kiau? Negi nematai, kad aš tiesiai iš miško? Va kiek karčių 
„tvorai prikirtau. Šį sykį tau dovanoju, bet jeigu ir vėl sumanysi 
tokius blėnius taukšti, žinokis, iš namų išvarysiu. 

Aprėkė senis pačią ir sėdo valgyti. Pavalgė ir išėjo meške- 
rioti. 

Vakare kurčiojo artojo pati išvirė žuvienės, iškepė žuvies. 
Pavalgydino vyrą, o kas liko, šonan atidėjo — nuneš rytoj dviem 
sūnums į švėntyklą. 

Rytą ji pasiėmė žuvį, žuvienės ir nunešė į šventyklą. Susi- 
rado vyresnįjį sūnų ir sako: 

— Būk sveikas, ponas sūnau. Apie judu visos mano godos. 
Kaip mokosi jaunėlis tavo brolis? 

Vyresnysis sūnus atsako: 

— Laiminu tave. Man vienuolystė dar nepabodo, dar nemanau 
jos mesti. 

Pasišaukė motina jaunėlį ir sako: 

— Sūneli, pareitumei nors porai dienų namo, tėvas labai taves 
pasiilgo, o nesirodai, lyg būtum pražuvęs. 

Jaunėlis jai atsako: 

„ — Dar tebėra nesuvalgytos dvi sūdytos žuvys, ponas vyres- 
nysis brolis paslėpė jas savo celėje. Vakare aš jas iškepsiu 
ir pasisotinsiu tuo, ką man paliks ponas vyresnysis brolis. 

Išgirdo vienuoliai ir parapijonys, kaip motina su sūnumis 
šnekasi, ir kad pasileis juoktis. Sumišo moteriškė, nusilenkė vie- 
nuoliams ir išėjo. Parėjo namo ir sako vyrui: 

— Vyreli, sveikas! Ar seniai iš lauko esi pargrįžęs? 

— Žinai, nieko man nebereikia, radau ir ryžių sangraeke, 
ir žuvienės. Taigi aš jau pavalgęs. 

Pasižiūrėjo vyras su pačia vienas į kitą, pamirkčiojo ir nuti- 
lo. Netrukus atsilankė pas juos jaunėlė vyro sesuo, kuri gyveno 
toli nuo jų, viename kaimelyje. Atnešė ji broliui lauktuvių — 
pongro vaisių — ir sako: 

— Kaip sekėsi tau darbas laukuose, broleli? Va tau lauktu- 
vės! 

Brolis su pačia atsako:. 

— Ak tu, nedorėle! Metas apie ištekėjimą pagalvoti, o tau 
rūpi tik išgertuvės, kortomis prisižaisti ir opiumo prisirūkyti 
lig soties. Ir mums dar siūlai! 

Viešnia ničnieko nesuprato ir sako: 

— Kad žinotumėt, kaip man gaila savo aguročių! Būtų jau 
didžiuliai, bet vos nužydėjo, į daržą sulindo kiaulės ir viską 
iškniso. 

O vyras su pačia atsako: 

— Na ko čia sėdi? Jau saulė leidžiasi. Namo eitum. 

Šiaip taip sumetė viešnia, ką jiedu pasakė, atsisveikino 
ir išėjo sau. 


ILGAS UNGURYS IR ILGAS PUODAS 


Seniai, labai seniai gyveno vienas žmogus. Turėjo jisai pačią. 
Kartą nuėjo tasai žmogus žuvų gaudyti. Sugavo ilgą ilgiausią 
ungurį, parnešė pačiai ir sako: 

— Še, pačiute, išvirk žuvienės. 

O pačiutė atšauna: | 

— Kurgi aš tau tokį ilgą puodą imsiu? Va koks drimba tasai 
ungurys. 

— Na ir paika ta mano pačiutė, — nustebo žmogus ir sako: — 

Pakabink ungurį ant virvės ir savo darbų stverkis. 

Apsidžiaugė jo pačiutė, permetė ungurį per virvę, 0 pati atsi- 
gulė pamiegoti po tinkleliu nuo moskitų. Vyras nuėmė ungurį, 
sukapojo į smulkius gabaliukus, sumetė į puodą, išvirė žuvienės, 
pripylė dubenėlius ir šaukia pačią. Pati išlindo iš po tinklelio, pa- 
traukė orą nosimi, nusistebėjo, kad namie žuviene kvepia. Sėdo 
vyras su pačia žuvienės valgyti. Kone visą puodą išvalgė. Tik ant 
dugno liko. Vyras dubenėlius išplovė, o puodą ant stalo paliko, 
nuėjo į mišką krūmų kirsti, sklypo daržui praskinti. Pamatė pa- 
čiutė, kad vyras išėjo, kyšt galvą į puodą ir kad laižo, kad laižo. 
Viską išlaižė, o galvos ištraukti nebegali — įstrigo puode. Ką 
bedarys pačiutė, palindo su puodu ant galvos po moskitų tinkle- 
liu. Guli ir anei krust. 

Vakare pareina vyras, ieško, ieško pačios, šaukia, šaukia — 
niekas neatsiliepia. Nustebo vyras — kurgi pačiutė pasidėjo?! 
Pakėlė moskitų tinklelį, žiūri — pačiutė su puodu ant galvos guli 
ir tyli. Paėmė vyras.lazdą, sukūlė puodą ir klausia: 

— Ką tu čia, pačiutė, darai? 

— Ogi nuo tavęs slepiuosi. 

Nusijuokė vyras: 

— Na ir paika ta mano pačiutė! 


KRAITELIŲ PYNĖJAS, VAROVAS 
IR GUDRI SENĖ 


Gyveno kadaise vienas žmogus, ir mokėjo jisai pinti kraiteles iš 
palmių lapų. Labai norėjosi tam žmogui praturtėti ir pasi- 
samdyti darbininką. Įsilipo jis į palmę ir skaičiuoja: 

— Jeigu aš nupinsiu ir parduosiu vieną kraitelę, tai gausiu 
už ją pusę varioko, o jei nupinsiu tūkstantį, tai gausiu 
penkis šimtus variokų. Ir pakaks pinigų darbininkui pasisam- 
dyti. Tegu man dirba. O jei tinginiaus, aš jį va taip, va taip pabaks- 
nosiu koja!.. 

Sumosavo jis kojomis ir rankomis, nebeišsilaikė palmėje ir 
tik keberiokšt! Vos spėjo į vieną šaką rankomis įsikibti. 
Kabo ant tos šakos nei pakartas, nei nuleistas ir nežino, ką daryti. 
Tik žiūri — joja varovas ant dramblio. 

— Ei, varove! Prijok prie manęs, pastverk už kojų ir padėk 
išlipti iš medžio — kol gyvas tau dėkingas būsiu, visą amžių tau 
ištikimai tarnausiu! 

Išgirdo tokius žodžius varovas, pajojo po palme ir stvėrė 

kraitelių pynėją už kojų. Jau truktels jį žemyn, bet dramblys lyg 
tyčia ėmė ir žingtelėjo į priekį. Taip varovas ir liko kabo- 
ti ore, nusitvėręs kraitelių pynėjui už kojų. Kabo jiedu abu nei 
pakarti, nei nuleisti ir nežino, ką daryti. Tik žiūri — eina keliu 
keturi plikiai. Kad sušuks varovas su pynėju: 

— Ei, dorieji žmonės! Gelbėkit! Mes jums kol gyvi būsim 
dėkingi, ligi mirties ištikimai jums tarnausim!.. 

Apsidžiaugė plikiai, tokį pažadą išgirdę, bet nesumeta, kaip ne- 
laimėliams padėti. Pynėjas ir varovas šaukia: 

— Paimkite antklodę, pririškit jos kampus kiekvienas sau už 
kaklo, ištempkite po mumis, mes ir nušoksim. 

Paėmė plikiai antklodę, prisirišo kiekvienas po kampą sau už 
kaklo, ištempė ir sako: 

— Padaryta! Šokit! 

Šoko pynėjas su varovu ir pataikė į pat antklodės vidurį. 
Bet jie buvo tokie sunkūs, kad plikiai neišsilaikė ant kojų, su- 
griuvo ir taip trenkėsi kaktomis vienas į kitą, kad negyvai 
užsimušė. Išsigando pynėjas su varovu. Suka galvas, ką su tais 
negyvėliais daryti. Nubėgo į kaimą, prieina galinę trobelę, žiū- 
ri — nieko viduje nėra, tik viena sukriošus senė. Nusilenkė 
jai pynėjas su varovu ir sako: 

— Padėk mums, bobute širdele. Pakibom mudu iš netyčių ant 
palmės šakos. Keturi plikiai apsiėmė mus išgelbėti, ištempė 
antklodę, bet kai mes nušokom, jie trenkėsi kaktomis 
į kits kitą ir negyvai užsimušė. Patark, ką mums dabar daryti. 
Kol gyvi nepamiršim tavo malonės, ligi mirties tau tarnausim. 

— Gerai, padėsiu, — sako senė. — Tempkite savo plikius pas 
mane į trobą. 

Tekini nubėgo pynėjas su varovu, sutempė negyvėlius pli- 
kius į senės trobą. O senė sėdi ir džiaugiasi, kad tokių vikrių 
tarnų įsigijo. Jos senis buvo išėjęs į mišką praskinti daržui 
sklypelio. Tai nuėjo senė pas kaimynus ir verkia: 

— Padėkite, dorieji žmonės! Mano senis pasimirė, o aš neįsten- 
giu viena jo palaidoti. 

Susirinko žmonės, pasimeldė kaip pridera, sudegino numirė- 
lį, užkasė pelenus į žemę ir išsiskirstė. 

Kitą rytą senė vėl eina per kiemus ir verkia: 

— Padėkite, dorieji žmonės! Naktį mano senis pargrįžo pas 
mane. Vėl reikia jį laidoti. 

Susirinko žmonės, pasimeldė kaip pridera, rūpestingai sude- 
gino numirėlį, užkasė pelenus į žemę ir išsiskirstė. 

O kitą rytą senė vėl šaukiasi žmones numirėlio laidoti. 


8. Kampučijos pasakos 


Taip visus keturis plikius jie sudegino ir užkasė. 

Nusibodo žmonėms tos laidotuvės. Tai vienas, tai kitas niur- 
na, kiek kartų, girdi, galima grįžti iš ano pasaulio. Sąžinės reikia 
turėti. 

Penktą dieną pareina senis iš miško. Eina namo patenkintas: 
didelį skynimą išskynęs. Pamatė jį žmonės ir kad apipuls šauk- 
dami: 

— Ak tu, senas skrabale! Mes tave keturis kartus palaidojom, o 
tu ir vėl parsirandi! 

Stvėrė jie senį ir gyvą sudegino, o pelenus išbarstė į 
visus keturis vėjus, kad senis tikrai daugiau nebegrįžtų. 


ASAMKOMAS MEDŽIOTOJAS 


Vieniems vargšams gimė berniukas. Nuo mažų dienų jo galva 
buvo medžioklei pramušta, ir ilgainiui jis tapo puikiu medžioto- 
ju. Visoje apylinkėje lygių jam nebuvo: į ką tik šaus — pro šalį 
neprašaus; jei nusitaiko į galvą — strėlė.ir kliudo galvą, jei nusi- 
taiko į širdį — strėlė kliudo širdį. Tik pažiūrėti tasai bernaitis 
labai neišvaizdus buvo — plaukai susivėlę, visada susiraukęs, 
paniuręs. Visas kaimas jį vadino Asamkomu? medžiotoju. Užau- 
go Asamkomas, įmetėjo, bet liko toks pat liesas ir nedailus. 

Kartą Asamkomas pasiėmė lanką, strėlių ir patraukė į me- 
džioklę. Eina jis, eina ir prieina turtuolio sodybą. Žiūri — aplink 
„trobą auga dideli vešlūs medžiai, O juose kad prisisukę lizdų 
įvairūs paukščiai, ir daugiausia purplelių, kuriuos Asamkomas 
ypač mėgo šaudyti. Eina jisai palei gyvatvorę, akylai dairosi 
laimikio. O tuo tarpu sode, kur gardžiai kvepėjo ryškiaspalvės 
gėlės, vaikščiojo dvi dailios mergelės, turtuolio dukros. Pažvelgė 
Asamkomas į sodą, pamatė mergeles — suvirpėjo jam širdis, ėmė 
plakti tankiai ir neramiai. Stovi Asamkomas kaip nudiegtas, 
žiūri ir atsižiūrėti negali. Išpuolė iš rankų strėlės ir lankas. Krito 
širdin mergelės. Parbėgo Asamkomas namo, prašo motiną, kad 
jam tas mergeles išpirštų. Motina sako: 

— Argi jos tau, sūneli! Nedera vargšo vaikui nusižiūrėti 
turtuolio dukras. Ir veido tu nedailaus, ir stoto nekokio. Kas 
tau atiduos savo dukrą už pačią? | 

— Motute, jei tu man neišpirši tų mergelių, daugiau akyse ma-: 5 
nęs nemMatysi! — nusiminęs sušuko Asamkomas. Ė 


? Asamkomas-— džiūsna. 

Pagailo motinai sūnaus. Įsidrąsino jinai, geresnėmis drapa- 
nomis apsitaisė ir nuėjo pas turtuolį piršliauti. O turtuolis sako: 

— Tavo sūnus gal ir geras žmogus, bet mano dukterys dar 
labai jaunos. Dar ne metas joms tekėti. Taigi nepalaikyk už 
bloga, eik iš kur atėjus, ir nėra ko tau pas mane bevaikščioti. 

Suprato Asamkomo motina, kad turčius nenori savo dukrų 
už vargetos leisti, kad visa jo kalba — atsikalbinėjimas. Bet ką 
darys — nusilenkė keliskart atsisveikindama ir grįžo namo, nieko 
nepešus. 

Nukorė galvą Asamkomas, nei valgo, nei geria, suka sau galvą, 
ko imtis, kad mergelių nepražiopsotų. Kiaurą naktį jis akių nesu- 
dėjo, kiaurą naktį dainavo liūdną dainą apie nelaimingą meilę. 

Rytą Asamkomas pasiėmė lanką, strėles ir vėl patraukė prie 
turtuolio sodybos, — nors viena akimi pažvelgs į gražiąsias jo 
dukras. Prieina jis sodybą, o ten palei gyvatvorę dar vienas jau- 
nikaitis vaikšto. Tasai jaunikaitis liemeningas, gražus ir turtingas. 
Jam irgi nesisekė: į akį krito turtuolio dukros, bet atsakyta 
buvo kaip ir Asamkomui. Pamatė jaunikaitis Asamkomą bedū- 
saujantį ir pasišaipė: kur, girdi, tu lendi, toks bjaurus ir varge- 
ta būdamas, aš, turtingas, gražus, ir tai nieko nepešiau. Bet 
Asamkomas buvo apsukrus vyras. 

Kartą turtuolis su pačia išėjo į šventyklą pasimelsti, o dukros 
liko namie vienos. Asamkomas apsidžiaugė. Prisėlino jis prie 
turtuolio sodybos, nusižiūrėjo purplelį prie pat trobos, taikliu 
šūviu jį nušovė, bet imti neėmė. Išėjo seserys pasivaikščioti 
po kiemą, žiūri — prie pat prieangio nušautas purplelis guli. 
Ūkauia, medžiotoją šaukia — niekas neatsiliepia. Nusprendė 
seserys, kad medžiotojas nuėjo nepamatęs laimikio. Pakėlė jos 
purplelį ir nunešė į virtuvę. Peša tarnai paukštį, o Asamkomas 
priėjo prie trobos ir šaukia: 

— Kas drįso purplelį paimtiė Kas mano laimikį pavogė? 

— Mes jį paėmėm, — atsakė seserys, — manėm, kad medžioto- 
jas nepamatęs nuėjo. 

— Tučtuojau purplelį man grąžinkit, kitaip jus į teismą pa- 
duosiu. 

Išsigando seserys, atnešė nupeštą purplelį. Asamkomas sako: 

— Šitas ne mano. Mano buvo su plunksnomis, o šitas nu- 
peštas. O jeigu čia iš tiesų mano purplelis, iškepkit jį ir mane pavai- 
šinkit, tik žiūrėkit, kad būtų vyno ant stalo. Kas gi valgys mėsą 
sausai4 

Persigandusios seserys viską taip ir padarė. Asamkomas 


prisivalgė, prisigėrė lig valiai ir apsimetė esąs girtas kaip pėdas. 
Išsikėsnojo ant grindų ir nesikelia. Mergelės nežino, kur jį dė- 

ti: juk tuoj tėvai pargrįš — neišsiginsi. Galvojo, galvojo, ką da- 
ryti su girtu medžiotoju, ir nunešė jį į nuošalų kampą, paguldė 
ten, uždangstė kuo beįmanydamos. Iš pradžių Asamkomas tylėjo, 
o vidury nakties, kai jau visi miegojo, ūmai kad sušuks: 

— Oi, uodai užkrimto! 

Persigando seserys, ištraukė jį iš kampo, pernešė po savo lova 
ir ten paslėpė. Asamkomas tylėjo, tylėjo, o paskui vėl kad suriks: 

— Oi, blakės užkrimto! 

Nustėro seserys iš baimės ir nusprendė paslėpti medžiotoją 
savo patale po moskitų tinkleliu. To Asamkomas ir telaukė. 


GUDRAGALVIO ALEU NUOTYKIAI 


Kitados gyveno neturtingas sodietis Ngechas su savo pačia 
Ngacha. Jie turėjo sūnelį Aleu, pramuštgalvį ir išdykėlį. Septy- 
nerių metų Aleu jau puikiai nutuokė, kad jo tėvai ne per gudriau- 
si, ir begėdiškai ėmė juos mulkinti. 

Kartą Aleu sako tėvams: 

— Prastai mes dirbame, todėl sunkiai suduriame galą su ga- 
lu. Imkime ir nors žemę gerai įgyvenkime. Liūčių metu auginki- 
me ryžius, o sausmečiu — daržoves. Eime, tėve, lauko arti. 
Kai išalksi, valgio pritrūksi, aš mielai į namus nubėgsiu. 

Tėvai sutiko. Susiruošė Aleu su tėvu ir patraukė lauko arti. 
Laukas buvo toli nuo kaimo. Pasistatė jie lauke palapinę ir gy- 
vena. Eina diena po dienos, ir įsigeidė Aleu paplotėlių. Galvoja 
sau: „Reikia apsukti tėvą ir motiną. Tada man daugiausia paplo- 
tėlių klius“. 

Ir sako Aleu tėvui: 

— Aš, tėve, namo nueisiu, atnešiu betelio ir arekų. 

— Ką gi, eik. 

Eina Aleu pro budistų šventyklą, įėjo vidun, susirado vienuo- - 
lyno kirpėją ir paprašė nuskusti jam galvą!?. Kirpėjas nusku- 
to. Padėkojo jam Aleu ir eina toliau. Parėjo namo ir kad verkia, kad 
aimanuoja. Susirūpino motina ir klausia: 

— Kas atsitiko, sūneli? Ko tu verki? 

Aleu nieko nesako ir dar garsiau rauda. Šoko motina jį guosti 
ir tik Žiūri — sūnaus galva nuskusta. Išsigando ji, klausinėja 
Aleu: 

— Greičiau sakyk, sūneli, kas tau atsitiko? Kodėl verki, ko- 
dėl galvą nusiskutai? 


10 Kampučijoje nuskusti plaukai — sielvarto ar kokio svarbaus įvykio ženklas. 

— Mūsų tėvas pasimirė, — atsakė Aleu. 

Išgirdo Ngacha tokius žodžius, mušasi į krūtinę, graudžiai rau- 
da minėdama, kaip gražiai abu su vyru gyvenę. Aleu ją guodžia: 

— Neverk, motule, ašaros čia nieko nepadės. Verčiau pagal- 
vok, ko šermenims prikepsi. 

— Sakyk, sūneli, tai tėvą jau ir palaidojote? 

— Taip, mMotule, geri kaimynai man padėjo. 

Sukruto Ngacha pyragus ir paplotėlius kepti šermenims. 
Prikepė ir sako sūnui: | 

— Na, sūneli, imk tuos pyragus ir nešk, iškelk šermenis, 
o aš ten neisiu. Dar, ko gero, numirsiu iš sielvarto, kai pama- 
tysiu tavo tėvo suartą rėžį ir be laiko supiltą jo kapą. 

Aleu, aiškus daiktas, šokinėja iš džiaugsmo. Pasiėmė jis 
sangraeką, abi pintines pilnas pridėjo pyragų ir paplotėlių, paė- 
jo gerą galą nuo namų, atsisėdo pavėsyje, sėdi ir valgo. 
Valgo, valgo — kone viską suvalgė. Nusprendė Aleu likučiais 
ir tėvą pavaišinti. Priėjo palapinę, kurioje jiedu gyveno, ir 
rauda, ašaromis apsipildamas. Išgirdo tėvas jo raudą, pamatė nu- 
skustą galvą ir klausia: 

— Kas tau, sūneli? Ar bėda kokia ištiko? 

— Ak, tėve, motina pasimirė! Todėl aš ir nusiskutau plau- 
kus. Dėdės ir tetos šermenis suruošė. Štai paplotėliai ir pyragai, 
kuriuos jie tau siunčia. 

Tėvas iškart patikėjo sūnaus žodžiais, graudžiai apsiverkė, 
o paskui sako: 

— Ką aš dabar, Aleu, namuose beveiksiu. Ten kiekvienas 
dubenėlis man tavo motiną primins. 

Apsidžiaugė Aleu. To jis ir siekė. 

Po keleto dienų Aleu sako tėvui: 

— Tėvuk, likome mudu našlaičiai. Sunkus mūsų gyvenimas: 
nėra kas ryžių išverda, nėra kas drabužius lopo. Tau reiktų pačią 
susirasti. Tegu ji košę verda, ryžius grūda, drabužius siuva... 

— Ką tų, sūneli! Dar ant motinos kapo žolė nesužėlė, o tu 
man tokį patarimą duodi! Argi tau jos negaila? Ir kaip aš žmonėms 
į akis pažiūrėčiau? Ne, nenoriu ir negaliu vesti. 

Bet Aleu nenusileido. Kartą grįžo tėvas iš lauko vos kojas 
bepavilkdamas, ir Aleu tarė jam: 

— Pats matai, tėvuk, vienas vargas tau be pačios. Ne veltui 
yra sakoma: žmogus be pačios kaip be rankų. Išeini į mišką — 
namai be priežiūros lieka, pasilieki namie — miške darbas stovi. 
Nors persiplėšk! 

— O kas man nuotaką išpirš? 

— Dėl to, tėvuk, nesirūpink. Pats išpiršiu. Tu tik vestuvėms 
ruoškis. 

Numojo tėvas ranka ir sako: 

— Na, žinokis, tegu bus, kaip sakai. 

Parėjo Aleu į kaimą pas motiną. Pabuvo namie dvi dienas, 
o trečią dieną sako: 

— Motute, likome vienu du. 'Aš dar mažas, vyriški darbai 
ne man. Tu — našlė. Nori vienas žmogus tave vesti. Ištekėk už 
jo. Jis mumis rūpinsis. 

Nustebo motina, tokius žodžius išgirdusi, ir sako: 

— Sūneli, juk ant tavo tėvo kapo dar žolė nesužėlė. Nedera 
man naujo vyro ieškoti. Apie tai ir pagalvoti nuodėmė. Visi 
kaimynai juoktųsi iš tavo motinos ir plūstų ją paskutiniais žo- 
džiais: „Begėdė, ištvirkėlė! Dar nespėjo vieno vyro palaidoti, 
o jau kito ieško!“ 

„— Motule, plepiams ir liežuvautojams vis vien geras nebūsi! 
Jie mumis nepasirūpins! Susitikau aš lauke vieną žmogų — nagi 
gyvas tėvas. Kritau jam į akį, tai ir klausia, ar tėvus turiu. 
Tėvas, sakau, miręs, viena motina likus. Ir liepė jis tave paklausti, 
ar netekėtum už jo. Jei sutiktum, jis ateitų čia su vestuvių do- 
vanomis, viską padarytų, kaip nuo senovės pridera. Tik tu, motu- 
le, neatsisakyk, kitaip, ko gero, dar numirsim iš bado... 

Nuųmojo motina ranka ir sako: 

— Na, žinokis, daryk, kaip išmanai. 

„Tai bent prisismaguriausiu!“ — galvoja Aleu. 

Tučtuojau jis susiruošė atgal į lauką, o motinai pasakė, kad 
eina jaunikiui gerą žinią nunešti. 

Priėjo Aleu palapinę ir linksmai šaukia: 

— Radau, tėve, tau nuotaką. Gymiu, stotu, kalba — gyva moti- 
na. Panaši į velionę kaip du vandens lašai. Aš jau ją parvedžiau 
į mūsų namus. Taigi negaišuok, paskubėk dovanų ieškoti. 

Apsidžiaugė tėvas, kad vestuvės jau čia pat, paprašė kaimy- 
nus iškepti pyragų ir paplotėlių, nubėgo į turgų pirkti ančių, 
vištų, visokių daržovių ir vaisių. Dabar Aleu kasdien kirto 
pyragus ir be perstogės mokė tėvą gyventi. 

Pagaliau Aleu iškilmingai prabilo: 

— Tėvuk, aš kreipiausi į vestuvių dvasią — mebą. Meba pa- 
sakė, kad tavo vestuvės turi būti šiąnakt. Kitaip meba viską 
sugadins. 

Tėvas visada paisė sūnaus patarimų ir paliepimų. Dabar irgi 
pakluso. 

Vidurnaktį Ngechas, Aleu tėvas, su giminaičiais ir kaimynais 

patraukė į savo namus vestuvių švęsti. Jie nešė gausias dova- 
nas nuotakai įr jos svečiams. Dalis vaišių pagal paprotį 
buvo skirta mebai. Pasiruošė vestuvėms ir Ngacha, Aleu motina. 

Pats Aleu taip pat veltui laiko neleido, rinkosi gardžiau- 
sius kąsnius ir šveitė, kad net ausys lapsėjo. 

Išgirdo Ngacha ateinant svečius ir iškart. atpažino vyro balsą. 
Apsidžiaugė ji, pagalvojo, kad tai jos jaunikis. Ngechas 
išgirdo pačios balsą ir ne mažiau apsidžiaugė: 

— Iš tikrųjų balsas lygiai toks kaip mano pačiutės. 

Ir tuoj suabejojo, ar tik neapmulkinti jį norima, su jo paties 
Ngacha apvesdinti. Įėjo jis į trobą ir sušuko: 

— Man rodosi, kad čia mano pati Ngacha! 

Žvilgtelėjo Ngacha į vyrą ir taip pat sušuko: 

— O man rodosi, kad šitas žmogus — mano vyras Ngechas! 

Svečiai suūžė: 

— Kas čia dedasi? Žinoma, Ngechas — tai Ngechas, o Ngacha — 
tai Ngacha! 

Sarmata pasidarė Ngechui ir Ngachai, pabėgo jie nuo svečių ir 

pasislėpė. Aiškus daiktas, pasislėpė ir Aleu. Sulaukė ryto, nuėjo į 
artimiausią vienuolyną ir pasiprašė vienuolį, kad jį už moki- 
nį priimtų... 
„ Išmoko Aleu vienuolyne rašto ir jau taisėsi iš ten išeiti, 
bet įsigeidė išeidamas prasimanyti pinigų, negi su tuščiomis 
rankomis namo grįš. Įėjo Aleu į savo mokytojo celę ir šnibžda 
jam: 

— Ponas mokytojau, į tave viena mergaitė įsižiūrėjo. Daili 
jaunutė mergaitė. 

Vienuolis iš džiaugsmo tik lapsi ausimis ir sako: 

— Jeigu tu mane su ja suvesi, nepagailėsiu tau viso bačio. 

— Gerai. Kai tik sutems, ateik antai į tą daržinę. Aš mergaitę 
atvesiu ten. 

Išėjo Aleu iš celės, šmurkštelėjo pro vartus ir tekinas pasi- 
leido į krautuvėlę. Atbėgo į krautuvėlę ir sako krautuvininkui 
kinui: 

— Dėdule, gal nori, suvesiu tave su gražia mergaite? 

— Noriu. 

— O kiek man už tai užmokėsi? 

— Duosiu pinigų — visą batį. 

— Argi tai pinigai! Nešykštėk, duok du. 

— Tegu, duosiu. 

— Sutarta, lauk manęs vakare. Užeisiu tavęs paimti, — 
pasakė Aleu ir nuskuto atgal į vienuolyną. 

Kai visai sutemo, Aleu nuvedė vienuolį į daržinę dykynėje 
ir sako: 

— Apsivyniok tuo tarpu galvą apsiaustu. 

Nubėgo Aleu pas kiną, kyštelėjo galvą pro krautuvėlės 
duris ir šnibžda: 

— Eime, šeimininke, nuostabią mergaitę tau suradau. Tik 
pirma apsivyniok galvą kokiu skuduru. 

Atvedė Aleu krautuvininką į tą pačią daržinę ir sako: 

— Mergaitė čia, duokš pinigus! 

Zvilgtelėjo krautuvininkas į daržinę — nagi sėdi ten kažkas 
apsivyniojęs galvą. Palaikė jis vienuolį moteriške, atidavė du ba- 
čius Aleu ir šmurkštelėjo į daržinę. Gavo pinigus Aleu ir išsinešdi- 
no, kol sveikas. Ir gerai padarė: vienuolis ir krautuvininkas 
greitai vienas kitą atpažino. Gėda jiems pasidarė, ir nubėgo abu 
į skirtingas puses. 

Aleu vienuolio jau laukė celėje. Vos tik vienuolis par- 
grįžo, Aleu pristojo prie jo, pažadėtojo bačio reikalauja. Įšir- 
do vienuolis: 

— Tu, Aleu, bjauriai apgavai mane, o dabar dar pinigų 
reikalauji! Nešdinkis! Nė varioko negausi. 

— Ak štai kaip! Nieko nebus, kratyk kapšelį, o jei ne, tuoj 
apskųsiu vyresniajam. Tegu žino, kur tu naktis leidi. Ir tikintie- 
siems bus įdomu sužinoti tavo nuotykius. Niekas nė ryžio grūdelio 
tau nebeaukos. Nežinosi, kur dėtis iš gėdos, turėsi bėgti iš vienuo- 
lyno. Aš galiu net vienuolyno tarybai tave apskųsti, viską pasaky- 
ti: kaip Mane moterų parvesti siuntei, pinigų siūlei. Neišsisuksi! 
Mokėk, tik vikriau! 

Išsigando vienuolis ir tučtuojau įspraudė Aleu į ranką pinigą. 
Bet Aleu buvo ne iš kelmo spirtas. 

— Ė, ne. Ne toks aš žioplas. Neatsipirksi. vienu pinigėliu. 
Tu man pažadėjai visą batį, taip, taip, visą batį pinigų — tą batį, 
su kuriuo rytais išmaldą renki. Taigi pripilk man pilną batį pini- 
gų, kitaip eisiu skųstis. Tegu visi žino, kad naktį paslapčiom 
pas mergaitę bėgai, tegu tave čiumpa už pakarpos ir išmeta iš 
vienuolyno. O man ir to dar bus negana. Nueisiu pas poną, pas 
oknią. Tegu įkrės tau bizūnų, gėdingai iš vienuolių pavarys. 

Mergišius vienuolis baisiai persigando ir prašo graudžiu balsu: 

— Palauk, neik manęs skųsti, leisk man sukrapštyti tiek 
pinigų. 

Vos ne vos vienuolis pinigų kiek reikia sukrapštė. Net dra- 
bužius turėjo parduoti. Pamatė Aleu, kad vienuolis savo drabu- 
žius pardavinėja, ir sako: 

— Gana, surask man kapšį, neturiu į ką pinigus dėti. 

Apsidžiaugė vienuolis, kad Aleu iš vienuolyno išeina, gavo 
kažkur kapšį, atnešė ir sako: 

— Še. Tik laikyk liežuvį už dantų. 

— Nebijok. Niekas nieko nesužinos. 

Paėmė Aleu kapšį, susipylė į jį pinigus ir traukia namo. Priė- 
jo savo namus, pamatė motiną ir šaukia: 

— Motule! Štai aš sugrįžau. Nepyk ant manęs. Verčiau man 
krūvą kapšelių pasiūk. 

Nustebo motina ir klausia: 

— O kam tau tie kapšeliai? 

Parodė jai Aleu atsineštus pinigus. Pamatė motina, kad jų 
didžiausia krūva, užmiršo visas nuoskaudas ir tekina nubėgo vyro 
ieškoti. 

Nustebo ir Ngechas: 

— Kokiomis gudrybėmis tu, sūneli, šitiek pinigų gavai? 

— Nagi be jokių gudrybių. Nueik į turgų ir rodyk savo gra- 
žumyną pirkliams. Negailės tau pirkliai pinigų už pramogą. Kas 
vieną batį duos, kas du. Kol visus apeisi — susirinksi krūvą 
pinigų. Išsyk praturtėsi!.. 

Ngechas buvo didžiai kvailas ir trūkčiagalviais nubėgo į turgų. 
Prasimanyti pinigų jam labai knietėjo. O pirkliai, užuot pinigus 
mokėję, įširdo, šoko jį mušti, kumščiais tvatyti. Ngechas vos 
ne vos sveiką kailį išnešė. 

Tuo tarpų Aleu buvo pasislėpęs krūmuose prie pat kelio. 
Žiūri jis — dumia tėvas kiek įkabindamas. Suprato Aleu, kas at- 
sitiko, bet jis ir ketino iš tėvo prietykio pasipelnyti. Mat kelyje 
tuo metu pasirodė malajiečiai pirkliai su brangiomis prekėmis: 
šilku, drabužiais, gražiomis skrynelėmis, sidabru, auksu. Rodo 
Aleu tėvui mMalajiečius pirklius ir šaukia: 

— Tėvuk, žiūrėk, pirkliai tave vejasi! Bėk greičiau į mišką — 
tiesiai per laukus! Kitaip bus bėdos. 

Atsigręžė Ngechas, pamatė toli kelyje pirklius ir pamanė, kad 
tie iš tiesų jį vejasi. Išsuko jis iš kelio ir pakniopstom pasilei- 
do į mišką tiesiai per laukus. 

Kai malajiečiai pirkliai priartėjo, Aleu nusilenkęs tarė jiems: 

— Garbieji ponai! Matote, aure ten bėga žmogus. Jis vejasi 
šlubą elnią, bet vargu ar vienas pagaus. Gal teiktumėtės 
jam padėti? Elnią lygiomis pasidalintume, mėsos visiems pakaks. 

Žiūri malajiečiai pirkliai — nagi iš tiesų per lauką kiek įka- 
bindamas bėga žmogus. Patikėjo jie Aleu, nusimetė savo nešu- 
lius su prekėmis, paprašė Aleu pasergėti ir šoko bėgančiajam 

įkandin. Žiūri Ngechas — vejasi jį pirkliai. Dar greičiau su- 
mirgėjo Ngecho kulnai, ir jis šmurkštelėjo į mišką. 

Tuo tarpu Aleu pasiglemžė visus malajiečių nešulius, nubo- 
gino juos motinai ir prisakė visą tą gerą saugiai paslėpti, 
o pats patraukė į platųjį pasaulį. 

Ilgai ar trumpai trukus, malajiečiai pirkliai susizgribo esą 
apgauti. Grįžo jie į tą vietą, kur buvo prekes palike, žiū- 
ri — nei Aleu, nei prekių nebėra. Vejasi pirkliai vagį, keikia 
savo kvailumą ir patiklumą, paskutiniais žodžiais plūsta apgaviką. 
Bet Aleu jau ir pėdos ataušo. 

Ne vienus metus klajojo po pasaulį Aleu. Daug prastuolių 
apmulkino. Užaugo, gražus ir lieknas jaunikaitis pasidarė. Į to- 
limas šalis nuklydo. 

Kartą eina Aleu jūros pakrante ir sutinka seną sukriošusią 
bobulę su savo anūke, jaunučiuke dailia mergaite. Bobulė su 
anūke tempė ryšulius į valtį — buvo susitaisiusios keltis į kitą 
kaimą, arčiau giminaičių, nes mergaitei artėjo tekūtės metas. Priė- 
jo Aleu, padėjo daiktus į valtį sukrauti. Patiko bobulei jaunikai- 
tis, ir ji klausia: 

— Kur tu, anūkėli, keliauji? 

— Man, bobule, su jumis pakeliui. 

— O kuo tu vardu, anūkėli? 

— Manožentas. Leisk man, bobule, kartu su jumis plaukti. 

Apsidžiaugė bobulė: bus kas už dyką irkluoja! Sutiko 
priimti jaunikaitį. 

Aleu ėmėsi irkluoti, bobulė sėdo prie vairo, o mergaitė — 
vidury valties. Žvilgčioja vienas į kitą Aleu ir mergaitė, šypsosi 
vienas kitam. Nuplaukė valtis nuo kranto, apsimetė Aleu, kad 
peilį paliko, ir šaukia: 

— Bobule, užmiršau peilį ant kranto per tuos nešulius. O tas 
peilis man tėvo dovanotas. Reikia grįžti. 

Sutiko bobulė. Priplaukė valtis prie kranto. Aleu sako: 

— Bobule širdele, nueik peilio. Aš jį prie kelio palikau,- 
šalia kelmo. 

Nuėjo bobulė ir vos tik už kauburio pasuko, kad spustels 
Aleu irklus — valtis kaip strėlė nuskriejo. Ieškojo, ieškojo 
bobulė peilio, nerado ir eina atgal. Žiūri — nei anūkės, nei 
bernaičio nebėra. Tik toli toli per bangas valtis plaukia. Išsi- 
gando bobulė, mušasi į krūtinę, rauda: 

— Žmonės gerieji! Gelbėkit! Manožentas nusivežė mano 
anūkę. 

Bėgioja bobulė, šaukia, rėkia, bet niekas jos neatjaučia. 

Visi mano, kad nuplaukė senutės žentas su savo -pačiute. Bo- 
bulė vėl šaukia: 

— Tas nedorėlis, kuris mano anūkėlę pagrobė, visai Man ne 
žentas. Jo tik vardas toks. Pavogė jis anūkėlę ir visus mano daik- 
tus... 

Tik dabar žmonės suprato, kad Aleu apgavo bobulę. O ką 
beveiksi — apgavikas jau dingęs. 

Iki pat vakaro yrė Aleu. Pradėjo temti, ir jis sako mergai- 
tei: 

— Aš pamilau tave, tai ir pasigrobiau. Tekėk už manęs. 

— Kas mano bobulei nutiko? — kremtasi mergaitė. — Ji grįžo ir 
manęs nerado. Dabar ji visą amžių ilgėsis manęs. Vežk mane at- 
gal, arba aš nusiskandinsiu! 

Priplaukė Aleu prie miškingo kranto ir ramina mergaitę: 

— Nesikrimsk dėl bobulės. Aš tave išsivežiau todėl, kad pami- 
lau tave. Tekėk už manęs. Jeigu tu šoksi į vandenį, kas tada už 
manęs tekės? Juk aš kaip gyvas nebepamilsiu jokios kitos 
mergaitės. 

— Kad tu mane iš tikrųjų myli, tai kodėl nepasipiršai kaip visi 
žmonės? 

— Juk piršlyboms daug laiko reikia. Be to, dar nežinia, ar ta- 
ve būtų leidę už manęs. Gal būtų sutikus bobulė, o gal ir ne. Todėl 
ir sumaniau tave pagrobti. Nuplauksime į mano gimtą kraštą, 
ten ir iškelsim vestuves kaip pridera. Nebijok ir nesikrimsk, 
mudu dar sugrįšim pas tavo bobulę. 

Patiko mergaitei Aleu. Pagalvojo jinai, pagalvojo ir sutiko už 
jo tekėti. 

Rytą Aleu su jauna pačiute sėdo į valtį ir toliau plaukia. Su- 
tiko jie laivą su penkiais šimtais piratų, kurie tose vietose už- 
puldinėjo pirklių laivus. Pamatė piratai Aleu valtelę, šoko jai kelio 
užkirsti. Sumetė Aleu, kad piratams jų manta — laimikis. Ta- 
čiau neišsigando, drąsiai pasiyrė priešais ir šaukia: 

— Ei jūs, niekingi bailiai! Mažą valtelę tedrįstate užpulti, ir 
tai tik nuošalioj vietoj. Visa šutvė prieš vieną! O aš niekada vienišų 
keliauninkų neužpuldinėju. Aš plėšiu turtuolius ir didžiūnus, 
ir visada vienas pats. Aš — burtininkas. Jei tik ištarsiu burtažodį, 
jūsų laivas prie manęs nė priplaukti negalės. Nei kardas manęs 
kerta, nei ugnis degina. Aš galiu pasiversti kuo tik noriu. Ir mano 
galybė neišsenkama. Va dabar grįžtu turto prisiplėšęs. Žiūrė- 
kit, mano valtis pilna brangenybių. Pasigrobiau aš ir šitą mer- 
gaitę. Jei netikite, patys ją paklauskit. 

Išgirdo piratai tokius žodžius ir įsigeidė būrimo išmokti. Ir 

sako žiauruoliai kaip beįstengdami pagarbiau: 

— Pamokyk, meldžiamasis, mus tų burtažodžių. Ir nepasidi- 
džiuok, prisidėk prie mūsų. 

— Jeigu norite būrimo mokytis, — atsakė Aleu, — aš jums 
„padėsiu. Tačiau to negalima daryti bet kur. Būrimo slaptybių mo- 
kytis galima tik negyvenamoje saloje. 

Leidosi Aleu su visais penkiais šimtais piratų plaukti per 
jūrą, tokios salos ieškodami. Plaukė, plaukė, pamatė nedidelę 
smėlingą salelę ir išmetė ten inkarą. Apėjo Aleu visą salą, sura- 
do nuošalią vietą atokiai nuo piratų laivo, nuvedė ten piratus ir 
tarė: 

— Prižadėkite kuo paklusniausiai pildyti, ką tik aš pasakysiu, 
kitaip mano burtai neturės galios. 

Prižadėjo piratai, kad viską. pildys kuo nuolankiausiai. Lie- 
pė Aleu pastatyti maldyklą burtų apeigoms, iškasti gilią duobę 
sulig žmogaus augumu ir palaukti, kol ji pribėgs sklidina vandens. 
Kai viskas bus padaryta, Aleu liepė piratams nusiskusti galvas, 
nusirengti nuogai ir tarė: 

— Dabar aš jus mokysiu užkeikimų. Bet kad jie turėtų galios, 
jums visiems vienu sykiu reikia pasinerti į švęstą vandenį ir 
neatsikvepiant kartoti užkeikimus septynis kartus iš eilės. 

Sugalvojo jis keistų žodžių virtinę ir liepė piratams išmokti, 
o paskui nusileido prie jūros ir šnipštelėjo pačiai: 

— Būk pasirengusi tučtuojau išplaukti. Kai tik pamatysi, kad 
aš bėgu prie laivo, čiupk už virvės ir trauk inkarą. 

Grįžo Aleu pas piratus, uoliai besimokančius užkeikimų, pa- 
laukė, kol sutems, ir tarė: 

— Kad mano užkeikimai turėtų galios, jums visiems reikia 

vienu sykiu pasinerti į vandenį ir vienu svkiu išnerti. Ki- 
taip iš tų burtų nieko nebus. 
„ Sušuko įsakmiu balsu Aleu, ir piratai visi kartu šoko į vande- 
nį, kartu pasinėrė. Beregint Aleu kiek įkabincamas nuskuodė į 
laivą. Pačiutė tuo tarpu pakėlė inkarą. Lyg tyčia žemyno pusėn 
pūtė smarkus vėjas. Palankaus vėjo genamas piratų laivas sma- 
giai pasileido plaukti ir greitai atitolo nuo salos. 

O piratai išnėrė visi kartu iš vandens, dairosi — Aleu nebėra. 

— Kurgi ponas burtininkas — klausinėja vienas kitą. 

Nėra Aleu, tarsi skradžiai žemę prasmego. Puolė piratai į 
maldyklą, bet ir ten nėra Aleu. Nubėgo į pakrantę — nei burti- 
ninko, nei laivo. Suvokė piratai, kad jie gudriai apmulkinti. Įniršo 
visi, šoko bambukų laužti, plausto statyti. 

Plaukė Aleu su pačiute piratų laivu kiaurą naktį. Galiausiai 

priplaukė krantą. Išlipo Aleu į krantą, žiūri — kaimas; nuėjo 
į tą kaimą ir rado vienas moteris. Suprato Aleu, kad tai piratų kai- 
mas ir jame piratų pačios savo vyrų laukia. Sustojo gudruolis 
vidury kaimo, išsitraukė lentelę ir ėmė ant jos visokiausius 
ženklus braižyti, paslaptingai sau po nosim kažką šnibždėti,- 
kaip kad būrėjai daro. Apstojo Aleu piratų pačios ir klausinėja 
apie savo vyrų dalią: girdi, jau daug mėnesių jų vyrai jūroje, o 
nieko apie juos negirdėti. 

Mato Aleu, kad priešais jį tikrai piratų pačios, ir kad ims gir- 
tis, save aukštinti: 

— Jūs neapsirikot, aš pranašas ir didis žvaigždžių būrėjas, 
galiu visą ateitį jums nuspėti. Bet dvasios tyli, jeigu aukomis 
jų nepalenki. Dvasios reikalauja kvapniųjų aliejų, betelio, arekų... 

Tekinos nubėgo piratų pačios į namus ir akies mirksniu 
atnešė Aleu ir kvapniųjų aliejų, ir gėlių, ir arekų, ir betelio, 
ir prinokusių bananų, ir cukrinių nendrių. Aleu maloningai pri- 
ėmė dovanas, vėl oriai iškėlė lentelę ir braižo joje visokius 
mįslingus ženklus. Ženklus braižo ir tylomis skaičiuoja, kiek 
laiko sugaiš piratai, kol parsigaus namo. Viską gerai apgalvojo, 
pasižiūrėjo į savo teplionę ir iškilmingai prabilo: 

— Jūsų vyrai čia bus rytoj. Bet šiąnakt atsitiks siaubingaš da- 
lykas: kaimą užpuls klaikios dvasios, nuogos ir skustom gal- 
vom. Jos brausis į jūsų namus, įkalbinės jus, netgi maldaus, kad 
įsileistumėte, o jeigu SUEiBię, užkrės jus baisia liga. Būkite 
atsargios! 

Išgirdo piratų pačios tokius pranašavimus ir baisiai išsi- 
gando. 

— Kaip mums apsisaugoti nuo tų baisių dvasių? — klausinėja 
jos būrėją apsimetėlį. 

— Tai nesunku padaryti, — atsako Aleu. — Iš vakaro apsi- 
ginkluokite kuokom ir lazdom. Kai tik nuogos plikagalvės dva- 
sios pasirodys, imkite jas pliekti iš visų jėgų, o svarbiausia — 
į namus neįsileiskite. | 

Vargais negalais parplaukė namo penki šimtai piratų, sulindo 
į krūmus, tamsos laukia. Dieną nedrąsu nuogiems į kaimą eiti. 
Kai sutemo, sėlina kiekvienas į savo namus. O jų pačios ir vaikai. 
su lazdomis ir kuokomis laukė piktųjų dvasių. Vos tik pasirodė 
piratai, nuogi ir skustagalviai, kad šoks namiškiai jų kulti ir iš 
namų varyti. Ilgai nelaimingieji įkalbinėjo pačias ir vaikus, ko! 
pačios — vyrus, o vaikai — tėvus atpažino. 

Baisiausiai įsiuto piratai ant Aleu, o ką beveiksi? Juk ap- 
gavikas seniai pabėgęs. 

Aleu matė, kad jo gudrybė puikiai nusisekė, iškėlė bures ir 
nuplaukė su pačiute pas apgautąją bobulę. Abu žemai nusilenkė 
bobulei, pasiprašė atleidžiami, brangiomis dovanomis ją apipylė. 
Pamatė bobulė, kad Aleu visą laivą brangių daiktų atsivežė, ir 
atsileido. Aleu pasistatė didelį namą, pasisamdė daug tarnų 
ir ilgai gyveno su pačiute ir jos bobule. be vargų ir rūpes- 
čių. 

Po kurio laiko pasiilgo Aleu savo tėvo ir motinos ir pasisakė 
norįs gimtą kraštą aplankyti. Bobulė leido, jei neužsibūsiąs. O pa- 
čiutė sako Aleu: 

— Pasiimk ir mane. Noriu pamatyti tavo tėvus ir tą kraštą, 
kur tu gimei ir užaugai. Be to, sunku man su tavim skirtis. Juk 
žinai, kaip žmonės žiūri į moterį, kai jos vyras iškeliavęs. Kal- 
bomis apkels. Ne, aš nenoriu viena pasilikti, noriu važiuoti 
kartu su tavim. 

— Pasiimčiau tave, — atsakė Aleu, — bet kas tada bobule 
rūpinsis? Sena ji ir pasiligojusi. O jei kokia nelaimė, kas tada? 
Svetimais žmonėmis nėra ko pasikliauti. Ji, vargšelė, ir taip vos 
nenumirė, kai mudu nuo jos pabėgome. Jei dar kartą bobulę 
paliksi, jos širdis neišlaikys. 

Pagailo pačiutei senos bobulės, ir ji sutiko likti; paskui pritai- 
sė paviržio kelionei ir klausia: 

— Kiek tarnų tu pasiimsi? 

— Man tarnų nereikia, keliausiu vienas. Pripratau keliauti be 
mantos, be nešulių. Taip lengviau. 

Pasiėmė Aleu tik pinigų ir paviržio, atsisveikino su pačiute, 
su senąja bobule ir iškeliavo. 

„Apsidžiaugė tėvai, savo sūnų pamatę, ir sako jam: 

— Kur tu taip ilgai buvai dingęs, sūneli? Mes akis pražiūrė- 
jome tavęs belaukdami, į kelią bežiūrėdami. 

— Buvau svečiose šalyse pasipelnyti, — atsakė Aleu. 

Pagyveno Aleu pas tėvus porą dienų ir vėl patraukė į ke- 
lionę. Ėjo, ėjo keliais keleliais, daug pasaulio pamatė ir galiau- 
siai priėjo didelį miestą. Kiekvieni namai čia buvo kaip tikri rūmai. 
Vaikščiojo, vaikščiojo gatvėmis Aleu, ir vieni rūmai labai jam kri- 
to į akį: aukšti, didžiuliai, kieme gausybė arklių ir jaučių, 
buivolų ir dramblių, po kiemą bėgioja daugybė tarnų, priešais 
rūmus — sodas, palei takelius stovi vazos su gražiomis gė- 
lėmis, vidury sodo — baseinas, o jame nardo auksinės ir si- 
dabrinės žuvelės. 

Gyveno tuose rūmuose didžiai turtingas setchėjus. Aleu taip 
patiko tie prabangūs rūmai, kad tučtuojau nusprendė trūks plyš 

juos gauti. Priėjo prie setchėjaus ir pasiprašė į tarnystę priima- 
mas. Patiko setchėjui Aleu, ėmė jis teirautis, iš kur jaunikaitis 
kilęs, kas jo tėvai, ar dar gyvi. Aleu atsakė: 

— Atkeliavau iš tolimo krašto. Mano tėvai buvo nepaprastai 
turtingi. Nesuskaičiuojamą daugybę turėjo pinigų, tarnų, bernų ir 
galvijų. Bet pasiligojo ir mirė. Neradau sau vietos namuose, kur 
tiek metų pragyvenau su tėvais, vis juos akyse regėjau. Todėl 
palikau gimtinę ir atkeliavau čia. Būsiu nuolankus tavo tarnas. 

Priėmė setchėjus Aleu į tarnystę. Aleu jam tarnavo uoliai. Ry- 
tais kėlėsi pirmas ir visus darbus pats vienas nudirbdavo. Pati- 
ko setchėjui tarno uolumas, jo ištikimybė ir sąžiningumas. Ir 
paskyrė jis Aleu savo rūmų valdytoju. Kiekvieną kartą, važiuo- - 
damas į karaliaus rūmus, setchėjus imdavosi ir valdytoją. 

Netrukus Aleu jau pasižinojo ir su uparadža — vyriausiuoju 
karaliaus patarėju, ir su jamaradža — visų karaliaus kalėjimų 
viršininku, su didžiūnais ir rūmininkais, su teisėjais ir jų rašti- 
ninkais. Ir su visais jaunikaitis buvo kuklus ir pagarbus, neįsi- 
žeisdavo ir nepykdavo net tada, kai jį paprasti tarnai užgaulio- 
davo. Iš pat pirmo karto karalius jį pastebėjo ir paklausė: 

— Kuo tu vardu? 

— Aleuteu, — atsakė jaunikaitis. 

Nuo to laiko ir imta jį šitaip vadinti. 

Aleu buvojo ne tik karaliaus rūmuose — jis nepraleido nė vieno 
teismo posėdžio ir netruko išmanyti visus šalies įstatymus. Rinko 
Aleu ir suplėšytus, išmestus laiškus su antspaudais. Pasidarė 
visų didžiūnų, patarėjų ir rūmininkų antspaudų vaško atliejas. 
Iš tų atliejų jam meistrai pagamino netikrus antspaudus. Po to Aleu 
parašė skolų raštus tų didžiūnų vardu, kurių antspaudus buvo pa- 
sidirbdinęs. Pagal tuos raštus buvo matyti, kad didžiūnai jam .. 
skolingi pinigų: kas šimtą najenų, kas du šimtus, o kas ir penkis. 

Prisigrūdo Aleu tokių raštelių pilną skrynutę. Kartą jis susi- 
ruošė pasivaikščioti ir sako setchėjaus pačiai: 

— Pasaugok, meldžiamoji, šitą skrynutę, tegul niekas jos ne- 
atidaro. 

O setchėjaus pati buvo labai smalsi moteriškė ir, aiškus daik- 
tas, tokiai pagundai neatsilaikė, atidarė skrynutę, perskaitė raš- 
telius ir nustebo: 

— Tai bent! Visi dvariškiai mūsų tarnui skolingi pinigų, ir dar 
kiek! Skolų raštai patvirtinti pagal visus įstatymus, ir antspaudai 
visur įspausti. 

Stvėrė moteriškė skrynutę ir nubėgo vyrui parodyti. Set- 
chėjus perskaitė raštelius ir tarė: 

— Kai aš samdžiausi Aleuteu, jis man pasisakė esąs iš didžiai 
turtingos šeimos. Tai ko čia stebėtis, kad visi mūsų didžiūnai 
jam įsiskolinę. Vadinasi, jis teisybę sakė. Aleuteu dorai mums 
tarnavo. Jis darbštus ir protingas, puikiai rikiuoja namus, visur 
tvarką palaiko, kiekvienas jo daiktelis savo vietoje. Myliu jį 
kaip tikrą sūnų. Mielai už jo leisčiau savo dukrą, jau metas 
jai tekėti. Daug jaunikių jai piršosi, tik'mums nė vienas netiko. 
Bet jei dabar išleisime dukrą už Aleuteu, tai tik užsitrauksime 
gėdą. Juk nežinia, kokios jis kilmės, tas atėjūnas našlaitis. 
O neleisti — vėl gaila. Neišmanau, ką čia daryti! 

— Aišku, kam užsitraukti gėdą, — atsakė pati. — Vėstuves ga- 
lim atšvęsti patylom, svarbu, kad tik meba, vestuvių dvasia, 
būtų patenkinta. O po kiek laiko visiems pasakysime, kad Aleuteu 
ir mūsų duktė — vyras su pačia. Gėdytis nebus ko: juk visi 
didžiūnai — Aleuteu skolininkai. 

Sutiko setchėjus. Pasišaukė jis Aleu ir sako: 

— Nuo pat pirmos dienos, kai pas mus pasirodei, aš akylai tave 
stebiu. Matau, esi kuklus, rūpestingas, pagarbus ir pamilau tave 
kaip tikrą sūnų. Todėl nusprendžiau leisti už tavęs savo dukrą. 

Išgirdo tokius žodžius Aleu ir apsidžiaugė. O setchėjaus 
dukra, tėvo paliepta, paaukojo auką mebai, kaip priderėjo pagal 
senus vestuvių papročius. 

Praėjus kelioms dienoms po vestuvių, jaunoji pačiutė įsigeidė 
apsilankyti karaliaus rūmuose ir tą savo norą pasakė vyrui. Aleu 
jai tarė: 

— Aš tavęs lauksiu teismo salėje. Žiūrėk, vos tik mostelsiu 
tau ranka, prieik prie manęs, atsiklaupk ir paduok atsiklaupus du- 
benį su arekais. Kai paimsiu dubenį, žemai man nusilenk ir 
išeik. 

Pasiteiravo Aleu, ar pačiutė suprato jo žodžius, ar padary- 
sianti kaip paliepta, apsivilko labiausiai nunešiotomis drapanomis, 
nuėjo į teismo salę ir atsisėdo įprastoje vietoje. Salė buvo pilna 
žmonių. Didžiūnai, rūmininkai, teisėjai, jų raštininkai ir net 
karaliaus žygūnai iš aukšto sveikinosi su Aleu, tapšnojo jam 
per petį, timpčiojo už rankos ir net taikstėsi duoti sprandų. Juk 
visi buvo pripratę, kad Aleu niekada neįsižeidžia. Aleu turėjo 
ganėtinai proto ir nuovokumo: pajuokauja tinkamu laiku ir pa- 
lenkia į save bet kurį žmogų. Ir dabar sėdėjo ir it niekur nieko 
geraširdiškai šypsojosi. Nė vienam žmogui į galvą neatėjo, kad 
Aleu vedęs savo šeimininko dukterį, turtingą ir kilmingą įpėdinę, 
kurios tėvai buvo atsakę įtakiausiems didžiūnams. Net iEisEjų 
raštininkai ir žygūnai manė galį Aleu nieku versti. 


9. Kampučijos pasakos 

Tuo metu pasirodė ištaigingas palankinas, kuriame išdidžiai 
sėdėjo setchėjaus duktė. Visi didžiūnai ir rūmininkai pašoko 
iš savo vietų ir atsigėrėti negali: 

— O, kokia ji graži! Kokia grakšti ir išdidi! Ne veltui ji 
atsakė ir princui, ir patiems kilmingiausiems didžiūnams. 

Pasiklausė Aleu tų žodžių kuo abejingiausiu veidu ir sako: 

— Girdžiu jus šnekant, kad šita gražuolė nesutinka tekėti nei 
už princo, nei už kokio kilmingo didžiūno. Ar norite savo akimis 
įsitikinti, kaip aš tokią užsispyrėlę sutramdysiu? Kai ji eis iš rūmų, 
pamosiu jai ranka ir liepsiu paduoti arekų. Pamatysite, ji išpildys 
mano norą. O jeigu manim netikit, galiu su jumis kirsti la- 
žybų. 

Aiškus daiktas, nė vienas didžiūnas, nė vienas rūmininkas 
nepatikėjo Aleu žodžiais. Nė nenumanė, koks klastūnaūs priešais 
juos sėdi. Pažiūrėjo į jį su panieka ir sako: " 

— O iš ko tu, driskiau, lažiniesi? 

— Garbieji ponai, dėl to galite nesirūpinti. Jei pralošiu, tuč- 
tuojau pasirašysiu raštą, kad, kol gyvas, esu jūsų vergas ir jūs 
galite daryti su manim ką tinkami. | 

Didžiūnams ir rūmininkams toks pasiūlymas tiko, kiekvienam 
iš jų knietėjo gauti tokį rūpestingą ir mitrų tarną. O svarbiausia, 
uolusis tarnas jiems atitektų veltui ir be jokio vargo. Juk visiems 
buvo aišku, kad išdidi gražuolė neklausys paikų savo tarno palie- 
pimų. Suskato jie tartis: 

— Mes galime lažybų rašte įrašyti, ką tik Aleuteu panorės. Vis 
tiek išlošime. O paskui trauksime burtus, kuriam iš mūsų 
Aleuteu atiteks, kad niekam skriaudos nebūtų. 

Taip sutarę didžiūnai ir rūmininkai klausia Aleu: 

— Ką tu iš mūsų norėtum gauti, jei lažybas praloštume? Kiek 
aukso, sidabro, brangenybių, dramblių, gūniomis apdangstytų, 
žirgų pabalnotųė Reikalauk kiek tik nori. 

Paėmė Aleu popierių ir visko prirašė nesigailėdamas. Paskui 
tą popierių didikai antspaudais patvirtino, susuko ir atidavė 
teisėjui. Visi grįžo į savo vietas ir laukia, kada setchėjaus duktė 
išeis. 

Vos tik gražuolė išėjo iš rūmų ir sėdo į palankiną, Aleu pa- 
mojo jai ranka ir sušuko: 

— Atnešk man arekų! | 

Išgirdo pati vyro balsą, tuoj pat išlipo iš palankino, padavė 
Aleu dubenį arekų ir žemai nusilenkė. Aleu paėmė vaisius, para- 
gavo, o paskui kartu su pačia ir tarnais namo susiruošė. Netoli 
namų sako pačiai ir tarnams: 

— Jeigu uošvis, uošvė, tarnai ar kaimynai klausinės, iš kur 
mes tiek naujų dramblių ir žirgų gavome, atsakykit, kad čia 
man senos skolos išmokamos. 

Gavo Aleu iš didikų ir rūmininkų visus jų turtus, dramblius 
ir žirgus ir traukia namo. Pamatė setchėjus su pačia daugybę 
dramblių ir žirgų, apkrautų auksu, sidabru, nustebo ir klausia: 

— Iš kur tokie neregėti turtai? 

— Nagi keletą senų skolelių man didžiūnai grąžino, — at- 
sakė Aleu. 

Apsidžiaugė setchėjus su pačia ir sako: 

— Na, dabar mums nebereikia žento gėdytis. 

Netrukus senasis setchėjus su savo pačia pasimirė mylimi 
ir popinami. Aleu paveldėjo setchėjaus vardą. Atsivežė jis 
savo tėvus, pirmąją pačią ir sukriošusią jos bobulę. Nuo tol 
gyveno jie visi kartu sutardami ir nieko nestokodami. 


KAIP VIENAS VARNAS 
PAVIRTO DEŠIMČIA VARNŲ 


Senų senovėje gyveno du žmonės. Vieną kaimynai vadino Suk- 
čium, o kitą — Apgaviku. Gyveno jie kiekvienas savo kaime ir 
vertėsi kaip išmanė. Kartą Apgavikas pririnko pilną puodą mėšlo, 
uždengė ir gerai aprišo, kad nedvoktų. O Sukčius nukalė peilį 
— geležtė buka, trumputė, užtat kriaunos didelės ir makštis ilga. 
Persimetė Sukčius savo peilį per petį ir iškeliavo jo parduoti. 
Apgavikas užsikėlė puodą su mėšlu ant galvos ir taip pat išėjo 
į turgų. Eina Sukčius per turgų, o jam priešais Apgavikas pėdina 
su puodu ant galvos ir šūkauja: 

— Pirkite pchaako!!, puikaus pchaako! Gardus, gardus mano 
pchaakas! 

— Ak, kaip gaila, — sako Sukčius, — savo didžiojo peilio 
aš dar nepardaviau ir pinigų neturiu. Bet mielai mainyčiau dide- 
lį, puikų, aštrų savo peilį į pchaaką. Ar tinka? 

Pasižiūrėjo Apgavikas į didžiulę makštį ir sako: 

— Gerai, Mainykimės. 

Padavė Sukčius Apgavikui makštį ir pridūrė: 

— Mano peilis aštrus ir tvirtas: Tik be reikalo iš makšties jo 


!!' Pchaakas — iš mėsos ar žuvies sutaisytas valgis, skirtas ilgam laikymui; 
žuvis ar Mėsa supjaustoma, sudedama į puodus ir pasūdoma su įvairiais pries- 
koniais; norint valgyti, pchaaką dar reikia išvirti vandeny arba garuose ištroš- 
kinti. 

netrauk. Tuščiai juo nesigrožėk. Kitaip atgal į makštį nebelįs. O, 
puikusis mano peili! Kad turėčiau dabartės sočiai ko pavalgyti, 
nieku gyvu su tavim nesįskirčiau! 

Atidavė Apgavikas Sukčiui puodą su mėšlu ir įspėjo: 

— Atidenk puodą tik tada, kai sėsi valgyti! Jei dangstysi iš dy- 
ko buvimo, pchaakas tuoj pat pašvinks. 

Apsimainė Sukčius su Apgaviku ir nuėjo katras sau. 

Parėjo Sukčius namo ir sako pačiai: 

— Išvirk ryžių! Savo peilį išmainiau į pchaaką. Kad jau 
gyrė pardavėjas tą pchaaką, tai gyrė. 

Apsidžiaugė pačiutė, pasiuntė vaikus ryžių užkaisti, o paskui 
pasiėmė peilį, atidengė puodo dangtį, dūrė peiliu ir susiraukė: 

— Koks keistas pchaakas! Mėšlu atsiduoda. Iš kokios žuvies jis 
sutaisytas? 


— Tikriausiai iš pou, — atsakė vyras. 
Grybštelėjo pačiutė giliau — tas pats. Pamatė jinai, kad vyras 
apgautas, ir išplūdo jį paskutiniais žodžiais. p 


Tuo tarpu Apgavikas irgi parėjo namo ir giriasi pačiai: 

— Tik pamanyk, pačiute! Puodą su mėšlu išmainiau į didžiausią 
puikų peilį! 

Lyg tyčia tuoj pat šuo po kojomis pasipynė. Supyko Apga- 
vikas ir šoko jo nugalabyti. Stvėrė peilį, tik žiūri — ogi jo ran- 
koje — trumputis geležties galelis.- Nusijuokė Apgavikas, priėjo 
prie pačios ir parodė jai buką geležtę su gražiomis kriaunomis. 
Abu gardžiai nusikvatojo, ir Apgavikas tarė: 

— Žmogus, su kuriuo mMainiausi, ne kvailesnis už mane. Eisiu 
ir jį susirasiu. Būtų gera su juo susidraugauti. Dviese lengviau 
pelnytis. 

Eina jis keliu ir vėl sutinka Sukčių, kaip tik priešais bea- 
teinantį. 


— Kur skubi, brolau — juokdamasis pasveikino Sukčių 
Apgavikas. 

— Nagi tavęs ieškau, noriu su tavim susidraugauti, — atsakė 
Sukčius. 


„ Susidraugavo jiedu ir patraukė kartu per pasaulį. Ėjo abu, ėjo ir 
priėjo vieną kaimą. Čia buvo ką tik miręs- vienas turtingas set- 
chėjus, senas ir pasiligojęs. Giminaičiai buvo jį paguldę į karstą, 
uždengę dangtį ir ketino kitą dieną laidoti. Prie karsto raudojo pa- 
ti su vaikais. 

Abu bičiuliai patyliukais iššniukštinėjo, kad velionis buvęs 
labai turtingas, ir sumanė šituose namuose pasipelnyti. Surašė 
jiedu laišką mirusiojo setchėjaus vardu ir sutarė, kad vienas jų 


132 


paduos tą laišką setchėjaus giminaičiams, o antras įlįs į karstą 
ir iš ten atsakinės, kai bus ko klausiamas. Kaip tarė, taip ir padarė. 

Niekas nė nepastebėjo, kaip Sukčius šmurkštelėjo į karstą, 
taip visi meldėsi ir raudojo. O čia kur buvęs, kur nebuvęs prisistato 
Apgavikas su netikru laišku, kuriame parašyta: 

„Tu dar buvai mažas, Apgavike, kai aš tave įsūnijau. Dabar 
esu senas ir besveikatis. Atvažiuok, mano sūnau, pasiimk mano 
turtus ir gyvenk nieko nestokodamas ir laimingas". 

Setchėjaus vaikai ir anūkai baisiai pasipiktino ir šoko prie- 
šais — juk laiškas buvo be antspaudo ir be parašo. O Apgavikas 
sako: 

— Imkim ir paties velionio paklauskim. Jeigu jis mums atsa- 
kys, vadinasi, mano teisybė. Jei tylės, vadinasi, laiškas netik- 
ras. 

Sutiko setchėjaus giminaičiai. Šaukia sūnūs numirėlį, o Sukčius 
dusliu balsu iš karsto klausia: 

— Ko šaukiate, mano vaikai? 

— Ar teisybė, kad tu laišką įsūniui parašei? 


— Ką?! — sušuko iš karsto Sukčius. — Mano brangiausias, 
mano mylimiausias sūnus Apgavikas jau čia? 
— Čia, — sako sūnūs. 


Tada Sukčius iš karsto rikiuoja: 

— Paimkite didelį vežimą ir įkinkykite porą drūtų buivolų. 
Prikraukite į tą vežimą tiek aukso, sidabro, indų ir drabužių, 
kiek tik buivolai gali pavežti. Tokia mano valia... 

Mato setchėjaus sūnūs, kad reiks palikimą dalintis. Įširdo jie 
ant velionio, ėmė tartis su pačiais seniausiais ir išmintingiau- 
siais seniais: gal atidaryti karstą, pasižiūrėti, kas iš ten kalba? Bet 
seniai užgynė karstą liesti: atidengsi dangtį, pažiūrėsi numirėliui 
į veidą, o jis paskui per amžių nuo tavęs neatstos, sapnuose 
vaidensis. Kad ir labai nenorėdami, turėjo sūnūs pildyti tėvo 
vąlią. Ašarodami ir plūsdamiesi pakinkė jie porą buivolų į ve- 
žimą, prikrovė aukso, sidabro, drabužių ir raštuotų audeklų, viso- 
kių rykų ir indų, įdėjo keturis ąsočius druskos ir penkis maišus 
ryžių. Išvažiavo Apgavikas iš kaimo su didžiuliu laimikiu. O Suk- 
čius pasinaudojo suirute, išlipo iš karsto ir netrukus Apgaviką 
prisivijo. Važiavo jie, važiavo ir išalko. Ėmė tartis, ką daryti. 

— Turto turim pertektinai, o kone badu mirštame. Juk slapčiom 
pietų neišvirsi — laužas iš tolo matyti, o plėšikų pasaulyje 
per amžius netrūko, ypač miške. Tegu verčiau vienas mūsų 
nueis į kaimą išmaldos prašyti, o kitas pasislėps miške ir saugos 
visą naudą. 

Taip jiedu ir padarė. Sukčius nuėjo į kaimą, o Apgavikas 
likosi vežimo saugoti. Beeidamas Sukčius prisikasė nuodingų 
šaknų: sumanė nunuodyti Apgaviką ir visą turtą pats vienas 
pasiglemžti. Bet Apgavikas savo ruožtu irgi nusprendė Sukčium 
atsikratyti: smailų kuolą vidur kelio įkasė, šakomis apdangstė ir 
laukia. Išsimeldė Sukčius kaime ryžių ir žuvies, prisivalgė, o kas 
liko, sumaišė su nuodais, susuko į bananų lapus ir neša Apga- 
vikui. 

Bet nepriėjo Sukčius vežįmo: užsidūrė ant smailaus kuolo ir 
galą gavo. Apgavikas prišoko, stvėrė valgį ir kemša. Dar nespėjo 
pasisotinti, o jau susirietė iš skausmo ir pasimirė. 

Tuo tarpu buivolams nusibodo stovėti ir jie patraukė vežimą 
per mišką, kol priėjo nedidelę kūdrą ir sustojo, nes jau buvo su- 
temę. į 

Rytą pro kūdrą ėjo varguolis. Žiūri — stovi vidury miško 
vežimas, prikrautas aukso, sidabro ir kitokių gėrybių, o žmogaus 
nėra. Išsigando varguolis, bet ir apsidžiaugė: kaip gyvas nebuvo 
matęs tiek turto. 

Nedrįso varguolis su vežimu namo grįžti, paslėpė jį tankynėje 
ir tuščiomis rankomis į kaimą parėjo. Pirmiausia nusprendė 
išbandyti, ar plepi jo pačiutė. „Jeigu ji moka laikyti liežuvį 
už dantų, tąi visą naudą sau pasiimsiu. O jei ne, reiks viską ati- 
duoti karaliui. Gal jis mane apdovanos...“ 

Taip sugalvojęs varguolis parėjo namo ir sako: 

— Žinai, pačiute, kokios keistenybės man darosi: kai atsitu- 
piu į krūmus nuėjęs, man iš užpakalio varnas išlekia. Tik žiū- 
rėk, niekam neprasitark. Jei kas apie tai sužinos, bėdų neapsi- 
ginsim. Pradės po teismus tampyti, o liudininkų juk aš neturiu. 
Žinai, už melą gali ir galvą nukirsti ar į kalėjimą pasodinti... 

Prižadėjo pačiutė tylėti ir tučtuojau pas kaimynę nubėgo: 

— Paklausyk, kaimynėle, tik žiūrėk, niekam nesakyk nė žodžio: * 
kai mano vyras nuėjo į krūmus ir atsitūpė, jam iš užpakalio iš- 
skrido du varnai... 

Kaimynė, aiškus daiktas, neiškentė, kitai kaimynei pasakė, 
ir varnų pasidarė jau penki. Veikiai visas kaimas apie dešimt varnų 
jau kalbėjo. Ir gandas apie juos netruko pasiekti karalių. Įsigeidė 
karalius savo akimis pamatyti tokią keistenybę. Atvedė žygūnai 
varguolį į rūmus. Krito jis kniūbsčias karaliui po kojom. Panoro 
karalius išgirsti teisybę. Varguolis klūpėdamas atsakė: 

— Aš, tavo vergas, didysis karaliau, tyčiom papasakojau pa- 
čiai nebūtą daiktą, mat norėjau išbandyti, ar ji moka liežuvį 
už dantų laikyti, ar ne. 

Ir apsakė jis karaliui, kaip rado miške vežimą su gėrybėmis, 
— nieko nenuslėpė. Pasiuntė karalius varguolį į mišką, kad tasai 
visą gerą į rūmus parvežtų. Pusę visų turtų karalius liepė 
atiduoti varguoliui. 


GERAŠIRDIS VAGILIS 


Kadai kadės buvo viename sodžiuje bernaitis, pramintas 
Geraširdžiu Vagiliu. Tėvas mirė jam dar visai mažam tebesant, 
ir liko bernaitis dviese su motule. Negreitas jis buvo prie darbo, 
užtat vagiliauti kas naktį ėjo. Kad ir kaip motulė meldė jį mesti 
vogus, jis nė klausytis jos nesiklausė. Tada motulė atidavė jį į 
vienuolyną rašto mokytis. Bet ir ten bernaitis dirbti tingėjo, 
kaip ir pirma bėgiojo naktimis vogti, — pats iš to mito ir savo mo- 
tulę maitino. 

Kartą tos šalies karalius sušaukė visus savo didžiūnus ir rū- 
mininkus ir pasakė: 

— Vienoje mūsų provincijoje yra laisva vietininko vieta. Ir 
gaus šitą vietą tas, kas įneš į karalystės iždą nemažus pinigus — 
keturiasdešimt sidabrinių kahapanų. 

Tai taręs, karalius atsitolino, o didžiūnai ir rūmininkai išsis- 
kirstė po namus. 

Parėjo namo ir vienas varguolis raštininkas. Labai jis norėjo 
tapti provincijos vietininku, bet iš kur ims tiek pinigų“ Naktį jis 
sako pačiai: 

— Žinai, pačiute, šiandien mums — savo didžiūnams, rūminin- 
kams ir raštininkams — karalius pasakė, kad yra laisva vietininko 
vieta vienoje provincijoje ir ją gaus tas, kas įneš keturiasdešimt 
kahapanų. 

— Mielas mano vyreli. — atsakė pati, — kaip norėčiau, kad 
tu taptum vietininku. Bet mes tokie vargšai ir bedaliai. Kur gau- 
sime tokius pinigus?! — Ir moteriškė ėmė karštai melsti gerąsias 
dvasias: — O gerosios dvasios, nepašykštėkite mums keturiasde- 
šimties kahapanų, kad mano vyras galėtų juos atiduoti į iždą ir 
gauti vietininko vietą. 

Tuo tarpu Geraširdis Vagilis buvo išėjęs ko nors nugvelbti 
ir sustojo atsipūsti kaip tik prie šitų varguolių trobos. Iš- 
girdo moteriškės maldas, ir pagailo jam raštininko. Ištraukė 
Geraširdis Vagilis keturiasdešimt kahapanų, suvyniojo į skudu- 
rėlį, kyšt ranką pro plyšį ir padėjo prie lovos galvūgalio, o pats 
nuėjo toliau. 

Rytą atsibudo raštininkas, pamatė ryšulėlį, išvyniojo ir neap- 
sakomai apsidžiaugė: 

— Pačiute! Mes turim keturiasdešimt kahapanų! Gerosios 
dvasios atsiuntė, ne veltui tu vakar taip karštai meldeisi! 

Puolė pačiutė prie vyro, žiūri — ogi iš tikro jo rankose pini- 
gai. Tai laimė! 

Saulei leidžiantis raštininkas jau buvo karaliaus rūmuose. 
Įnešė jis pinigus, ir karalius tuoj pat paskyrė jį vietininku. 

Sužinojo Geraširdis Vagilis, kad vargšas raštininkas pasidarė 
tokios ir tokios provincijos vietininku, ir patraukė ten savo amatu 
verstis. Vagiliauja bernaitis visų akyse, nė nemano slėptis. Su- 
gavo žmonės jį bevagiantį ir nuvedė pas vietininką. Tasai įsakė 
vagį grandinėmis surakinti ir įmesti į belangę po savo namu. Patį 
vidurnaktį kad ims vagilis garsiai aimanuoti: 

— Ak vargšas aš, bedalis! Ir kam pagailėjau raštininko, kuris 
taip norėjo tapti vietininku, kam padėjau jo galvūgaly ketu- 
'riasdešimt kahapanų, susuktų į skudurėlį? Va dabar jis — 
vietininkas, o manęs negaili, nieko man neatleidžia, įsakė gran- 
dinėmis mane surakinti ir belangėn įmesti... 

Dar ilgai aimanavo Geraširdis Vagilis. Galų gale vietininkas 
su pačia įsiklausė, ką jis kalba, ir tariasi: 

— Kas žino, o gal ir iš tikrųjų šitas vagis mums padėjo? 
Reikia nulipti pas jį ir gerai išklausinėti. 

Nulipo vietininkas su savo pačia į belangę ir klausinėja: 

— Ką tu čia paistai? Išgirdome tavo šūkalojimus. Pasakok 
viską iš eilės. 

Geraširdis Vagilis atsako: 

— Nuo mažens aš vagiliauju kiekvieną naktį: iš to pats 
mintu ir savo motulę mMaitinu. Sustojau vieną naktį po jūsų 
troba atsipūsti — tada tu dar raštininkas buvai,— girdžiu, 
kaip skundiesi savo pačiai: kad turėčiau, girdi, keturiasdešimt 
kahapanų, įneščiau iždan ir būčiau paskirtas karaliaus vietininku. 
O tavo pati atsako: iš kur tokius pinigus imsime?! Pagailo man 
jūsų, atskaičiavau keturiasdešimt kahapanų, suvyniojau į skudu- 
rėlį ir įkišau pro plyšį. O kitą dieną sužinojau, kad tu iš tikrųjų vie- 
tininku pasidarei. Štai ir persikėliau į tavo provinciją, ir verčiuo- 
si čia savo amatu. O kokias kančias dabar turiu kęsti per savo ge- 
rumą!.. 

— Bičiuli mano! — sušuko vietininkas. — Tu pasakei gryną 
teisybę. Dabar žinau, .kad vietininku pasidariau tik per tave. 
Nesibaimink dėl savo likimo, ryt rytą liepsiu tave paleisti. Bi- 
čiuliaukimės. Kuo tu vardu, mano drauge? 

— Esu pramintas Geraširdžiu Vagiliu, mudu iš vieno krašto. 

Vietininkas palinkėjo Geraširdžiui Vagiliui labos nakties ir 
pargrįžo su pačia į savo kambarius. 

Vos prašvitus vietininkas pašaukė sargybą, liepė nuimti va- 
giui grandines ir išleisti jį laisvėn. Paskui jis pasišaukė Geraširdį 
Vagilį ir tarė: 

— Mielas bičiuli, gyvenk po mūsų stogu, ir nieko tau ne- 
trūks, tik mesk savo pavojingą amatą. 

— Ne, negaliu, — atsakė Geraširdis Vagilis,— kas gi mano mo- 
tule rūpinsis? 

— Verčiau tu manęs paklausytum. Arba imk dovanų nors 
trisdešimt kahapanų. 

— Ačiū už gerą širdį, bet pinigų neimsiu. 

— Tai bent pasakyk, kur tavęs ieškoti? — paklausė vietinin- 
kas. — Kur gyveni? 

Paaiškino Geraširdis Vagilis, kur jo ieškoti, ir dingo. 

Bėgo laikas. Ir štai susivaidijo vienas rūmininkas su galingu 
jamaradža. Baisiai įsižeidė rūmininkas ant jamaradžos ir nusprendė 
jį pražudyti. O tasai rūmininkas turėjo ištikimą tarnaitę, kuri 
neprieštaraudama vykdė kiekvieną savo pono paliepimą. Pasi- 
šaukė jis tarnaitę ir sako: 

— Baisiai nekenčiu jamaradžos ir noriu iškraustyti jį iš šio 
pasaulio. Tu turi man padėti. Stok pas jį į tarnystę, stenkis, iš 
kailio nerkis, kad tik jam įtiktum, kad pelnytum jo pasitikėjimą 
ir galėtum įeiti į geruosius kambarius. O kai pasitaikys patogi 
proga, įtykink naktį į jamaradžos miegamąjį ir įpilk jam į gerklę 
lydyto švino. Jis mirs, ir niekuomet niekas nesužinos, dėl ko. 
Už tą paslaugą tau, savo ištikimai tarnaitei, dovanosiu laisvę. 

Žemai nusilenkė tarnaitė ir prižadėjo padaryti viską, kaip 
šeimininkas liepė. 

O tuo tarpu Geraširdis Vagilis ėjo vagiliauti, sustojo pail- 
sėti prie klastingojo rūmininko namo ir išgirdo, ką tasai sakė 
tarnaitei. 

Kitą dieną tarnaitė paliko savo poną, parsisamdė į tarnystę 
jamaradžai ir kaip įmanydama stengėsi įtikti naujajam šeimi- 
ninkui ir jo pačiai. Jamaradža ir jo pati netrukus ėmė visiškai 
ja pasikliauti ir leido jai tvarkyti geruosius kambarius. Vieną 
gūdžią naktį tarnaitė užsikūrė ugnį, išlydė ant jos švino, įtykino 
į jamaradžos kambarį ir supylė tą šviną miegančiam jamaradžai į 
burną. Didikas akies mirksniu pasimirė. 

Rytą jamaradžos pati pamatė, kad jos vyras nebegyvas, ir 
ėmė graudžiai raudoti. Subėgo žmonės, bet niekas nesuprato, 

nuo ko jamaradža mirė, jokio ligos ženklo nebuvo matyti. 
Atėjo geriausi karaliaus daktarai, bet ir tie nepermanė, nuo ko 
jamaradžą ištiko tokia netikėta ir paslaptinga mirtis. Susikrimtęs 
karalius liepė palaidoti jamaradžą su didelėmis iškilmėmis. 

O praėjus metams nuo jamaradžos mirties, karalius susišaukė 
visus didikus, rūmininkus ir tarė jiems: 

— Lygiai prieš metus ūmai pasimirė jamaradža. Mano gydy- 
tojai nerado jokių ligos pėdsakų. Matyt, kas nors slaptingu bū- 

u jamaradžą nužudė. Tas, kuris pasakys, kuo vardu žudikas, 
ir įrodys, kad tai teisybė, bus paskirtas į jamaradžos vietą. 

Karalius pasitraukė į savo kambarius, o didikai ir rūmininkai 
išsivaikščiojo namo. 

Girdėjo karaliaus žodžius ir vietininkas, buvęs varguolis 
raštininkas. O, kad taip jam pasidarius jamaradža! 

Suko, suko jis galvą, ką daryti, ir prisiminė savo draugą Gera- 
širdį Vagilį. Eina vietininkas jo ieškoti. Pamatė jį Geraširdis 
Vagilis ir klausia: 

— Ką, bičiuli, pasakysi? 

Apsakė jam vietininkas, ką karalius kalbėjęs, ir klausia: 

— Gal tu, bičiuli, žinai, kuo vardu žudikas? Aš labai norėčiau 
pasidaryti jamaradža. 

— Kur nežinosi! Vieną naktį aš sustojau prie tokio rūmininko 
namo, į šiaurę nuo jamaradžos rūmų, ir girdžiu, kaip tasai 
rūmininkas sako savo tarnaitei nekenčiąs jamaradžos ir visą 
gyvenimą būsiąs jo priešas. Liepė jis tarnaitei stoti tarnystėn 
pas jamaradžą ir pelnyti jo palankumą, o paskui nakčia įtykinti 
į miegamąjį ir įpilti jamaradžai į burną lydyto švino. Visą jų 
šneką aš žodis žodin atsimenu. Taigi nesunku įrodyti, nuo ko 
jamaradža mirė. Atkaskite numirėlį, ir jo pilve rasite švino. Gali, 
bičiuli, eiti pas karalių ir viską jam papasakoti. Taigi jamaradžos 
vieta atiteks tau. 

Padėkojo vietininkas Geraširdžiui Vagiliui ir grįžo namo. 

Kitą dieną jis nuėjo pas karalių ir papasakojo, kaip anuomet 
yra buvę. Karalius liepė suimti rūmininką ir jo tarnaitę, o 
jamaradžą atkasti ir pažiūrėti, kas jo pilve. Kai numirėlio pilve 
iš tikrųjų buvo rasta švino, karalius liepė žudikams galvas 
nukirsti, o vietininką paskyrė į jamaradžos vietą. 

Naujasis jamaradža pasiuntė žmones Geraširdžio Vagilio pa- 
kviesti, o kai tas atėjo, tarė: 

— Bičiuli mano! Per tave aš šitaip iškilau. Dabar visa ko 
turiu užtektinai. Galiu tave ir tavo motulę išlaikyti. Dar kartą 
tave prašau: mesk, meldžiamasis, savo pavojingą verslą. 

— Gerai, bičiuli. Sutinku. Tik leisk — va paskutinį kartą 
duosiu pirštams valią, ir bus gana. 

Įsigavo naktį vagilis pas turtingą pirklį ir išsinešė daug 
pinigų, brangiųjų akmenų ir brangių daiktų. Rytą jis vėl atėjo 
pas jamaradžą ir sako: 

— Na, bičiuli, dabar ir aš turtingas. Pažadu daugiau nebe- 
vogti. 

— Nuoširdžiai džiaugiuosi, — atsakė jamaradža. — Jei ko nors 
stokotum, tuoj pat eik pas mane. Viskuo su tavim pasidalinsiu. 

Atsisveikino bičiuliai, ir Geraširdis Vagilis grįžo namo savo 
motulės karšinti. 

Taip iki pat mirties jamaradža su Geraširdžiu Vagiliu liko 
bičiuliai it bėdoje vienas kitą gelbėjo. 


KAIP DU APGAVIKAI SUSIBIČIULIAVO 


Senų senovėje gyveno tokia moteriškė, ir turėjo ji sūnų. 
Nė jokio gyvulio jie nelaikė, tik vieną paršiuką. Kartą įsigeidė 
sūnus kepsnio ir prašo motiną: pjaūkim paršelį, ir gana. O toji 
sako: 

— Juk vis tiek vienas tu jo nesuvalgysi. Tai palūkėk — nu- 
penėsim, parduosim ir prisipirksim visokio gero. 

Tik sūnui niekaip noras nepereina: vos pamato tvarte mažą 
riebų paršelį, tuoj ima varvėti seilė. Ir sumanė jis gudrybės imtis. 

Vieną rytą sūnus sako motinai: 

— Šiąnakt mane aplankė geroji dvasia ir pasakė, kur lobis 
pakastas, 

— Ar tu atsimeni kurė — paklausė motina. 

— Kur,čia neatsiminsi! Eik paskui mane ir daryk viską, ką aš 
pasakysiu. 

Pasiėmė sūnus pintinę ir veda motiną į mišką. Ilgai jie 
skverbėsi per dygius brūzgynus. Tik kad šoks sūnus į priekį, 
parkrito, prispaudė pintinę prie žemės ir šaukia: 

— Lobis čia! Greičiau eik šen. Laikyk pintinę, kad lobis 
neprapultų, o aš bėgsiu namo kastuvo. 

Įsikibo motina į pintinę, spaudžia kiek jėgų turėdama, o sūnus 
galvotrūkčiais pardūmė namo, papjovė paršiuką, iškepė, visus 
gimines ir kaimynus į svečius susikvietė. 

Laukia, laukia motina, o sūnaus kaip nėra, taip nėra. Išalko 
Ji, pavargo, rankos nutirpo. Pagaliau nebeištūrėjo, kilst krepšį — 
nagi po juo nuoga žemė. Suprato motina, kad sūnus ją apgavo, 

„baisiai supyko ir lekia namo. Žiūri — namuose pucta didžiausia, 
sūnus su svečiais paršiuką kerta, vyną geria... Dar baisiau įtūžo 
motina ir suriko savo broliui: 

— Nė matyti to dykaduonio nebenoriu! Kišk jį į maišą ir mesk 
į upę! 

Nustebo brolis ir klausia: 

— Ką gi tavo sūnus padarė, sakyk, meldžiamoji! Negi jis 
iš tiesų tokio atpildo nusipelnė? 

— Nuviliojo mane tasai sukčius į mišką, girdi, ten lobis pa- 
kastas. Guliu aš kaip kvaiša miške, pintinę prie žemės spaudžiu, 
leipstu iš alkio ir nuovargio. O jis namie kepsnį šlemščia, vyną 
laka ir dar papjovė mano paršiuką, kurį aš parduoti penėjau. 

Tai išgirdęs, dėdė stvėrė sūnėną, nė žodžio netaręs įgrūdo 
į didelį maišą, užrišo kuo stipriau ir neša upės link. Priėjo upę, 
nusimetė maišą, o sūnėnas graudžiu balsu prašo: 

— Pagailėk manęs, dėde. Aš nesibijau galo gauti. Bet tu mane 
taip mikliai įkišai į maišą, kad nespėjau pasiimti suktybių kny- 
gos. O be jos nebus man gyvenimo aname pasaulyje: numirėliai 
nė praeiti neduos. 

Klausia jį dėdė: 

— O kur ta tavo suktybių knyga? 

— Po durų stakta. 

Paliko dėdė ant kranto maišą ir grįžta atgal. 

O pakrante tuo tarpu pėdino raupsuotasis. Pamatė jį apgavi- 
kas pro skylutę ir kad ims sau po nosim murmėti: 

— Įkišo mane į maišą nuo raupsų gydyti. Žinok dabar, kad 
nori, ar aš jau sveikas, ar ne? Man regis, kad raupsų kaip nebūta. 

Išgirdo tokius žodžius raupsuotasis ir klausia: 

— Nejaugi maišas nuo raupsų gydo? 

Apgavikas sako: 

— Taigi. Kaimynams toks gydymas į naudą išėjo. Gal ir aš jau 
sveikutėlis. Pats metas atrišti maišą ir pasižiūrėti. 

Daug negalvodamas raupsuotasis atrišo maišą. Iššoko apgavi- 
kas ir šaukia: 

— Na, žinoma, aš jau sveikas! 

Nori ir raupsuotasis išsigydyti. Ir sako: 

— Reikia ir man maiše patupėti. Gal ir nuo manęs raupsai 
atstos. 

Nusidžiaugė apgavikas: „Na, dabar aš išgelbėtas. Tegul tą 
lengvatikį vietoj manęs paskandina!“ Riša maišą su raupsuo- 
tuoju ir moko įį: 

— Jei nori pasveikti — laikyk liežuvį už dantų. Muš tave, 

plūs, o tu tylėk. Kitaip gydymas nepadės. 

Tuo tarpu apgaviko dėdė išnaršė visą savo namą, bet suktybių 
knygos niekur nerado. Susiprotėjo pagaliau, kad giminaitis ir jį 
apšovė. Žirglioja atgal prie upės ir plūstasi: 

— Palaukš, ne tik prigirdysiu tave, bet pirma dar ir kailį 
iškaršiu... 

Prišoko prie maišo ir kad ims iš visų jėgų jį daužyti; daužo ir 
šūkauja: 

— Še tau! Še tau! Še tau už motiną! Še tau už dėdę! Še ir už suk- 
tybių knygą!.. 

Tupi vargšas raupsuotasis maiše, kenčia ir tyli. Kūlė, kūlė 
dėdė maišą, kol pats nusikamavo, paskui pakėlė ir nusviedė 
į vandenį. 

"O mūsų apgavikas jau buvo toli. Ėjo jis, ėjo ir užėjo kitą 
apgaviką, besimaudantį upėje. Antrasis apgavikas pamatė žmogų 
einant, panėrė giliau, paskui išnėrė ir sako: 

— Žinai, upės dugne linksmi žmonės gyvena. Aš tenai koito- 
mis krūvą pinigų išlošiau. Gaila, kad dugne visus turėjau palikti, 
išskyrus šituos, — ir rodo pinigų vėrinį!?. 

Pamatęs pinigus pirmasis apgavikas patikėjo antruoju, nusi- 
rengė ir šoko į vandenį. Niurktelėjo ir prasiskėlė kaktą į ker- 
plėšą upės dugne. Suprato apgautas esąs. Tačiau neišsidavė, 
išnėrė ir sako antrajam apgavikui: | 

— Paklausiau aš tavęs, pone, panėriau, žiūriu — iš tiesų dugne 
kortomis pliekiama. Prisėdau,— nori tikėk, nori — ne,— ir iš karto 
išlošiau. Bet pinigų man neduoda, sako, kad iš tavęs pasiimčiau. 
Aš, žinoma, nenusileidžiu, o jie irgi: ten, girdi, viršųje gausi. Na 

Suprato antrasis apgavikas, kad surado sau lygų vikruolį. 
Atrišo vėrinį ir pasidalino pinigus pusiau. Susidraugavo apga- 
vikai ir išėjo abu į pasaulį klajoti, patiklių Žmonių mulkinti. 


APIE SUKTĄ MOTERIŠKĘ 


Gyveno kartą toks žmogus su pačia. Vaikų jiedu neturėjo. 
Bėgo metai, ir jo pati įsitaisė mylimąjį. 

Kartą žmogus išėjo į mišką batatų kasti. Kai saulė pradėjo 
smarkiai kepinti, jis sumanė pailsėti atsiskyrėlio trobelėje. Tuo 
tarpu pas atsiskyrėlį atėjo neištikimoji pati, ketino jį papirkti, 


'*? Senovės Kampučijoje monetos buvo su skylute viduryje. 

kad padėtų jai nudaigoti vyrą. Pamatė vyras, kad jo pačiutė įeina 
į atsiskyrėlio lūšną, ir galvoja: „Ką gi ji čia veiks?“ 

Įsigavo jis į lūšną ir pasislėpė. Pačiutė uždegė kvapnių 
žolių gabaną ir sako seneliui: 

— Pakyrėjo man su savo vyru gyventi, noriu ištekėti už kito. 
Padėk man atsikratyti vyro, ir aš tau atnešiu paršiuką. 

Nesumišo vyras ir atsakė seniokišku balsu it atsiskyrėlis: 

— Jei tu turi mylimąjį ir nori savo vyrą pražudyti, tai 
padaryti bus visai nesunku. Eik namo, paimk perekšlę su kiauši- 
niais, išvirk ir duok vyrui. Jis tikrai galą gaus. 

Aiškus daiktas, moteriškė manė, kad čia atsiskyrėlis ją taip 
moko, ir nuskubėjo namo. Gavo perekšlę, išvirė kartu su kiauši- 
niais ir laukia vyro, nunuodyti jį nori. 

Pareina vyras vakare iš miško nuvargęs ir alkanas, vakarie- 
nės prašo. Padavė pati jam vištą. Vyras pavalgė ir apsimetė ūmai 
sopulių suspaustas, atsigulė į patalą, gailiai dejuoja. Apsidžiaugė 
pati, mato, atsiskyrėlis gerą patarimą davė. Padejavo vyras, pa- 
dejavo ir nutilo. Nusprendė pati, kad jam jau galas, ir įsileido 
mylimąjį, o vyras šast atsisėdo patale ir šaukiasi pačiutę: 

— Šaltis mane krečia... 

Puolė mylimasis į kampą, įšoko į didelį katilą ir tupi, laukia, 
kol vyras vėl atsiguls. Vyras visa tai mato, bet dedasi nematąs ir 
murma sau po nosim: 

— Visas drebu, taip man šalta. Užvirink vandens, tik negai- 
lėk. Noriu išsiprausti prieš mirtį. 

Išgirdo pati, kad vyras į aną pasaulį taisosi, ir džiaugiasi neatsi- 
džiaugia: pildosi atsiskyrėlio žodžiai. Užvirė vanduo, o vyras sako: 

— Dar vandens įpilk. 

Paėmė pati ąsotį ir eina vandens. Vyras palaukė, kol pati išėjo 
iš trobos, nukėlė nuo ugnies ir supylė visą verdantį vandenį 
į didįjį katilą, kur pačios mylimasis slėpėsi. Nuplikino jį mirti- 
nai, vėl atsigulė į patalą ir. gailiai dejuoja. 


Atnešė moteriškė vandens, žiūri — jos mylimasis galvą iš 
katilo iškišęs. Nepastebėjo tamsoje, kad jis nebegyvas, ir šnibžda 
jam į ausį: ' 


— Greičiau slėpkis, kitaip vyras pamatys. 

O tasai — nė krust. Puolė moteriškė jį grūste grūsti į katilą 
ir tik dabar suprato, kad vyras verdančiu vandeniu mirtinai jos 
mylimąjį nuplikino. Išsigando moteriškė, bet nė išsižioti nedrįsta. 
Uždengė katilą dangčiu ir padavė vyrui šalto vandens. Vyras 
taip pat nė žodžio nepratarė, nusiprausė ir netrukus pasakė, kad 
jam jau geriau. 

Rytą išėjo vyras iš namų, o pati suka sau galvą, kur jai numi- 
rėlį dėti. 

Galvojo, galvojo ir štai ką sugalvojo: „Bastosi po mūsų apy- 
linkes keturi plėšikai, kaimus plėšia. Reikia jiems numirėlį 
pakišti. 

Nuėjo moteriškė pas kaimynes, išprašė iš jų visokių šilkinių 
drabužių ir iškabinėjo aplink trobą neva džiūti. Keturi plėšikai 
pamatė šilkinius drabužius ir kalbasi: 

— Še tau! O mes manėm, kad čia vargetos gyvena. Dar šią 
naktį apiplėšim tą namą. 

Vakare moteriškė kuo stipriausiai aprišo katilo dangtį, o 
paskui nukabino drabužius ir išėjo kaimynams jų grąžinti. 

Gerokai pritemus keturi plėšikai įsigavo į trobą. Landė, naršė 
.— nieko nėra, tik katilas kampe stovi. 

— Tikriausiai katile ir bus visi daiktai, — nusprendė plėši- 
kai, užsivertė katilą ant pečių ir neša stenėdami į mišką. 

Pačiame tankumyne užsimanė pažiūrėti, kiek gėrybių pasigro- 
bę. Nuplėšė dangtį. Kyštelėjo vienas plėšikas ranką į vidų, 
pataikė į plaukus ir suriko: 

— Šilkas! 

Kitas kyštelėjo ranką, pataikė į veidą ir suriko: 

— Numirėlis! 

Trečias nepa:ikėjo, irgi kiša ranką, čiupinėja — tikrai numi- 
rėlis. Suprato plėšikai, kad negyvą žmogų pavogė, baisiai įpyko 
ir davė žodį atkeršysią gudriajai moteriškei: sučiupsią ir primušią, 
kad daugiau niekuomet dorų plėšikų neapgaudinėtų. 

Kartą gudrioji moteriškė išsiruošė į prieplauką šio to nusipir- 
kti. Ten neseniai laivas iš tolimos šalies buvo atplaukęs. Dar nė 
pusės kelio nenuėjo, ir užpuolė ją plėšikai. Sučiupo ir Lia 
keršija už apgaulę. 

Rypuoja klastūnė moteriškė: 

— Kas jums iš to, kad mane mušat? Geriau eikim kartu į 
laivą — ten vairininkas ką tik parplaukė iš tolimos šalies ir at- 
vežė man pinigų. Pasiimsiu tuos pinigus ir pasidalinsim visi 
po lygiai. 

Išgirdo tokius žodžius plėšikai ir tuojau pasišovė eisią. O 
gudrioji moteriškė pridūrė: 

— Jūs manęs ant kranto palaukit. Kai pamosiu ranka, atbėkit 
į laivą ir pasiimsit pinigus. 

Visi kartu nuėjo į prieplauką. Moteriškė įlipo į laivą, o plėši- 
kai liko laukti ant kranto. Susirado moteriškė vairininką ir sako 
jam: 

— Antai ten ant kranto sėdi keturi vyrai. Tai mano vergai. 
Aš noriu juos parduoti. Kai tik išlipsiu į krantą, jie įlips į laivą — 
čiupkit juos ir grandinėmis surakinkit, kad nepabėgtų. 

Sutiko vairininkas, kainos pasiteiravo. Moteriškė užsiprašė 
po du najenus už galvą. Vairininkas pasiūlė po najeną. Nusileido 
moteriškė, išlipo į krantą ir pamojo plėšikams. Tie nusprendė, 
kad jau gaus pinigus, ir sušoko į laivą. O ten laivininkai visus 
keturis pastvėrė, surišo ir į triumą įmetė. Gudrioji moteriškė su 
visais pinigais nuskubėjo namo. 

Kelyje moteriškę užklupo naktis, ir baugu jai pasidarė eiti 
vienai. Pamatė šalikelėj didelį medį ir nusprendė tame medyje 
aušros palaukti. 

O surišti plėšikai guli tamsiame, pritroškusiame triume ir kei- 
kiasi paskutiniais žodžiais: 

— Na ir bjaurybė, tikra bjaurybė! Vėl ji mus apmulkino. 
Pirma numirėlį pakišo, dabar — į vergiją pardavė. 

Nesitvėrė įtūžiu plėšikai, visus pančius sutraukė, išsigavo 
į denį, paskui į krantą ir pasileido, kiek kojos neša. Dūmė 
lapatojo iki pat vidurnakčio ir taip prisiveikė, kad nusprendė 
snūstelti įsilipę į drūtą medį šalikelėj. Trys plėšikai įsitaisė ant 
apatinių šakų, o ketvirtasis lipo, lipo, kol viršūnę prilipo. O 
kaip tyčia to medžio viršūnėje buvo apsinakvojus ir gudrioji 
moteriškė. Pamatė plėšikas ir apsidžiaugė: 

— Aha! Pakliuvai, gudruole! Ilgai tu mus mulkinai, bet dabar 
tau atsirūgs. Iš čia jau tikrai nepabėgsi. 

O gudruolė šnibžda: 

— Tyliau! Žiūrėk, va pinigai! Imkim mudu, apsiveskim ir visus 
pinigus vienu du prauliokim. Kokia nauda mums pyktisė 

Tokius žodžius išgirdęs, plėšikas nutilo, pasislinko prie mo- 
teriškės ir šnibžda: 

— Tai jau teisybę sakai, iš karto matau, kad galvą turi. Nors 
ir nemažai mus apgaudinėjai, bet, matyt, mudviem skirta susi- 
vesti. 

O gudruolė jam šnibžda: 


— Tu man labai patinki, tik va dar gerai nežinau, ar myli ma- 
ne. 


— Myliu, — sako plėšikas, — labai myliu. Jei netiki, galiu pri- 
siekti kuo tik nori. 

— Kad jau taip, tai lyžtelkim vienas kitam liežuvį. Tik ta- 
da tavim patikėsiu. 

Iškišo moteriškė liežuvį, ir plėšikas lyžtelėjo galiuką. Paskui 
kvailasis plėšikas iškišo liežuvį, o gudruolė kad stvers jį danti- 
mis, vos pusiau neperkando. Krito plėšikas iš medžio viršūnės, 
10. Kampučijos pasak os 

brinktelėjo ant žemės. Norėtų draugus pašaukti, bet negali, bai- 
siai liežuvį skauda. 

Išgirdo plėšikai bildesį ir pro miegus pamanė, kad vairininkas 
juos vejasi. Šoko vienas po kito iš medžio, pasileido bėgti ir rėkia 
visa gerkle: 

— Gelbėkitės, kas galit! Vairininkas čia pat! 

Bėga plėšikas su įkąstu liežuviu pridurmui, nori paaiškinti, 
kad medyje gudrioji moteriškė sėdi, bet nuo jo mykimo plėšikai 
tik dar smarkiau padus pasipustė. 

Tuo tarpu gudrioji moteriškė išlipo iš medžio ir nuskubėjo 
namo. Pinigus ji atidavė vyrui. Nuo to laiko jiedu gyveno gražiai 
ir laimingai. 


ŽMOGUS SU TRISDEŠIMČIA VARIOKŲ 


Gyveno sau toks žmogus. Jo tėvai buvo seniai mirę, 
giminės taip pat visi po žeme. Visas jo turtas tebuvo tris- 
dešimt variokų, kuriuos nešiojosi kapšelyje už diržo užsikišęs. 
Galvojo žmogus, galvojo, ką jam daryti, ir sumanė eisiąs tar- 
nauti pas vyriausiąjį kariuomenės vadą. Nuėjo jis pas vyriausiąjį 
kariuomenės vadą, žemai nusilenkė. Kariuomenės vadas klausia: 

— Iš kur tu atėjai? 

— Atėjau iš tolimo krašto. Mano tėvas ir motina seniai 
po žeme. Vienui vičvienaitis likau. Noriu, šviesusis pone, 
tau už tarną parsisamdyti. Priimk mane, meldžiamasis. 

— O rašto tu ar moki? Raštininku galėtum būti? 

— Esu beraštis. 

— Tiek to. Buvę nebuvę, pasilik. Kasdien kiemą šluosi. 

Ir stojo žmogus tarnauti vyriausiajam kariuomenės vadui. 
Praėjo treji metai. Kartą tarnas su trisdešimčia variokų pa- 
klausė vyriausiojo vado motiną: 

— Motule, ar nepasakytum, kuriais metais ir kurį mėnesį 
gimė jums sūnus? Kuri buvo toji laiminga diena, kad jis tapo 
toks įžymus ir turtingas? 

Nieko blogo nemanydama, senutė pasakė sūnaus gimimo 
metus, mėnesį ir dieną. Tarnas gerai įsidėjo galvon, ką 
išgirdęs, susirado seną skudurėlį, slapčiom užrašė ir įsikišo 
tą skudurėlį į kapšiuką su savo trisdešimčia variokų. 

Kartą vyriausiasis vadas paklausė tarną: 

— Seniai tu man tarnauji, o nežinau, nei kada tu gimęs, nei 
kiek tau metų. | 

— Kad aš nė pats dorai nežinau, — atsakė gudrusis tarnas. 
Kadaise tėvas užrašė mano gimimo dieną ant skudurėlio, 
o motina pasiuvo kapšelį ir įdėjo į jį trisdešimt variokų 
su tuo rašteliu. Bet aš skaityti nemoku, tai ir nežinau, kas 
ten parašyta. 

— Duok, aš perskait:siu. 

Paėmė vyriausiasis karvedys susitrynusį skudurėlį ir nustebo: 
tarnas gimęs lygiai tą pačią dieną kaip ir jis. 

„Šitas žmogus ir aš gimėm vienu metu, — pagalvojo didysis 
karvedys, — ir pažiūrėti jis iškilnaus stoto. Aukštai kils“. 

Įdėjo kariuomenės vadas skudurėlį atgal į kapšelį, nuėjo pas 
pačią ir patylom jai tarė: 

— Tarnas, kuris kiemą šluoja, yra gimęs tą pat dieną kaip 
aš. Ir pažiūrėti jis iškilnaus stoto. Manau, kad bus didelis 
žmogus. Ar neišleidus už jo mūsų vienturtės dukros? 

Pačiutė sutiko. Kariuomenės vadas išėjo ir pasakė tarnui 
su trisdešimčia variokų: 

— Nuo šios dienos tu tvarkysies tik po mano namus. 

Po mėnesio vyriausiasis kariuomenės vadas iškėlė vestuves, 
išleido savo dukrą už tarno. Po vestuvių ėmė žentą mokyti 
gražios elgsenos, rašto, važiuodamas pas karalių, kartu jį 
veždavosi. 

Praėjo trys mėnesiai, ir pasklido gandai, kad vyriausiojo 
vado žentas gimęs visai ne tą pačią dieną kaip jo uošvis, 
kad tas žmogus su trisdešimčia variokų gudrumu viską sužinojo 
iš vado motinos, o paskui vikriai apsuko savo geradarį. 
Išgirdo tuos gandus vadas ir galvoja: „Matyt, iš tikrųjų mano 
žentas gimė visai ne tą dieną, kurią aš gimiau. Aš savo 
dukrą už jo išleidau, 0 jis apsukrus sukčius besąs!“ 

Užsirūstino vadas, bet niekam nieko nesako, tik laukia 
progos žento atsikratyti. 

Vieną dieną karalystę užpuolė plėšikai. Pasišaukė karalius 
vyriausiąjį vadą, liepė apginkluoti karališkąją kariuomenę 
ir išvyti plėšikus. 

Išžygiavo vyriausiasis vadas su kariuomene, bet neįstengė 
plėšikų įveikti ir grįžo nieko nepešęs. Antrą kartą siunčia 
karalius vyriausiąjį vadą plėšikų išvyti. Ir vėl tasai grįžta gal- 
vą nukabinęs, puola karaliui po kojom ir sako: 

— Didysis karaliau, aš dukart stojau plėšikų mušti, bet 
niekaip jų neįveikiau. Kariuomenės turime daug, kareiviai 
narsūs, vadai išmoningi, bet aš labai negaluoju ir todėl negaliu 
prideramai jiems vadovauti. Drįstu pasiūlyti, šviesusis karaliau, 

savo žentą. Jis didelio proto, narsus ir išminties nestokoja. 
Mielai sutiks vesti kareivius į kautynes, jei tik jam leisi. 

O iš tiesų vyriausiasis vadas mano sau: „Šį kartą žentas 
tikrai neišneš sveiko kailio: ir su plėšikais menki juokai, 
ir karalius įtūš, jei dar vienas mūšis bus pralaimėtas...“ 

Išklausė karalius vyriausiąjį vadą, liepė pašaukti žmogų 
su trisdešimčia variokų ir tarė jam: 

— Į mūsų karalystę įsiveržė plėšikų gaujos. Ar tu gali su jais 
susikauti? Jei įveiksi plėšikus, dosniai tau atsilyginsiu. 


— Aš tavo nuolankus tarnas, didysis karaliau,— atsa:ė 
žmogus su trisdešimčia variokų,— ir visada mielai vykdysiu 
tavo valią. 


— Tai nedelsdamas surink kariuomenę ir vesk į mūšį. 

Žmogus su trisdešimčia variokų grįžo namo, apsakė uoš- 
viui, ką jam karalius paliepęs, susiruošė kelionėn ir veda 
kariuomenę į žygį. Sužinojo plėšikai, kad prieš juos vėl <a- 
riuomenė pakilo, ir ruošiasi žūtbūtiniam mūšiui. Tačiau žmogus 
su trisdešimčia variokų taip išmoningai vedė kareivius, xad 
plėšikai buvo pabaigtinai sumušti ir po miškus išsklaicivti. 
Žmogus su trisdešimčia variokų pergalingai grįžo pas karalių 
ir kuo smulkiausiai jam nupasakojo, kaip mūšis ėjęs. O kara- 
lius dosniai jam atsilygino. 

Žinia apie žento pergalę pasiekė vyriausiąjį vadą, ir tasai 
dar pikčiau ėmė žento nekęsti. Tik pamanykit: pasiuntė žmogų 
tiesiai mirčiai į nasrus, o tasai grįžo sveikutėlis ir dar gerą 
vardą pelnęs. Iš pykčio ir graužaties vyriausiasis vadas 
taip pasiligojo, kad nė vienas žiniuonis nebegalėjo grąžinti jam 
sveikatos. Turėjo karalius spręsti ką paskirti vyriausiojo 
vado vieton, ir tinkamiausias jam pasirodė žmogus su tris- 
dešimčia variokų. 


AISŠKIAREGYS, ŠAULYS, 
NARAS IR ŽINIUONIS 


Kartą keturi draugai iškeliavo Indijon, į budistų šventy- 
klų, vienuolynų ir mokyklų miestą Taksilą, pas tokį iš- 
minčių. Vienas išmoko ateitį nuspėti, kitas — taikliai šaudyti, 
trečias — nardyti į jūros dugną; o ketvirtas — mirusius at- 
gaivinti. Atsisveikino visi keturi su savo mokytoju ir patraukė 
namo. Vakarop jie priėjo jūrą/ pernakvojo ant kranto, o rytą aiš- 
kiaregys prabilo: 

— Bičiuliai, likimas mums palankus. Iš karaliaus rūmų 
erelis pagrobė neregėto gražumo karalaitę ir neša ją čia. 

Šoko visi keturi į krūmus slėptis, žiūri — didžiulis 
erelis skrenda, naguose mergelę laiko. 

Įtempė šaulys lanką ir pervėrė taiklia strėle ereliui 
širdį. Atleido erelis nagus, ir įkrito karalaitė į jūrą. Puolė 
naras į vandenį, išnešė bežadę karalaitę į krantą. Atėjo eilė 
žiniuoniui savo gebėjimą parodyti, ir atgijo karalaitė. Ji buvo 
tokio gražumo, kad visi keturi ją pamilo, vos tik pamatę. 

Ėmė jie tarpusavy ginčytis, kuris iš jų tokios pačios labiausiai 
nusipelnęs. Ginčijasi, ginčijasi, ir vis tuščiai, niekaip sutarti 
negali. Nuėjo pas teisėją. Teisėjas nemokėjo išspręsti jų ginčo 
ir nuvedė juos pas karalių. 

Karalius išklausė ginčininkus ir išmintingai prabilo: 

— Aiškiaregys tegu bus karalaitės mokytojas, šaulys atstos 
jai tėvą, žiniuonis — motiną, o naras tegu taps jos vyru, 
kadangi jis buvo apkabinęs karalaitę, keldamas ją iš jūros gelmių. 

Netrukus senasis karalius pasimirė, ir naras, kuris vedė 
karalaitę, liko tos žemės karalium, trijų savo bičiulių 1e- 
pamiršo ir visą gyvenimą jais rūpinosi. 


KETURI BURTININKAI 


Iškeliavo keturi draugai į -Taksilos miestą burtų mokytis. 
Mokėsi jie, mokėsi ir galiausiai didžiais burtininkais tapo. 
Vienas gebėjo bet kuriam daiktui suteikti Žmogaus pavidalą, 
kitas — padaryti tą pavidalą nepaprastai gražų, trečias — 
paversti jį Žmogaus kūnu, o ketvirtas — tam bežadžiui kūnui 
įkvėpti gyvastį. 

Atsisveikino draugai su mokytoju. Namo susiruošė. Ėjo, 
ėjo, nuvargo ir sustojo miške poilsio. Aplinkui pikti tigrai 
slankioja, kur čia užmigsi! Kad nebūtų nuobodu, sumanė 
keturi burtininkai kelmą į mergaitę paversti. Priėjo pirmasis 
burtininkas prie kelmo, ištarė burtų žodžius, ir įgavo kelmas 
žmogaus pavidalą. Perbraukė antrasis burtininkas skaptu per medį, 
ir virto medis puikios mergelės statula. Ištarė tretysis burti- 
ninkas ties statula kerų Žodžius, ir persimainė medis į kūną 
ir kraują, tik tas kūnas dar buvo bežadis. Ištarė ketvirtasis 
burtininkas savo užkeikimą, ir mergelė atgijo. Ji buvo tokia 
graži, kad ją pamilo visi keturi burtininkai. Ėmė jie ginčytis, 
kuriam gražioji mergelė priklauso, kas ją už pačią turėtų 

gauti. Ginčijosi, ginčijosi, nieko nesutarė ir pas teisėją nuėjo. 
Išklausė juos teisėjas, ir šiaip galvojo, ir taip, bet neišmanė, 
ką daryti. Ir nuvedė draugus pas karalių. 

Karalius atidžiai viską išklausė ir nusprendė: 

— Tasai, kuris kelmui suteikė žmogaus pavidalą, buvo 
mergelei it motina, ir taip tebūnie. Tasai, kuris išskaptavo iš 
to pavidalo nuostabaus grožio mergelę, tegul būna jos vyras. 
Tasai, kuris permainė medį į kūną ir kraują, tegul būna mergelės 
brolis, ir tegul jai būna tėvas tasai, kuris įkvėpė gyvastį 
bežadžiui kūnui. 

Teisingi ir išmintingi buvo karaliaus žodžiai. 


KAIP TRYS BIČIULIAI 
VALTĮ PASKANDINO 


Kartą trys bičiuliai paprašė pirklį, kad juos valtin 
priimtų. Kai valtis atitolo nuo kranto, vienas bičiulis pasiėmė 
lazdą ir kad įsileis dainuoti, pirštais groti, tarsi rankose 
ne lazdą, o vienstygį sadieu būtų turėjęs. Išgirdo linksmą 
dainą kitas bičiulis ir suskato delnais ploti į taktą. O tretysis | 
neištvėrė ir ėmė šokti — pašėlusiai gražiai jiems ėjosi. 
Tačiau valtis tik virtinkšt — ir apsivertė, visos pirklio prekės 
paskendo. Kad pradės bičiuliai kaltinti kits kitą! Vienas sako 
kitam: 

— Ar nelabasis sugundė tave šoktiė Per tave valtis apsi- 
vertė — tu ir atsilygink. 

O šokėjas atkirto: 

— Tai jau ne, valtis todėl apsivertė, kad va jis ėmė delnais 
ploti. Jeigu ne jis, man šokti nė į galvą nebūtų atėję. 

Tas, kuris plojo delnais, gynėsi: 

— Ką čia šneki? Plojau delnais todėl, kad va jis daina- 
vo, neva sadieu grodamas. Jei ne jis, aš nebūčiau delnais 
plojęs. Viskas per jį. Tegu moka už prekes. 

Ginčijosi jie, ginčijosi ir patraukė pas teisėją. Nuėjo ir 
kaltina kits kitą. Teisėjas neišmanė, kaip jų bylą spręsti, ir“ 
nuvedė visus pas karalių. Karalius juos išklausė ir pasakė: 

— Tasai, kuris neva grojo sadieu, tegu moka vieną 
šeštadalį prekių vertės. Tasai, kuris plojo delnais — du šeštada- 
lius. Tasai, kuris šoko — tris šeštadalius. 

Bičiuliai sutiko, kad toks sprendimas išmintingas, ir 
patenkinti liovėsi ginčytis. 


150 


KATĖ IR GAISRAS LAIVE 


Vienas turčius susiruošė į tolimas šalis ir prikrovė 
pilną laivą prekių, tikėdamasis ten, kur nuplauks, jas pelningai 
parduoti. Pasisamdė jis daug laivininkų ir dar katę pasiėmė, 
kad laimę jam neštų. Katę sergėti pristatė keturis augalotus 
laivininkus. Kiekvienam buvo pavesta sergėti po vieną katės koją. 
Laivininkai akių nuo katės nenuleido, ir vis tiek ji kažkur vieną 
koją persidrėskė. Pradėjo koja tvinkti. Laivininkas, kuris ser- 
gėjo tą koją, rūpestingai patepė žaizdelę aliejumi ir aprišo. 
Sumiaukė katė, pasileido per denį ir pataikė išteptąja koja 
į ugnį. Raištis akimirksniu suliepsnojo. Pradėjo katė blaškytis, 
ir netrukus suliepsnojo visas laivas. Gaisrą laivininkai greit už- 
gesino, bet prekės visiškai sudegė. Turčius, kuriam priklausė 
laivas ir prekės, pareikalavo iš keturių laivininkų, turėjusių 
katę sergėti, atlyginti jam nuostolius. Laivininkai, kurių 
sergstimos letenėlės buvo sveikos, sako: 

— O mes čia kuo dėti? Va šitas pusgalvis katei koją 
aliejuotu skuduru aptvarstė. Laivą padegė ir prekes sudegino. 

O jūreivis, gydęs sužeistą letenėlę, teisinasi: 

— Mes visi turėjome katės kojas sergėti, tai visi keturi 
ir kalti. 

Ginčijosi jie, ginčijosi ir nuėjo pas teisėją. Neišmanė tei- 
sėjas, kaip jų bylą išspręsti, ir nuvedė visus pas karalių. Karalius 
išklausė ginčininkus ir tarė: 

— Vienas jūsų aprišo katei letenėlę aliejuotu skuduru, bet 
juk katė nebėgo į ugnį vien skaudama koja. Kiti trys, kurie 
sergėjo sveikąsias kojas, taip pat pasirodė esą žiopli. Per jų 
kaltę katė lakstė trimis sveikomis kojomis po laivą ir 
nešiojo ugnį. Bet ir tas, kuris gydė sužeistą letenėlę, padarė klaidą, 
nes rūpinosi tik gydymu ir visai nepagalvojo, kas iš to gali 
išeiti. Todėl tris ketvirtadalius nuostolių privalo atlyginti tas 
laivininkas, kuris gydė katei sužeistą letenėlę, o vieną ket- 
virtadalį tie, kuriems buvo pavesta sergėti tris kitas kojas. 


GINCAS DĖL MANGO 


Mokėsi keturi bičiuliai visokių gudrybių dideliame Taksilos 
mieste. Baigė mokslus ir visi kartu patraukė į gimtąjį kraštą. 
Ėjo, ėjo ir priėjo šaltinį. Jo vanduo buvo tyras ir labai 
skaidrus. Nemanė bičiuliai, kad vanduo gali būti nuodingas, 


151 


nusiprausė ir akimirksniu apako. Kad ims graudžiai aimanuoti, 
savo dalią keikti. Nesiryžta eiti toliau, kelio nematydami. 
Ir suka galvas, kaip dabar jiems, neregiams, pramisti. Vienas 
sako: 

— Kai aš dar neapakęs buvau, vieno karaliaus sode mačiau 
puikų mango medį: jis buvo taip aplipęs vaisiais, kad mums jų 
ligi amžiaus galo užtektų. 

— Jei pameni kelią į tą sodą, mes mielai eitume paskui 
tave. 

— Tačiau šito medžio vaisiai dera tik ant vienos šakos, ir 
nematydamas jų lengvai nenurėkši. 

— Palikite tai man,— pasakė antrasis neregys, — aš tą šaką 
surasiu ir vaisius nuskynęs mėtysiu žemėn. 

— Jeigu tu vaisius rėkši ir mėtysi, aš juos gaudysiu,— pasakė 
trečias. 

Sutarė neregiai ir eina nuostabiojo mango medžio ieškoti. 
Ilgai jie klaidžiojo ir galiausiai surado. Vienas neregys įsiropštė 
į medį, ieško vaisių apčiuopom, reškia ir meta žemėn. Kitas 
gaudo, kad jie nukritę neištikštų. Ir vis dėlto kai kurie vaisiai 
bumbčiojo ant žolės. Jie buvo tokie sultingi, kad dužo ir 
purslai tiško į visas puses. Skaidrios sultys išplovė nuodus 
neregiams iš akių, ir visi keturi praregėjo. Pamatė bičiuliai 
nuostabųjį mango medį, visas buvusias negalias pamiršo, 
plėšia vaisius vienas iš kito, plūstasi, ginčijasi. Riejosi, riejosi ir 
nuėjo -pas teisėją. Teisėjas neišmanė, kaip jų ginčą išspręsti, 
ir nuvedė visus keturis pas karalių. Karalius tarė: 

— Tasai, kuris gaudė mango vaisius, kad nesudužtų, tegu 
pasiims sau pusę, o kiti trys kitą pusę tegu pasidalija po 
lygiai. 

Keturi bičiuliai mielai pakluso tokiam karaliaus sprendimui. 
Pasisotino, nusilenkė karaliui, išėjo iš jo rūmų ir vėl traukia į 
gimtąjį kraštą. 

Eina jie, eina, tik žiūri vienas: po medžiu kažkas švyti. Priėjo 
bičiuliai — ogi ten lobis besąs. Kasa jie lobį, dar skrynios neiška- 
sė, 0 jau susiginčijo, kuriam auksas priklausys. Kiekvienas 
šaukia, kad tik jis labiau už visus stengiasi ir kad tik jam turi 
didžiausia dalis atitekti. O tas, kuris pamatė lobį pirmutinis, 
šaukia: 

— Ką čia kalbėti! Didžiausias nuopelnas mano. Aš paregėjau 
lobį pirmutinis ir jums parodžiau. 

Ginčijosi bičiuliai, ginčijosi, paėmė auksą, nunešė teisėjui ir 
paprašė teisingai padalinti. 

Teisėjas neišmanė, kaip išspręsti jų bylą, ir nuvedė visus 
keturis pas karalių. Liepė karalius tris penktadalius lobio 
atiduoti tam, kas jį pirmutinis pamatė ir garbingai parodė 
savo bičiuliams, radinio neslėpdamas. Du penktadalius karalius 
liepė padalinti po lygiai kitiems trims bičiuliams. 


KAIP ATSISKYRĖLIS AUKSO PASIGVIEŠĖ 


Kadai kadės viename vienuolyne gyveno keturi atsiskyrėliai. 
Ir buvo vienuolyne ketverios durys — į rytus, į vakarus, į šiaurę 
ir į pietus. Kiekvienas atsiskyrėlis sėdėdavo tik prie savo 
durų, veidu į mišką ir nuo ryto ligi vakaro pusbalsiu melsdavosi. 
Kartą į vienuolyną atėjo mokytas bramanas, toks žmogus iš 
aukščiausios kastos, ir paklausė atsiskyrėlius, ar negalėtų čia 
atnešti pasergėti dešimt tūkstančių damlengų aukso. Leido 
atsiskyrėliai brahmanui atnešti auksą, 0 patys tik meldžiasi, 
tik meldžiasi. Paliko brahmanas auksą ir išėjo. Ilgai ar trumpai 
trukus vienas atsiskyrėlis ėmė ir neatsispyrė pagundai. Maty- 
damas, kad kiti trys vienuoliai sėdi nugaromis į vienuolyną 
ir maldos jiems terūpi, jis slapčia įtykino vidun, pagrobė auksą, 
paslėpė jį miške ir vėl grįžo į savo vietą. Kiti atsiskyrėliai 
nieko nepastebėjo. 

Po kiek laiko brahmanas grįžo ir paklausė, ar negalėtų 
savo auksą atsiimti. [leido atsiskyrėliai brahmaną. Bet tas ir šen 
ieško, ir ten — niekur savo aukso neranda. Įtūžo brahmanas ir 
nuvedė visus keturis atsiskyrėlius pas teisėją. Teisėjas neišmanė, 
kaip rasti vagį, ir nuvedė visus pas karalių. 

Apsakė brahmanas karaliui, kaip auksas prapuolęs: 

— Didysis karaliau, į šitų keturių atsiskyrėlių vienuolyną aš 
nunešiau dešimt tūkstančių damlengų aukso ir paprašiau pasergėti. 
O kai grįžau iš kelionės, aukso nebebuvo, ir nė vienas neprisi- 
pažįsta vogęs. 

Išklausė karalius brahmaną ir pareikalavo, kad atsiskyrėliai 
papasakotų, kaip visa buvę. Atsiskyrėliai vienu balsu tarė: 

— Didysis karaliau, brahmanas sako teisybę. Jis atnešė 
auksą ir paliko mums sergėti. Tačiau ir tai teisybė, kad mes visą 
laiką sėdėjom nugaromis į auksą, o rūpėjo mums tik didžios 
mintys ir maldos. Todėl nežinom, kas auksą pavogė. Tegu vagį 
randa tavo išmintis, didysis karaliau. 

Karalius ilgai tarėsi su savo patarėjais ir rūmininkais, 
bet niekas neišmanė, kaip šią bylą išspręsti. Ir neteko karalius 

ramybės: kur ėjo, ką darė, vis apie tą auksą pradingusį galvojo. 
O turėjo karalius dukterį Vitjetą Serėją, didžiai išmintingą 
mergelę. Ir sako jinai tėvui: 

— Meldžiamasis mano tėve, neliūdėk, aš surasiu vagį. 

Liepė ji sušaukti visus keturis atsiskyrėlius ir papasakojo 
jiems tokį prilyginimą: 

— (Gyveno kadaise viena mergaitė. Pas tokį atsiskyrėlį ji mo- 
kėsi visokiausios išminties. Mokslui pasibaigus, mergaitė tarė savo 
mokytojui: „Neturiu kuo tau už mokslą atsidėkoti, tad kai ištekė- 
siu, prižadu atiduoti tau savo pirmąją naktį“. Dar kartą 
padėkojo atsiskyrėliui mergaitė ir atsisveikino. 

Po kiek laiko motina surado jai jaunikį, ir mergaitė jam 
pasisakė, kokį pažadą yra davusi. Vyras tučtuojau ją išleido. 
Apsivilko mergaitė geriausiais drabužiais ir išėjo pas savo 
mokytoją. Eina, eina ir sutinka tigrą. Šoko ant jos tigras, suėsti 
taikosi. O mergaitė sako: „Palik man gyvastį, tigre. Aš pirmąją 
naktį turiu atiduoti savo mokytojui atsiskyrėliui. Va kai grįšiu 
atgal, tada mane suėsk“. Ir tigras jos nelietė. 

Eina mergaitė toliau ir sutinka plėšikus. Užpuolė ją plėšikai, 
apiplėšti nori. O mergaitė tarė: „Nelieskite manęs, plėšikai. 
Aš taip pasidabinau todėl, kad einu pas savo mokytoją 
atsiskyrėlį Va kai grįšiu atgal, tada mane apiplėškit“. Ir 
plėšikai jos nelietė. 

Atėjo mergaitė pas atsiskyrėlį ir priminė savo pažadą. 
Atsiskyrėlis tarė: „Labai džiaugiuosi, kad mano mokinė tesi 
savo žodį. Bet mudu niekuomet vienas kito nemylėjome. Dabar 
tu išteki. Man nereikia tavo aukos. Grįžk pas savo vyrą, ir gy- 
venkit laimingai. 

Atsisveikino mergaitė su atsiskyrėliu ir patraukė atgal. 
Šį kartą ji nesutiko nei plėšikų, nei tigro ir ramiai parėjo namo. 

— Štai ir visas prilyginimas,— pridūrė karalaitė.— O dabar 
atsakykit man, kas pasielgė kilniausiai: vyras, tigras, plėšikai 
ar atsiskyrėlis? 

Pirmasis atsiskyrėlis atsakė: 

— Mano manymu, kilniausiai pasielgė vyras, kuris išleido 
savo pačią prieš pat vestuvių naktį. 

Antrasis atsiskyrėlis atsakė: 

— Mano manymu, kilniausiai pasielgė tigras, kuris buvo 
alkanas ir vis dėlto mergaitės nesuėdė. 

Trečiasis atsiskyrėlis atsakė: 

— O mano manymu, kilniausiai pasielgė plėšikai. Jų godulys 
begalinis, o mergaitę jie vis dėlto paleido. 

Ketvirtasis atsiskyrėlis atsakė: 

— Kai mergaitė atėjo pas savo mokytoją, tasai, jokių žemiškų 
džiaugsmų nepažinęs, turėjo didžiai apsidžiaugti, kad jo mokinė 
tesi duotą žodį. O mokytojas ją paleido, taigi pasielgė 
kilniausiai. 

Karalaitė atidžiai visus išklausė ir pagalvojo: „Atsiskyrėlis, 
kuris pagyrė vyrą, yra linkęs į pavydą ir kerštą. Atsiskyrėlis, kuris 
pagyrė tigrą, yra linkęs į žiaurumą ir klastas. Atsiskyrėlis, 
kuris pagyrė plėšikus, yra godus ir savanaudis, tik jis galėjo 
aukso pasigviešti. Atsiskyrėlis, kuris pagyrė atsiskyrėlį mokytoją, 
yra linkes su moterimis pasimeilauti“. 

Ir ji pasakė: 

— O brangūs ginčininkai, ir jūsų atsakymai man patiko, ir 
jūs patys man patinkate. Ištekėčiau už to iš jūsų, kuris nors 
truputį turi pinigų. 

Atsiskyrėlis, kuris gynė tigrą ir buvo linkęs į žiaurumą 
ir klastas, pamanė, kad karalaitė iš tiesų bus jo pati, jei jis 
atneš pinigų. Jis seniai žinojo, kas pavogė brahmano auksą ir 
kur galėjo paslėpti. Grįžo į vienuolyną, surado paslėptuosius 
pinigus ir atnešė karalaitei. 

— Štai dešimt tūkstančių damlengų, kuriuos ana tas atsisky- 
rėlis pavogė iš brahmano,— tarė jis, rodydamas į atsiskyrėlį, 
pagyrusį plėšikus. 

Apsidžiaugė karalius, kad duktė taip sumaniai išpainiojo bylą, 
liepė pašaukti brahmaną ir grąžinti jam pinigus. Paėmė 
brahmanas keturis tūkstančius damlengų, o likusius atsidėko- 
damas padovanojo karaliui. 


KAIP VIENAS SETCHĖJUS 
IŠ KITO AUKSĄ PAVOGĖ 


Gyveno kartą du draugai — Tnentjėjus ir Totalojus. Vieną 
gražią dieną Totalojus supylė tūkstantį saikelių aukso į kapšą, 
užrišo, antspaudą užspaudė ir atidavė saugoti savo draugui 
Tnentjėjui, o pats iškeliavo pirkliauti. 

Pasišaukė 'Tnentjėjus nagingą meistrą, liepė jam nuimti 
antspaudą nuo kapšo, išpilti auksą, jo vieton pripilti lygiai 
tiek pat variokų ir vėl užspausti antspaudą kaip buvę. 

Grįžo Totalojus iš tolimos kelionės ir su lauktuvėmis 
nuėjo pas draugą aukso atsiimti. Tnentjėjus tučtuojau atnešė 
kapšą. Totalojus, nieko neįtardamas, jį atrišo, žiūri — ogi ten 


155 


vieni variokai. Nustebo jis ir klausia draugą: 

— Juk aš tau auksą palikau, kurgi jis prapuolė? 

— Kas gi galėjo tavo auksą paimti? Juk pats savo akimis 
matai: ir kapšas tavo, ir antspaudas. 

Ginčijosi, ginčijosi draugai be naudos ir nuėjo pas karalių. 

Totalojus tarė: 

— Šviesusis karaliau, kur tai matyta: supyliau aš į kapšą 
tūkstantį saikelių aukso, užrišau tą kapšą ir antspaudą užspau- 
džiau, o kai iš kelionės grįžau, žiūriu — jame vieni variokai! 

Tnentjėjus tarė: 

— Vadinasi, kapše ir buvo variokai. Aš maniau, kad ten tikrai 
auksas, kai apsiėmiau saugoti. Bet mano draugas pargrįžo, atriša 
kapšą, o jame — vien variokai, nors ir kapšas, ir antspaudas tie 
patys. Pagalvok pats, šviesusis karaliau, ar galėjo auksas 
pavirsti variu, jei kapšas ne vario buvo pripiltas? 

Karalius sušuko: 

— Setchėjai! Jeigu jūs iš tiesų esate seni draugai, tai ko 
jums pyktis? Verčiau draugai ir likit ir mylėkite kits kitą, 
kaip anksčiau mylėjot. 

Tnentjėjus nusilenkė karaliui ir pasitraukė. O karalius 
klausia Totalojų: 

— Sakyk, setchėjau, ar Tnentjėjus turi vaikų? 

— Turi sūnų. 

— Pakviesk jo sūnų į savo namus paviešėti, o po kelių dienų 
vietoj jo atiduok beždžionę. 

Paklausė Totalojus, pasišnekėjo draugiškai su Tnentjėjumi 
kaip seniau ir pasikvietė jo sūnų į svečius. Po trijų dienų nuvedė 
draugui beždžionę ir pasakė: 

— Matai, bičiuli, tavo sūnus pavirto beždžione. 

— Kur tai regėta,— suriko Tnentjėjus,— pasikvietei į svečius 
sūnų, o vietoj jo atiduodi beždžionę! 

— Taigi čia tavo sūnus. Kodėl tu manai, kad čia bež- 
džionė? 

Vėl susiginčijo setchėjai ir drožia pas karalių teisybės ieškoti. 
Tnentjėjus nusilenkė karaliui ir sako: 

— Setchėjus Totalojus pasikvietė mano sūnų į svečius, o 
po trijų dienų atvedė beždžionę ir tvirtina, kad tai mano sūnus. 
Pats pagalvok, šviesusis karaliau, argi šitaip būna? 

Totalojus nusilenkė ir tarė: 

— Aš tikrai pasikviečiau setchėjaus sūnų į svečius. O kodėl 
jo sūnus ėmė ir pavirto beždžione, nė pats nesuprantu. 

Išklausė karalius abi puses ir tarė: 

— Setchėjai! Tegu bus taip: Tnentjėjus tepasiima kapšą su 
variokais, o Totalojus — beždžionę. Jeigu jūs vienas kitą 
mylite, tai po trijų dienų varis vėl atvirs auksu, o beždžionė — 
žmogumi. | 

Išklausė setchėjai tokį “karaliaus sprendimą, nusilenkė 
ir išėjo. 

Po trijų dienų Tnentjėjus išpylė variokus, supylė jų vieton 
pavogtąjį auksą ir nunešė kapšą karaliui. O Totalojus stojo 
karaliui prieš akis su Tnentjėjaus sūnumi. Paliepė karalius 
auksą grąžinti savininkui, o sūnų — tėvui ir tarė: 

— Neširskit vienas ant kito. Kaip buvot draugai, taip ir 
likit. 

Nusilenkė setchėjai karaliui ir paklausė jo patarimo. 


KAIP VARGŠAS 
TURTUOLį MĖGDŽIOJO 


Kitą kartą gyveno toks žmogus. Jis turėjo pačią ir dukterį. 
Buvo jie tikri vargšai, vos galą su galu sudurdavo. Pradėjo 
žmogus su pačia sukti galvą, kaip čia jiems praturtėjus. 

— Dabar mes iš vargų neišbrendam. Imkim ir susiraskim 
kokį nors turtuolį, apsigyvenkim šalia jo, žiūrėkim, ką jis daro, 
ir patys lygiai taip darykim. 

Kaip „tarė, taip ir padarė. Nugriovė savo lūšnelę ir pasistatė 
naują šalia turtingo setchėjaus namų. Žiūri — setchėjus varo 
savo bernus dirbti laukuose ir darže, o paskui siunčia juos 
parduoti derliaus. Vargšai stengėsi visame kame setchėjų mėg- 
džioti, dirbo laukuose, o paskui dalį derliaus nešė parduoti į 
turgų. Ir ėmė jiems vis geriau ir geriau sektis, vis daugiau jie 
pelnėsi. 

Nusprendė žmogus su pačia atsidėkoti setchėjui, iš kurio slap- 
čiom išmoko ūkininkauti. Paėmė žmogus rieškučias aukso ir 
eina pas turtuolį. 

— Kam tu man aukso atnešei? — nustebo setchėjus. 

— Buvau aš skurdžius. Nusprendėm mudu su pačia nugriauti 
savo lūšnelę, apsigabenti šalia tavo trobos ir visame kame tave 
mėgdžioti. Mums greitai pradėjo sektis, praturtėjome. Ir štai dabar 
atsidėkodami prašom priimti mūsų dovaną. 

— Jeigu tu pats manai, kad praturtėjai per mane, tai visas 
tavo turtas yra mano. Privalai man atiduoti viską, ką turi, o 
jau aš nuspręsiu, kokią dalį tau skirti. 

— Bet juk aš nelikau nedėkingas ir atnešiau tau aukso. Jei tik 
būčiau žinojęs, kad pareikalausi viso mano turto, nieko tau ne- 
būčiau atnešęs. | 

Ilgai ginčijosi setchėjus ir buvęs vargšas. Pagaliau jiedu 
nuėjo pas teisėją. Teisėjas galvojo, galvojo, bet nesugalvojo, 
kaip jų ginčą išspręsti, ir nuvedė abu pas karalių. Buvęs vargšas 
nusilenkė karaliui ir tarė: 

— Šviesusis karaliau, aš pasistačiau trobelę šalia setchėjaus 
trobos, žiūrėjau, kaip jis tvarkosi, kaip siunčia savo bernus lau- 
kų dirbti ir turguje prekiauti. Ėmiau mėgdžioti setchėjų kaip tik 
mokėdamas, ir pradėjo man sektis, turto prasimaniau. Atsidė- 
kodamas nunešiau rieškučias aukso tam setchėjui, kūris man 
padėjo pats to nežinodamas, bet jis reikalauja viso mano turto. 
Šviesusis karaliau, teikis išspręsti mūsų ginčą teisingai. 

Karalius paklausė setchėjų: 

— Ar teisybę šitas Žmogus sako? 

— Teisybę, šviesusis karaliau. 

Suprato karalius, kad setchėjus neapsakomai godus, ir tarė: 

— Setchėjau, ar tu turi vaikų? 

— Sūnų turiu, šviesusis karaliau. 

— O tu ar turi vaikų? — paklausė karalius buvusį vargšą. 

— Dukrą turiu, šviesusis karaliau. 

— Kad daugiau nesivaidytumėt, liepiu abiem šeimoms susi- 
giminiuoti. Tada ir dalintis jums nieko nereiks. 

Žemai nusilenkė karaliui setchėjus ir buvęs vargšas, o paskui 
jiedu grįžo namo vykdyti protingo karaliaus sprendimo. 


KVAPAS IS TURTUOLIO VIRTUVĖS 


Kadaise gyveno kaimynystėje varguolis ir turtingas setchėjus. 
Kai vėjas pūsdavo iš vakarų, varguolis griaudavo savo 
palapinę ir statydavosi į rytus nuo turtuolio trobos. Kai vėjas 
pūsdavo iš rytų, varguolis vėl griaudavo savo palapinę ir 
statydavosi į vakarus nuo setchėjaus namų. Kai vėjas pūsdavo 
iš pietų, vargšas griaudavo savo palapinę ir statydavosi į šiaurę 
nuo setchėjaus namų. 

Krito į akį setchėjui, ir pasiuntė jis tarną sužinoti, kodėl 
varguolis taip darąs. O varguolis sako tarnui: 

— Pasakyk savo ponui: būstą kilnoju todėl, kad vis noriu 
gardžiuotis skaniais kvapais iš jo virtuvės. 

Sugrįžo tarnas ir persakė varguolio žodžius. Setchėjus pa- 

manė sau: „Jeigu kaimynas gardžiuojasi skaniais kvapais iš 
mano virtuvės, tai gyvena iš mano gero ir privalo man dirbti“. 

Taip pamanęs, setchėjus nudrožė pas teisėją. | 

— Jeigu tu pasakei tikrą teisybę, tai tegu kaimynas tau 
bernauja,— nusprendė teisėjas. 

Varguolis nesutiko su tokiu sprendimu ir nudrožė pas ka- 
ralių skųstis. Nusilenkė jis karaliui ir tarė: 

— Šviesusis karaliau, aš gyvenu šito setchėjaus kaimynystėje 
ir kaskart statau savo šėtrą taip, kad vėjas pūstų iš kaimyno 
namų pusės. Šitaip aš galiu gardžiuotis skaniais kvapais iš jo 
virtuvės. Dabar setchėjus tvirtina, kad aš gyvenu iš jo gero, todėl 
privalau jam bernauti. Jis apskundė mane teisėjui. Teisėjas 
palaikė setchėjaus pusę, bet aš manau, kad toks sprendimas 
neteisingas. 

— Ar teisybę sako šis žmogus? — paklausė karalius set- 
chėjų. 

— Teisybę, šviesusis karaliau. 

Suprato karalius, kad teisėjas turtuolį palaiko. Liepė jis 
tarnams patiesti baltą staltiesę, papylė ant jos rieškučias pinigų 
ir tarė: ) 

— Setchėjau, štai tau išpirka už šitą žmogų. 

Setchėjus jau siekė pinigų, bet karalius jį sustabdė: 

— Pinigai mokami už valgį. O tavo: kaimynas vien kvapu 
už kvapus iš tavo virtuvės. 

Suprato abu ginčininkai, kad toks karaliaus sprendimas 
teisingas, žemai nusilenkė ir išėjo. 


„KAIP ERELIS IR KROKODILAS 
DĖL DRAMBLIUKO SUSIGINCIJO 


Vienoje saloje, iš visų pusių apsuptoje jūros, gyveno erelis. 
O giliame tos salos urve laikėsi krokodilas. Erelis dažnai atsi- 
nešdavo į salą mažų drambliukų ir gardžiuodavosi drambliena 
visai šalia krokodilo urvo. 

Kartą krokodilas pamatė, kad erelis vėl atsineša drambliu- 
ką, ir pagalvojo: „Atimsiu tą drambliuką iš erelio ir pats su- 
dorosiu. 

Atlėkė erelis į tą vietą, kur buvo įpratęs puotauti, žiūri — 
išropoja iš urvo krokodilas, priropojo prie jo ir sako: 

— Ei, ereli! Ar tau ne sarmata iš manęs mėsą vogti? 

— Aš ką tik atlėkiau nuo jūros kranto, ten šitą drambliuką 
pagavau. Kaip tu drįsti sakyti, kad jį iš tavęs pavogiau? 

Ginčijosi jiedu, ginčijosi, nieko nesutarė ir nuėjo pas atsi- 
skyrėlį. 

Krokodilas šokosi kalbėti pirmas ir pasakė: 

— Aš papjoviau drambliuką, atsitempiau prie urvo ir jau 
taisiausi ėsti. Bet šitas erelis prilėkė ir plėšia iš manęs laimikį. 

Jam nutilus, prabilo erelis ir pasakė: 

— Grynas melas! Šitą drambliuką aš pagavau jūros pakrantė- 
je ir atsinešiau ten, kur visuomet pietaujuų, o šitas krokodi- 
las šoko prie manęs, nori mėsą išplėšti ir rėkia, kad aš dramb- 
liuką iš jo pavogęs. Išspręskit, meldžiamasis, mūsų ginčą tei- 


singai. 
Atsiskyrėlis apžiūrėjo 'drambliuką ir rado tik erelio nagų 
žymes. O krokodilo dantų — nė ženklo. Liepė atsiskyrėlis 


ereliui uždėti leteną ant tų žymių ir pamatė, kad tikrai jo nagų 
čia būta. 

— Štai aiškus įrodymas, kad erelio teisybė,— tarė atsi- 
skyrėlis.— O krokodilas jokių įrodymų neturi. 

Taip atsiskyrėlis išsprendė ginčą erelio naudai. 


KAIP DVARIŠKIAI 
NAUJĄ KARALIŲ RINKO 


Mokėsi Taksilos mieste keturi princai. Pasisėmė jie išminties 
visokiausios ir leidosi atgal. Beeidami pavargo ir, priėję didelį 
sodą, nusprendė pailsėti. 

Kaip tik tuo metu pasimirė tos šalies karalius, o įpėdinių jis 
neturėjo. Garbūs brahmanai, karo vadai, patarėjai, poetai, moks- 
lininkai ir karaliaus artimieji iškeliavo ieškoti tokio žmogaus, ku- 
ris būtų vertas sosto. Umai karieta, kuria jie važiavo, sustojo 
dideliame sode. Brahmanai išlipo iš karietos, maldas kalbėdami, 
pamatė keturis miegančiųs jaunikaičius, žiūri — ogi tikri prin- 
cai. Apšlakstė brahmanai vandeniu tuos jaunikaičius ir pakvietė 
važiuoti kartu. 

Parvažiavo į rūmus brahmanai, patarėjai, karo vadai, poetai 
ir susimąstė: ką daryti? Princai keturi, o sostas — vienas. Ku- 
ris iš jų labiausiai tinka karaliumi būti? Ir sumanė jie 
princus išbandysią. Žemai nusilenkė jiems brahmanai ir pra- 
bilo: 

— O maloningieji princai! Leiskite papasakoti tokį prily- 

ginimą. Vienoje karalystėje gyveno keturios princesės. Viena 
buvo neapsakomai graži. Antra garsėjo kaip gera šemininkė, 
mokanti skanius valgius taisyti. Trečia buvo taupi ir tvarkinga, 
o ketvirta mokėjo tarnųs rikiuoti ir dosniai apdalydavo brah- 
manus ir elgetas. Kaip matote, kiekviena iš tų keturių princesių 
buvo kitokio būdo. Pasakykite, maloningieji princai, kurią iš jų 
už pačią pasirinktumėt? 

Vienas princas atsakė: 

— Aš pasirinkčiau už pačią tą, kuri neapsakomo gražumo. 

Antrasis princas atsakė: 

— O aš verčiau pasirinkčiau gerą šeimininkę. Pačiutė turi 
mokėti -gardžiai valgius taisyti. 

Trečiasis princas atsakė: 

— Man labiausiai prie širdies ta, kuri taupi ir tvarkos 
žiūri, kuri moka turtus krauti. 

O ketvirtasis princas atsakė: 

— Už pačią aš imčiau tą princesę, kuri tarnus sumaniai 
rikiuoja ir dosniai apdalija brahmanus ir elgetas. 

Ir nusprendė visi brahmanai, patarėjai, karo vadai, poetai 
ir dvariškiai atiduoti sostą ketvirtajam princui, nes tikras valdo- 
vas turi būti griežtas, kilnus ir dosnus. 


KETURI KVAILI JAUNIKIAI 


Atsitiko kartą keturiems kvailiams susivaidyti dėl vienos 
mergelės: kiekvienas geidė ją sau į pačias gauti. Klausėsi 
mergelė, klausėsi, kaip jaunikiai ginčijasi, ir sako: 

— Aš tekėsiu už paties kvailiausio iš jūsų. 

Nuėjo jaunikiai pas teisėją, kad tasai nuspręstų, kuris iš jų 
kvailiausias. Teisėjas nemokėjo jų bylos išspręsti ir nusivedė 
jaunikius ir jų nuotaką pas karalių. Nusivedė ir sako: 

— Didysis karaliau, tie keturi žmonės geidžia gauti šitą 
mergelę už pačią. Nuotaka davė žodį tekėsianti už to, kuris iš 
jų kvailiausias. Jų bylos išspręsti aš nemokėjau ir atvedžiau juos 
pas tave, išmintingasis karaliau. 

— Na ką gi,— tarė karalius, — kiekvienas paeiliui pasi- 
pasakokite kokį nutikimą. Aš pasiklausysiu ir nuspręsiu, kuris 
iš jūsų pats kvailiausias. 

Prabilo pirmasis jaunikis: 

— Įprato kaimynas lankautis pas mano pačią, o Man, stuob- 
riui, ne galvoj. Persirengė jis kartą moteriškais drabužiais, 


11. Kampučijos pasakos 


atėjo pas mus vakare ir pasiprašė, kad leisčiau po troba per- 
nakvoti. Labai čia man — nakvok, meldžiamoji. Naktį apsimetė 
mano pačiutė, kad jai pilvą surėmė. Turėjau žiburį uždegti, ligi 
laiptų ją palydėti. Nusileido jinai ir šmurkšt po namu. Aš 
viską savo akimis mačiau, savo ausimis girdėjau ir maniau, 
kad ji su kita bobele po troba sėdi. Na, argi aš ne kvailys? 

Nusilenkė karaliui antrasis jaunikis ir pasakoja: 

— Kartą nuėjau su pačiute į lauką ryžių sodinti. O vienas 
toks vyrukas įsilipo į medį ir šaukia: „Ką judu čia išdarinėjate 
visų akyse?“ Aš atsakiau, kad nieko neišdarinėjame, tik darbą 
dirbame, daigus sodiname, o jisai plyšauja vis tą patį, ir gana. 
Tada pačiutė sako man: „Pasakyk jam, kad nusileistų, o tu lipk į jo 
vietą. Ir pažiūrėsi, kas iš ten rodosi. Aš ir sakau vyrukui: 
„Lipk iš medžio“. Įlipau į jį pats ir išpūčiau akis. Nagi 
vyrukas su mano pačia meilaujasi. Na, manau sau, vadinasi, 
čia tokia vieta, iš čia visiems tas pat rodosi. Išlipau iš medžio, 
prie pačiutės prieinu. Ir tik gerokai vėliau sumečiau, kad jie 
mane apmulkino. 

Nusilenkė karaliui trečiasis jaunikis ir pasakoja: 

— Kai aš dar jaunas buvau, pakvietė mane į svečius. Nueinu, 
apsidairau — aplink pilna mergaičių. Susidrovėjau. Net valgyti 
nedrįstu. Paėmiau tokio valgio iš ryžių — amboko, prisikimšau 
burną, net skruostai išsipūtė, ir sėdžiu. O ryžiai brinksta. Išpam- 
po man skruostai, liežuvio nebepajudinu. Ir nuryti negaliu, ir 
išspjauti nepatogu. Ragina mane šeimininkai, o aš kaip stuobrys 
prie stalo kiurksau. Greit ir kiti pastebėjo, kad aš liežuvio 
pakrutinti nebegaliu, paėmė žibintą, apšvietė man veidą, o mano 
skruostai — it būgnas. Tiek sarmatos apturėjau mergaičių 
akyse, kad nežinojau nė kur dėtis. Ir supratau, koks aš kvai- 
lys. 

Nusilenkė karaliui ketvirtasis jaunikis ir pasakoja: 

— Kartą aš pasiėmiau paviržio į kelionę, prisirišau ryšelį 
prie ieties galo ir einu. Priėjau mišką. Ėjau, ėjau per jį, išalkau, 
sustojau ir atrėmiau ietį į medį. Noriu ryšelį su paviržiu nusiimti, 
siekiu, siekiu ir niekaip nepasiekiu — ietis ilga. Įsiropščiau į 
medį ryšelio atrišti kad krisiu ir persidūriau abu skruostus 
ietimi. Ir supratau, koks aš kvailys. 

Išklausė karalius visus keturis ir štai ką nusprendė: 

— Pirmi trys jaunikiai neturi jokio ženklo, kuris rodytų jų 
kvailumą. O ketvirtojo skruostai tikrai randuoti — jis ir yra 
visų kvailiausias. Tegu mergelė tesi savo žodį ir eina už jo. 

KAIP VIENAS JAUNIKAITIS 
Į SVETIMĄ PAČIĄ ĮSIŽIŪRĖJO 


Toksai žmogus turėjo jauną gražią pačią. Įsižiūrėjo į ją 
vienas jaunikaitis. Kiauras dienas jis laukdavo, kada jaunoji 
moteriškė maudytis ateis. Kartą moteriškė pamatė jį ir šaukia: 

— Ei, jaunikaiti! Kodėl man maudytis neduodi? 

— Aš pamilau tave ir kiauras dienas laukiu tavęs atei- 
nant. 

— Bet aš turiu vyrą. Verčiau atstok nuo manęs. Drožk sau 
ir netrukdyk man maudytis. 

— Mano meilė tokia karšta, kad aš nesitrauksiu, kol tu 
mano aistros nenumalšinsi. 

„Ką gi man daryti? — mąsto moteriškė.— Tokio žmogaus 
lengvai neatsikratysi'. 

Numalšino jinai jaunikaičio aistrą, o paskui sako: 

— Dabar drožk sau. ' 

Bet jaunikaitis atšovė: 

— Jeigu jau pirma nėjau, tai dabar juo labiau neisiu. 

— O juk pažadėjai, kad nueisi. Ko dar nori? 

— Tekėk už manes. 

— Ką tu, aš turiu vyrą ir labai jo bijau. 

— Nebijok. Pasikliauk manim, aš viską sutvarkysiu. 

Surado jaunikaitis laukuose numirėlę, nunešė ją prie tos 
o kai tas užmigo, įvilko negyvėlę į vidų, paguldė į patalą 
šalia vyro, išsivedė jo pačiutę ir padegė trobą. 

Atsibudo vyras, žadina savo pačią: 

— Kelkis, greičiau kelkis! Gaisras! Degam! Gelbėkis!.. 

Negyvėlė guli, nė krust. Tuo tarpu ugnis taip įsiliepsnojo, 
kad žmogus neištvėrė, šoko iš trobos ir suriko: 

— O vargše mano pačiute! Ugnyje sudegei. Žmonės, gel- 
bėkit! Gaisras! 

Žmogus tikrai manė, kad jo pačiutė sudegė, ir graudžiai 
ją apraudojo. Kitą dieną jis iš kaimynų pasiskolino pinigų, 
palaidojo negyvėlę manydamas, kad savo pačią laidoja, par- 
siginė visus gyvulius ir varo į turgų parduoti, kad būtų kuo 
užmokėti skolas. Tik žiūri — po turgų vaikšto jo pačiutė su 
kažkokiu jaunikaičiu. Kad suriks žmogųs: 

— Šita moteriškė -- mano pati! Kaip drįsai ją pavogti?! 

— Kurių galų tu mane plūsti? — pasipiktino jaunikaitis.— 
Kaip tau liežuvis apsiverčia sakyti, kad aš tavo pačią pavogiau? 

Tavo pati sudegė per gaisrą. 

 Ginčijosi žmogus su jaunikaičiu, ginčijosi ir nuėjo pas tei- 
sėją. Teisėjas nemokėjo išspręsti jų bylos ir nuvedė juos pas 
karalių. | 

Suvedžiotojas pasakė: 

— Tasai žmogus melagingai mane kaltina. Kas nežino, kad 
jo pačiutė per gaisrą sudegė? 

Apgautasis vyras tarė: 

— Nežinau, kas per gaisrą sudegė, o mano pačiutė — štai 
šita Moteriškė. 

Karalius pagalvojo: „Čia ne juokai. Pamėginsiu rasti teisybę 
gudrumu". 

Liepė jis savo rūmininkui įsilipti į didelį būgną, o suve- 
džiotojui su ta moteriške nešti būgną aplink didelę aikštę. 

Iš pradžių jie abu tylėjo. O paskui moteriškė tarė: 

— Kad būčiau gyvenus su savo žmogum, nereikėtų dabar 
taip vargti. 

— Tyliau,— sušnabždėjo jaunikaitis,— dar kas išgirs. 

— Čia gi nė gyvos dvasios aplink nėra. Ko man bijoti? 
Ak, ir sunku tempti tą nelemtą būgną. Man jau pečiai įskaudo. 
Vos kvapą beatgaunu. 

Rūmininkas, tupintis būgne, užrašė visą jų šneką žodis į 
žodį. Kai būgnas buvo pastatytas ten, kur pirma stovėjo, rūminin- 
kas išlipo ir atidavė, ką užrašęs, karaliui. Ir liepė karalius 
nukirsti galvas įžūliajam jaunikaičiui ir jo mylimajai. 


KAIP TĖVAS SU SŪNUM 
KROKODILĄ RADO 


Važiuoja kartą tėvas su sūnum į turgų, tik žiūri: — kroko- 
dilas skersai kelią tyso, pajudėti iš vietos negali — per miško 
gaisrą kojas apdegė. Pagailo tėvui su sūnum leisgyvio plėšrūno, 
išsikirto jie kartį, pririšo prie jos krokodilą, įkėlė į ratus ir 
nuvežė prie didelio ežero. 

Atsigėrė krokodilas vandens ligi soties, dumble pasivoliojo, 
atgavo jėgas ir taisosi praryti savo išgelbėtojus. Tarė jam tėvas 
su sūnum: 

— Kaip tau ne gėda? Mes gi tau bėdoje pagelbėjom. 

— Geras pagelbėjimas,— atkirto krokodilas,— taip mane 
surišote, kad vos galo negavau. Ne, aš jus tučtuojau suėsiu. 

— Nesiskubink, krokodile. Tegul mūsų ginčą karalius išspren- 
džia.. 

Nuėjo jie visi trys pas karalių; tėvas su sūnum vienaip 
tą nutikimą apsakė, o krokodilas — kitaip. 

Išsikėtojo krokodilas priešais karalių ir tarė: 

— Ilsėjausi aš gražioje nuošalioje vietelėje. Tik kur buvę, 
kur nebuvę prieina prie manęs šitie du žmonės, suriša mane 
ir įmeta į ratus. Spurdėjau, plėšiaus, bet niekaip neištrūkau. 
Už tai, kad šitie žmonės mane taip kankino, aš noriu juos 
suėsti. 

Tėvas su sūnum puolė kniūbsti prieš karalių ir pasakoja: 

— Per miško gaisrą tasai krokodilas apdegė kojas ir pakrutėti 
nebegalėjo. Mums pagailo nelaimingojo, pririšom jį prie kar- 
ties, įkėlėm į ratus ir nuvežėm prie ežero. Ten jį atrišome ir 
paleidome į laisvę. Krokodilas šoko į vandenį, atgavo jėgas 
ir dabar ketina mus suėsti. Jeigu netiki mūsų žodžiais, pažvelk 
į krokodilo kojas ir pamatysi, kad sakom teisybę. 

Karalius pagalvojo: „Tasai krokodilas — nedėkingas pada- 
ras“ — ir tarė: 

— Aš turiu pamatyti, kaip viskas buvo iš tikrųjų. Nuva- 
žiuokim į tą vietą, kur krokodilas gulėjo, ir tegu žmonės jį 
suriša lygiai taip, kaip pirma buvo surišę. 

Surišo krokodilą tėvas su sūnum, ir karalius juodviem 
tarė: 

— Drožkit namo ir nuo šiol nebegelbėkite krokodilų, nes 
žmonės sako: „Nepasitikėk nuodinga gyvate nei plėšrūnu “. 


KAIP SENĖ 
MOLIŪGĄ PARDAVINĖJO 


Gyveno kitąsyk viena senė. Pasodino jinai moliūgą, iš kurio 
daromi skambiabalsiai sadieu. Kai daigelis išleido du pirmus la- 
pelius, atėjo pas senę toks žmogus ir prašo parduoti tą moliūgą, 
kuris išaugs iš daigelio. Užmokėjo jis iš anksto vieną kahapa- 
ną ir išėjo. Kai moliūgas užsimezgė, apsilankė pas senę kitas 
žmogus ir taip pat prašo parduoti būsimąjį moliūgą. 

— Kaip aš galiu parduoti šitą moliūgą, — tarė senė, — jeigu 
jis jau kadai kadės nupirktas? 

— O kada gi jis nupirktas? 

— Kai jo daigelis pirmus du lapelius išleido. 

— Ir kiek tada pirkėjas už jį mokėjo? 

— Vieną kahapaną. 

— Tada jis galėjo nupirkti tik stiebą. Juk buvo matyti vos 

du lapeliai, vaisiaus dar visai nebuvo. O aš perku va šitą vaisių 
ir duodu už jį du kahapanus. 

Apsidžiaugė senė tokiais pinigais ir pardavė moliūgą. Antra- 
sis pirkėjas kasdien ateidavo pas senę ir prižiūrėjo savo moliū- 
gą, o kai jis prinoko, nurėškė ir pasidarė sadieu. 

Išgirdo. pirmasis pirkėjas kerinčius muzikos garsus, užėjo 
pas kaimyną ir klausia: 

— Kur tu gavai moliūgą, kad sadieu pasidarei? 

— Pirkau,— atsakė kaimynas grodamas. 

— Iš ko pirkai? 

— Iš senės. 

— Tai tu pavogei mano moliūgą! Jis mano seniai nupirk- 
tas. 

— Aš nusipirkau moliūgą iš senės ir sumokėjau už jį kiek 
pridera. Kaip drįsti mane vagimi apšaukti? Einam pas senę, tegu 
ji viską apsako, kaip buvo. 

Nuėjo abu pirkėjai pas senę. Pirmasis klausia: 

— Ar teisybė, kad tu pardavei moliūgą šitam žmogui? 

— Žinoma, teisybė. 

— Kaipgi tu galėjai parduoti moliūgą, kurį aš jau buvau 
nupirkęs? 

Žodis po žodžio, ir susiginčijo abu pirkėjai, ėmė plūstis. 
Plūdosi, riejosi ir nuėjo pas karalių. Karalius išklausė ginči- 
ninkus ir štai ką nusprendė: 

— Pirmasis judviejų pirko moliūgą, kai jis vos tik išdygęs 
buvo, ir daugiau nė akių nerodė. Jis neprižiūrėjo moliūgo, 
taigi moliūgas priklauso antrajam pirkėjui. 


KAIP DU BIČIULIAI 
ŽABANGUS SPENDĖ 


Kitąkart du bičiuliai sutarė nueiti į mišką, nukirsti medį 
ir žabangus pasidirbti. Vienas nukirto medį, kitas — jo viršūnę. 
Paskui jiedu pakėlė medį ir neša: tasai, kuris nukirto mėdį, 
nusitvėrė už drūtgalio, o tasai, kuris nukirto viršūnę, — už vir- 
šūnės. Parsinešė medį namo, pasidirbo žabangus, pastatė ir lau- 
kia. 

„Pakliuvo į žabangus žvėris. Perkirto bičiuliai Žvėrį pusiau, 
o galvos nepasidalina, ir gana. Ginčijosi jiedu, ginčijosi ir nuėjo 
pas teisėją. Teisėjas jų. ginčo išspręsti nemokėjo ir nuvedė 
visus pas karalių. Puolė ginčininkai kniūbsti priešais karalių ir 

kiekvienas savaip viską nupasakojo. Kai abu nutilo, karalius 
paklausė: 

— Katras iš jūsų nešėt drūtgalį, o katras viršūnę? 

— Didysis karaliau, viršūnę nešiau aš. 

— O aš nešiau drūtgalį. 

Ir liepė karalius atiduoti galvą tam, kuris nešė drūtgalį, 
kadangi drūtgalis sunkesnis už viršūnę. Tokiu karaliaus spren- 
dimu abu ginčininkai liko patenkinti. 


KAIP VAGIS KARVE PAVOGĖ 


Nusipirko vienas žmogus karvę, parsivedė namo ir paleido 
ganytis, o pats atsigulė pailsėti ir užmigo. Tuo tarpu kitas žmo- 
gus atrišo karvę ir vedasi. Atsibudo šeimininkas, pamatė, kad 
vagis karvę vedasi, ir puolė jį vytis šaukdamas: 

— Ei, žmogau, kur mano karvę vediesi? 

O vagis eina sau kaip niekur nieko. Prisivijo žmogus vagį, 
stvėrė už virvės — galgi atims savo karvę. Vagis kad suriks: 

— Ką čia darai, gal iš galvos išsikraustei? Aš savo karvę ve- 
duosi iš namų. Kaip drįsti ją plėšti iš manęs ir dar vagimi 
mane apšaukti? 

Ginčijosi jiedu, ginčijosi ir nuėjo pas teisėją. Teisėjas 
nesumanė, kaip jų bylą išspręsti, ir nuvedė abu pas karalių. 
Apvogtasis puolė kniūbsčias priešais karalių ir tarė: 

— Šviesusis karaliau, aš neseniai pirkau karvę, parsivedžiau 
ją namo, paleidau ganytis, o pats atsiguliau pailsėti ir užsnūdau. 
Prabudęs žiūriu — ogi šitas žmogus mano karvę vedasi! Puo- 
liau jį vytis, noriu karvę atimti, o jis man neatiduoda, ginčijasi 
ir tikina, kad karvė ne mano, o jo esanti. 

— O kuo tu šėrei karvę? — paklausė karalius. 

— Žole, šviesusis karaliau,— nustebęs atsakė žmogus. 

O vagis pasakė: 

— Šviesusis karaliau, aš vedžiausi karvę iš namų. Tik kad 
šoks šitas Žmogus ant manęs, virvę iš rankų plėšia, vagimi 
plūsta. 

— O kuo tu savo karvę šėrei? — paklausė karalius. 

— Žirniais, šviesusis karaliau. 

Paliepė karalius tarnui atnešti karvės gromulio. Gromuly 
buvo tik žolė, o žirnių — nė ženklo. Tada karalius paliepė 
atiduoti karvę tam, kuriam ji ir priklausė, o vagį nuplakti 
Iykštėmis. 

NEIŠTIKIMA PAČIUTĖ 


Senų senovėje gyveno toks varguolis. Kartą jis iškeliavo 
prekiauti, ir jam pasisekė: pelnė penkis auksinius. Parsinešė 
jis auksinius namo, užkasė po laiptais ir dar akmenį ant viršaus 
užrito. Įėjo į trobą. Pati jį klausia: 

— Na, kaip sekėsi? Ar daug pelnei? 

— Nemažai. Penkis auksinius parsinešiau. 

— O kur juos dėjai? 

— Pakasiau po laiptais ir dar akmenį užritau. 

Turėjo pačiutė mylimąjį. Sėdėjo jis po troba ir viską aliai žodį 
girdėjo. Atrito mylimasis akmenį, pasiėmė auksą ir pasislėpė. 

Kitą rytą žmogus nuėjo savo turto pasižiūrėti, iš karto pa- 
matė, kad anei vieno pinigo nebėra, ir baisiai supyko. 

— Kas gi čia dedasi! Po paraliais! Užkasiau auksą vidur- 
naktį, niekas nematė. O dabar to aukso nebėra. Ir nežinau, kas 
jį pavogė. Tikriausiai tas prakeiktas akmuo išvien su vagimi. 

Nuėjo vyras pas teisėją ir skundžia akmenį, kuriuo auksą 
buvo užritęs. Nemokėjo teisėjas tos bylos išspręsti ir nuvedė žmo- 
gų pas karalių. Puolė žmogus kniūbsčias prieš karalių ir tarė: 

— Šviesusis karaliau, užpelniau aš penkis aukso skritulėlius 
ir užkasiau nakčia po laiptais. Tai matė tik akmuo, kurį aš 
užritau ant aukso. O rytą žiūriu — visas mano turtas dingęs. 
Neišmanau, kas čia galėtų būti kaltas, nebent akmuo, kad blo- 
gai' sergėjo. Štai jį ir atnešiau į tavo teismą. 

„Viskas aišku, — mano sau karalius, — šito žmogaus pačiutė 
jam neištikima“. 

Paskui karalius tarė: 

— Atnešk man siaurakaklį molinį ąsotį, tokį, į kurį aliejų 
ar smilkalus pilame. 

Vyras atnešė karaliui ąsotį. Karalius pripylė jį Kvapiojo 
aliejaus, kurį naudojo tik jis vienas, ir tarė: 

— Imk šitą ąsotį su kvapiuoju aliejum ir neškis namo. Kaip 
matai, ąsotis dabar pilnas. O jei nuseks, ateik pas mane. 

Paėmė apgautasis vyras iš karaliaus rankų ąsotį su brangiu 
kvapiuoju aliejum ir išėjo. Namie paslėpė jį lovos galvūga- 
lyje. Atėjo pas jo pačią mylimasis ir užtiko aliejų. Nieko 
negalvodamas, užsipylė ant savęs gerą pusę. 

Parėjo namo vyras, žiūri — ogi aliejus nusekęs. Klausia jis 
pačiutę: 

— Klausyk, pačiut, kodėl tiek mažai aliejaus belikę? Kur 
jis dingo? 

— Nežinau, mano vyresnysis broli. Teisybė, šlakelį alie- 
jaus paėmiau — išsitepiau plaukus. 

Žmogus tučtuojau nuėjo pas karalių ir pranešė, kad aliejus 
nusekęs. Karalius paliepė surengti didelį vaidinimą su šokiais ir 
po visą kraštą išsiuntinėti šauklius, kad muštų gongus ir kviestų 
žmones į tą vaidinimą. Minių minios suplūdo prie karaliaus 
rūmų. Tačiau visoje šitoje minioje karališkuoju aliejum tik du 
žmonės kvepėjo — neištikima pačiutė ir jos mylimasis. Kara- 
liaus pasiųsti žmonės greit juos aptiko, sučiupo abu ir nuvedė 
pas karalių. Karalius paklausė jaunikaitį: 

— Iš kur tu gavai kvapiojo aliejaus? 

Tasai sumišes tyli, nežino, ką sakyti. 

— Kodėl tyli? Aš įsakau kalbėti! — suriko karalius. 

Suprato jaunikaitis, kad įkliuvo, ir sako teisybę: 

— Kvapiojo aliejaus paėmiau iš tokio ir tokio žmogaus tro- 
bos. 

— Kas gi tau tuose namuose davė aliejaus? 

— Namų šeimininkė. 

Tada karalius atsigręžė į neištikimąją pačią. Toji užsigynė: 

— Tikrai nedaviau šitam žmogui aliejaus. Jis pats pasiėmė. 

Karalius pasakė: 

— Pirmiausia tu iš doro žmogaus pačią pavogei. Dabar 
pavogei iš jo kvapųjį aliejų, kurį aš jam dovanojau. Paklau- 
syk, ką dar tau priminsiu: tu sėdėjai po troba ir girdėjai, kaip 
tos trobos šeimininkas sakėsi užpelnęs penkis auksinius ir 
paslėpęs juos po laiptais. Tu tuos auksinius pavogei ir dabar 
privalai jam grąžinti. 

Norom nenorom vagis turėjo grąžinti ką pavogęs. Kara- 
liųs atidavė auksą tam, kam jis priklausė, o vagiui ir neištiki- 
mai pačiutei liepė galvas nukirsti. 


DVI BRIKOS ANT TILTO 


Atsitiko kartą dviem žmonėms važiuoti vienas priešais kitą. 
Vienas skubėjo pagelbėti savo geradariui, o kitas skubėjo į 
šventę. Susitiko abu ant siauro tiltelio ir nenori kits kitam kelio 
užleisti. Ginčijosi jiedu, ginčijosi ir kreipėsi į teisėją. Teisėjas 
jų bylos nemokėjo išspręsti ir nuvedė abu pas karalių. 

Karalius paklausė: 


'3 Šitaip maloniai kreipiamasi į vyrą. 

— Pasakykite man, kodėl jūs nenorėjote kits kitam kelio 
užleisti? 

Vienas ginčininkas atsakė: 

— Didysis karaliau, aš skubėjau į šventę, todėl šiam žmo- 
gui ant tilto kelio neužleidau. 

Antrasis ginčininkas pasakė: 

— Kadaise vienas žmogus man daug gero padarė. Dabar jį 
ištiko bėda. Aš skubėjau jam į pagalbą. Todėl ir neužleidau 
kelio. | 

Karalius prabilo tokiais išmintingais žodžiais: 

— Tasai, kuris skubėjo į šventę, turi atlyginti nuostolius 
tam, kuris skubėjo į pagalbą savo geradariui. 


GINČAS DĖL ĄSOČIO 


Seniai, labai seniai du žmonės nuėjo kasti šulinio ir aptiko 
lobį. Abiejų kastuvai vienu sykiu dzingtelėjo į ąsotį, pilną auk- 
so. Pasidalino bičiuliai auksą perpus, o ąsočio nepasidalija, 
ir gana. Vienas bičiulis šaukia: 

— Ąsotis mano! 

— Aš kasiau ne blogiau už tave. Ąsotis mano! — rėkia an- 
tras. 

Ginčijosi jiedu, ginčijosi ir nuėjo pas teisėją. Teisėjas nu- 
sprendė: 

— Sukulkit ąsotį ir pasidalinkit šukes po lygiai. 

Ginčininkams nepatiko toks sprendimas. Tada teisėjas nuvedė 
juos pas karalių. Karalius paklausė: 

— Iš kur jūs ėmėte auksą ir ąsotį? 

Bičiuliai puolė kniūbsti ir vienu balsu atsakė: 

— Šviesusis karaliau, mes abu pradėjome kasti šulinį 
ir aptikome lobį. 

Karalius vėl paklausė: 

— Katras judviejų pasiūlė kasti šulinį? 

— Jis mane įkalbėjo,— pasakė vienas ginčininkų. 

— Teisybė, aš jį įkalbėjau,— patvirtino antrasis. 

— Gera mintis verta apdovanojimo,— tarė karalius ir pri- 
teisė du trečdalius aukso ir ąsotį tam, kuris pasiūlė kasti šuli-' 
nį. 

Bičiuliai liko patenkinti išmintingų karaliaus sprendimu, 
nusilenkė ir išėjo. 

VISO LABO — VIENAS HUONGAS!* 


Kitados iškeliavo vienas žmogus savo prekių parduoti. Viso 
labo jis teturėjo vieną huongą. 

Bet prekiauti jam sekėsi, ir jis daug užpelnė. 

Gyveno tais laikais toks varguolis. Jis buvo tikra vargo 
pelė, valgė tik kartą per dieną arba net per dvi dienas. Sampo- 
to jis visai neturėjo. Vienam žmogui pagailo varguolio, ir jis 
padovanojo jam sampotą. Varguolis apsivilko tą naują drabužį 
ir pėdina upės krantu. Tuo metu prie upės priėjo dalingasis 
pirklys, pinigais ir paviržiu nešinas. O upės būta gilios. Nesi- 
norėjo pirkliui per ją briste bristi. Ir paprašė jis varguolį, 
apsivilkusį nauju sampotu, pernešti jį per upę. 

— Ne,— atsakė varguolis,— nenešiu tavęs, kaip čia dabar im- 
siu ir šlapinsiu naujintelį drabužį. 

— Brolau, jeigu mane perneši, atiduosiu tau didžiausią savo 
brangenybę. 

Sutiko varguolis, pernešė pirklį ir paprašė, kad jis atsily- 
gintų, kaip buvo prižadėjęs. 

— Didžiausia mano brangenybė — štai šitas ryšelis su pavir- 
žiu,— atsakė pirklys ir atkišo varguoliui ryšelį. 

— Bet juk tu žadėjai man atiduoti didžiausią savo bran- 
genybę. Negi veltui aš savo naujintelį drabužį šlapinau? 

Ginčijosi abu, ginčijosi ir nuėjo pas teisėją. Teisėjas pa- 
sakė: 

— Argi ryšelis su ryžiais ne didžiausia brangenybė? Ko čia 

Neima varguolis ryžių. Nuėjo ginčininkai pas karalių. Iš- 
klausė karalius abi puses ir sako varguoliui: 

— Tam žmogui, kurį tu pernešei per upę, ryžiai yra didžiau- 
sias turtas. Kodėl gi tu nenori jų imti? 

— Leisk man išsiverkti, — paprašė varguolis. 

— Ko gi tu verksi? — nustebo karalius. 

— To, kad apsigavau. 

Varguolis taip įsiraudojo, kad jį net karaliaus motina iš- 
girdo. 

— Ko rauda tasai žmogus? — paklausė ji. 

Rūmininkai jai viską apsakė: 

— Jis pernešė pirklį per gilią upę. Pirklys jam pažadėjo už 


4 Huongas — senovinis smulkus sidabrinis pinigėlis. Du huongai lygūs 
vienam slengui, o keturi slengai — vienam bačiui. 

tai atiduoti. didžiausią savo brangenybę, o dabar kiša ryšelį 
paprastų ryžių. 

Karaliaus motina pasišaukė sūnų, išklausinėjo jį ir susimąstė. 
Paskui ji paliepė ginčininkams viską iš naujo apsakyti. Iš- 
klausė karalienė abi puses ir tarė: 

— Pirkly, išsirink, kas tau visų brangiausia. 

Nusilenkė pirklys, pasičiupo pinigus, o ryšelio su ryžiais 
nė nepalietė. Karalienė tarė: 

— Tau liepiau išsirinkti, kas visų brangiausia. Kodėl 
pats neėmei ryšelio su ryžiais? Vadinasi, tau pasauly brangiau- 
sias daiktas — pinigai. Duok juos šen. Aš juos padalinsiu 
jums abiem ir taip išspręsiu jūsų ginčą. 

Padalino karalienė pinigus į tris dalis. Trečdalį ji grąžino 
pirkliui, o du trečdalius atidavė varguoliui. Abu žemai nusilenkė 
ir išėjo. 


APIE ŽMOGŲ, KURIS NAKVOJO TEISME 


Kartą vienas žmogus įsiprašė nakvynės į teismo namus. Tuo 
tarpu vagis pavogė karvę ir varo ją pro šalį. Atsibudo žmo- 
gus, „pamatė vagį ir sučiupo. Po akimirkos atbėgo ir karvės 
šeimininkas. Dūrė vagis pirštu į žmogų, kuris įsiprašė nakvynės 
į teismo namus, ir sako: 

— Va kas tavo karvę pavogė! 

— Ką?! — suriko žmogus.— Tai tu pavogei karvę, o aš tave 
sučiupau. Ir dar neturi gėdos mane vagimi apšauktiė! 

Karvės šeimininkas klausėsi, klausėsi, kaip jie ginčijasi, ir 
nusprendė abiejų nepaleisti. O kad niekaip nesumetė, katras iš 
judviejų vagis, tai paprašė karalių tą ginčą išspręsti. Karalius 
paliepė abu žmones surišti ir nuogus pasodinti, kad uodai krimstų, 
o vieną rūmininką pasiuntė pasislėpti ir klausytis, ką surištieji 
kalbės. Tas žmogus, kuris nakvojo teismo namuose, tarė: 

— Vogei tu, o uodai ir mane kremta. 

— Pavogti tai pavogiau, o ko tu kišai nosį kur nereikia. 
Jei būtum ramiai miegojęs, dabar uodai tavęs negiltų. Jei ne 
tu, ir aš dabar nesėdėčiau čia surištas. 

Rūmininkas užrašė jų šneką ir parodė karaliui. Karalius 
liepė paimti iš vagies baudą ir padalinti pinigus į keturias da- 
lis. Ketvirtadalį jis priteisė karvės šeimininkui, o pusę — žmogui, 
kuris nakvojo teismo „.namuose,— juk jeigu ne jis, karvės šei- 
mininkas nieku gyvu nebūtų vagies sugavęs. 

KETURI KARALIAUS SPRENDIMAI 


Gyveno kitados du draugai. Kartą vienas nuėjo pas antrąjį 
ir paprašė jaučio — nori turgun važiuoti. Tasai jam davė jautį. 
Nuvažiavo žmogus į turgų, grįžo ir atginė jautį draugui, tačiau 
jo namie nerado. Atidavė jautį draugo pačiai, o jautis nei iš 
šio, nei iš to padvėsė. Parėjo šeimininkas namo, sužinojo, kad 
jautis padvėsė, įširdo ir reikalauja, kad draugas jam gyvą jautį 
grąžintų. 

— Aš juk grąžinau jautį tavo pačiai, — atkirto draugas, — o 
ji nė žodžio nepasakė. Tai ko tu dar nori? 

"— O kodėl nepalaukei, kol aš pareisiu? Nieko nežinau ir 
žinoti nenoriu; atiduok man jautį, kitaip bus blogai. 

— Sakau gi, tavo pačiai jautį grąžinau. Jei tu dar vieno jaučio 
reikalauji, tai palauk — nueisiu pas karalių, paimsiu pinigų iš 
karaliaus iždo ir atvarysiu tau kitą jautį. | 

Susiginčijo draugai ir eina pas teisėją. Diena pasitaikė tvanki, 
karšta. Pavargo jiedu ir atsisėdo į pavėsį atsipūsti. Tuo tarpu 
kelyje pasirodė žmogus su savo vergu. Vergas vedė už pava- 
džio arklį ir ėjo pirmas, o šeimininkas sekė iš paskos. Priėjo 
vergas prie bičiulių, irgi atsisėdo pavėsyje ir sako: 

i — Ak, kad taip padėtumėte man vesti tą prakeiktą ark- 
į! 

Tas, kuris buvo jautį skolinęsis, patraukė už pavadžio arklį, 
bet arklys nė krust. 

— Tai kad spiriasi... 

— O tu paleisk į jį akmeniu. 

— Bijau, kad kojų jam nesulaužyčiau. 

— Paleisk, paleisk. Nieko jam neatsitiks. 

Paleido tas į arklį akmeniu ir sulaužė jam koją. Pribėgo 
arklio šeimininkas ir kad suriks: 

— Kaip tu drįsti į mano arklį akmenis laidyti, kojas jam 
laužyti?! Dabar grąžink man sveiką arklį! 

— Tik palauk, paprašysiu karalių pinigų ir grąžinsiu tau 
arklį. 

Ginčijosi, ginčijosi, nieko nesutarė ir eina visi kartu pas 
teisėją. 

Tas žmogus, kuris skolinosi jautį, ištroško ir užbėgo į vieno 
savo bičiulio trobą, pro kurią kaip tik tuo metu ėjo. Bičiulio 
namie nebuvo, tik jo pati troboje triūsė. Buvo ji dienų gale. 
Žmogus ir paprašė ją atsigerti. Nuėjo moteriškė pasemti vandens, 
leidžiasi iš trobos, o paskutinis laiptelis triokšt ir sulūžo. Par- 

puolė moteriškė ant žemės, ir gimė jai negyvas kūdikis. Atbėgo 
jos vyras, kad ims šaukti: 

— Kaip tu drįsai mano pačią siųsti vandens? Dabar grąžink 
man gyvą kūdikį. 

— Tik palauk, paprašysiu karalių pinigų ir kūdikį tau grąžin- 
siu. 

Ginčijosi, ginčijosi, nieko nesutarė ir eina visi kartu pas tei- 
sėją. Prieina didelę girią. 

— Palauk manęs,— sako žmogus, kuris jautį skolinosi, — aš 
į šoną pabėgėsiu.— Ir galvoja: „Na ir nesiseka man. Jeigu jau 
visai laimės neturiu, įlipsiu į medį, šoksiu žemyn galva — ir 
baigsis mano negandos“. 

Įsilipo jis kiek galėdamas aukščiau ir šoko žemėn. O tuo 
tarpu po medžiu sustojo atsipūsti tėvas su sūnum. Krito žmo- 
gus tiesiai ant tėvo, pats liko gyvas, o tą negyvai užmušė. Kad 
užriks sūnus: 

— Kaip tu drįsai šokti ant mano tėvo! Dabar turi jį man 
gyvą grąžinti!.. 

— Kodėl ne,— atsakė bernaitis,— tik pirma nueisiu į rūmus, 
pinigų iš karaliaus paimsiu. 

Ginčijosi visi, ginčijosi, nieko nesutarė ir eina kartu pas 
teisėją. Įeina pas jį, vienu balsu skundžia bedalį. Išklausė juos 
teisėjas ir šitaip nusprendė: 

— Žmogus, pasiskolinęs jautį, turi už jį grąžinti gyvą jautį, 
už arklį — sveiką arklį, vyrui — gyvą kūdikį, o sūnui — tėvą. 

Su tokiu sprendimu bernaitis nesutiko, ir nuvedė teisėjas 
juos visus pas karalių. Puolė bernaitis prieš jį kniūbsčias ir 
prašo pinigų iš karaliaus iždo. Labai nustebo karalius ir 
klausia: 

— O kodėl tu mane prašai pinigų? 

— Didysis karaliau,— atsako bernaitis,— skolinausi jautį iš 
savo draugo turgun važiuoti, o kai parvažiavau, draugo nebuvo 
namie, ir jautį priėmė jo pačiutė. Netrukus draugas ateina pas 
mane ir reikalauja, kad aš jam gyvą jautį grąžinčiau, girdi, 
anas padvėsė. Reikalauja ir išmetinėja: „Tu jautį ėmei iš manęs, 
kodėl gi grąžinai jį mano pačiai, o ne man?“ Iš kurgi aš gausiu 
kitą jautį, didysis karaliau? 

— Ar teisybę jisai sako? — paklausė karalius jaučio šeimi- 
ninką. 

— Gryną teisybę, didysis karaliau. 

— Tai tu spiriesi, kad tavo draugas dar kartą grąžintų jautį? 

— Visiškai teisingai, didysis karaliau. 

— Tada atiduok savo draugui pačią, ir jis grąžins tau jautį, 
kurį ji iš jo paėmė. Sutinki? 

"Jaučio šeimininkas žemai nusilenkė ir atsakė: 

— Ne, didysis karaliau, pačios atiduoti aš nesutinku. 

— Bet juk jautį paėmė tavo pati. O skola du kartus negrąži- 
nama. 

Baigė karalius bylą dėl jaučio ir ėmėsi bylos dėl arklio. Ber- 
naitis pasakė: 

— Didysis karaliau, atsisėdau aš pailsėti medžio pavėsyje, 
prieina prie manęs štai šitas žmogus su arkliu ir prašo pagalbos. 
Arklys užsispyrė, neina, ir gana. Aš patempiau už pavadžio, 
o arklys — nė krust. Tasai žmogus man sako: „Paleisk į jį 
akmeniu!“ O aš jam atsakau: „Bijau, kad kojų nesulaužyčiau“. 
Žmogus vis tiek nenusileidžia. Paklausiau aš, paleidau akmeniu 
ir sulaužiau arkliui koją. 

— Ar teisybę jis sako? — paklausė karalius vergą. 

— (Gryną teisybę, didysis karaliau. | 

— Tada tu pirmiausia turi atiduoti savo vergą šitam bernai- 
čiui, — tarė karalius arklio šiemininkui,— o tik paskui reika- 
lauti sveiko arklio. Juk tavo arklį jis suluošino, tavo paties 
vergo paprašytas. 

— Ne, didysis karaliau, nesutinku. Aš daugiau neturiu vergų, 
tik šitą. 

— Tada ir iš bernaičio nieko nereikalauk. 

Baigė karalius bylą dėl suluošinto arklio ir ėmėsi bylos dėl 
negyvo kūdikio. Bernaitis, kuris skolinosi jautį, papasakojo: 

— Didysis karaliau, kai mes ėjome pas teisėją, aš labai iš- 
troškau. Užbėgau pas vieną bičiulį, bet jo nebuvo namie, radau 
tik jo pačią, kuri buvo jau dienų gale. Paprašiau atsigerti. 
Eina ji vandens, tik laiptelis triokšt — sulūžo, motėriškė parpuo- 
lė, ir jai gimė negyvas kūdikis. Atbėgo mano draugas, jos 
vyras, įtūžo ant manęs ir reikalauja, kad grąžinčiau gyvą kūdikį. 

-— Ar teisybę jis sako? — paklausė karalius vyrą. 

— (Gryną teisybę, didysis karaliau. 

— Vadinasi, tu reikalauji, kad draugas grąžintų tau kūdikį? 

— Taip, didysis karaliau, reikalauju. 

— Atiduok šitam bernaičiui savo pačią, ir tegu jinai gyvena 
pas jį tol, kol vėl ims lauktis kūdikio. Sutinki? 

— Ne, didysis karaliau, nesutinku. 

— Jei nesutinki, tai iš kur jis gaus tau kūdikį? 

Baigė karalius bylą dėl negyvo kūdikio ir ėmėsi bylos dėl 
užmušto tėvo. Bernaitis papasakojo: 

— Pasiprašiau aš anų trijų bylininkų, kad leistų man pabė- 
gėti į šalį, mat norėjau galą pasidaryti, kad jau visai laimės 
nebeturiu. Įsilipau į aukšto medžio viršūnę ir puoliau žemėn, 
tik nepamačiau, jog po medžiu du žmonės — tėvas ir sūnus 
tuo tarpu sustojo atsipūsti. Kritau aš ant tėvo, pats gyvas li- 
kau, o senuką negyvai užmušiau. Reikalauja sūnus, kad jam 
tėvą gyvą grąžinčiau. Matai, didysis karaliau, kaip man nesi- 
seka. 

— Ar teisybę jis pasakė? — klausia karalius sūnų. 

— Teisybę, didysis karaliau. Reikalauju, kad šitas žmogus 
man tėvą gyvą grąžintų. 

— Ką gi, atiduok savo motiną šitam žmogui už pačią, ir jis 
bus tau tėvas. Sutinki? 

— Argi, didysis karaliau, aš galiu sutikti, kad mano motina 
atitektų žmogui, kuris nužudė mano tėvą? Ne, jokiu būdu nesu- 
tiksiu, didysis karaliau! 

— Jei nesutinki, niekas tėvo tau nesugrąžins; toks jo liki- 
mas. Ir niekas čia nekaltas. 

Išmintingi karaliaus žodžiai numaldė visų keturių bylininkų 
širdis. Jie žemai nusilenkė karaliui ir išėjo. 


JEI SKOLINAISI KIRVĮ — 
GRĄŽINK KIRVĮ, 

JEI SKOLINAISI PUODĄ — 
GRĄŽINK PUODĄ 


Gyveno toks žmogus su pačia. Turėjo jiedu sūnų. Kartą 
iš kaimyno setchėjaus pasiskolino žmogus kirvį ir išėjo į mišką 
malkų kirsti. Vos tik jis atsivėdėjo, kirvis ėmė ir nulėkė nuo 
koto. Ir pataikė elniui tiesiai į nugarą. Šoko elnias į krūmus ir 
dingo tankumyne, nusinešdamas įsmigusį kirvį. 

Parėjo žmogus namo, papasakojo pačiai ir sūnui, kaip kirvį 
pradanginęs, o paskui viską papasakojo ir setchėjui. Setchėjus 
sako: 

— Šitą kirvį man padovanojo mano meba. Be jo aš kaip be 
rankų, nieko dirbti negaliu. 

Siūlo kaimynas setchėjui naują kirvį, paimti meldžia. O set- 
chėjus nenusileidžia: duokš jam senąjį kirvį, ir tiek, naujas 
jam esą nereikalingas. Siūlo kaimynas du naujus kirvius už vieną 
seną, paskui keturis, paskui dešimt. Niekaip setchėjaus neper- 
kalba. 

Parėjo kaimynas namo ir sako pačiai: 

— Setchėjus nenori nė dešimties kirvių mainais už senąjį. 
Reiks jam atiduoti sūnų. 

Nuvedė žmogus sūnų pas setchėjų. Sutiko tasai priimti kai- 
myno sūnų už kirvį. 

Neilgai trukus žmogus vėl nuėjo į mišką ir aptiko nugai- 
šusį elnią. Jo nugaroje smygsojo senasis setchėjaus kirvis. 
Stvėrė žmogus tą kirvį ir kad pasileis tekinas namo. Nušveitė, 
nublizgino ir nunešė setchėjui. Atpažino tasai savo kirvį ir 
grąžino kaimynui sūnų. 

Bėgo laikas. Prinoko ryžiai. Žmogus su pačia suvalė derlių 
ir taisosi sau amboko. Setchėjaus duktė užuodė gardų kvapą 
ir taip pat amboko įsigeidė. Prašo jinai tėvus amboko išvirti. 
Šoko tėvai ieškoti puodo, niekur tinkamo nerado ir paprašė setchė- 
jus kaimyną, kad jam puodą paskolintų. Kol setchėjus grūdo 
ryžius, kieme susiriejo du šunys, parvertė puodą ir sudaužė. Nu- 
ėjo setchėjus pas kaimyną ir viską jam apsakė. Kad ims kai- 
mynas raudoti, į krūtinę muštis: 

— Tasai puodas man mebos dovanotas. O, mano puode! Grą- 
žink man tą patį, kitokio nenoriu! 

Siūlo setchėjus du naujus puodus už vieną senąjį, paskui 
keturis, paskui dešimt. Bet kaimynas užsispyrė, senojo puodo 
reikalauja. Perpyko setchėjus ir pasiskundė teisėjui. Pasišaukė 
jo kaimyną teisėjas, išklausė visą bylą ir liepė priimti naują 
puodą vietoj sudaužyto, bet kaimynas nesutinka, ir gana. Per- 
pyko teisėjas ir pasakė setchėjui: 

— Tavo kaimynas manęs neklauso. 

Tada setchėjus nuvedė kaimyną teisybės ieškoti pas kara- 
lių. Karalius paklausė: 

— Kas čia dedasi, kodėl tu neklausai teisėjo? Kuo tu nepa- 
tenkintas? 

Nusilenkė kaimynas ir atsakė: 

— Paskolinau aš setchėjui puodą, o jo šunys mano puodą 
sudaužė. Šitas puodas man buvo mebos dovanotas. Tik per 
tą puodą mano šeimyna visada pavalgo ligi soties! Aš priimsiu 
tik savo senąjį puodą, kitų man nereikia. 

Karalius mąsto: „Čia kažkas ne taip. Matyt, šitas žmogus 
turi: senų sąskaitų su mano setchėjum. Kitaip jis nebūtų dėl 
sudaužyto puodo tiek spyriojęsis...“ Ir klausia užsispyrėlį: 

— Ar neturi kokių kitų kliaučių, kad taip atkakliai nenusi- 
leidi? 

— Turiu, didysis karaliau. Kitados pasiskolinau kaip tik iš 

to setchėjaus kirvį ir nuėjau į mišką malkų pasikirsti. Ūmai 
tik švyst nulėkė kirvis nuo koto ir pataikė elniui tiesiai į nugarą. 
Šoko elnias bėgti ir nusinešė kirvį. Siūliau aš setchėjui dešimt 
naujų kirvių už vieną senąjį, bet jis atsisakė: girdi, senasis 
kirvis jam mebos dovanotas, laimę nešąs, ir naujų kirvių jam 
nereikia. Mainais už kirvį nuvedžiau setchėjui savo sūnų. Tik 
sūnų jis priėmė vietoj kirvio. Neilgai trukus aptikau miške 
nugaišusį elnią su kirviu, smygsančiu nugaroje. Ir tik tada, kai 
atnešiau senąjį kirvį, setchėjus grąžino man sūnų. 

Išklausė karalius kaimyną ir sako setchėjui: 

— Ar tikrai taip buvo? 

— Tikrai, didysis karaliau. 

Ir karalius nusprendė: 

— Tegu setchėjus atiduoda savo dukrą kaimynui už tarnaitę. 

Setchėjus ir jo kaimynas išklausė karaliaus sprendimą, 
nusilenkė ir išėjo namo. 


TRYS SETCHĖJAI 


Buvo vienoje apylinkėje trys setchėjai. Pirmasis setchėjus 
gyveno į rytus, o antrasis — į vakarus nuo trečiojo setchėjaus. 

Tas trečiasis setchėjus turėjo neregėto gražumo dukrą. Sutai- 
sė pirmasis setchėjus brangių dovanų ir pasiuntė piršlius pas tre- 
čiąjį setchėjų. Namuose jie rado tik gražiosios mergelės 
motiną, o tėvo nebuvo. Priėmė motina dovanas ir liepė pasakyti 
jaunikiui, kad ruoštųsi vestuvėms. Tuo tarpu antrasis setchė- 
jus irgi sutaisė dovanų ir pasiuntė piršlius pas trečiąjį setchė- 
jų. Šį kartą piršliai rado namuose tik gražiosios mergelės tėvą, 
o motinos nebuvo. Priėmė setchėjus dovanas, liepė pasakyti 
antrajam setchėjui, kad ruoštųsi vestuvėms, o savo pačiai nieko 
nepasakė. 

Neilgai trukus atėjo vestuvių diena. Pirmasis ir antrasis 
setchėjai išsidabino, pasiėmė brangių dovanų nuotakos tėvams, iš- 
važiavo į vestuves, na ir susitiko trečiojo setchėjaus namuose. 
Susivaidijo setchėjai. Vienas rėkia: 

— Tai mano nuotaka! Jos motina pažadėjo ją už manęs leisti! 

— Ne, ji mano! — rėkia kitas. — Jos tėvas pažadėjo ją už 
manęs leisti! | 

Ginčijosi setchėjai, ginčijosi ir nuėjo pas teisėją. Teisėjas 
nemokėjo jų bylos išspręsti ir nuvedė ginčininkus pas karalių. 

Pamatė karalius savo setchėjus ir sušuko: 

— O mano pavaldiniai, kokie vėjai jus čia atpūtė? 

Nusilenkė antrasis setchėjus ir sako: 

— Didysis karaliau, nusiunčiau piršlius pas vieną mergelę. 
Nukako piršliai, o namuose motinos nerado, tik vieną tėvą. Tė- 
vas sutiko už manes dukrą leisti ir liepė ruoštis vestuvėms. O 
kai aš su dovanomis atvažiavau į nuotakos namus, tai susidūriau 
štai su šituo jaunikiu, ir mes dabar ginčijamės, katram nuotaka 
turi atitekti. 

Karalius atsigręžė į pirmąjį setchėjų. Tasai nusilenkė ir tarė: 

— Didysis karaliau, aš taip pat pasipiršau tai merginai. Nu- 
kako piršliai, Oo namuose nuotakos tėvo nerado, tik motiną. 
Motina sutiko savo dukterį leisti už manęs ir liepė ruoštis ves- 
tuvėms. O kai atvažiavau į nuotakos namus, susidūriau štai su 
tuo jaunikiu. 

Pamąstė, pamąstė karalius ir tarė: 

— Tegu mergelė teka už pirmojo setchėjaus, kadangi dukters 
laimė labiau rūpi motinai, ne tėvui. O dabar, setchėjai, susi- 
taikykit ir likite draugai, kaip ir buvot. 

Nusilenkė setchėjai ir išėjo. 


KAS KALTAS? 


(ayveno kitąkart vienas setchėjus, vardu Tolao. Sulaukė jis 
keturiasdešimt metų, o vaikų kaip nėra, taip nėra. Tolao nunešė 
dievams aukų, kad duotų jam vaikelį. Ir štai po kiek laiko, 
kai Tolao pradėjo keturiasdešimt antruosius metus, jam gimė sū- 
nus. Paliepė setchėjus netoli rūmų nugręsti aikštelę, kad jo sūnus 
kuo saugiausiai galėtų žaisti toje lygioje, smėliu nubarstytoje 
vietoje. | 

Kai berniukui sukako šešeri metai, kartą jis nubėgo į tą aikštelę 
lietui lyjant, žaidė, žaidė, tik pūkšt — įpuolė į gilią duobę ir 
paskendo. Prislėgė sielvartas tėvą, ir kreipėsi jis į karalių: 

— Didysis karaliau! Liepiau aš nugręsti aikštelę, pabarstyti 
smėliu, kad sūnus turėtų kur žaisti. Parikiavau, kad joje nebūtų 
nė duobelytės. Ir štai dabar toje pačioje aikštelėje mano sūnus 
įpuolė į gilią duobę ir paskendo. Meldžiu, didysis karaliau, 
rask kaltininką. 

Pasiuntė karalius rūmininką aikštelės apžiūrėti. Po kiek laiko 
rūmininkas grįžo ir pasakė matęs joje dramblio pėdas. Karalius 
liepė tą dramblį sugauti ir atvesti į teismą. Kai dramblys sto- 
jo jam prieš akis, karalius tarė: 

— Aikštelė, kurioje radome tavo pėdas, buvo mano setchė- 
jaus įrengta sūnui. O tu ją ištrypei. Berniukas įpuolė į vieną duobę 
ir paskendo. Kodėl tu taip padarei? 

— Didysis karaliau, — atsakė dramblys, — aš ėjau raganosio 
pėdomis. 

Paliepė karalius atvesti raganosį. Raganosis tarė: 

— Didysis karaliau, aš ėjau buivolo pėdomis. 

Paliepė karalius atvesti buivolą. Buivolas tarė: 

— Didysis karaliau, aš ėjau šerno pėdomis. 

Paliepė karalius atvesti šerną. Šernas tarė: | 

— Didysis karaliau, aš ėjau povo pėdomis. 

Paliepė karalius atvesti povą. Povas tarė: 

— Didysis karaliau, aš ėjau vištos pėdomis. 

Paliepė karalius atvesti vištą. Višta tarė: 

— Didysis karaliau, aš ėjau kurapkos pėdomis. 

Paliepė karalius atvesti kurapką. Kurapka tarė: 

— Didysis karaliau, aš ėjau putpelės pėdomis. 

Paliepė karalius atvesti putpelę. Putpelė tarė: 

— Didysis karaliau, aš ėjau kirliko pėdomis. 

Paliepė karalius atvesti kirliką. Kirlikas tarė: 

— Aš pamačiau lygioje aikštelėje patogų smėlio kauburėlį 
ir susisukau ten lizdą. 

Taip atsakinėjo žvėrys ir paukščiai. Suprato karalius, kad 
viskas prasidėjo nuo kirliko, ir šitaip nusprendė: vieną baudos 


dalį turės užmokėti kirlikas, dvi dalis — putpelė, tris dalis — 
kurapka, keturias dalis — višta, penkias dalis — povas, šešias dalis 
— šernas, septynias dalis — buivolas, aštuonias dalis — raga- 
nosis ir devynias dalis — dramblys. Visi liko patenkinti 


tokiu karaliaus sprendimu, nusilenkė jam ir išėjo. 


KORMORANŲ MEDŽIOTOJAS 


Labai seniai gyveno tokie du žmonės. Vienas buvo vardu Sao- 
kajė, o kitas — Pealojus. Pealojus buvo išmanus burtininkas ir daž- 
nai savo kerėjimais svetimą gerą pasisavindavo. 

Kartą Saokajė išėjo medžioti ir pagavo kormoraną. Pamatė 
Pealojus, kad Saokajė parėjo grobiu nešinas, ir įsigeidė kormora- 
ną iš jo atimti. Suko jis sau galvą, suko ir sumanė: 

„Jeigu Saokajė nesusipras geruoju su manim pasidalinti, 
paduosiu jį į teismą. | 

Išdarinėjo kormoraną Saokajė, dalį išvirė, dalį iškepė ir viską 

suvalgė pats, Pealojus jam ne galvoj. Nuėjo Pealojus pas teisėją 
ir sako: 

— Kai mano tėvas mirtimi vadavosi, įspėjo mane, kad iš naujo 
užgims kormoranu. Šiandien Saokajė nudėjo ir suvalgė mano tėvą. 
Tegu jis man dabar baudą moka. 

Saokajė teisėjui sako: 

— O mano tėvai mane įspėjo, kad iš naujo jie užgims žuvi- 
mis kaip ir visi mano senoliai. Todėl aš medžioju tuos žvėris 
ir paukščius, kurie žuvimis minta. O jei tokie žvėrys ir paukščiai 
anksčiau žmonėmis buvo gimę ir palikuonių turėję, tai tegu tie 
palikuonys moka man baudą už mano giminaičių gaudymą. 

Teisėjas nežinojo, kaip tokią painią bylą išspręsti, ir nuvedė 
ginčininkus pas karalių. Pealojus suprato bylą pralaimėsiąs, viską 
apsakė karaliui ir dar pridūrė: 

— Saokajė nušovė ne čionykštį kormoraną. Tasai kormoranas 
buvo atlėkęs iš tolimo krašto. Atsižvelk į tai, karaliau. 

Karalius paklausė: 

— O tavo tėvas, mūsų krašto kormoranas, kuo gyvas? Ko rei- 
kia jam, kad pramistų, — krabų, sraigių ar žuvų? 

— Jam reikia žuvų. 

— Jeigu jis minta žuvimis, — tarė karalius, — tai Saokajės 
teisybė: tavo tėvas tikrai jo senolius gaudo. 

Ir karalius paskelbė, kad Pealojus atiduodamas Saokajei už 
vergą. 


ŠEIMININKAS IR ĮNAMIS 


Pasistatė vienas žmogus sau trobą. Atėjo keliauninkas ir pra- 
šosi priimamas. Žmogus priėmė. Ir gyvena jiedu kartu. Įnamis 
rūpestingai suskaičiavo, kiek troboje yra sijų, kiek grindyse 
lentų, keliais lapais stogas dengtas. Viską užsirašė, kad neužmirštų. 

Praėjo mėnuo. Šeimininkas tarė: 

— Pagyvenai po mano stogu, ir gana. Dabar kur kitur ieškokis 
vietos. Čia mano šeima atsikelia. 

— Ką tu kalbi? — atšovė įnamis. — Tas namas mano. Nedrįsk 
manęs varyti iš Mano paties namų. 

Ginčijosi, ginčijosi šeimininkas su įnamiu ir nuėjo abu pas 
teisėją. Šeimininkas tarė: | 

— Aš pasistačiau naują trobą ir įsileidau šitą žmogų. Gyveno 
jis Mano namuose visą mėnesį. O dabar, kai liepiu išsikelti, 
jis neklauso ir dar sako, kad troba jo. | 


184 


Įnamis tarė: 

— Viskas buvo ne taip: naują trobą pasistačiau aš ir įsileidau 
šitą žmogų. Jei troba iš tikrųjų tavo, tai pasakyk, kiek joje 
sijų, kiek lentų grindyse ir keliais lapais stogas dengtas. 

— Neskaičiavau. Bet troba mano. 

Į jų ginčą įsiterpė teisėjas ir paklausė įnamį: 

 — Jeigu tu tvirtini, kad troba tavo, tai ar gali pasakyti, kiek 
Joje yra sijų, lentų ir lapų ant stogo? 

Įnamis tučtuojau susakė visus skaičius, kuriuos seniai buvo 
užsirašes. 

„Tikriausiai ta troba jo. Kaipgi kitaip jis žinotų visus tuos skai- 
čiusė“ — pagalvojo teisėjas ir išsprendė bylą įnamio naudai. 

Šeimininkas nesutiko su tokiu sprendimu ir nusivedė įnamį 
pas karalių. | 

„Ne šiaip sau jis tokius dalykus galvon dėjosi“, — pamanė ka- 
ralius, kai įnamis viską apsakė. Paskui jis paklausė: 

— O sakyk man, kas po poliais padėta? 


— Nieko nepadėta, — atsakė įnamis ir nusilenkė. 
— Pietryčių kampe žemė buvo labai drėgna, ir aš po poliu pa- 
kišau „nedžio trinkelių, — įsiterpė šeimininkas. 


Karalius nusiuntė tarną pažiūrėti, ar teisybę sakė šeimininkas. 
O kai tarnas pietryčių kampe po poliu iš tikrųjų rado medžio 
trinkelių, karalius nusprendė: 

— Vadinasi, toji troba tavo. O tasai, kuris suskaičiavo visus 
lapus ant stogo, bei nežino, kas po poliu padėta, — tikras 
apgavikas, ir jį reikia prideramai nubausti. 


KAIP BEŽDŽIONĖ KARŪNĄ PAVOGĖ 


Vienas karalius labai mėgo medžioti. Miške nusiima karūną, 
įdeda į auksinę skrynelę ir palieka tarnaitei saugoti, o pats su pa- 
lyda leidžiasi į tankmę žvėrių ieškoti. Kartą tarnaitė ėmė ir už- 
migo.Tuo metu nusileido iš medžio beždžionė, pamatė, kad tar- 
naitė miega, prisėlino prie skrynelės, atidarė ją, ištraukė karūną 
ir užsidėjo ant galvos. Pasikraipė, pasistaipė beždžionė, o paskui 
įsilipo į medį ir paslėpė karūną drevėje. Atsibudo tarnaitė, žiūri 
— nagi skrynutė atidara, „o karūna dingus. Persigando ji ir pagal- 
vojo: „Dabar jau nulėks mano galvelė. Karalius nepasigailės 
manęs ". 

Apsipylus ašaromis puldinėja tarnaitė po mišką, ieško karū- 
nos, bet niekur neranda. Grįžo karalius iš medžioklės, puolė 

jam tarnaitė į kojas ir prisipažino, kad buvo užmigusi ir vagis 
karūną nusinešė. Liepė karalius savo sargybiniams ir rūminin- 
kams visą mišką išnaršyti. Sargybiniai rado miške tik.vieną vargšą 
žvejį, pačiupo jį ir pas karalių nuvedė. 

— Štai vagis, didysis karaliau, — paskelbė jie. 

Stojo žvejys prieš teisėją. Kamantinėja teisėjas vargšą, o tas 
tikina, kad nė akyse neregėjęs karaliaus karūnos, nė į galvą jam 
nedingtelėję tokį daiktą vogti. Tada teisėjas pasakė karaliui: 

— Didysis karaliau, tai užkietėjęs plėšikas. Kas daugiau laiky- 
tųsi tokiose gūdžiose tankynėse. Nėra ko tokių gailėti. Jį reikia 
kankinti. Tegu pasako, kur paslėpė karūną. 

Leido karalius nusikaltėlį kankinti. Žvejys kaip gyvas nebuvo 
vogęs, bet neištvėrė žiaurių kankynių ir suriko: 

— Ponas teisėjau! Aš, aš vagis! Aš pavogiau karūną ir atida- 
viau vyriausiajam setchėjui. Jis mane papirko. 

Liepė karalius suimti vyriausiąjį setchėjų. Setchėjus pasakė: 

— Didysis karaliau, aš niekada nesamdžiau šito žmogaus ir ne- 
siunčiau karūnos vogti. 

Puolė teisėjas kniūbsčias prieš karalių ir pasiprašė leidžiamas 
kankinti setchėjų. Karalius leido. Neištvėrė vyriausiasis set- 
chėjus baisingo skausmo ir suriko: 

— Ponas teisėjau! Prisipažįstu, aš papirkau šitą žmogų ir pa- 
siunčiau karūnos vogti. Bet aš jos neturiu — padovanojau 
vyriausiajam žyniui. 

Puolė teisėjas prieš karalių kniūbsčias ir pasiprašė leidžiamas 
suimti vyriausiąjį žynį. Vyriausiasis žynys pasakė: 

— Ponas teisėjau! Jokios karūnos vyriausiasis setchėjus man 
nedavė. 

Pasiprašė teisėjas karalių leidžiamas kankinti žynį. Žynys, 
jokio supratimo apie vagystę neturėjęs, irgi neištvėrė skausmo 
ir suriko: 

— Ponas teisėjau! Vyriausiasis setchėjus tikrai man padova- 
nojo karūną, aš ją miške paslėpiau. 

Pasiuntė karalius į mišką savo žmones, o tie, kad ir kiek ieškojo, 
nieko nerado. Ir liepė karalius tol visus tris kankinti, 
kol teisybę sužinos. 

Tuo metu pas karalių atėjo rūmų sargybos viršininkas. Iš- 
girdo jis, kaip nesavais balsais rėkia žynys, setchėjus ir žvejys, 
ir Mano sau: „Ko gero, visi trys greit visai bus nustekenti, 
šitaip kankinami, o karūna liks nesurasta. Reikia kažką kita su- 
galvoti... 

Ir rūmų sargybos viršininkas paprašė karalių, kad jam leistų 

dingusią karūną surasti. Karalius leido. Rūmų sargybos virši- 
ninkas liepė žynį, setchėjų ir žvejį pasodinti į belangę, o naktį pa- 
siuntė raštininką per ploną sienelę pasiklausyti, ką anie šnekės, 
ir užrašyti visą jų šneką žodis žodin. 

Pirmasis prašneko vyriausiasis setchėjus: 

— Tik per žvejį aš šitiek kenčiu. Ak, žvejy, pasakyk, kada 
gi aš tave siunčiau karūnos vogti? Kodėl tu man užtraukei tokią 
baisią kančią? 

— Ponas setchėjau, — atsakė žvejys, — aš juk irgi nevogiau 
karūnos, bet mane taip kankino, jog neištvėręs užrodžiau tave, kad 
nors trumpam nuo kančių išsivaduočiau. 

— O kada gi tu man davei karūną? — paklausė žynys vyriau- . 
siąjį setchėjųs 

— Meldžiamasis, mane taip kankino, kad aš nebeištverdamas 
tave užrodžiau, — atsakė setchėjus. — Bet kas gi tave privertė 
sakyti, kad ją gavai iš manęs ir dar spėjai miške paslėpti? 

— Ak, žmonės! — sušuko vyriausiasis žynys. — Manęs teisė- 
jas nė žodžio nepaklausė, iškart šoko kankinti. Aš kažin ką būčiau 
pasakes, kad tik nors trumpam nuo kančių išsivaduočiau. 

Raštininkas už sienelės žodis žodin užrašė suimtinių šneką 
ir nunešė, ką užrašęs, rūmų sargybos viršininkui. Tasai pamatė, kad 
nei žvejys, nei setchėjus, nei žynys karūnos nevogė. Ir nukaldino 
rūmų sargybos viršininkas naują karūną, panašią į senąją. Paskui 
pakvietė karalių medžioklėn į tą patį mišką, padėjo skrynelę su 
naująja karūna po medžiu ir liepė tarnaitei dėtis miegančia, tik 
nepaleisti skrynelės iš akių ir duoti ženklą, kai vagis pasirodys. 

Ta pati beždžionė vėl nulipo iš medžio, pribėgo prie skry- 
nelės, atidarė ją, pastvėrė karūną ir įsilipo į medį. Tarnaitė su- 
riko: 

— Karūną pavogė beždžionė! 

Sargybiniai, kurie tik ir laukė ženklo, pribėgo rėkdami: 

— Karūną pavogė beždžionė! Ji paslėpė karūną drevėje! 

Kai karalius grįžo iš medžioklės, tarnaitė ir sargybiniai viską 
jam apsakė. Liepė karalius tarnui įlipti į medį ir surasti drevę. 
Neilgai trukęs, tarnas nulipo žemėn ir atnešė dvi karūnas: senąją 
ir naująją. Karalius sušuko: 

— Ak ta beždžionė! Jei ne sargybos viršininkas, mano teisė- 
jas būtų negyvai užkankinęs ir žynį, ir vyriausiąjį setchėjų, 
ir žvejį, o karūnos vis tiek nebūtų radęs. 

Ir karalius visų akivaizdoje padėkojo karūnos radėjui. 

ŽMOGUS SU PEILIU 


Kadai kadės gyveno du broliai: vyresnysis ir jaunėlis. Nei tėvo, 
nei motinos jiedu nebeturėjo, buvo visiški našlaičiai. 

Žmonės patarė jiedviem keliauti į šventyklą ir prašytis, kad ten 
mokytis priimtų. Broliai taip ir padarė. Įsiprašė į namus pas vyriau- 
siąjį šventiką, o tasai priėmė juos kaip savo sūnus ir mokė to, 
ką pats mokėjo. Bernaičiai buvo tokie darbštūs, kad joks kitas 
mokinys neįstengė jiems prilygti. 

Kai broliai mokslus išėjo, vienuolyno vyresnysis priėmė juo- 
du į vienuolyną broliukais. Bernaičiai nebuvo pratę sėdėti rankas 
sudėję. Stengėsi, kad mokytojas būtų jais patenkintas, uoliai 
mokėsi iš šventųjų knygų ir taip savo mokytojui tarnavo, kad tas 
galėjo gyventi be menkiausių rūpesčių. 

Ištarnavo vienuolyne jiedu penkis lietinguosius laiko tarpus 
— penkerius metus, ir juo tolyn, juo labyn paprastų žmonių gyve- 
nimo ilgėjosi. Nuėjo kartą abu pas vienuolyno vyresnįjį, pagar- 
biai nusilenkė ir prašo juos iš vienuolyno išleisti. 

Vienuolyno vyresnysis nė nebandė brolių atkalbinėti, priža- 
dėjo juos išleisiąs. Patarė jis vyresniajam broliui traukti į kinų 
žemę — tenai ne tik prasigyvensiąs, bet ir tapsiąs įtakingu didiku. 
O kur prasigyventi jaunėliui, jis nieko nepatarė, mat buvo pers- 
kaitęs žvaigždžių knygoj, kad likimas lemia šiam bernaičiui ka- 
raliumi pasidaryti. Užtat pamokymų jam nešykštėjo: 

— Kai tau atrodys, kad laimė visai palieka tave, nesumerk 
akių. Kai vesi, godok savo uošvę. Kai gulsies patalan šalia savo pa- 
čios, su ja nesikalbėk. Jei laikysies šių trijų pamokymų, tai gausi 
dvi karalystes. Aš turto neturiu iš ko tau duoti. 

Broliai nusilenkė savo mokytojui ir patraukė į pasaulį. 

Vyresnysis nukeliavo į Kiniją, kaip mokytojas jam buvo pata- 
ręs, ten iš tikrųjų pralobo ir tapo didžiūnu. 

O jaunėliui niekaip nesisekė nė galo su galu sudurti. Nebe- 
išmanydamas, ko stvertis, kreipėsi pagalbos jisai į savo giminai- 
čius. Pagailo giminaičiams vargšo, surado jie jaunėliui nuotaką, 
iškėlė vestuves, surentė jiedviem trobelę. 

Ne kasdien jaunėlis rasdavo kuo alkio kirminą numarinti, 
kartais jam visai žarnos susisukdavo iš alkio. Kai rasdavo ko už- 
krimsti rytą, tai dažnai vakare atguldavo tuščiu pilvu. Kai numal- 
šindavo alkį vakare, dažnai rytui nelikdavo nė trupinėlio. 

Nė geresnio drabužio jaunėlis neturėjo. Palaikės kelnės, te- 
siekiančios kelius, ir tos pačios pabaigtinai sudriskusios, buvo ko- 
ne visos jo drapanos. 

Kiauras dienas jaunėlis stypsodavo prieplaukoje: gal ims kurią 
dieną ir nusišypsos laimė sutikti kokį keliauninką, atplaukusį iš 
kinų žemės, gal gaus nors žinelę, kaip ten sekasi vyresnėliui jo 
broliui. 

Kartą prie kranto prisiyrė džonka — iš kinų žemės atplaukusi 
laivė. Jaunėlis prisiartino prie jos, tikėdamasis ką nors iš laivinin- 
kų sužinoti. 

"— Ėhėhė! — šūktelėjo jis kapitonui. — Gal kinų žemėje buvo- 
te sutikę kmerą, kuris iškeliavo ten laimės ieškoti? Jau penkeri 
metai prabėgo nuo tos dienos, kai mudu išsiskyrėme. 

Kapitonas atsakė: 

— O kaipgi, matėme vieną kmerą, jis tenai į didžiūnus prasi- 
mušė. Dabar tas kmeras kinų karalystėje didelis žmogus, joks 
mandarinas jam negali prilygti! 

Tai išgirdęs, jaunėlis paklausė: 

— O kada, kapitone, tavo laivė grįžta į kinų žemę? 

— Į kinų žemę išplaukiame po trijų dienų, — atsakė kapitonas. 

— Paimk, meldžiamasis, ir mane. 

Kapitonas sutiko. Parbėgo jaunėlis linksmas namo ir sako pa- 
čiutei: 

— Pačiut, niekaip mudu neįstengiame iš vargo išbristi. O šian- 
dien aš gavau žinelę, kad mano brolis gyvas ir sveikas. Jis kinų 
žemėje, ten pralobo ir pasidarė didelis žmogus. Va ir toptelėjo man 
į galvą pas jį keliauti. Kai apsakysiu, kokie mudu vargetos, jis 
tikriausiai pagailės manęs, duos pinigų ir drapanų visokiausių. 

— O kaip pasieksi tą kinų žemę, vyreli? — pakraipė galvą pati. 

— Nagi nuplauksiu su tokia džonka,— atsakė tas. — Kapitonas 
sutiko mane priimti. Po trijų dienų jie iškels bures. 

— Gerai, vyreli. Plauk! — sutiko pati. 

Trečią dieną jaunėlis išėjo iš savo trobelės. Vos jį pamatęs, 
kapitonas šūktelėjo, kad pasiskubintų, nes laivininkai jau pasiruo- 
šę iškelti bures. 

Įli po jaunėlis į laivę ir tuoj pat kibo į darbą lygiai su visais, o 
paskui įsitaisė šalia kapitono supirktų prekių ir ėmė sergėti jas 
kaip savo akį. 

Jo uolumas džonkos kapitonui didžiai patiko. Šitaip varguolis 
pelnė jo pagarbą ir net palankumą. Visas dienas, kiek tik laivė 
plaukė, maloningai nusiteikęs kapitonas leido jam imtis valgio iš 
bendro katilo. 

O jaunėlio pati, vos tik jos pats iškeliavo į kinų žemę, kasnakt 
į trobelę įsileisdavo mylimąjį ir prabūdavo ten su juo ligi ryto. 

Tuo tarpu jaunėlis plaukė, plaukė pirklių laive ir galiausiai 

priplaukė kinų šalį. Ten padėjo laivininkams iškrauti prekes 
ir paklausė kapitoną, kada laivė vėl plauksianti į kmerų žemę. 

— Būsime čia tris dienas, — atsakė kapitonas,— o ketvirtąją 
pakelsim inkarą. 

Tokius žodžius išgirdęs, jaunėlis negaišuodamas pasileido savo 
vyresniojo brolio ieškoti. 

Ėjo jisai, ėjo ir priėjo garsaus didžiūno — mandarino — rūmus. 
Žiūri — prie rūmų vartų stovi vartininkas ir nieko kieman nelei- 
džia. 

Jaunėlis paklausė vartininką: 

— Pone, ar šitie rūmai tikrai priklauso didžiūnui kmerui? 

— Tikrai, — atsakė vartininkas ir savo ruožtu paklausė: — 
O kas tu per vienas ir iš kur atkilęs, kad garsingojo didžiūno 
teiraujies? 

— Esu iš Kampučijos, kmerų šalies. Tasai didžiūnas — mano 
vyresnysis brolis, mudu vienų tėvų vaikai. 

„Šitas prašalaitis atrodo paskutinis skurdeiva,— mąsto sau 
vartininkas. — Kelnės jam vos ligi kelių ir vienų skylių. Net 
savo nuogybės pridengti jis dorai neturi kuo. Negali būti, kad 
mano pono brolis vaikščiotų toks nuskuręs'. 

Vyptelėjo vartininkas ir nupėdino pranešti apie ateivį poniai, 
mat paties mandarino nebuvo namie, valdovas jį buvo išsikvietęs. 
Prisiartino prie mandarino pačios vartininkas ir tarė jai: 

— O ponia! Pas mus atsibeldė kažkoks skurdeiva, atplaukęs 
čionai iš kmerų šalies. Jisai pusnuogis, kelnės vos kelius tesiekia, . 
nuogybė kiaurai šviečiasi pro skylių skyles. O tvirtina, kad esąs 
mano pono jaunesnysis brolis, kad jiedu — vienų tėvų vaikai. Aš 
jo nė prie durų neprileidau. 

Įtūžo mandarino pati: 

— Kas jis per vienas? Iš kur išdygo tas apgailėtinas driskius 
ir kaip jis drįso juodinti mano vyro vardą, pasivadindamas jo 
broliu ir garsindamasis, kad jiedu — vienų tėvų vaikai? 

Pergedusi iš piktumo, jinai įsakė vartininkui pastverti tą skur- 
deivą, grandinėmis surakinti ir uždaryti arklidėje. 

— Tegu patupi tenai, kol mano vyras pargrįš, — pridūrė ji, 
— O pargrįžęs jis pats įsakys tam akiplėšai galvą nukirsti. 

Surakino tarnai jaunėlį geležinėmis grandinėmis, o tas kadgi 
ims dejuoti aimanuoti: 

— Ak, bedalis aš, bedalis! Palikau kmerų karalystę ir atkelia- 
vau į kinų kraštą nieko daugiau negeisdamas, tik pamatytį vy--. 
resnįjį savo brolį. O jis pralobo ir nė pažvelgti į mane, savo 
vienintelį brolį, nebenori, nors mudu vieno kraujo ir vienos mo- 

tinos vaikai! Išdido, kad prasigyveno turtų nebesuskaičiuojamų, 
ir paliepė į belangę mane uždaryti, grandinėmis supančioti. Dar, 
ko gero, ir gyvastį man atims. Ak! Neturiu aš laimės! Jeigu iš 
namų nė kojos nekėlęs būčiau, gal dabar jau kėblinčiau per kai- 
mus su elgetos krepšiais, tačiau savame krašte ničniekas manęs 
nė pirštu nebūtų drįsęs paliesti. 

Varguolis nė nenumanė, kad vyresniojo brolio — mandarino 
— Čia nėra, kad jis rūmuose. Po kiek laiko k tasai manda- 
rinas namo, pati jam ir sako: 

— Mano pone, pro mūsų vartus norėjo prasibrauti kažkoks 
prašalaitis, keliauninkas iš kmerų žemės, girdi, jis esąs tavo 
brolis, jūs abu neva vieno tėvo ir vienos motinos vaikai. O kad 
matytum, koks jis skurdeiva! Kelnės vos kelius siekia, sudrisku- 
sios ir iš priekio, ir iš užpakalio. Aš paliepiau jį grandinėmis su- 
rakinti ir į arklidę įmesti. Laukiau, kol tu pargrįši, pone, ir pats 
įsakysi nukirsti jam galvą. 

Tai išgirdęs mandarinas sušuko: 

— Tegu tarnai jį atveda, noriu jį savo akimis pamatyti, din- 
gojasi man, kad tai iš tiesų mano brolis. 

Paliepė mandarinas nuimti suimtiniui grandines ir atvesti jį 
menėn. Vos tik varguolis stojo mandarinui prieš akis, šis atpažino: 
iš tiesų tai jaunėlis. Nedelsdamas jis įsakė virėjams taisyti vaišes. 
Paskui tiriamai nužvelgė brolį nuo kojų ligi galvos, pamatė, kad 
jo kelnės purvinos, palaikės, ir nusiuntė tarną naujų atnešti. O 
pats tuo tarpu klausia: 

— Kas tau nutiko, broleli, kad toks bedalis pasidarei4 Kokio 
verslo ėmeisi, kaip buvai sumanęs prasigyventiė 

— Ko imtis, aš visai neišmaniau, buvau tikras vargo pelė. 
Mano pačiai irgi viskas iš rankų krito. 

Sulig tais brolio žodžiais mandarino širdį užplūdo gailestis. 

— Sakyk, — paklausė jis, — kokie vėjai tave čia atnešė? 

— Atplaukiau: pasiprašiau vienos džonkos kapitoną, ir jisai 
leido man visą kelią plaukti jo laive. 

— O ar ilgai toji džonka čia išbus? — vėl paklausė mandari- 
nas. 

— Po trijų dienų ji pakels bures, ir aš galėsiu grįžti su jais į 
savo kraštą. 

Daugiau mandarinas nieko nebeklausė. Paliepė tarnams atneš- 
ti visokių valgymų ir pasodino savo brolį prie stalo šalia savęs. 

Pavalgė, atsigėrė abudu, ir vyresnėlis tarė:. 

— Brolau, tu dabar lik mano namuose, ilsėkis ir smaginkis, o 
aš nueisiu pas aiškiaregį. 

Ir mandarinas išėjo. 

Pamatė aiškiaregys karaliaus patarėją ateinant, pastatė jam 
krėslą, atnešė pypkę su kinišku tabaku, nepamiršo ir arbatos. 

Įėjo mandarinas ir tarė: 

— O aiškiaregy, aš noriu sužinoti, kas laukia jaunėlio mano 
brolio. Ar jam lemta visą amželį kaip ir ligi šiol neturėti laimės, 
ar išauš jam kada geresnės dienos? 

Aiškiaregys išsitraukė pranašysčių knygas, kuo atidžiausiai 
įsikniaubė į jas. Ir prabilo šitokiais žodžiais: 

— Pone, skurs tavo brolis nebeilgai, po septynerių metų pa- 
sidarys dviejų karalysčių valdovu. Tave, pone, jis tuomet paskirs 
vyriausiuoju savo patarėju. Dabartės tavo brolis — tikras netur- 
tėlis, tačiau grįždamas į savo gimtąjį kraštą jisai įsigys neregėtų 
negirdėtų, didžiai stebuklingų daiktų, per kuriuos ir pelnys dvi 
karalystes. Teisybė, tuos stebuklingus daiktus bekeliaudamas 
jisai praras, užtat paskui išauš palankios jo karmos!? dienos: 
jis pelnys karališką valdžią už savo punjos!? pilnybę. 

Patyręs, kokia dalia laukia jaunėlio, mandarinas padėkojo aiš- 
kiaregiui ir pargrįžo namo. 

Po trijų dienų, kai džonka buvo jau pilnutėlė prekių, jaunes- 
nysis brolis tarė vyresnėliui: 

— Brolau, metas mudviem atsisveikinti, nesgi aš grįžtu į savo 
kraštą. Džonka išplaukia šiandien. 

Tai išgirdęs, mandarinas paėmė šiurkštaus audeklo ritinį, 
atplėšė nuo jo galelį maždaug uolekties ilgumo ir padavė jaunėliui 
broliui. 

Tas paėmė audeklą, atsisveikino ir išėjo, kas žingsnis vis 
labiau graudindamasis ir netgi gailestaudamas, kam iš viso tokios 
dovanos neatsisakė. Dūsavo ir dūsavo galvą nuleidęs: 

— Ak! Mudu buvome du broliai, be tėvo, be motinos nuo 
mažumės, tik vienudu našlaičiu. Vos galą su galu sudurdavome, 
o gyvenome didžiausioj meilėj ir santarvėj; dabar gi mano brolis 
praturtėjęs, o jo širdis atšalusi. Jo rūmuose aukso ir sidabro krū- 
vos nesuskaičiuojamos, o jis gaili sudilusio skatiko kaip išmaldos 
man duoti. Ničnieko nedavė, tik prasto audeklo galelį! 

Priėjo jaunėlis džonką, įlipo į ją, ir kapitonas tuoj paliepė sa- 
vo žmonėms ištraukti inkarą, kelti bures. 

Laivė leidosi į kelią, o kapitonas nekantraudamas paklausė: 

— Pasakok, ar buvai svečiuose pas mandariną? Ar dovanų jis 
tau kelionėn įdavė? 


5 Karma — likimas. 
'9 Punja — daugybė gerų darbų. 
13 Kampučijos pasakos 

— Nieko, ničnieko jis man neįdavė, va tik šitas kelnes ir uole- 
ktį prasto audeklo. 

Tuo tarpu džonka plaukė, plaukė, išplaukė į jūros platybes, 
ir stojo naktis, juoda juodutėlė, nors pirštu akin durk. Įmetė 
laivininkai inkarą, sugulė pailsėti. 

O jaunėliui tik dingt į galvą patarimas, kurį kadaise iš vienuo- 
lyno vyresniojo buvo gavęs: „Jeigu tau ims rodytis, kad laimė 
palieka tave, nemiegok!“ Ir jis tarė sau: „Visi laivininkai sumi- 
go, bet man miegoti nevalia!“ 

Ir sėdi jis, nugara į stiebą atsirėmęs, nedrįsta nė bluosto su- 
dėti. 

Patį vidurnaktį vienas jakas — nelaboji dvasia — lėkė tiesiai 
virš laivės, pamatė miegančiuosius ir ūžtelėjo iš aukštybių že- 
myn, užsigeidęs visų aliai vieno laivininkų kraują iščiulpti, visus 
suėsti. 

Tamsu buvo, sunku jakui žmones gerai įžiūrėti, tad jis pasilen“ 
kė, ir jo barzda užkliudė jaunėlį. Tasai kad pašoks ir įsikibo 
jakui į barzdą. 

— Kraugery,— suriko jaunėlis,— tuoj aš tau galą padarysiu! 

Išgirdo tokius žodžius jakas ir suvirpėjo iš siaubo. Blaš- 
kosi, daužosi, ištrūkti nori, o žmogus tvirtai laiko jį už barzdos, 
nepaleidžia. Išsigando jakas, kad tikrai savo gyvastį palydės, ir sa- 
ko: 

— Pasigailėk manęs, meldžiamasis, paleisk, ir aš tau duosiu tris 
stebuklingus daiktus: virvę, kuri kaip kilpa priešui kaklą apveja, 
lazdą, kuri pati priešą muša, ir katiliuką, kuris pats valgyti verda. 
Jei atsiras koks nenauda ir norės užpulti tave, tik paliepk virvei 
apsivyti, o lazdai mušti, ir priešas galą gaus. O kai būsi alkanas 
ir užsigeisi ko valgyti, tik pasakyk: „Katiliuk, katiliuk, išvirk 
valgymų gardžiausių!“— ir jis išvirs viską, ko tik užsigeisi. 

Patiko žmogui tokie nelabosios dvasios pažadai, ir jis atsakė: 

— Duok man tuos daiktus, jei nemeluoji, ir aš paleisiu tave! 

Jakas atidavė,ką buvo pažadėjęs,ir žmogus sugrąžino jam laisvę. * 

Vos tik praaušo, jaunėlis viską papasakojo kapitonui. 

— Kapitone,— tarė jis, — šiąnakt buvo atlėkęs jakas, ir pasi- 
gviešė tas jakas mus visus suėsti. Jei ne aš, nė vieno žmogaus 
šitoje laivėje nebebūtų likę gyvo. O jei netikite, savo akimis 
pažiūrėkite, ką jakas man davė, kad iš mano rankų išsivaduotų: 
virvę, kuri kaip kilpa priešui kaklą apveja, lazdą, kuri pati 
priešą muša, ir katiliuką, kuris pats verda, žmogui nereikia nė 
piršto prikišti. 

— O kur tie stebuklingi daiktai? Parodyk!— tarė kapitonas. 

Lengvatikis kmeras parodė kapitonui jako išpirką. Tasai pas- 
maigstė akimis ir galvoja: „Tokių daiktų joks didikas, joks 
karalius neturi. Po kokia laiminga žvaigžde gimė šitas žmogus, 
kad jam buvo lemta gauti tokį lobį? Man rodos, jis didelis mulkis. 
Apsuksiu jį: pasakysiu, kad geriausiai bus, jei tuos stebuk- 
lingus daiktus man atiduos saugoti. Paskui, vos tik priplauksime 
kokią salą, aš sugalvosiu dingstį išlaipinti jį į krantą, o kai jis 
išlips, nuplauksiu sau. Ir šitie stebuklingi daiktai atiteks man...“ 

Apsisprendė taip kapitonas ir tarė: 

— Broleli, jei nori, kol plaukiame, atiduok man šituos daiktus 
saugoti: juk tu nė skrynios neturi, kur juos laikyti galėtum. 

Jaunėlis patikėjo, kad kapitonas tikrai jo įsigytą lobį tik sau- 
goti paims, o paskui grąžins. Nė į galvą jam neatėjo, kad žmogus 
begyvendamas gali susidurti ir su kokiu piktavaliu, tad mielai ati- 
davė savo stebuklinguosius daiktus kapitono žinion. 

Tuo tarpu laivė plaukė, plaukė ir, ilgai ar trumpai trukus, 
pamatė laivininkai salą. Saloje augo didelė datulė. Tics tuo medžiu 
kapitonas liepė prisiirti prie kranto. Paskui jis tarė jaunėliui: 

— Broleli, pasitarnauk man, priskink datulių! 

Niekad klastos nesigriebdavo prieš kitus jaunėlis, tai ir nemanė, 
kad jį gali kas tyčiom vieną saloje palikti. „Užsinorėjo kapi- 
tonas datulių, va ir prašo, kad priskinčiau“,— pagalvojo jis. 

— Broleli,— vėl tarė kapitonas,— užsilipk ant pačios aukš- 
čiausios šakos ir nurėkšk man aure tą nuostabią kekeę. 

Vos jaunėlis įsirabždino į medį, pasiekė aukščiausią šaką, 
kapitonas tuoj pat įsakė atsistumti nuo kranto. 

Pamatė vargšas, kad jį palieka, ir garsiai suriko, laivininkų 
šaukdamasis. Deja, nepasuko džonka atgal, ir kad ims bedalis 
TypuoOti: 

— Oi! Į kokią bėdą papuoliau: apgavo mane laivininkai, priš- 
nekėjo įlipti į datulės medį. Nuplaukė džonka, o mane paliko! 
Pasigviešė mano daiktų neregėtųjų. O mane, vargšą, tyčia iškėlė 
į salą, kad iš bado nusigaluočiau. Ar ilgai aš čia gyvas būsiu? 
Laivėje liko katiliukas, kuris pats verda. Oi! Kad bent kokia kita 
laivė atplauktų ir išgelbėtų mane. Nė sampoto neturiu kūnui prisi- 
dengti. Oi, pražūsiu aš čia, pražūsiu. 

Ir apsipylė jis graudžiomis ašaromis dėl tokios sunkios savo 
dalios. 

O į tą salą prie datulės medžio buvo įjunkęs šernas kasnakt 
atrisnoti krituolių paėsti. Į nasrus šernas, būdavo, įsikanda talisma- 
ną ir bėga sau vandeniu tarytumei žeme. Taip ir šį kartą — 
vos tik stojo naktis juoda juodžiausia, ir nė lapelis nebe- 

krutėjo, šernas įsikando į dantis talismaną ir eina vandeniu į salą 
datulių pašlemšti. 

Iš tolo bedalis pamatė besiartinantį žvėrį, žiūri nustebęs, kas čia 
darosi: šernas tik pakabakšt, pakabakšt vandens paviršiumi, ta- 
lismaną įsikandęs, ir neskęsta! Nusigavo šernas prie medžio, padė- 
jo stebuklingąjį akmenuką ant žemės ir triauškia datules. 

Tai paregėjęs, jaunėlis švystelėjo datulių saują tolėliau nuo 
medžio, paskui dar ir dar toliau, kad šerną nuviliotų: mat jam 
šovė į galvą pastverti stebuklingąjį akmenuką. 

Nutaikeęs akimirką, kai šernas liuoktelėjo datulių gerokai į šalį, 
jaunėlis tik čiūžt žemėn, kapt akmenuką! O jau tada tik jo kulnai 
per jūrą sumirgo. 

Kiaurą naktį bėgo jaunėlis kiek įkabindamas, užtat auštant 
prisivijo džonką. 

— Ei, kapitone!-— suriko jaunėlis.— Palaukite manęs! 

Kapitonas atsigręžė ir jį pažino. O pažinęs liepė nuleisti bures 
ir sulaikyti laivę. 

Užkopė į laivę jaunėlis ir tarė kapitonui: 

— O kapitone! Tikras nedorėlis buvai, kai sumanei palikti ma- 
ne saloje likimo valiai! Bet aš gimęs po laiminga žvaigžde. 
Kitaip būčiau kojas pakratęs ten vienas kaip pirštas. 

Turėjo kaip nors pasiteisinti kapitonas ir tarė: 

— O broleli, aš maniau, kad tu esi laivės pirmagaly. Visai 
neketinau tavęs palikti! 

Ir kiek palūkėjęs paklausė: 

— Pasakyk, meldžiamasis, kaip tu eini vandeniu ir neskęsti? 

— Pagrobiau iš vieno šerno talismaną — stebuklingą akmenu- 
ką, kurį turėdamas kiekvienas gali vandeniu vaikščioti kiek tin- 
kamas. 

Tokius žodžius išgirdęs, kapitonas kaip niekur nieko tarė: 

— Patikėk man ir šitą savo talismaną, broleli, aš jį saugosiu, kol 
tau prireiks. 

Galvoja jaunėlis: „Kapitonas baudžiasi antrą kartą mane apgau- 
ti. Ir sako jam: 

— Tai duokit šen stebuklinguosius mano daiktus, kuriuos 
buvau pirma jums palikęs. Surišiu juos visus krūvon ir grąžinsiu 
pačiam saugoti. Dabar jie man vis vien nereikalingi. 

Apsidžiaugė kapitonas: „Iš tikrųjų mulkis tas vargeta jauni- 
kaitis! Viską krūvoj man į rankas atiduos!“ Ir kapitonas nuėjo 
stebuklingosios virvės, lazdos, kuri pati muša, ir katiliuko, kuris 
pats verda. Atnešė jis ir prastojo audeklo galelį, ir kelnes. 
Viską atidavė, kas priklausė jaunėliui. 


196 


Tasai surišo savo brangenybes į vieną ryšulį, nusilenkė kapito- 
nui, tik strykt vandenin ir nukūrė. 

Kapitonui net žadą užkando iš apmaudo. 

Jaunėlis dūmė, kiek kojos nešė. Atimtasis iš šerno talismanas 
buvo toks burtingas, kad jo turėtojas galėjo per vieną dieną 
įveikti septynių dienų kelią. 

Pribėgo jaunėlis savo trobelę ir šaukia pačią. 

— Ei, pačiute, — rėkaloja jis,— atidaryk, tai aš pargrįžau. 

O vėjavaikė jo pačiutė tuo metu buvo mylimąjį įsileidu- 
si. 

— Kas ten manęs geidauja? Mano vyro nėra namie! 

Išgirdo tuos žodžius jaunėlis ir apsidžiaugė, kad jo pati tokia 
ištikima. 

— Čia aš, — atsakė jis,— aš pats, mieloji! 

— Tu? Iš tikrųjų? O aš pamaniau, kad koks pramuštgalvis 
išdaigas krečia. Luktelk, tuoj deglą uždegsiu,— malė be persto- 
gės ji, kad mylimasis galėtų išsprukti nemačiomis. 

Jaunėlis nieko ir nepastebėjo, mat tuo tarpu kasė prie lipynės 
duobę, dėjo ton duobėn stebuklingąjį akmenuką, virvę, lazdą, 
katiliuką ir pylė duobę žemėmis. 

O jo pačiutė pirmiausia padėjo savo mylimajam nusileisti 
po trobele, paskui uždegė dervingą deglą ir tik tada nulipo žemyn 
vyro pasitikti. 

Kai jaunėlis įėjo į trobelę, pati padavė jam užvalgyti, pataisė 
patalą ir, kai abu sugulė, paklausė vyrą: 

— Vyreli mano, tu buvai kinų šalyje, ar iš ten ką nors atsive- 
žei? 

— Beveik nieko. Brolis davė man tik vienas kelnes ir uolek- 
tį prasto audeklo. 

Pačiutė tik šniurkšt, šniurkšt ėmė šniurkščioti ir sušuko: 

— Negali būti! Tu mane apgaudinėji. Kas patikės, kad iš tur- 
tuolio brolio, prasimušusio į didikus, gavai tik uolektį prasto 
audeklo ir vienas kelnes! 

Tą akimirką vyrelis atsiminė, ką mokytojas buvo jam pataręs: 
„Kai guli su pačia, nesikalbėk “. 

Ir jis atsakė: 

— Liaukis bėdojus, pačiute! Ryt rytą viską papasakosiu, kaip 
man ėjosi. 

Tupi užsiglaudęs po trobele pačiutės mylimasis, aliai vieną 
žodį girdi. 

Prašo, įkalbinėja pačiutė vyrą, kad nelauktų ryto, nes ji nebesi- 
tverianti iš smalsumo. Ir prasižiojo jaunėlis: jau kad porins, kad 

porins, tai išperins jai visus savo nutikimus. 

Prasižiojo jaunėlis ir vėl užsičiaupė, nesgi nevalia daryti tai, 
ką mokytojas yra užgynęs. 

O pačiutė dar karščiau, dar atkakliau jį kamantinėja. Galop mo- 
kytojo patarimas kaip nebuvęs išgaravo jaunėliui iš galvos ir jis 
nieko nebeslėpdamas išpasakojo: 

— Tikrai aš beveik tuščiomis grįžau, parsinešiau tik stebuk- 
lingą akmenuką, kurio turėtojas gali vandens paviršiumi eiti, vir- 
vę, kuri priešui kaklą pati apveja, lazdą, kuri pati muša, ir ka- 
tiliuką, kuris pats visokiausių valgymų išverda. Daugiau nieko ne- 
parsinešiau. 

Pačiutė tuoj užsigeidė sužinoti, kur vyras tuos daiktus dėjęs. 

O tasai, aišku, nenumanė, kad po trobele tupi pačios my- 
limasis, tik pagalvojo, kad dabar gili naktis, aplinkui nė gy- 
vos dvasios, ir pasakė: 

— Užkasiau tuos daiktus prie mūsų lipynės. 

Žinojo pačiutė, kad jos mylimasis dar po trobele, ir nusistebėjo 
visu balsu, kad tasai aiškiai galėtų išgirsti: 

— Kodėl tu taip padarei? Kodėl stebuklingąjį akmenuką, už- 
kerėtą virvę, lazdą ir katiliuką užkasei prie pat mūsų trobelės 
po lipyne? 

Išgirdo tuos žodžius pačiutės mylimasis, tučtuojau iškasė paslėp- 
tą lobį ir davė kojoms valią. 

O jaunėlis su pačiute neilgai trukus kietai užmigo. 

Kitą rytą, vos praaušus, jaunėlis nulipo žemėn ir kasa toje vieto- 
je, kur lobį paslėpęs. Kasa, kasa — ogi nieko nebėra. Kažkas at- 
kasęs ir nusinešęs visą jo turtą. 

Apstulbo jaunėlis. O paskui jam dingtelėjo į galvą: „Tik- 
riausiai Mano pačiutė turi mylimąjį!“ 

Padirbo jisai trinkelę, kokia nusikaltėliams ant kaklo užkabi- 
nama, ir užkalė ją ant lipynės. Paskui, virve prisirišęs, nutem- 
pė tą lipynę prie karaliaus rūmų. 

Tuo metu kaip tyčia karalius ėjo iš sosto menės, ir jaunė- 
lis krito jam į akis. Paliepė karalius vienam iš savo rūmininkų 
nueiti ir atvesti pas jį žmogų, tempiantį lipynę su trinka. 

Rūmininkas įvykdė karaliaus paliepimą. Kai jaunėlis stojo 
karaliui prieš akis, tasai jį paklausė: 

— Pasakyk, ką čia darai? Kurių galų ir kur tempi- lipynę su 
trinka? 

Puolė kniūbsčias jaunėlis prieš karalių ir atsakė: 

— O didysis valdove, būk man maloningas! Dar neseniai aš tu- 
rėjau neįkainojamą lobį. Paslėpiau tą lobį žemėje: pakasiau po šita 

lipyne. Ir va lipynė neišsaugojo, kas buvo jai patikėta, nesučiupo 
vagies. Todėl ir atėjau ją apskųsti. 

— O koks buvo tas tavo neregėtasis lobis? — paklausė kara- 
lius. 

— Virvė, kuri pati apsiveja priešui kaklą, lazda, kuri pati mu- 
ša, katiliukas, kuris pats visokiausius valgymus verda, ir akme- 
nukas, kurio turėtojas gali vaikščioti vandens paviršiumi. 

Tai išgirdęs, valdovas paliepė jaunėliui lipynę rūmuose palikti 
ir atidavė ją saugoti vienam savo tarnui. 

Didžiai išmintingas buvo karalius ir išsyk perprato, kas jaunė- 
lio namuose buvo nutikę. Jisai tarė: 3 

— Žinok, garbusis žmogau, tavo pati turi mylimąjį. Pabūk kol 
kas mano rūmuose. 

Ir karalius liepė atnešti teisybės ieškotojui drabužį, tinkamą 
rūmuose dėvėti. 

Tarnauja jaunėlis karaliui vieną dieną, tarnauja antrą, trečią. 
Trečiajai dienai besibaigiant, karalius padovanojo jaunėliui 
prabangų drabužį, auksinių papuošalų ir pamokė, ką jis turi da- 
ryti: 

— Kai šituo drabužiu apsivilkęs pargrįši namo, lauk šauklio, 
kuris kvies žmones šokių pasižiūrėti, tačiau pats niekur neik, 0 dra- 
bužį ir papuošalus atiduok savo pačiai, tegu ji pasidabins!' ir ateis 
į šventę. 

Gavęs tokį pamokymą, jaunėlis puolė kniūbsčias prieš kara- 
lių, šlovindamas jo išmintį ir melsdamas leidimo pasišalinti iš jo 
akivaizdos. Paskui patraukė namo. 

Žiūri pačiutė — nagi jos vyrelis pareina puošniu sampotu apsi- 
vilkęs. Tad pasitiko jį kuo maloniausiai ir meilingiausiai. 

Kitą rytą karalius liepė šaukliui mušti gongą, kviesti iš visos 
šalies žmones margaspalvėn karaliaus suruošton šventėn. 

Sukruto dideli ir maži, visiems maga šokių pasižiūrėti, liūliuote 
liūliuoja rūmų linkui minia, linksmai klegėdama. 

Jaunėlio pati paklausė savo vyrą: 

— Vyreli, ar eisi pasilinksminti? 

— Ne,— atsakė šis,— kažko nesinori, eik tu. Pasidabink tuo 
drabužiu ir papuošalais, kuriuos parsinešiau, ir drožk paspokso- 
ti į šokius, žmonės ten plūste plūsta. 

Išgirdusi, kad vyras jai atiduoda prabangųjį sampotą ir visus 
papuošalus, moteriškė didžiai apsidžiaugė. Tačiau bematant jai 
šovė į galvą mintis nunešti gautąjį apdarą savo mylimajam. 


'" Kampučijoje drabužius ir papuošalus vyrai ir moterys nešioja panašius. 

Juk vyrelis tikrai į šventę neateis. 

Paėmė jinai sampotą, papuošalus, tiesiai tiesutėliai nuskubė- 
jo pas savo mylimąjį ir viską jam atidavė. 

O paskui jiedu abu patraukė į rūmus. Ir stovėjo tenai vienas 
šalia kito, šventišku reginiu grožėdamiesi. 

Tuo tarpu karalius paliepė vienam sargybiniui atidžiai dairy- 
tis po minią, ar nepamatys ką apsivilkusį sampotu, kurį jis bu- 
vo davęs žmogui su lipyne. Sargybinis dairėsi, dairėsi ir pamatė 
tokį vyrą, o šalia jo stovėjo moteriškė, ir. abudu žiūrėjo į šokius 
viską pasaulyje pamiršę. 

Sargybinis nuvedė abu pas karalių. 

Karalius tik dirst ir mato, kad čia visai kitas vyriškis, ne tas, 
kuriam jis sampotą buvo padovanojęs. 

Tada jis pasiuntė tarną žmogaus su lipyne atvesti ir klausia jį: 

— Kur tavo pati? 

— Mano pati, valdove, va šita moteriškė, — atsakė jaunėlis, 
rodydamas į savo pačią. 

Karalius vėl klausia: 

— (O žmogų, kuris šalia jos stovi, ar pažįsti? 

Jaunėlis krito kniūbsčias prieš karalių ir pasakė, kad to žmo- 
gaus jis nepažįstąs. 

Tada valdovas parikiavo, kad jaunėlio pačios mylimajam tarnai 
atneštų palaikį drabužį vietoj šventadieninio, ir įsakė jam praban- 
gųjį sampotą nusivilkti. 

Paskui paklausė: 

— Iš kur, žmogau, tą sampotą gavai? 

Virpėdamas iš baimės tasai parklupo ant kelių ir tarė: 

— Man jį davė va šita moteriškė. 

— Tu, nedorėli,— vėl prabilo karalius, — gal iš to žmogaus 
ir pačią pavogei? 

— Taip, valdove, — prisipažino tasai. 

Karalius vėl klausia: 

— O sakyk, ar teisybė, kad tu pavogei ir didžiai brangius 
daiktus, kuriuos šitas žmogus buvo užkasęs prie savo lipynės? 

— Teisybė,— prisipažino vagis. 

Tada karalius liepė jam nueiti ir atnešti tuos daiktus, o kai 
vagis juos atnešė, valdovas pasiteiravo jaunėlį: 

— Ar šitie daiktai iš tikrųjų tavo? 

— Taip, valdove, mano. 

— O kaip tu geidautum nubausti šituos du žmones? 

— Jokios bausmės aš jiems negeidauju, priešingai, jeigu 
drįsčiau, tai paprašyčiau didįjį karalių taip viską parikiuoti, 

kad jiems būtų iškeltos vestuvės. 

Karalius ir jo patarėjai priėmė domėn jaunėlio norą ir ne- 
paskyrė prasikaltusiems jokios bausmės. 

Vos atgavęs savo brangiuosius daiktus, jaunėlis paskelbė juos 
dovanojąs karaliui ir dar pridūrė: 

— Valdove, atkreipk savo akis į šitą virvę ir šitą lazdą. Jei- 
gu šalį užpultų priešai, paliepk virvei kietai jiems kaklus 
apsivyti, o lazdai — juos pliekti: bematant visi priešai už- 
vers kojas. O katiliukas tau, karaliau, pataisys bet kurį gar- 
dumyną, kokio tik užsigeisi, pačiam reikės tik pasakyti: „Virk, 
katiliuk, virk!“ O šerno akmenuką turėdamas, gali vaikš- 
tinėti vandeniu, kada tik širdis panorės. 

„Šitie daiktai iš tikro neįkainojami,— mąsto valdovas.— Net 
mano lobyne nėra tokių brangenybių, kuriomis įstengčiau 
už juos atsiteisti! Net jei atiduočiau ir patsai save, ir kara- 
lienę, ir savo dukrą karalaitę, ir visas brangenybes, kiek 
tik šalyje yra, vis vien prideramai neatsilyginčiau už tuos 
daiktus, kuriuos man padovanojo šitas žmogus“. 

Ir karalius prabilo: 

— Iš tikrųjų aš neišgaliu tau panašiomis dovanomis atsidė- 
koti. Teturiu karalystę ir dukterį. Atiduodu jas tau už nepri- 
lygstamas tavo dovanas. 

Tačiau jaunėlis atsakė: 

— O karaliau, būk man maloningas. Aš tik paprastas žmo- 
gelis, dulkelytė prieš tave. Nedera man imti nei tavo karalys- 
tės, nei tavo dukters. O jeigų manai, kad nusipelniau tavo 
malonės ir esu vertas ką nors gauti iš tavo rankų, tai pa- 
dovanok man krepšdirbio peilį. 

Išgirdęs, ko jaunėlis geidauja, valdovas įsakė vienam amatinin- 
kui nukalti tokį peilį iš dešimties pikulių!* geležies. Didžiulis 
išėjo peilis, juo galėjai perkirsti septynias lentas, vieną ant 
kitos sudėtas. 

Kai peilis buvo išbandytas, karalius paliepė įdėti jį į makštį 
ir atiduoti jaunėliui. 

Jaunėlis padėkojo karaliui, atsisveikino ir nudrožė namo. 

Stebėjosi žmonės, kad peiliu jaunėlis pasitenkino, ir sakė 
vienas kitam: 

— Tasai žmogus po nelaiminga žvaigžde gimęs: karalius pasiū- 
lė jam savo dukrą ir visą karalystę, o jisai atsisakė. Pasipra- 
šė viso labo tik peilio... 


ė Pikulis — senovinis kinų svorio matas. 

Ir žmonės praminė jį Žmogumi su peiliu. 

Neilgai trukus Žmogus su peiliu išsibaudė kelionėn — šiaip sau, 
pasaulio pasižiūrėti. Ėjo, ėjo ir priėjo kitą karalystę, kurią val- 
dė kitas karalius. Pasiprašė tenai prieglobsčio pas vieną turtingą 
didžiūną. Tasai turtuolis teturėjo dukrą, 0 sūnų — nė vieno. 
Pamatęs jaunikaitį, atėjusį prieglobsčio prašyti, turtuolis paju- 
to jam didelį prielankumą, leido pasilikti po savo stogu ir pami- 
lo jį kaip sūnų. 

Kartą tos šalies karalius nusprendė išbandyti savo didžiu- 
nus, geidaudamas išrinkti iš jų tarpo nuovokiausią, kad po mir- 
ties galėtų. jam savo šalį patikėti. 

Ir karaliui paliepus tarnai rūmų salėje pataisė guolį su šilko 
čiužiniais, išklojo grindis siuvinėtais vilnoniais kilimais ir prinešė 
rečiausių valgymų bei gėrimų įvairiausių. 

Visi didžiūnai privalėjo paeiliui šitoje salėje po naktį budėti — 
rūmuose sargybą eiti. 

Ir — še tau!— kiekvienas pirmiausia pripusdavo kiek pilvan 
telpa, o paskui griūdavo į guolį. 

Nakties vidury karalius įtykindavo pasižiūrėti, ką jo didžiū- 
nas daro, ir, paregėjęs kietai įmigusį, įsakydavo sargybiniui to- 
kį surišti, išvesti iš rūmų ir nukirsti jam galvą. 

Šitokie dalykai dėjosi kas naktį. 

Vieną po kito išbandė karalius visus savo didžiūnus, ir visi jie 
mirties bausmės nusipelnė. 

Galiausiai nebudėjęs rūmuose beliko mūsų turtuolis setchė- 
jus. Išgirdęs, kad ir jis jau kviečiamas, setchėjus paprašė pa- 
čią, kad suruoštų viską, kas 'pridera, jo laidotuvėms. 

— Va ir man atėjo eilė praleisti naktį rūmuose. O juk dar nie- 
kas gyvas iš ten neišėjo! 

Jo pati, duktė, visas pulkas artimų ir tolimų giminai- 
čių, įnamiai ir tarnai kadgi prapliups verkti, aimanuoti, jų namus 
ištikusia neganda skųstis. 

O turtuolis susigraužęs griuvo į savo guolį, tyso be jėgų, 
nei valgo, nei geria iš to susigraužimo. 

Žmogus su peilu išgirdo graudžias raudas ir nuskubėjo vidun 
susirūpinęs, ko visi taip ašaroja. Pamatęs savo įtėvį leisgyvį 
begulintį, jis paklausė: 

— Mano tėve, kodėl visi aplink tave galvas nukorę? Ir kodėl 
tamsta toks susigraužęs guli? Kodėl prie gardžiausių val- 
gymų nė neprisilieti? Atsakyk, mano tėve, kad ir aš žinočiau, 
kas čia darosi. 

Ir atsakė turtuolis: 

— O mano sūnau, nuo tos dienos, kai aš tave įsūnijau, bėdos 
ir sielvartai iš tolo lenkdavo mane. Todėl ir troškau, kad tu visada 
čia gyventum, sergėtum šiuos namus, rūpintumeis jų gerove ir 
liktum jų galva, kai po daugelio metų aš pasimirsiu. Deja, deja, 
mirtis man nuskirta šįvakar, nesgi karaliaus lieptas privalau nak- 
tį praleisti rūmuose. Kiek tik didžiūnų praleido ten po naktį, tiek iš 
ryto galvas palydėjo. Kai manęs gyvo nebebus, pasilik čia, ma- 
no sūnau, kad tavo motina ir sesuo galėtų į tave atsiremti. 

Žmogus su peiliu pagarbiai išklausė savo įtėvį ir tarė: 

— O mano tėve, kelkis, ramiai pavalgyk ir atsigerk. Nesi- 
rūpink, kas bus, kai tu turėsi įžengti į rūmus, kad ten praleistu- 
mei naktį. Palik šitą rūpestį man. Leisk man, meldžiamasis, nueiti 
į sosto salę sargybon ir numirti už tave. 

Papurtė galvą turtuolis: 

— Gražiai kalbi, mano sūnau! Tik va — tu jaunas, 0 aš 
jau senis, Man vis vien metas mirti. 

— O žinai, tėve, kodėl galvas palydėjo visi tie, kurie buvo pa- 
šaukti pernakt sergėti rūmus? Jiems trūko sveiko proto. Jeigu jie 
būtų buvę nuovokesni, ir dabar tebeturėtų galvas ant pečių. O 
aš perpratau karaliaus gudrybę, vadinasi, išsisuksiu iš tos kebek- 
nės sveikas ir gyvas. 

Išgirdęs tokius žodžius, turtuolis atsikėlė, pavalgė ir apsiplo- 
vė, kaip pagal papročius dera. 

Palaukė jaunėlis, kol sutems, pasiėmė savo peilį ir nudrožė 
į rūmus. Ten jam tarnai pataisė guolį, prinešė valgymų ir gė- 
rimų kaip ir kitiems pirma jo budėjusiems didžiūnams. 

Galiausiai liko jaunikaitis vienas ir mąsto sau: „Šis karalius 
geidžia surasti išmintingą didžiūną, kuriam savo šalį galėtų pati- 
kėti. Va ir sumanė išbandyti visus didžiūnus paeiliui: ku- 
ris išlaikys išbandymą, tam ir bus patikėta karalystė. 

Ir Žmogus su peiliu, užuot gulęs į patalą, atsisėdo kuo atokiau 
nuo jo. 

Lygiai vidurnaktį, kai rūmuose įsiviešpatavo tyla, karalius 
persirengė prastuolio drapanomis, ištykino iš savo menės ir įėjo 
į salę. 

Žmogus su peiliu pažino karalių ir pasislėpė už kolonos. 

Karalius pritykino prie išdėliotų valgymų, žiūri — nė kąsne- 
lio nepaimta. O tuo tarpu Žmogus su peiliu kad suriks: 

— Vagis grobia karaliaus turtą, muškim vagį, muškim! 

Persigando karalius ir šoko bėgti. O Žmogus su peiliu — jį Vy- 
tis. 

Karalius užsiglaudė už vienos kolonos. Žmogus su peiliu džan- 

gtelėjo per tą koloną, tačiau karaliaus pasistengė neužgauti. 

Puola slėptis karalius už antros kolonos, paskui už trečios, 
o Žmogus su peiliu vis Ji aptinka, o aptikęs rėžia per koloną sa- 
vo įnagiu. 

Žiūri karalius — jau visos kolonos peiliu surėžytos, ir kadgi 
suriks: 

— Čia aš! 

Tik tada Žmogus su peiliu nuleido savo įnagį, ir karalius oriai 
išėjo. 

Žmogus su peiliu vėl atsisėdo kuo atokiau nuo pataisyto pata- 
lo, palaukė, kol išaušo rytas, ir pardrožė namo. 

Sulig jo parėjimu baisiausia vėtra kilo, tikras uraganas, 0 sos- 
to salės kolonos buvo visos peiliu surėžytos, tad neišlaikė vėtros 
smarkumo ir nugriuvo. Iš sosto menės teliko luženų krūva. 

Kitą dieną karalių pagavo nekantrybė sužinoti, kam praeitą 
vakarą buvo skirta rūmuose nakvoti. Rūmininkai atsakė, kad buvo 
tokio ir tokio setchėjaus eilė. Pasiuntė karalius tarną, kad tą setchė- 
jų tučtuojau į rūmus atvestų. 

Nuėjo tarnas pas setchėjų ir sako: 

— Eik su manim į rūmus, tik negaišuok — taip valdovas liepė. 

Ką darys turtuolis, eina. | 

O Žmogus su peiliu tuo tarpu miegojo ir nė nesapnavo, kad 
valdovui jo įtėvio prireikė. 

Vedasi karaliaus tarnas setchėjų ir klausia: 

— Ar tu šią naktį rūmuose nakvojai? 

— Ne aš pats, o mano sūnus, — atsakė setchėjus. 

Tada tarnas tarė: 

— Matyt, kas nors papjaustė sosto salės kolonas, kurios rėmė 
lubas. Salė tik sutraškėjo ir sugriuvo. Todėl valdovas ir liepė tave 
atvesti. | 

Persigando turtuolis ir kad bėdoja, kad aimanuoja: 

— O sūnau mano! Tu pasisiūlei mane užvaduosiąs, rūmuose 
nakvosiąs, manei, kad nuovokesnis, akylesnis būsi už mane. 
Bet nesužiūrėjai, kas įpjovė visas sosto salės kolonas, ir salė 
sugriuvo! 

Virpa dreba turtuolis it drugio krečiamas, o kai priėjo rūmus 
ir savo akimis sugriautą sosto salę pamatė, iš drebulio vos 
ant kojų bepastovėjo. 

Nuvedė tarnas turtuolį pas karalių, o tas pasitiko jį tokiais 
žodžiais: | 

— Pasakyk, ar tikrai tavo eilė buvo eiti sargybą rūmuose pra- 
eitą naktį? 

— Tikrai, valdove, — atsakė turtuolis, — mano eilė. 

— Vadinasi, tu sosto salėje visą naktį sergėjai rūmus? 

— Valdove, ten buvo mano sūnus, jisai sosto menėje sergėjo 
rūmus ligi pat ryto. 

Tada valdovas paklausė: 

— O iš kur pas tave sūnus atsirado? Kiek žinau, tu jokio ki- 
to vaiko neturėjai, tik dukterį. 

Setchėjus atsakė: 

— Būk maloningas, valdove. Sūnus, apie kurį aš kalbu, tai 
našlaitis, iš toli atklydęs. Kai jis pasisakė esąs vienas it pirštas, 
aš paprašiau jį pasilikti ir būti man už sūnų. 

— Jei teisybę sakai, tegu stoja man prieš akis ir tasai jaunikai- 
tis. 

Vienas iš rūmininkų paknopstom nulėkė Žmogaus su peiliu at- 
vesti. 

Turtuolis apmirė iš siaubo:. „O, sūnau mano, mudu abu galvas 
palydėsim, ir jokios vilties nebėra, kad mūsų pasigailėtų!“ 

Tuo tarpu rūmininkas pribėgo setchėjaus rūmus ir sako turtuo- 
lio pačiai: 

— Šviesioji ponia, karalius pasiuntė mane tavo sūnaus atves- 
ti. 

— Jis ką tik užmigo,— atsakė turtuolio pati. — Juk praeitą 
naktį sergėjo rūmus ir ligi ryto nebuvo nė bluosto sudėjęs. 

Rūmininkas nenusileido: 

— Šviesioji ponia, negaišuok, žūt būt jį pažadink, mat kara- 
lius paliepė, kad jis tučtuojau atskubėtų į rūmus. 

Didžiai gailėjo turtuolio pati įsūnio — kaip čia kels tokį 
pavargusį, — ir pasiuntė jo budinti savo dukrą. 

Nepaklausė duktė ir sušuko: 

— Ne, ne, motušėle! Negaliu. Juk jis dar nė valandėlės nenu- 
migo. 

Jų balsai pažadino Žmogų su peiliu, jis atsikėlė ir išėjo iš 
savo kambario. Ką darys motina, sako jam: 

— Sūnau mano, karalius atsiuntė šitą rūmininką tavęs. Turi 
nieko nelaukdamas prisistatyti į rūmus. 

Jaunikaitis nusiprausė, susišukavo, pasižiūrėjo į veidrodį, ap- 
sivilko sampotą, pasiėmė peilį ir nusekė paskui karaliaus pasiun- 
tinį. 

Kai jiedu stojo rūmuose karaliui prieš akis, tasai tarė set- 
chėjui: 

— Paliudyk, ar tas jaunikaitis — tavo sūnus? 

— Taip, valdove, tas, — atsakė setchėjus. 


205 


Tada karalius paklausė Žmogų su peiliu: 

— Ar tikrai tu praeitą naktį buvai rūmuose ir juose ėjai saI- 
gybąs 

Žmogus su peiliu žemai nusilenkė ir tarė: 

— Tikrai, valdove. Išbuvau rūmuose visą naktį, užvaduoda- 
mas savo tėvą. 

Tada atsigręžė karalius į turtuolį: 

— Aš nerūstauju, nei kad salės kolonos buvo pakirstos, nei 
kad ji sugriuvo. Jei tik panorėsiu, pasistatysiu kitą. O va kito 
žmogaus, kuris tavo sūnui prilygtų, kad ir kaip ieškočiau, tikrai 
nesurasiu. Jis didvyrio šlovės nusipelnė. 

Po tų žodžių karalius maloningai tarė jaunėliui: 

— Kuo tu vardu? 

— Tie, kurie mane pažįsta, praminė mane Žmogumi su peiliu, 
valdove. 

— Klausyk, Žmogau su peiliu, — toliau klausinėjo karalius, 
— praėjusią naktį, kai persekiojai mane, kuo tu kapojai kolonas? 

— Valdove, aš tai dariau peiliu. 

Tada karalius nebetvėrė iš smalsumo: 

— Parodyk tą peilį man, noriu jį pamatyti, jei teisybę sakai, 
kad juo kolonas esi sukapojęs. 

Žmogus su peiliu atsakė: 

— Nerūstauk ant manęs, karaliau. Jei geidi pažiūrėti, kaip tas 
peilis kerta, paliepk atnešti septynias lentas, vieną ant kitos su- 
dėtas. Ir pamatysi, kad vienu kirčiu aš perkirsiu visas septynias. 

Karalius liepė atnešti septynias lentas, vieną ant kitos sudėtas, 
ir paliepė jaunikaičiui jas perkirsti. 

Jaunikaitis tik švyst peiliu per lentas. 

O karalius klausia: 

— Na kaip, ar perkirtai? 

— Perkirtau, — atsakė Žmogus su peiliu. 

— Tai kodėl jos atrodo tokios kaip buvę? — vėl paklausė 
karalius. 

O Žmogus su peiliu atsakė: 

— Jeigu netiki manim, šviesusis karaliau, paliepk, tegu kas 
nors trukteli tas lentas už vieno galo. Ir pamatysi, kad jos per- 
kirstos. 

Valdovas paliepė vienam rūmininkui paimti lentas už vieno ga- 
lo ir truktelėti. Tos bemat į dvi dalis išsidalijo. 

Dabar įtikėjo karalius, kad lentos tikrai perkirstos. Ir per nugarą 
jam nuėjo pagaugai. „Jei praėjusią naktį tasai žmogus būtų man 
savo peiliu tvojęs, — mąstė jis, — iškart būčiau praradęs gyvastį. 

Be šlovės būčiau palikęs šį pasaulį. Juk sosto salėje, be mūsų dvie- 
jų, daugiau nė gyvos dvasios nebuvo, taigi niekas nebūtų atlėkęs 
man į pagalbą...“ 

Šitaip pamąstęs, karalius atsigręžė į turtuolį ir tarė: 

— Matau, tavo sūnus tokio būdo, kad puikiai gebėtų karalystę 
valdyti. Nuo šiol keliu jį į savo patarėjus ir žadu jam visokeriopą 
globą. Iš visų patarėjų, kuriems įsakiau galvas nukirsti, nė vieno 
neatsirado tokio, kuriam, kaip ištikimam kariui, patikėčiau savo 
šalį ir savo karalių sergėti. Visi ligi vieno tik prisiputo ir griuvo 
miegoti! Akiplėšos paskučiausi, jie apsirijo valgymais, man pa- 
liepus sutaisytais, pūtė į akį pataluose, kurie irgi man paliepus 
buvo atnešti. Mažai trūko, būtų taip suįžūlėję, kad ir šalia kara- 
lienės atsigulti būtų išdrįsę. | 

Ištaręs tokius žodžius, karalius liepė turtuoliui savo dukrą 
Žmogui su peiliu už pačią atiduoti. 

Turtuolis ir jo įsūnis nusilenkė valdovui, atsiklausė, ar jau gali 
palikti karaliaus menę, ir parėjo namo. 

Neilgai trukus turtuolis parikiavo, kad graži padangtė vestu- 
vių puotai būtų pastatyta ir prideramos dovanos surinktos. Paskui 
paragino visus ruoštis iškilmingoms vestuvių apeigoms, tai dienai, 
kai Žmogus su peiliu ir turtuolio duktė sueis į porą. 

Puoton buvo sukviesti ne tik artimi ir tolimi giminaičiai, bet 
ir gausybė įžymių patarėjų, visokio rango rūmininkų, garsūs 
žmonės podraug su -savo pačiomis. 

Pagaliau išaušo pagal žvaigždes tinkama diena, ir vestuvės 
buvo iškeltos. Jaunėlio ir turtuolio dukters rankos buvo surištos 
juosta vienan daiktan, kad jiedu gyventų santaikoj. 

Taip Žmogus su peiliu gavo į pačias turtuolio dukterį. 

Po vestuvių Žmogus su peiliu neaptingo. Kas rytą jis traukė į 
rūmus karaliui tarnauti. 

Kartą karalius pasijuto pavargęs, senas esąs ir galvoja sau: 
„Krūva metų jau slegia mano pečius. Neturiu sūnaus, tik dukrą 
vienturtę. Kam po mirties užleisiu sostą, jei nėra sūnaus, kuris 
paveldėtų mano karalystę? O Žmogus su peiliu nei išminties, 
nei blaivaus proto nestokoja. Jis kilnus ir doras. Už tokio galiu 
išleisti savo dukrą, kad, paveldėjęs mano sostą, jisai rūpintųsi 
visais Mano pavaldiniais“. 

Šitaip viską apmąstė karalius ir įsakė statyti vestuvių puotai 
ištaigingą padangtę, 0 savo pranašautoją paprašė pagal senus 
papročius nuskirti palankią dieną Žmogaus su peiliu ir savo 
dukters vestuvėms. 

Kai žvaigždės išsidėstė palankiai, karalius paliepė duoti žinią 

turtuoliui, kad atsivestų Žmogų su peiliu. Vestuvių apeigos buvo 
karališkai prašmatnios. 

Tuoj po vestuvių puotos karalius atliko patepimo apeigas, ir 
Žmogus su peiliu buvo pasodintas į sostą. Apvainikuotas kara- 
liumi jis valdė savo tautą ir ja rūpinosi taip, kad visutėliai jo 
pavaldiniai gyveno pasiturimai ir laimingai. Pasiėmė Žmogus 
su peiliu į rūmus ir turtuolio dukrą, kad visi trys drauge gyven- 
tų. 

O Žmogaus su peiliu įtėvis pasidarė pirmuoju karaliaus pata- 
rėju ir turėjo lemiamą balsą, kai būdavo sprendžiami svarbiausi 
karalystės reikalai. Jaunasis karalius jam patikėjo saugoti savo 
kraštą nuo priešų. 

Setchėjumi karalius pasitikėjo kaip savo akimis. 

Neilgai trukus senasis karalius ir jo pati — karalienė — pasi- 
mirė, nugyvenę ilgą ir gražų amželį. Žmogus su peiliu įsakė pasta- 
tyti prabangią padangtę jų kūnams sudeginti ir laidojimo apeigas 
atliko taip, kaip karaliui mirus pagal senus papročius dera. 

O paskui gyveno laimingai, ir tiek sielvartai, tiek ligos, tiek 
visokie rūpesčiai jį vis aplenkdavo. 

Kartą Žmogų su peiliu pagavo noras nukeliauti pas tą karalių, 
kuris jam kadaise peilį dovanojo. 

Paliepė jaunasis karalius sušaukti puošnią palydą, atrinkti ir 
iššukuoti eikliausius karaliaus jojamus ir kinkomus g vulius, 
gražiausius dramblius, išstumti iš ratinių važius, į kuriuos bus 
įkinkyti rinktiniai žirgai ir buivolai. 

Visi jo paliepimai buvo įvykdyti, visiems patarėjams įsakyta 
ruoštis kelionėn, ir tada Žmogus su peiliu prisakė pirmajam pa- 
tarėjui, kad tasai su atida rūpintųsi karaliaus rūmais ir abiem 
karalienėmis. 

Iškeliavo Žmogus su peiliu užsėdęs ant savo karališko dramb- 
lio. Keliavo jis, keliavo, kol galiausiai po trijų mėnesių žiūri — 
ogi prieš jį plyti jau kito valdovo karalystė. 

Pasiuntė Žmogus su peiliu pas tą valdovą žinią per savo žygūną: 
girdi, atvykstu, trokštu pasveikinti valdovą, nusilenkti jam ligi 
žemės. Be to, žygūnas turėjo tam valdovui pasakyti, kad Žmogus 
su peiliu — tai anas varguolis, kadaise padovanojęs jam virvę, 
kuri priešui pati kaklą apsiveja, lazdą, kuri pati muša, katiliuką, 
kuris pats verda, ir stebuklingąjį šerno akmenuką, o valdovas 
savo ruožtu anuomet įsakęs nukalti didžiulį peilį, kurį paskui jam 
padovanojęs. Per tą dovaną Žmogus su peiliu karaliaus sostan 
yra įžengęs ir dabar atkeliaująs išreikšti padėką už visa gera, ką 
per aną dovaną patyręs. 

Įsidėjo galvon visa ką žygūnas ir kiek įkabindamas pasileido 
pirmyn. Neilgai trukus stojo jisai prieš aną karalių ir perdavė 
savo valdovo žodžius. 

Išgirdęs tokią žinią, anas karalius paliepė rūmininkams su- 
krusti, kad aukštas svečias būtų deramai priimtas. 

Sugrįžo žygūnas pas savo valdovą ir tarė: 

— Šviesusis karaliau, esi nekantriai laukiamas, mat anas kara- 
lius viską kaip šiandien prisimena. 

Apsidžiaugė Žmogus su peiliu, liepė savo palydai žygiuoti į 
priekį, o paskui aplink jį susiburti ir šitaip iškilmingai įžengė 
ano, nekantriai laukiančio karaliaus, sostinėn. 

Vos bepažino anas karalius Žmogų su peiliu, tiek tasai buvo 
pasikeitęs. Nulipo karalius nuo sosto pasitikti savo svečio, paskui 
paėmė atvykėlį už rankos, pasisodino šalia ir iškėlė didelę puotą 
jo palydai ir didžiūnams. Visi galėjo valgyti ir gerti, kiek tik 
širdis geidė. 

Puotauja anas karalius, linksminasi, tačiau viena mintis jam 
vis ramybės neduoda. „Senas jau esu, — mąsto jis. — Irgi neturiu 
sūnaus, kuriam karalystę palikti galėčiau. O tasai Žmogus su peiliu 
ne tik didžiai dorybingas, bet ir karališką valdžią įgijęs. Tai gal 
vertėtų savo dukrą už jo išleisti? Manau, kad geresnio jaunikio 
nė būti negali“. 

Ir jis įsakė rūmininkams pasirūpinti, kad jo dukters ir Žmogaus 
su peiliu vestuvėms būtų iškelta didžiulė puota. 

Taipogi jis įsakė ruoštis patepimo apeigoms, kad Žmogus su 
peiliu sėstų ir jo karalystės sostan. Paskui sušaukė anas karalius 
visus savo didžiūnus ir pareikalavo, kad būtų kuo skubiausiai 
pastatyta ištaiginga vestuvių padangtė. | 

Kai dangaus šviesuliai palankiai išsidėstė, karaliaus šventikas 
pradėjo vestuvių apeigas. 

O kai jaunieji žmonės jau tapo vyru ir žmona, senasis valdo- 
vas paėmė iš savo lobyno stebuklinguosius daiktus: virvę, lazdą, 
katiliuką, šerno talismaną ir atidavė savo žentui. 

Taigi Žmogus su peiliu tapo jau dviejų šalių valdovu ir mąsto 
sau, kad vyresnėlio brolio, tebesančio kinų žemėje, pagalba da- 
bar jam be galo praverstų. Jis pasiuntė į kinų žemę žygūną, kvies- 
damas vyresnėlį pas save, o paskui pakėlė jį pirmuoju savo 
patarėju, prilygindamas jo valdžią karališkajai, tvarkant svar- 
biausius naujos karalystės reikalus. 

Nebeilgai trukus atsisveikino jaunasis karalius su savo naujais 
giminaičiais, pavedė vyresnėliui rūpintis, kad šitai karalystei 
ir karaliaus rūmams nieko nestigtų. 


14. Kampučijos pasakos 

Šitaip deramai visa ką parikiavęs, Žmogus su peiliu iškeliavo 
atgal į savo pirmosios karalystės sostinę. 

Nuo to laiko Žmogus su peiliu maždaug vienodais laiko tarpais 
laikėsi čia vienoje, čia kitoje savo šalyje. Vienodai jis globojo 
visus pavaldinius nuo mažiausio ligi didžiausio, nuo varguolio 
ligi didžiūno. O bevaldant abi karalystes visą laiką Žmogų su 
peiliu lydėjo laimė ir sėkmė. | 


KODĖL ŽALTYS NUODŲ NEBETURI 


Dabartės žaltys nenuodingas, tačiau kadaise tiek nuodų turėjo, 
kad galėjo nunuodyti žmogų prie jo nė neprisilietęs, tik lyžte- 
lėjęs pėdsaką, žmogaus paliktą žemėje. Todėl žmonės norom ne- 
norom, kur tik eidavo, ten nešdavosi nusilaužę didelę šaką — ja 
savo pėdsakus užšlavinėdavo. 

Varnas buvo žmonių draugas ir nemėgo žalčio. Kartą skrido 
jis aukštai padangėje ir paregėjo lygumoje keliaujant karalių su 
palyda. Varnas tučtuojau nulėkė pas žaltį į svečius ir sako jam: 

— O mano vyresnysis broli, nebe tie dabar laikai, kaip yra 
pasakęs Buda, taigi stengsies tu ar nesistengsi, vis vien nieko 
nebepakeisi. " 

— Ką reiškia tokie tavo žodžiai? — paklausė žaltys. 

— Nieko, aš tik norėjau perspėti tave, kad tavo nuodai gy- 
viesiems nuo šiol buvę nebuvę. 

— Gal tu juokiesi iš manęs?! — sušuko žaltys. 

— O ne, aš tik kartoju atsiskyrėlio žodžius. Tu nebeįstengsi 
žmonių kitan pasaulin nuvaryti, kaip kad pirma mėgdavai daryti, 
pamėgink ir pats įsitikinsi. | 

— Matai kūdikio kojos pėdsaką? Aš jį lyžtelsiu, — atkirto 
žaltys, — ir kertu lažybų, kad kaime bus iškabinta balta vėliava 
— gedulo ženklas. 

Kas teisybė, tai teisybė, artimiausiame kaime kūdikis pasimirė. 
Išnešė iš trobų tenai žmonės gedulo vėliavas ir jau buvo beka- 
biną, bet kaip tyčia žygūnas apskelbė, kad netrukus karalius į jų 
kaimą įžengsiąs. Taip ir buvo — patraukė karališkoji eisena per 
kaimą, o didžiūnų karaliaus palydoje gausybė, aukštuomenės 
skėčiai nuo saulės marguoja, vėliavos tviska. 

— Keista, — sušnypštė žaltys, gerai neįžiūrėdamas, kas ten to- 
lybėje darosi, — jeigu kaime šventė, tai, vadinasi, ten niekas 
nemirė. 

Sulig tais savo žodžiais, iš apmaudo nebesižinodamas ką darąs, 

jis nusiraitė į artimiausią kūdrą savo mirtingos galios nebetu- 
rinčių nuodų iššvirkšti. O varnas kad ims šaukti visa gerkle, kad 
gerosios dvasios vandenį išvalytų. Tačiau išgirdo jį ne gerosios 
dvasios, o gyvatės, kurios anuomet nuodų neturėjo, tad galvo- 
trūkčiais šoko į kūdrą žalčio nuodų susiurbti. Žuvims irgi magėjo 
paragauti, koks nuodų skonis. Tačiau žuvų buvo kūdroje kur kas 
daugiau, negu prie nuodų galėjo pritilpti: toliau esančios mygo 
priekines ir taip jas suspaudė, kad tos pasiderė plokščios. Ir 
vis vien užpakalinės neįstengė prasiveržti į priekį, tad pačios 
nepasijuto, kaip pasileido verkti. Verkė, verkė, kol galiausiai jų 
galvos sutino. Tos, kurių galvos sutino, taip juokingai atrodė, kad 
šalia buvusios žuvys kvatojosi, kvatojosi pilna burna — vos ne- 
plyšo iš juoko. 

Va kodėl nuo tolei varnas užkimes, daugybė gyvačių nuodingos, 
o žuvų yra ir plokščių, ir didžiagalvių, ir plačiaburnių. 


GINČAS DĖL VAIKO 


Dėl vieno vaiko kartą susiginčijo dvi moteriškės. Ir nusprendė 
jodvi nueiti pas bodisatvą: tegu jisai pabus teisėju ir paskelbs 
ištartį. 

Bodisatva išklausė ginčininkes ir sugalvojo šitokį išbandymą. 
Tegu abi moteriškės ateina teisman su vaiku ir ginčą dėl jo spren- 
džia teisėjo akivaizdoj: teisėjas atiduosiąs vaiką tai, kuri įstengs 
išplėšti mažiulį iš kitos glėbio. 

Moteriškės atėjo pas bodisatvą su vaiku, viena pastvėrė jį už 
vienos rankelės, kita už antros, ir tik trūkt kiekviena į save! 

Prapliupo garsiai verkti šitaip tampomas kūdikis. Girdi sūnaus 
verksmą tikroji motina, ir vos neplyšta jai širdis iš gailesčio. 
Neištvėrus paleido ji kūdikio rankelę, ir liko mažiulis tos mote- 
riškės rankose, kuriai jo verksmas buvo nei štai, nei antai ir kuriai 
žūt būt rūpėjo išplėšti jį iš savo varžovės. 

Tada paskelbė bodisatva savo ištartį: 

— Toji, kuri prarado kūdikį, jį gauna. Vaikas jai priklauso. 

Tr šitaip ištartį paaiškino teisėjas: 

— Moteriškė, kuri neįstengė išplėšti vaiko iš kitos moteriškės 
rankų, — tikrų tikriausia jo motina. Gailestis užplūdo jos širdį, 
užtat ji ir paleido sūnaus rankelę, kad tik paliautų mažyliui skau- 
dėję. 

DU ŽMOGELIAI IR SKĖTIS 


Vienas žmogelis išsibaudė pas draugus viešnagėn. Kelias jo 
laukė netrumpas. Išeidamas iš namų jis pasiėmė skėtį. Ėjo, ėjo 
žmogelis ir priėjo nedidukę kūdrą. Pasidėjo skėtį ant stataus 
kranto kraštelio ir lipa žemyn atsigerti. O kol jis gėrė, pro šalį 
ėjo kitas žmogelis. Žiūri — skėtis padėtas. Pasiėmė jis tą skėtį 
ir eina toliau. 

Neilgai trukus pirmasis žmogelis užsiropštė stačia atkrante 
aukštyn, neberado savo palikto daikto, užtat pamatė žmogų, 
kuris tolo nuo kūdros ir nešėsi skėtį. Tasai, kuriam skėtis priklau- 
sė, pasileido tekinas ir prisivijo vagį. O vagis kuo ramiausiai tarė: 

— Šitas skėtis mano. 

Šoko abu ginčytis ir nė vienas nenusileido. 

Galiausiai jiedu nuvedė kits kitą pas bodisatvą, kuris tuo metu 
buvo teisėjas. 

Bodisatva pamąstė ir sako: 

— Tegu teismo tarnai padalina šitą skėtį pusiau ir tegu atiduo--. 
da abiem šitiem žmonėms po puselę. 

Paskui jis šnibžtelėjo dviem raštininkams, kad tie pasektų abu 
skųsti atėjusius žŽmonelius ligi pat namų ir kad ten visa, ką išgirs, 
užrašytų. 

Parėjo žmogelis, pavogęs skėtį, namo, ir jo sūnus riktelėjo 
nustebęs: 

— Tėve, iš kur šita skėčio pusė ir kam tu ją parsinešei? 

Pirmasis raštininkas kruopščiai užrašė vaiko žodžius. 

Parėjo namo žmogelis, kuris buvo su skėčiu išėjęs viešnagėn, 
ir jo vaikai su pačia vienu balsu suriko, pamatę skėčio puselę: 

— O tėve, ką padarei su mūsų dailiuoju skėčiu? Kodėl parsinešei 
jo tik puselę? 

Antrasis raštininkas taipogi kruopščiai užrašė vaikų ir mote- 
riškės žodžius. 

Abu raštininkai persakė bodisatvai, ką buvo girdėję. Ir žodžiai, 
kuriuos jie užrašė, aiškiai bylojo, kam skėtis pEaWse ir kas jį 
buvo pavogęs. 

Teisėjas paskelbė tokią ištartį: vagis kaltas špvūgta jaja žmMo- 
geliui tiek pinigų, kiek naujas skėtis kainuoja. 

DU BIČIULIAI, KURIE UŽSIMANĖ 
JŪRĄ IŠŠEMTI 


Kartą du bičiuliai šnekėjosi apie tai, kad vienas kito nei skurde, 
nei turtuose nepamiršią. 

— Jeigu katras iš mudviejų po vestuvių praturtės, tai padės 
antrajam. 

Ir jiedu tvirtai sutarė šitaip daryti. 

Neilgai trukus vienas iš tų dviejų bičiulių vedė moteriškę, 
kuri buvo ne tik daili, išmintinga, bet ir didžiai savo vyrui pa- 
klusni. 

Tasai bičiulis, kartą eidamas miegoti, klausia savo pačią: 

— Kaip manai, ko mums imtis, kad greitai galėtume praturtėti? 

— O vyreli mano, — atsakė pačiutė, — ką sugalvosi, to ir imki- 
mės, aš visada tavęs klausysiu, nė žodelio neištarsiu prieš. 

Kitą naktį vyras vėl įsikalba su pačia. 

— Pačiut, — sako jis, — jau žinau, kaip turto prasimanyti. Ir 
jei darysime taip, kaip sumaniau, tai netrukus pelnysim aukso, 
sidabro ir kitokių brangių daiktų. 

— Kokio triūso prireiks, — paklausė pati, — kad visus tuos 
brangius daiktus pelnytume? 

— Jūros dugne, — atsakė vyras, — guli nuskendę pirklių lai- 
vai, kurie iš įvairiausių pasaulio kraštų plaukė pro mus. Žinia, 
ne kiekvieną laivą lydi sėkmė, daugelis jų sudūžta. O tada visas 
brangenybes, buvusias laive, visą auksą ir sidabrą pasiglemžia 
jūra ir laiko suvertusi ant dugno. Tad einam į pakrantę, uoliai 
samstykim vandenį, kol iki dugno jūrą išsemsime. Maža bėda, jei 
aukso, sidabro ir kitokių brangenybių nerasime, bent galėsime 
prisigaudyti aibes visokiausių žuvų. Pasūdysim jas, išdžiovinsim 
ir paslėgsim žuvų sūrį. Ryt iš pat ryto išvirk ryžių paviržiui, pa- 
taisyk valgymo iš riešutų, areko, betelio ir sudėk viską į kraite- 
les. Trauksim samstyti jūros vos tik išauš ir tol semsim, kol joje 
nė lašo neliks. 

Atidžiai išklausė savo vyrą pati ir suruošė maistą taip, kaip jis 
prašė. O vos tik išaušus jiedu nuėjo prie jūros. 

Pirmiausia susirado patogią užuoglaudą valgymams susidėti. 
Paskui pasiėmė po pintinę, pradėjo samstyti vandenį ir pilti ant 
kranto. Triūsė, triūsė abu, kol smarkiai išalko. Tada užvalgė, ką iš 
namų buvo pasiėmę, ir vėl kibo į darbą. 

Atėjo vakaras, o jie vis samsto ir samsto neatsitiesdami. Tik 
visiškai sutemus pargrįžo namo. 

Triūsė jie šitaip ir antrą dieną, paskui trečią, ketvirtą, penktą, 
o šeštąją vyras prisidengęs akis pažiūrėjo į jūrą. 

— Pačiute, — sušuko jis, — vandens jau kur kas sumažėjo! 

— Kad taip sakai, — atsiliepė pati, — tai negaišuodami vėl kib- 
kim į darbą, tik sukimės dvigubai sparčiau ir dar pusę mėnesio 
samstykim vandenį. O jau tada tikriausiai galėsim kalną žuvies 
prigaudyti. Išdarinėsim ją, pasūdysim, išdžiovinsim, sutrinsim į 
miltus ir juos parduosim. O paskui įsigausime į paskendusius 
laivus ir ieškosim juose aukso, sidabro, brangenybių įvairiausių. 
Kas žino, gal visų radinių nė panešti neįstengsim! 

Tik sutemus jie parėjo namo. O pakirdo su aušra, vėl nuskubėjo 
prie jūros ir toliau triūsia. Nusiklausė žuvys žuvelės, ką šitiedu 
žmonės užsimoję padaryti, ir kuo tolyn, tuo labyn baisėjosi. 
Virpėdamos drebėdamos susirinko jos vienan daiktan ir ta- 
riasi: 

— Šį kartą tikrai visos galą gausim! Skubėkim pas jūrų valdovą, 
mūsų globėją, apsakykim jam, kas čia darosi, prašykim gelbėti 
mus, kad išliktume gyvos. 

Nutarė šitaip žuvys ir tuntų tuntais pasileido plaukti pas savo 
valdovą. O nuplaukusios sušuko: 

— Šviesusis valdove, vienas žmogus su savo pačia pakrantėj 
semia vandefAį neatsitiesdami, nori jūrą išsemti! 

Išklausė tokią žinią jūrų valdovas ir tarė žuvims: 

— Paimkite penkis auksinius indus ir penkis sidabrinius, taipo- 
gi paimkite padėklų ir prikraukite juos visokių kitokių brangių 
daiktų, o paskui, burnose juos laikydamos, priplaukite prie tų 
žmonių, -atiduokite dovanas ir paprašykite, tegu savo kėslo atsi- 
sako. 

Taip žuvys ir padarė. Laikydamos brangiuosius daiktus bur- 
nose, priplaukė prie žmogaus ir jo pačios, prašo juos liautis van- 
denį sėmus. Plačiai prasižiojusios išdėliojo žuvys priešais sams- 
tytojus penkis auksinius ir penkis sidabrinius indus, padėklus, vi- 
sokių kitokių brangių daiktų prikrautus. Be galo apsidžiaugė 
žmogus su pačia ir prižadėjo daugiau iš jūros vandens nebesemti. 

Susidėjo jiedu visą tą gerą į naščių pintines ir ant galvos, par- 
sinešė namo. Plačiai sušneko kaimynai apie didžiulį jų lobį, o 
tasai žmogus su pačia nuo tolei gyveno laimingai, nieko nestoko- 
damas. 

Tuo tarpu jo bičiulis irgi vedė, tačiau jam teko į pačias tin- 
ginė, niurgzli, žiopla moteriškė. 

Kartą jis prisiminė savo praturtėjusį bičiulį ir sumanė jį aplan- 
kyti drauge su savo pačiute. Įžengė į bičiulio namus ir apstulbo: 

nesitikėjo šitiek visokio gero ir prabangos čia išvysti. Žiūri akis 
išpūtęs į tą ištaigą ir galvoja sau: „Dar neseniai mano bičiulis vos 
galą su galu sudurdavo. Kokiu būdu jis taip praturtėjo?“ 

Ir pradėjo skųstis laimingajam savo bičiuliui: 

— O aš, drauguži, geros dienos nematau. Kokiais būdais tu 
šitiek turto užpelnei? 

Tasai, kuris buvo vedęs didžiai darbščią ir paklusnią moteriškę, 
tarė: 

— Mudu su pačiute, bičiuli, sėmėme jūros vandenį. Dar su 
tamsa atsikėlusi, jinai pritaisydavo valgymo visai dienai, o paskui, 
vos aušrai sužioravus, Mudu eidavom prie jūros ir ten semdavom 
vandenį. Tik vėlai vakare pargrįždavom namo. 

Ir jis apsakė viską kuo smulkiausiai. 

Atidžiai išklausė bičiulį vargeta, paskui atsisveikinęs parėjo 
į savo trobelę, šiek tiek pinigais bičiulio sušelptas. 

Eidamas miego jis tarė savo pačiai: 

— Ryt rytą dar su tamsa išvirk ryžių ir kitokių valgymų pri- 
taisyk. Vos tik pradės švisti, mudu eisime abudu semti jūros ir tuo 
triūsu užpelnysim aukso ir sidabro kaip mūsų bičiulis. 

Vargetos pačiutė atsikėlė dar neprašvitus, įkūrė ugnį. Paskui 
atidengė ąsotį, norėdama pasisemti ryžių saikelį. Sėmė negrabiai 
ir žiupsnį nubėrė. Plaudama ryžius nubėrė dar žiupsnį. Dėdama 
į puodą virti iš to negrabumo ji ir trečią žiupsnį švystelėjo pro 
šalį. Galiausiai sunkdama vandenį jinai nubėrė gerą žiupsnį jau 
išvirtų ryžių. 

Ir liko iš pasisemtų ryžių vos pusė. 

Kai išaušo, pačiutė sudėjo valgymus pintinėn. Ir netrukus var- 
geta su pačia iškinkavo prie jūros — jau kad sems vandenį, tai 
sems. 

Semia jiedu ir niurna viens ant kito, semia ir niurna. 

Pamatė ir išgirdo juos žuvys, žuvelės, žuvelytės ir vėl sunerimo, 
įsibailino. Liovėsi po bangas šmaižiusios, lūkuriuoja netoli kran- 
to, akių nuo samstytojų nenuleidžia, žiūri, klausosi, kas to- 
liau bus. 

Po kiek laiko moteriškė pradėjo giežti apmaudą ant pintinės, 
kuria sėmė ir pylė vandenį ant kranto. 

— Jau seniai, — šaukė ji, — šitomis suklerusiomis pintinėmis 
mudu kliukiname vandenį, o kas iš to? Jokios Halas“: Gana, aš 
ne kvailė, tegu kvailiai dirba! 

Susikivirčijo vyras su pačia, rėkia ant kits kito. Moteriškė ap- 
šaukė vyrą bjauriausiais žodžiais, o vyras užgavo pačią. Netrukus 
žodžių jiems pasirodė per maža — davė rankoms valią. 

Stvarsto jiedu kits kitą už sampotų, drasko įpykę. Galiausiai 
sudėvėtos jų drapanos virto skutais, o vargetos pasijuto esą nuogi 
nuogutėliai. 

Pastovėjo, pastovėjo jiedu ant jūros kranto ir sako: 

— Skurdžiai buvome, skurdžiai ir liksim. Meskim samstę, nebe- 
sigaluokim. 

Išgirdo tuos žodžius žuvys, apsidžiaugė be galo, be krašto, 
kad tiedu žmonės atsisako savo užgaidos jūrą išsemti, ir nuspren- 
dė vienu balsu, kad šitie nė varioko neverti. 

O regėdamos, kad vargeta su savo pačia besiriedami liko nuogi 
nuogutėliai, žuvys juokais nebesitvėrė, tik šokinėja, tik sukioja- 
si — vikst, vikst. Labiausiai juokėsi tokia žuvis sandajus, net burna 
jai perplyšo iš juoko. : 

Va kodėl sandajai dabar didžiaburniai, išsišiepę nuo žiaunos 
ligi žiaunos. 


NEANGA KAKĖJA 


Krutchas!* buvo galingas valdovas. 

Jis turėjo nuostabų dvarą ir pasakiškus sodus. Visa jo ka- 
ralystė buvo neregėto gražumo, miškai, kalnai, jūros net akį vė- 
rė. 

Panorėjęs krutchas gebėjo keisti savo stotą. Mėgo jis pasi- 
rodyti kaip geroji dvasia, kaip princas, kartais ir kokį kitokį 
pavidalą pasirinkdavo. , 

Joks kitas krutchas negalėjo jam prilygti, o susirasti sau mais- 
to jam vargo nebuvo: mito jis miško vaisiais. 

Smagybių ieškodamas, kiekvieną savaitę krutchas nusileisdavo 
žemėn, į karaliaus Promotato šalį. 

Pakeisdavo stotą jisai ant žemės visada toje pačioje vietoje, 
prie vieno figmedžio: stakt — ir jau nebe krutchas, o paprastas 
žmogus, Mėjas Nopas, vaikštinėja netoli rūmų. 

Vieną dieną karalius pamatė jį taip bevaikštinėjantį ir pa- 
kvietė šachmatais žaisti. O kadangi krutchas buvo geras žaidėjas, 
tai karalius jį pamėgo ir nuo to laiko priimdavo noriai kas kartą, 
kai tik krutchas nusileisdavo žemėn ir pasiversdavo Mėjum Nopu. 

Sykį krutchas išvydo Neangą Kakėją, mylimą savo naujojo 
draugo pačią, ir net amo neteko: „Ar manęs akys neapgauna, 

9 Krutchas — mitinė būtybė, galinti pasiversti ir žmogumi, ir paukščiu, ir 
pusiau žmogumi, pusiau paukščiu. 

kad yra žemėje tokia gražuolė? Padangių karalystėje nė vienos 
nėra tokios gražios esybės!“ 

Ir krutchui pasirodė, kad gyventi be jos nebegali. 

Neangai Kakėjai jis irgi krito į širdį, tą pačią dieną mielai būtų 
išbėgusi iš rūmų, kad tik paskui jį sekti galėtų. 

Taip praėjo savaitė. Kasdien Mėjas Nopas iki pat vakaro žais- 
davo šachmatais, paskui eidavo prie tigmedžio, nuskriedavo sau, 
o kitą dieną vėl tik stakt ir pasirodo prie karaliaus rūmų. 

Savo ruožtu Kakėja tik gangrinėdavo po sodus ir apie nieką kitą 
galvot neįstengė, tik kada vėl jį pamatys. Galų gale Mėjas Nopas 
ryžosi pavogti Kakėją. 

Šitaip pasiryžęs jisai sukėlė audrą, pastvėrė Kakėją ant rankų, 
ūžtelėjo į padangę ir nuskriejo už devynių kalnų, jūrų ir bekraščių 
lygumų, skyrusių jo karalystę nuo Promotato šalies. 

Niekas Kakėjos išsyk nepasigedo, ir tik tada, kai audra nuščiu- 
vo ir stojo naktis, o Kakėjos niekur nė pėdsakų nebuvo, draugės, 
kurios nepavydėjo Kakėjai grožio ir mėgo ją už malonų ir švelnų 
būdą, su ašarom puolė kniūbsčios prie valdovo kojų ir išliejo 
savo sielvartą. 

O krutchas tuo metu jau buvo parlėkęs į savo karalystę ir ap- 
rodinėjo Kakėjai savo karališkuosius rūmus, sodus ir upes. Kakėja 
grožėjosi ir atsigrožėti negalėjo. 

— Užmiršk, kaip anksčiau gyvenai, ir čia tavo laimei ničnieko 
netrūks, — žadėjo krutchas savo numylėtajai. 

Tačiau karaliui Promotatui kilo įtarimas: bene tik Mėjas Nopas 
bus Kakėją pagrobęs. Ir paklausė, ką apie tai mano jo draugas 
jakas Kotonas. 

— Palauk septynias dienas, — atsakė tas, — o kai krutchas at- 
lėkęs vėl susiruoš tavo rūmus palikti, aš pasiversiu blusa ir už- 
šoksiu jam ant sparno. Šitaip pakliūsiu į jo dvarą, o paskui vėl 
su juo parlėksiu ir apsakysiu tau viską, ką būsiu matęs... 

Nuo ryto ligi vakaro krutchas su savo naująja drauge vaikšti- 
nėjo po sodus, gardžiavosi vaisiais, nurėkštais nuo išlakių me- 
džių, maudėsi upėse, ir Kakėja niekuo nekvaršino sau galvos. 

Septintą dieną grobikas vėl susiruošė į svečius, kad karaliui 
Promotatui, pripratusiam tokiu metu jo laukti, nekiltų kokių įta- 
rimų. Atsisveikino krutchas su savo jauna drauge, dėl visa ko, 
pavydus būdamas, užrakino rūmų duris ir išskrido. 

Nusileido žemėn jis prie figmedžio, stojo Mėjum Nopu ir nuėjo 
“į rūmus, o karalius Promotatas priėmė jį kaip visada širdingai. 

Žaidė jiedu, žaidė, o jakas laukė netoliese. Kai Mėjas Nopas 
atsisveikino, jakas nemačiom nusekė jam iš paskos ligį figmedžio. 

Tą akies mirksnį, kai Mėjas Nopas atvirto krutchu, Kotonas 
pasivertė blusa, stryktelėjo krutchui ant sparno ir taip pateko į jo 
karalystę. Žiūri — Kakėja tikrai ten beesanti. Apsidžiaugė Koto- 
nas, bet į akis Kakėjai neskubėjo rodytis. 

Neilgai trukus krutchas patraukė į girią, geidaudamas savo 
mylimajai ligi sutemstant stebuklingo gardumo vaisių pririnkti. 

Kotonas tučtuojau prisigretino prie Kakėjos ir ėmė ją vilioti 
kuo meiliausiais žodžiais. Neatsilaikė Kakėja ir pati puolė jam į 
glėbį. Nuo tolei visas šešias dienas, vos krutchas, būdavo, pa- 
traukia į girią, Kakėja tuoj susieina su Kotonu. 

Septintą savaitės dieną jakas vėl paslapčiom stryktelėjo krut- 
chui ant sparno ir parskrido į Promotato karalystę. 

Pamatė Mėją Nopą Promotatas, paliepė sudėlioti šachmatus, 
ir jiedu sėdo žaisti. Nieko nelaukęs Kotonas priėjo prie jų ir 
skalambindamas stygas uždainavo: 

— Iš tikrųjų krutcho rūmai — nuostabiausi danguje, o Kakėjai 
neprilygsta nė viena kita gražuolė. Gėlės nekvepia taip gardžiai 
kaip Kakėja. Mudu ištisą savaitę buvome šalia viens kito ir my- 
lavomės kasdien. Tik naktim ji su krutchu dalinos guolį. O, kaip 
gardžiai aš tebekvepiu — o tai Kakėjos kvapstys. 

Šitaip dainavo jakas, o krutchas raudo iš gėdos ir tūžmasties. 

Nebeištvėręs jis tučtuojau pakilo ir trūkčiagalviais nušvilpė į 
savo valdas. 

— Tu nupuolusi moteris, grąžinu tave tavo valdovui, — pasakė 
jis Kakėjai. Ir nesidavė sugraudinamas, kad ir kaip ji aimanavo 
ir verkė. Nuskraidino ją Promotato karalystėn ir paliko prie 
rūmų, 0 pats pradingo kaip nebuvęs... 

Pastvėrė sargybiniai Kakėją ir nuvedė pas karalių Promotatą. 
O tas nė pažvelgt nebenori į moteriškę, kuri iškart su keliais 
meilaujasi. 

Ašarodama Kakėja puola ant kelių prieš karalių ir prašo, kad 
jai būtų dovanota. 

Bet įtūžęs karalius jau buvo pasmerkęs Kakėją, dar jai negrįžus. 
Dabar jis paskelbia jai ištartį: sargybiBiai turi ją nunešti ant 
sukiužusio plausto, o tą plaustą pastūmėti į jūrą. 

Nenori Kakėja mirti. Verkia rauda, prašo pasigailėti, šliaužioja 
prie karaliaus kojų, nori sugraudinti jo širdį. 

O karalius kietas it akmuo. Jis įsako surišti Kakėją ir tučtuojau 
išvesti iš rūmų... 

Supančiojo sargybiniai Kakėjai rankas ir kojas, nunešė ją pa- 
jūrin ir padėjo ant plausto. Paskui tą plaustą pastūmėjo nuo 
kranto — tegu neša bangos kur nori! 

Pagavo bangos raudančią Kakėją ir nunešė į atvirą jūrą. 

Jūroje plaustą apsupo pabaisos, išnirusios iš gelmės. Kakėja 
persigando baisiausiai ir neteko žado. Plaustas apsivertė, ir gelmė 
prarijo Kakėją. 


MĖJUS JUNGAS 


Toli, labai toli, gal devintoj karalystėj gyveno kadaise šlo- 
vingas karalius, vardu Promtotas. Jo pati buvo neregėta gražuo- 
lė, raštininkai, Žyniai, pranašautojai, aiškiaregiai nepaprastai 
išmintingi ir mokyti, o kareivių jis turėjo devynias galybes. 
Galingas buvo tasai karalius, užtat joks kaimynas nedrįso jo 
užpulti, ir žmonės jo šalyje ramiai gyveno. 

Buvo tuo metu jo karalystėje ir toks varguolis, kuris pa- 
čiutę turėjo irgi neregėtai gražią, tik, bėda, labai godžią ir 
tikrą nevalą. Be to, jo pačiutė be perstogės su visais kivirčy- 
davosi. 

Kartą išėjo jiedu abu žvejoti. Metė, metė tinklą, o nė viena 
žuvis neįkliūva, ir gana, mat tinklas buvo sudriskęs. 

Žvejojo tiedu neturtėliai netoli vienos laivės, o žmogus, kuriam 
ta laivė priklausė, gražuolės gailaudamas akių nuo jos neati- 
traukė. 

“ — Šitie varguoliai verčiau eitų sau nežvejoję, veltui tik 
laiką gaišta. Jų tinklas visai sudriskęs! — prašneko jo pačiutė. 

O laivininkas jai atrėžė: 

— Tai tu eik sau, užuot šitą moteriškę varius, ir susikeisk 
su ja vietomis, o man tiks į pačias šita gražuolė. 

— Na ir žinokis, nedoras žmogau, jeigu aš tau netinku! 

Laivininkas mostelėjo žvejui: 

— Eik šen, žmogeli... 

Neturtėlis nedrąsiai prisiartino podraug su pačia. 

— Imkim ir apsimainykim pačiomis: aš tau saviškę atiduo- 
du, užtat pasiimu taviškę. 

Neturtėlis atsakė ne išsyk, svarstydamas, ar nėra čia ko- 
kios apgaulės, o paskui sutiko. 

— Tegu bus kaip tu nori, juk aš tik neturtėlis ir negaliu 
tavo valiai priešintis. 

Apsidžiaugė laivininkas ir klausia neturtėlio pačią: 

— Mieloji moteriške, o ką tu pasakysi? 

Moteriškei magėjo laivininko turtai, ir ji atsakė: 

— Sutinku, kad jau likimas taip lemia. 

Sulig tais žodžiais laivininko pati išlipo iš laivės ir nė dvyle- 
kio nepasiėmė, tik savo drabužius. 

Priėjo ji prie neturtėlio, paėmė tinklą, išvalė jį, užadė. 

— Ar tu turi kokių giminaičių, draugų ar vaikų? — pa- 
klausė ji. 

— Ničnieko neturiu, esu vienas it pirštas ir galo su galu 
nesuduriu. 

Kad ir toks jis buvo varguolis, sutiko moteriškė už jo eiti. 

Neilgai trukus kaip nebe ta varguolio trobelė pasidarė. Kai- 
mynai atsistebėti negalėjo, kur jis radęs tokią pačią. 

Visokeriopai pačiutė šoko savo vyrui padėti. Pirmiausia pa- 
rodė jam, kurios rūšies medžius pirkėjai labiausiai vertina. 

— Už tokius medžius,— pasakė ji, — pirkliai negailės pi- 
nigo. 

Neturtėlis įsileido parodytus medžius kirsti, pardavinėti ir 
palengvėle prasigyveno. O kadangi jis gebėjo toli ir ne- 
pailsdamas bėgti, pati įšnekino jį parsisamdyti karaliui į tarnys- 
te. 

Tuo tarpu karalius Promtotas užsigeidė sušaukti žmones į di- 
delę medžioklę. Apsukrioji pačiutė pritaisė savo naujajam vyrui 
visokių valgymų ir pasakė: 

— Tikriausiai karalius atsiplėš nuo palydos, o tada sek jam 
įkandin. 

Miške karalių iš tiesų taip pagavo medžioklės įkarštis, kad 
nė motais jam buvo, seka jį palyda ar ne. Kai vidurdienį už- 
kepino saulė, jis sulaikė žirgą po figmedžiu, nulipo žemėn ir 
tik tada apsidairė, kur palyda, — jį labai troškino. Žiūri kara- 
lius — netoliese matyti vienui vienas žmogus, ir tas nedrą- 
siai Mindžiukuoja, nesiryžta arčiau prieiti. 

Karalius EM IEIe 

— Mėjau Jungai““, eik šen, nesibaimink. Saulė pasisuko 
vakarop, mano tarnai atsiliko, net nežinau, ar jie mane ras, o 
lyg tyčia esu alkanas ir ištroškęs. 

Mėjus Jungas krito kniūbsčias prieš valdovą. 

— Aš turiu ryžių, tik nežinau, ar toks valgis tau patiks, 
šviesusis karaliau. 

+ — Kaip kažin ką, medžioklėje ne ištaigos galvoj. Duokš 
savo ryžius. 

— Teisybę pasakius, aš ir ko atsigerti turiu, tik nedrįstu savo 
gėrimo tau siūlyti, o valdove! 


2 Dėdule. 

— Duokš kuo greičiau ir savo gėrimą. 

Mėjus Jungas negaišuodamas padavė karaliui ryžių ir gėrimo. 

Ryžiai buvo neapsakomai gardūs, sakytum rūmų virtuvėje 
sutaisyti. Karalius sušuko: 

— O, jeigu tavo pati tau tokį paviržį sutaisė, ji auksines 
rankas turi! Gardžiau, regis, jokių rūmų virėjai nesutaisytų! 

Su malonumu skanavo karalius ir gėrimą. 

— Tavo pačiutė verta visokeriopo pagyrimo, ji nuostabi 
virėja. Teisybė, dabar mielai dar užsigardžiuočiau areko vaisiais 
ir pakramtyčiau betelio. 

Mėjus Jungas padavė karaliui ir areko vaisių, ir betelio. 
Šitie gardumynai irgi buvo puikiai sutaisyti. 

— Didžiai tu man įtikai. Kai pargrįšiu į rūmus, apdovanosiu 
tave! — pasakė karalius ir atsigulė pokaičio po tigmedžiu. 

Lyg tyčia tą medį buvo pamėgusi ir sau būstą jame apsirin- 
kusi pati nelabiausia girios dvasia. Įsižeidusi, kad karaliui nė 
motais, kliudo jai ar ne, nelaboji dvasia sušaukė netoli besi- 
šlaistančias kitas dvasias ir tarė joms: 

— Pritrėškim šitą nevidoną karalių, kuris išsikėtojo man 
priklausančiam pavėsy, nepaprašęs mano leidimo ir nenulenkęs 
galvos prieš mane. Užverskim ant jo figmedžio kamieną! Jeigu 
jis ir išsigelbėtų, sugriausim jo rūmus, ir jis galą gaus po griu- 
vėsiais. O jei galingesnė už mane dvasia paims jį savo globon, 
aš pasiversiu gyvate ir įsivogsiu nakčia prie jo guolio — vis 
vien jis gyvas neliks! 

Nelabosios dvasios pritardamos sulinksėjo galvom viena 
per kitą ir sutartinai stojo versti medį. Tik treška, tik poška 
drūtas figmedžio kamienas. 

Viską girdėjo Mėjus Jungas. Jis pažadino karalis ir tasai, 
užšokęs ant žirgo, nurūko į rūmus kiek įkabindamas, kad tik 
nepavėluotų perspėti karalienę, palydą ir kareivius. 

Sulig ta akimirka, kai karalius prijojo savo rūmus, jų sienos 
subyrėjo. Tada karalius paprašė Mėjų Jungą, kad vakare ateitų 
jo saugoti, ir nušuoliavo į kitą savo dvarą. 

Bėga Mėjus Jungas pas pačią, iškloja jai viską kuo smul- 
kiausiai — kaip karalius bemedžiodamas nuo visų atsiskyręs, 
kaip jo atiduotą paviržį ne tik skaniai sukirtęs, bet ir labai 
išgyręs, dėl ko nelaboji dvasia įniršusi ir kokiais būdais ji 
kėsinasi valdovą pražudyti. 

Paskui Mėjus Jungas papietauja, prisijuosia kardą, skuodžia 
į rūmus ir atsistoja kojūgaly prie guolio, kuriame ilsisi kara- 
lius su karaliene. 

„Visų sargybų viršininkai ir patys sargybiniai aplinkui sto- 
vėdami taipogi saugo savo valdovą. Tačiau kai atėjo vidurnaktis, 
sargybiniai, kiaurą dieną ant kojų išstovėję, neištvėrė ir kie- 
tų kiečiausiai sumigo. 

Žiūri Mėjus Jungas — didžiulė gyvatė, įsivogusi į menę, 
šliaužia karaliaus guolio link. 

Puolė Mėjus Jungas gyvatę, užsimojo kardu, tik čiaukšt! — 
ir nukirto gyvatei galvą, o paskui sukapojo visą užpuolikę 
į gabalus ir sukišo po karaliaus guoliu. 

Kol Mėjus Jungas kapojo gyvatę, kraujas švirkštė į visas 
puses, ir užtiško keli lašai miegančiai karalienei ant krūtinės. 
Mąsto Mėjus Jungas: „Gyvatei galas, bet karalienės krū- 
tinė sutepta krauju! Ką daryti? Nušluostyti krūtinę ranka 
nepadoru, nebent lūpomis galėčiau tai padaryti“. Ir jisai pasilen- 
kė, stengdamasis liežuviu nulaižyti kraujo lašus. 

O karalienė lyg tyčia atsibudo ir sušuko pasibaisėjusi: 

— Mėjus Jungas kėsinasi nuplėšti man šlovę, jis jau prisilietė 
lūpomis prie mano krūtinės! | 

Pabudo karalius, užsiplieskė iš pykčio, įsakė budeliams stver- 
ti Mėjų Jungą ir tučtuojau jam galvą nukirsti. 

Nuvedė vidury nakties budeliai suimtąjį prie pietinių vartų 
ir pareikalavo juos atidaryti. 

Nustebo sargybinis. Naktį nukirsti galvą žmogui draudžia ir 
šalies papročiai, ir įstatymai — taip buvo paėję nuo seno. 

Bet vyresnysis budelis tarė: 

— Tai ką gi mums daryti; Argi karaliaus įsakymo valdiniai 
neprivalo įvykdyti? 

Tada sargybinis paporino jiems tokį nutikimą: 

„Viena moteriškė turėjo kūdikį, taip pat buvo prisijaukinusi 
žebenkštį, prie kurios buvo labai prisirišusi. Kartą ji paguldė 
kūdikį į pakabintą virvelinį lopšį ir išėjo į turgų. Tuo tarpu 
atšliaužė gyvatė ir taikosi kūdikiui įkąsti. Žebenkštis švilpte 
atšvilpė, įkibo gyvatei į gerklę ir uždusino. Parėjo motina iš 
turgaus, žiūri — bėga prie jos žebenkštis kraujuotu snukeliu. 
Motinai tvokstelėjo į galvą, kad žebenkštis sudraskė jos kūdikį, 
ji smogė žebenkščiai kuo pakliuvo ir išsyk užmušė. Priėjo 
paskui prie pakabinto lopšio, žiūri — nagi sūnus gyvas ir svei- 
kutėlis, o šalia jo tyso gyvatė, paskutinį kvapą išleidusi. Per 
vėlai suprato motina, kokią klaidą padarė, ir baisiausiai. susi- 
krimto...“ 

— Taigi, — pridūrė sargybinis, — aš įstatymo nelaužysiu, 
neatidarysiu šitų vartų, eikite prie kitų. 

Patraukė budeliai rytinių vartų link. Bet ir čia sargybinis 
atsisakė vartus atidaryti, o paskui paporino budeliams tokį nu- 
tikimą: 

„Vienas turtuolis turėjo didžiai ištikimų šunų. Kartą vagys 
nakčia įsėlino į jo namus ir iššlavė brangenybių skrynią. Šunys 
šoko vagims pridurmu, pasivijo juos ir sudraskė į gabalėlius. 
Rytą žiūri šeimininkas — jo turto kaip nebuvę. „Še tau,— 
suriko jis,— laikiau, šėriau tuos šunis, o jie mano turto vagis 
pravėpsojo! Šiandien pat jiems galą padarykit!“ Praėjo kiek lai- 
ko, ir negyvėliai vagys dvokti ėmė. Iš pradžių pamanė turtuo- 
lis, kad užmuštieji šunys taip dvokia, bet jam buvo pasakyta, 
kad šunys užkasti toli nuo namų, miške. Tada turtuolis pasiuntė 
tarnus ieškoti, iš kur sklinda dvokas, ir surado tarnai olą, jo- 
ją — sudraskytus vagis, 0 šalia jų — visas aliai vieną 
turtuolio brangenybes. Baisiausiai susigraužė turtuolis: „Vargas 
man, pražudžiau niekuo dėtus ištikimiausius savo gyvulėlius!“ 

Ir sargybinis pridūrė: 

— Esu ištikimas karaliaus Promtoto valdinys, bet ir jam 
kaip anam turtuoliui gali būt lemta dėl skuboto nuospren- 
džio didžiai gailėtis. Įstatymas mano pusėje, vartų aš neatida- 
rysiu. 

Vakarinių vartų sargybinis irgi nė durelių vartuose neatvėrė. 
Jisai prabilo: 

— Paklausykite, ką aš paporinsiu. Kadai kadės vienas kara- 
lius turėjo papųgą. Kartą toji paukštė nuskrido į stebuklingas 
Embopėjos girias ir pargrįžo iš ten tviskanti visomis vaivo- 
rykštės spalvomis. 

Karalius akių negalėjo nuo jos atitraukti ir paklausė, iš kur 
ji tokį nuostabų apdarą gavusi. 

— Aš nuo vieno mango medžio lesiau vaisius, kurie sugrąžina 
jaunystę net ir didžiausią krūvą metų pragyvenusiam. 

— Mieloji papūga, nulėk tenai ir priskink man tų stebuklingų 
vaisių! Ė 

Papūga tik purpt nuskrido ir netrukus pargrįžo mango vai- 
siais nešina. 

„Jeigu pats juos suvalgysiu,— tarė sau karalius,— tai nie- 
kas daugiau neatjaunės, tik aš vienas...“ Ir karalius užkasė 
juos į žemę, kad išaugtų medis, subrandintų vaisius, o tada 
bus galima atjauninti visą karalystę. 

Augo, augo medis ir galiausiai apsipylė žiedais, o paskui 
ir vaisiais. Apdalino jais karalius savo žmones, ir tie visi iškrai- 
čiojo negyvi. 

— Papūga, nenaudėle tu! — suriko karalius.— Per plauką ir 
manęs nepražudei! 

Taip įniršo karalius, kad įsakė nusukti papūgai galvą. 

O nuodingojo medžio vaisių niekas nė paliesti nebedrįso. 

Ilgai ar trumpai trukus, du varguoliai, pats su pačia, kara- 
liškųjų dramblių sargai, tarė vienas antram: 

— Mudu visai sukriošom, suvargom, ir nebėra ko tikėtis, jog 
kada nors gyvensim geriau. Suvalgykim po vieną nuodingojo 
mango vaisių, krisim negyvi ir nebereikės vargo vargti. 


Pirmas vaisių suvalgė senukas ir — vaje, vaje! — stojosi 
plačiapečiu dailiu jaunikaičiu. Tada ir senukė šoko žiautaroti 
vieną vaisių po kito.ir — vaje, vaje! — taipogi stojosi 


nuostabaus grožio mergele. Ir sušuko didžiai nusidžiugus: 

— O, aš buvau vargana senė, mano oda buvo išdžiūvusi 
ir grublėta it krokodilo. O tu, vyreli, paausiuose tik kelis žilus 
plaukus beturėjai. Toks sulinkęs buvai, susikūprinęs — net dū- 
sauk žiūrėdamas. O dabar mudu abudu stamantrūs ir skaisčiavei- 
džiai kaip jaunystėje. Kokia laimė! 

Stebisi karalius — kas per daili jauna pora sergsti jo dramb- 
lius. Nesitverdamas smalsumu paklausė, kas jie tokie esą, ir 
jaunoji pora viską išpasakojo. 

— Tebūnie palaiminti šitie įstabūs mango vaisiai! 

Išpūtė akis karalius, nusiuntė tarnus tų vaisių atnešti, apda- 
lino savo artimiausius didikus, suvalgė jie visi po vieną ir 
bemat atjaunėjo. 

Tada karalius su rūmininkais kuo atidžiausiai apžiūrėjo 
medį ir pamatė, kad jo pašaknyje buvo išsikasusi urvą gyvatė. 
To šliužo nuodus medis norom nenorom sutraukė į savo vai- 
sius. O vos tik gyvatė kažkur kitur išsidangino, vaisiai vėl 
atgavo stebuklingąją galią. 

O, kaip karalius tada krimtosi, kad pražudė savo vargšę 
papūgą!' 

Šiaurinių vartų sargybinis tarė budeliams: 

— Tai, ko jūs prašote, prieštarauja įstatymams. Palaukite, 
kol išauš diena! 

Tuo tarpu karalius Promtotas vaikštinėjo sudirgęs po rūmus 
ir niekaip neišėjo jam iš galvos mintis apie pasmerktąjį. „Juk 
tas Mėjus Jungas man didžiulę paslaugą padarė! O, kaip gai- 
liuosi, kad šią naktį pasidaviau pykčiui! Ir kaip atlėgtų širdis, 
jei dar spėčiau jį išgelbėti!“ 

Karalius pasišaukė tarnus ir tarė jiems: 

— Dumkite kiek įkabindami prie visų keturių vartų, gal 

Mėjus Jungas dar gyvas! Sugrąžinkite jį pas mane! 

Neilgai trukus stoja Mėjus Jungas jam prieš akis. 

Karaliui, regis, akmuo nuo širdies nukrito, bet jisai stengiasi 
neišsiduoti. Ir ima kalbėti suimtajam: 

— Mėjau Jungai, tu miške pasirodei toks ištikimas mano 
pavaldinys, tad kaipgi drįsai prasikalsti savo karaliui tuo metu, 
kai jis tavim visiškai pasikliovė? 

— O valdove! Tuo metu, kai aš sergėjau tave, didysis ka- 
raliau, į menę įšliaužė milžiniška gyvatė, kėsindamasi jums 
gyvastį atimti. Aš ją savo kardu sukapojau. Gyvatės kraujas 
užtiško ant karalienės, bet aš kaip gyvas nedrįsčiau ranka 
paliesti savo valdovo pačios, tai ir nulėžiau kraują liežuviu. 
Nedrįsau nė žodeliu pasiteisinti ir kai tu, karaliau, įsakei man 
galvą nukirsti, ir, matyt, tik dėl to sargybiniai atsisakė atverti 
miesto vartus, kad girdėjo, jog jau kartą buvau tave išgelbė- 
jęS. 

— O kurgi prapuolė sukapotoji gyvatė, jei tu teisybę sa- 
kai? 

— Aš pamaniau, kad karalienė persigąs, jei pabudus išvys 
čia pat žlagsančią gyvatę, ir pakišau ją po karališkuoju guoliu. 

Skuba visi prie karališkojo guolio, žiūri — tikrą teisybę 
Mėjus Jungas sakė. Pamačius, koks tas šliužas milžiniškas, 
net pagaugai karaliui per nugarą perėjo, ir kreipėsi jis į Mėjų 
Jungą šitokiais žodžiais: 

— Aš jau būčiau praradęs gyvastį, jei ne tu, taigi dovanok, 
kad pykčiu užsiplieskęs paskelbiau neapgalvotą alio aš didžiai 
tau atsidėkosiu! 

Jis tučtuojau apgarsino visiems diažiūndms, kad priartinąs 
Mėjų Jungą prie pat savęs už šlovingus jo žygdarbius ir 
padarąs pirmuoju turtuoliu savo karalystėje. Nepamiršo karalius 
ir Miesto vartų sargybinių, kurie griežtai įstatymų laikėsi, ir 
dosniai juos apdovanojo. O juk viso to tikrai nebūtų buvę, 
jei ne ištikimoji Mėjaus Jungo pačiutė, tiek apveidi, tiek ir 
apžiūri. 

Tačiau kas gi nutiko tai gražuolei moteriškei, kuri tapo 
antrąja laivininko pačia? 


— O, mano vyro turtai nesuskaičiuojami,— džiaugėsi toji 
moteriškė ir kokia buvo vėjavaikė, tokia ir liko. Gimė juodviem 
sūnus, bet ir sūnus buvo jai ne galvoj — girdi, tegu tarnaitės 


apie kūdikį tupinėja. Be atodairos švaistomi turtai tirpte iš- 
tirpo. Netrukus jiedu pasijuto nebeturį iš ko gyventi ir taip 
nuskurdo, kad ir ryžių nebeišsivirdavo lig soties. Tačiau 

darbo imtis tingėjo ir vaikščiojo po namus išmaldos Prašį- 
nėdami. 

Kartą patys nepajuto, kaip atsidūrė prie Mėjaus Jungo namų. 
Mėjaus Jungo pačiutė pažino juos abu ir neištvėrė nenusišyp- 
sojusi. Tiedu nudūlino, raudoni kaip ugnis iš gėdos. O šitaip 
jų likimas susiklostė todėl, kad naujoji laivininko pati 
neprisirišo nei prie vyro, nei prie sūnaus ir nesirūpino, kaip 
jie gyvens. 


KETURI PLIKIAI 


Seniai, labai seniai vienoje šalyje gyveno keturi plikiai. 
Visi keturi nė valandėlės ramybės dėl to neturėjo, mat, vos 
juos pamatę, dideli ir maži šaipydavosi: 

— Šmikiai plikiai! Šmikiai plikiai! 

Nors kiaurai žemę lįsk. 

Kartą visi keturi vienu balsu nutarė: 

— Nebeištversim ilgiau šitaip, čia mus kas tik pamato, tas 
į šuns dienas deda. Iškeliaukim svetur, gal ten rasim žiniuonį, 
kuris patartų, kaip atsiauginti plaukus, kad mūsų galvos kaip 
visų Žmonių atrodytų. 

Ir patraukė plikiai į kelią. Daug svečių didelių ir mažų kara- 
lysčių išmaišė, ieškodami tokio žiniuonio, kuris plaukus jų 
galvoms sugrąžintų. Tačiau, kad ir kiek klausinėjo, nesurado 
gebančio tai padaryti. 

Galiausiai priėjo jie girią, kurioje gyveno šventas atsisky- 
rėlis. Įžengė keturi plikiai į jo lūšnelę, o įžengę parpuolė kniūbs- 
ti, pagarbiai atsiskyrėlį sveikindami. 

Atsiskyrėlis paklausė: 

— Iš kokios šalies čia atkeliavote, žmoneliai? Ir ko jūs 
iš manęs geidaujate? | 

Keturi plikiai atsakė atsiskyrėliui: 

— Būk pasveikintas, garbusis seneli! Mes atkeliavome iš to- 
limos svečios šalies. Visi esame plikiai, ir žmonės iš mūsų 
juokus darosi. Sumanėme traukti kur akys veda, kol rasime 
žiniuonį, gebantį mums plaukus sugrąžinti, bet ligi pat šiol 
bergždžiai ieškojome. Gal patsai esi tas, kurio mes ieškome? 
Pagailėk mūsų, meldžiamasis, pamokyk, ką daryti, kad ant 
mūsų galvų vėl augtų plaukai, kaip visiems kad auga. 

Atsiskyrėlis atsakė: 

— Tai nesunku, bičiuliai! Netoli mano trobelės telkšo užkerė- 

ta kūdra. Niurktelkit į ją, ir baigtas kriukis. Bet vos pasinersite, 
tučtuojau išlįskite lauk. Šiukštu, nesumanykit pasinerti kelis 
kartus! " 

Šventojo atsiskyrėlio žodžiai pradžiugino plikių širdis. Jie 
nusileido prie kūdros ir visi kartu tik pūkšt į vandenį! Išnėrė, 
čiupinėjasi galvas — nagi ant jų tankūs juodi plaukai atsiradę. 
Apžiūrinėja vienas kitą plikiai, sveikina. 

Rodos, gavo, ko norėjo, o jaučia plikiai, kad juos apėmė 
kažkoks godulys. „Niurktelėjome tik kartelį, — mąsto plikiai, — 
ir va kokie gražūs mūsų plaukai. O jeigu pasinertume dar 
ir dar, tai gal ir kitokių grožybių įsigytume? Gal atsiskyrėlis 
nenori, kad būtume neregėti gražuoliai, ir todėl pasiūlė mums 
niurktelti tik po sykelį. Pabandysim laimę!“ 

Ir visi keturi vėl pūkštelėjo į vandenį. Tik akimirkai pūkštelėjo 
ir išnėrė. Ir še tau! Nė vieno plaukelio nebėra iš tų, kurie buvo 
ką tik išaugę. Visų keturių plikės vėl šviečia kaip ir pirma. 
Tada jie niurktelėjo dar kartą. O kai išnėrė, žiūri — anei 
plaukelyčio nėra. Kiaušai kaip nutekintii Anksčiau plikiai 
turėjo bent po kuokštelį nušiurusių plaukų, o dabar ir su žiburiu 
veltui ieškotum, ničniekas neauga, galva it paukščio mara- 
bu. 

Puolė į neviltį keturi plikiai, dejuoja, aimanuoja: 

— Matyt, jau niekad nebebūsime gražūs, bet paprašykim 
atsiskyrėlį, gal nors grąžins mums tuos kelis plaukelius, kuriuos 
pirma turėjom. Negi taip ir liksime su plikut plikutėliais kiaušais 
it Marabu?! 

Nudrožė jie pas atsiskyrėlį, o tas klausia: 

— Kas jums nutiko? 

Prašo keturi plikiai: 

— (O garbusis atsiskyrėli, meldžiame, pagailėk mūsų: nepa- 
klausėme tavo perspėjimo, užtat dabar ir esame tokie nusiminę. 
Mūsų galvos glotnios it sviediniai. Pagailėk mūsų. Tegu jau ne- 
bebūsime gražuoliai, kad nors taptume tokie, kokie pirma buvo- 
me! 

O šventasis atsiskyrėlis atsakė: 

— Deja, ką nors pakeisti nebe mano valioj. Šiukštu, niekada 
nebeužmirškite, kad nežaboti norai tik bėdos pridaro. Grįžkit 
kokie esate namo! | 

Baisiai nusiminę keturi plikiai pargrįžo į savo kraštą, o 
ten žmonės juos išvydę dar labiau įniko šaipytis. 


"a 


TCHMENAS TIJĖJUS 


Tchmenas Tijėjus buvo parduotas vienam turtuoliui. Kiek- 
vieną savo pono paliepimą Tchmenas Tijėjus tučtuojau ir nesį- 
ginčydamas vykdė, tačiau pasirodydavo, kad jis neva supratęs 
tą paliepimą atbulai: išeidavo paikas darbas, ir tiek, 0 prikibt 
negalėjai — Tijėjus buvo apsukrus gudruolis. Išvestas iš 
kantrybės, turtuolis juo atsikratė — įsiūlė pačiam karaliui už 
juokdarį. Tačiau ir karaliui nė.sykio nepavyko nustverti pokšti- 
ninką už rankos bemulkinant žmones. 

Kartą vaikštinėdamas prie vienos kūdros, karalius tarė savo 
palydai: 

— Tchmenas Tijėjus visada šaiposi iš burtininkų. Pasiimkite 
po kiaušinį, tik taip, kad jis nematytų, niurktelkit į vandenį, 
o paskui išnerkit su kiaušiniais rankose ir pasakykit, kad pasi- 
naudojote burtais ir vandenyje padėjote juos ne blogiau kaip 
vištos. Pažiūrėsim, ką tada Tchmenas Tijėjus pasakys! 

Vos palyda pasielgė taip, kaip juos pamokė karalius, Tijėjus 
irgi pūkštelėjo į vandenį; išniro jis be kiaušinio, tačiau suri- 


'-— Kukariekū! Norit — tikėkit, norit — ne, o aš geras gaidys: 
karaliaus didikus priverčiau kiaušinius dėti! Didysis karaliau, 
apskelbkite visiems, kokių stebuklų aš moku! 

Išdido Tchmenas Tijėjus, kad jam taip sekasi, įžūlėjo vis 
labiau ir labiau ir mulkino minias žmonių. Tie įniršę kartą 
paprašė karalių, kad pasiųstų tą nenaudėlį pašaipūną pokšti- 
ninką į kitą pasaulį. Ir karalius įsakė paskandinti Tchmeną 
Tijėjų giliam ežere. 

Tchmenas Tijėjus iškeliavo į savo paskutinę kelionę pri- 
rištas prie siauros ilgos laivės dugno. Toje valtyje sėdėjo 
keturiasdešimt irklininkų, ir kiekvienas irklininkas buvo jo 
budelis. 

Tačiau Tijėjus manėsi esąs dar per jaunas mirti. 

— Broleliai, aš, galima sakyti, jau viena koja aname pasaulyje, 
nieko nepadarysi. Apsukui vanduo, ir aš negalėčiau išsigelbėti, 
kad ir kaip norėčiau! Argi bėra prasmės laikyti mane surištą? 
Atriškite, leiskit atsisėsti į laivės priekį, ir aš padainuosiu jums 
dainą apie savo mirtį. Jos priedainis bus toks: „Ho, Tchmenas 
Tijėjus iš laivės iššoko“, ir jūs vienu balsu į taktą irklams ati- 
tarkit: „Hai eu! Hai eu! 

Budeliai sutiko: 

— Kodėl ne, pasprukti tau nebėra kur. Kaip kažin ką, atrišim 

tave, tu atsisėsi laivės priekyje ir dainuok, o mes tau vienu 
balsu pritarsim. 

Tchmenas Tijėjus sudainavo vieną posmą, o paskui tik pūkšt — 
ir įšoko į vandenį. Vairininkas suriko: 

— Ho, Tchmenas Tijėjus iš laivės iššoko!.. 

— Hai eu! Hai eu! — kaip buvo susitarta, vienu balsu sušuko 
irklininkai, kurie sėdėjo nugaromis į laivo priekį ir nieko 
nematė. 

Vėl ir vėl tą patį suriko vairininkas, o jie pritarė: „Hai eu! 
Hai eu!“ — ir vis greičiau lėkė laivė, irklininkai netgi užmiršo, 
kad ežero vidury turėjo sustoti. Vairininkas, praplaukiojęs 
visą savo amželį, dar nebuvo matęs, kad laivė šitaip sparčiai 
lėktų lyg su sparnais. Taigi ir šį kartą Tchmenas Tijėjus 
gudriai išsisuko ir liko gyvas. 


APIE KAMPUČIJOS PASAKAS 


Kampučijos kultūra siekia žilą senovę. Vaizduojamasis jos menas, 
daugiausia skulptūra, nūnai garsėja visame pasaulyje. Kampučijos 
literatūra mažiau žinoma, todėl šios šalies pasakos mums ypač įdo- 
mios. 

Kampučija — tropinė Indokinijos šalis Žmonės joje statosi 
trobeles prie pat džiunglių, ir džiunglių artumas lemia pasakų 
veikėjų paveikslus. Kampučijos pasakose veikia ne tik žmonės, bet 
ir paukščiai, ir žvėrys žvėreliai, kurie nesivaržydami kišasi į žmonių 
reikalus. Kiškis ir papūga jose figūruoja netgi kaip teisėjai. O tigras 
vienose pasakose poetiškai simbolizuoja senovės Rytų monarchiją, 
didingą, despotišką ir žiaurią, kitose pasakose — ir kur kas dažniau — 
parodomas kaip lengvatikis bailys. 


Mėgstamiausi Kampučijos pasakų herojai — ne kokie karžygiai, 
O paprasti žmonės — žvejai, medžiotojai, kurių pagrindinis ginklas 
kovoje su priešais — nagingos rankos ir guvus protas. Pasakiški 


spąstai, medžiotojo paspęsti tropinio miško tankynėje, kelmas, burti- 
ninko rankose virstąs neregėto grožio mergele, rodo, kaip kmerai 
vertina meną ir jo tobulumą. Žmogaus gyvenimas Kampučijos pasako- 
se taip pat savotiškas menas arba, kitaip tariant, medžioklė, laimės 
medžioklė. Dalingi žmonės šiose pasakose beveik visada yra žemos 
kilmės; savo apsukrumu bei išmintimi pelnę didelius turtus arba kara- 
liaus sostą, jie tarsi atitaiso socialinę nelygybę. 

Kampučijos liaudis vertina ne tik nagingas rankas, išmintį, drau- 
gystę ir sėkmę, bet ir paprastus žemiškus džiaugsmus — skanų valgį, 
saldų miegą, moters grožį, ir per tai pasakų herojai pakliūva į 
visokiausias komiškas situacijas, pasižyminčias šiurkštoku sodriu hu- 
moru. Komiškų situacijų pamėgimas — vienas būdingiausių Kam- 
pučijos pasakų bruožų. Ypač šmaikščiai jose išjuokiami kvailiai 
ir Žžiopliai, tamsūs, prietaringi žmonės. 

Ši knyga, beveik visa sudaryta pagal tris rinkinius, 1959 
metais išleistus Pnompenyje, turi ne tik meninę, bet ir nemažą pažin- 
tinę vertę. 


TURINYS 

